**De terminale kvinders klub**

**0**

*Shele Danishefky og Roderick Covlin mødtes på et datingsite for jødiske singler. Hun var rig og elleve år ældre end ham, og han var typen, der helst levede af andre folks penge og i øvrigt spillede backgammon på eliteplan. Han fortsatte på datingsitet efter deres bryllup, hvor han efter et nøje planlagt skema havde en gryde med tredive kvinder i kog samtidig. Danishefky og Covlin fik to børn. Hans utroskab blev til sidst for meget for hende, så hun indledte en skilsmissesag og en sag om forældremyndighed. Af hensyn til børnene var han flyttet til en mindre lejlighed på samme etage, så børnene kunne komme og gå mellem forældrene. En morgen efter nytårsaften fandt Danishefkys ni år gamle datter sin mor liggende på maven i badekarret og ringede til sin far: ”Der er noget galt med mor.” Datterens lillebror på tre lå på det tidspunkt og sov i et tilstødende værelse.*

*Covlin, der havde fået et tilhold mod at opsøge Danishefky, men alligevel havde nøgle til lejligheden, kom løbende og hev den døde Danishefky ud af badekarret, før han ringede til politiet. Adskillige betjente lagde mærke til, at Covlins tøj var bemærkelsesværdigt tørt for en fyr, der lige havde hevet sin kone ud af badekarret, men han blev ikke forhørt om det.*

*Til gengæld fremsatte han på stedet sin teori om, at hun måtte være gledet på badeværelsesgulvet, slået hovedet og druknet. Han pegede på et skab, der hang over badekarret og delvis hvilede på hængslerne. Men der blev aldrig taget fingeraftryk fra skabet. Eller fra noget andet indbo i lejligheden.*

*Politiet ransagede aldrig Covlins lejlighed, og de undersøgte ikke liget for skader. Faktisk blev der ikke indsamlet nogen beviser eller taget nogen notater den dag.*

*Dagen efter gav politiet en selvudnævnt rabbiner, Meyer Weill, der ernærede sig som medicinsælger, tilladelse til at komme ind i lejligheden uden opsyn for at fjerne hendes kropsvæsker som forberedelse til en jødisk begravelse. Han tømte badekarret for blodigt vand, skrubbede gulvene med klor og fjernede det blodindsmurte bevismateriale i Danishefkys soveværelse. Selvom hun havde store, røde sår i ansigtet og et blåt mærke på hånden, afviste chefretsmedicineren at underkende Danishefkys ortodoks-jødiske families religiøst betingede indsigelse over for en obduktion. Derfor kunne dødsårsagen ikke fastslås.*

*Danishefkys iPhone befandt sig ikke i lejligheden, da rabbineren gjorde lejligheden ren. Men da anklagemyndigheden besluttede at rejse sag, lå hendes iPhone i opladeren ved sengen. Der blev aldrig foretaget en fingeraftryksundersøgelse af mobiltelefonen.*

*Familien havde gode grunde til at mistænke Covlin for mordet, men politiet behandlede ikke sagen som en mordsag, og der var ingen beviser. Den rengørende rabbiner havde med politiets tilladelse fjernet ethvert spor, der måtte have været, og endelig gjorde den manglende obduktion det umuligt at fastslå en dødsårsag. Familien gik derfor modvilligt med til at få liget gravet op og undersøgt. Her opdagede man, at en knogle i hendes nakke var brækket over i to stykker. Eftersom Covlin havde sort bælte i Taekwondo, mente Anklagemyndigheden, at der nu var basis for at anklage Covlin for at have kvalt Danishefky.*

*Men der var ingen beviser. Der var masser af indicier, men intet, der kunne bevise, at Covlin havde myrdet Danishefky. Der kom også mange artige sager frem under retssagen. Blandt andet en videooptagelse fra detentionen, der viste Covlin demonstrere kvælergreb for sine medfanger. Det kom endvidere frem i et vidneudsagn fra hans daværende kæreste, at han havde pralet af at have myrdet sin kone. Og sluttelig var der den kæmpesum, der ville indgå på hans bankkonto, når Danishefkys bo var gjort op. Hun blev myrdet, dagen før hun skulle mødes med sin advokat for at få Covlin strøget af testamentet.*

*Men der var som sagt ingen hårde beviser, og ekskærestens udsagn blev afvist som værende en vraget og bitter kvindes hævn. Nævningene kunne ikke nå til enighed, så han blev ikke dømt.*

*Vi ved det, fordi vi var der.*

*En uge senere blev Covlin fundet dræbt i North Woods i det nordvestlige hjørne af Central Park. Tungebenet i hans hals var brækket, hvad der ofte ses efter kvælning, der har været voldsom.*

*Vi ved det, fordi vi gjorde det.*

**1**

”Forstyrrer jeg, laleczka?” spurgte kriminalkommissær Berkowic forsigtigt og med den blideste stemme, denne ellers kronisk sure stodder kunne mønstre. Det måtte være år siden, han sidst havde kaldt mig dukkepige, hvilket nok er det mest urammende, man kan kalde en bidsk, besk og bramfri, omend velklædt og velmanicureret glamazone som mig. Et så åbenlyst forsøg på at indynde sig var intet mindre end skamløst. Mit svar var forbilledligt kort:

”Ja.”

”Nå.” Han lød skuffet. Da jeg ikke sagde noget, fortsatte han.

”Du tror vel ikke, at du på et tidspunkt i løbet af ugen kunne få tid til at kigge på en sag for mig?”

”En profilering?”

”Ja. Nej. Jeg ved ikke helt. Jeg ville gerne have dig til at kigge på en sag, der er gået helt død for os.”

”Hvad drejer den sig om?” Hvorfor, hvorfor, hvorfor kunne jeg ikke lade være med at være så nysgerrig – efter alle disse år, alle disse tusindvis af sager? Hvorfor blev jeg aldrig mæt? Hvorfor var jeg altid så let at lokke?

”En mand er blevet myrdet i sin lejlighed … ”

”En almindelig mordsag? Det er jo ikke min boldgade.”

”Jeg ved ikke, hvor almindelig den er, men jeg vil gerne have friske øjne på. Vi har ikke flere efterforskningsmuligheder. Der er ingen efterladenskaber, og alle, der kender ham, arbejder sammen med ham eller er i familie med ham, har stærke alibier for mordaftenen. Intet er, så vidt vi kan se, forsvundet fra lejligheden, og der er bare ikke flere steder, vi kan gå hen.”

Jeg sagde stadig ikke noget.

”Jeg kan sende en hasterekvisition, så du kan hæve dobbelthonorar,” lokkede han forgæves. Som om jeg havde brug for penge. Som om jeg ikke var fuldstændig ligeglad med penge. Hvilket jeg – overflødigt, skulle jeg mene – fortalte ham.

Han burde vide bedre. For jeg er den legendariske Fanny Fiske, adfærdspsykolog med speciale i profilering af serieforbrydere og forhenværende lektor og emerita ved det Internationale Institut for Kriminologi, og jeg er velhavende, fordi jeg altid har været arbejdsnarkoman og i øvrigt er svævende på aktiemarkedet. I dag er jeg primært en gammel, om end dybsexet nymfe, der indimellem overdrager sit liv til Netflix og indimellem giver sig og hjælper lidt til der, hvor andre ikke kan finde vej.

”Men hvis du kan hjælpe mig med at få adgang til Statsarkivet,” fortsatte jeg, ”gør jeg hvad som helst.” Jeg fortalte ham, hvad jeg skulle med det skide arkiv.

På det tidspunkt var det en uge siden, Europa-Parlamentet havde ringet. De var yderst tilfredse med forebyggelsesplanen for partnerdrab – den politisk korrekte betegnelse for de kvinder, der blev slået ihjel af deres partnere – som jeg og professor Camille Paglia havde udfærdiget i oktober, og her halvvejs inde i årets frygteligste måned – december, hvis nogen skulle være i tvivl – var jeg netop blevet færdig med at læse og tænke. De havde nu videresendt planen til økonomisk granskning for at opklare, hvor dyrt det ville være for medlemslandene at implementere den. Hvor meget ville det koste de enkelte medlemslande at forebygge de nitten årlige kvindedrab, som var gennemsnittet for denne drabstype i alle EU-lande? I mellemtiden ville de gerne have mig til at fremsøge alle journaliserede sager om familiedrab inden for de seneste tyve år i Cornwell-Grafton for at analysere, i hvilket omfang de kunne være undgået – med særligt henblik på politiets rolle. Det samme skulle lokale eksperter i samtlige andre medlemslande gøre. Jeg havde mest lyst til at sige nej tak til opgaven. For det første kunne granskningen skade mit nære og gode forhold til statspolitiet her i landet, et forhold, der var af altafgørende betydning for effektiviteten af mit arbejde. For det andet er sådan noget arbejde kun noget for – hvad er det nu, Berkowic kalder det? – kontorfisser. For det tredje ville opgaven betyde, at jeg skulle i Statsarkivet, og dét er en historie for sig.

Kun særlig udholdende ildsjæle magtede at forsøge at få adgang til Statsarkivet. Jeg kunne komme til at vente flere år, før jeg sandsynligvis *ikke* fik adgang. Ja, selv verdenskendte og uforlignelige mig, havde god mulighed for at blive afvist. Statsarkivet var hemmelighedernes hemmeligste kammer. Her blev alle henlagte og opklarede straffesager arkiveret, og der var kun adgang for medlemmer af etaten. Ingen borgere kunne stikke deres irriterende snuder i sager, der lå her, og Statsarkivet og de love, der gjorde dets hemmeligheder mulige, var – i mine øjne – et gigantisk demokratisk problem. At politiet ofte havde ønsket og fået lov til at undersøge sig selv var voldsomt provokerende selv for folk med middelsvær demokratiskepsis. Borgere, der stillede kritiske spørgsmål til politiets efterforskning, blev mødt med rungende tavshed eller bare en afvisning – uden konsekvenser. Lad mig give et eksempel: En mor forsøgte at få aktindsigt i obduktionsbillederne af sin egen datter, som led en mistænkelig død i juni 2006. Politiet brugte tyve minutter på gerningsstedet og lukkede sagen som selvmord, men forældrene var overbeviste om, at hun var blevet dræbt. Moren ville sende billederne til en retsmediciner i USA for at få en second opinion. Men politiet afviste hendes krav om aktindsigt og tilbød moren at se billederne på politigården. Dermed forhindrede man hende i at sende dem til USA og måske finde ud af, hvad der i virkeligheden var overgået hendes datter.

Man kunne klage til Statsadvokaturen, hvis politiet havde nægtet en adgang til arkivet, ikke at det hjalp, så vidt min læsning, hvoraf det fremgik, at denne 99 ud af 100 gange støttede politiets beslutning.

Lad mig for god ordens skyld give endnu et eksempel: En dømt mand mente sig uskyldigt dømt – ja ja, det mener alle dømte, siger du nu, men det ændrede ikke sagens principielle karakter. Denne dømte søgte om aktindsigt i politiets efterforskningsmateriale, så han kunne se, hvad beviserne mod ham bestod af. Han ønskede at se de faktuelle undersøgelser i sagen: DNA-undersøgelser, undersøgelser for fingeraftryk, undersøgelser for spor i hans bil, undersøgelser af hår taget fra ham selv, undersøgelser af hans hjem. Politi og statsadvokat sagde nej med henvisning til et særligt hensyn til vidner og andre. Men de ting, den dømte ønskede indsigt i, havde intet at gøre med hverken vidner eller andre, så det var svært ikke at få den tanke, at det særlige hensyn i dette tilfælde gjaldt politiet selv. Hvorfor måtte denne mand ikke se, hvad efterforskningen mod ham viste?

Og hvis denne mand ikke måtte se de faktuelle beviser mod ham i en sag, der havde sat ham bag tremmer, og moren til datteren, der måske ikke havde begået selvmord, ikke kunne få yderligere indsigt i, hvad der egentlig var overgået hendes datter, hvordan skulle jeg så få tilladelse til at granske gamle straffesager om mænd og familier, jeg ikke havde et personligt forhold til – om jeg så var nok så verdenskendt, nok så kendt af politiet på den gode måde og nok så udstyret med kors, bånd og stjerner fra Europa-Parlamentet?

Kriminalkommissær Berkowic, som jeg plejer at kalde Sam, fik selvfølgelig en kortere version, men alligevel lavede han lyde, der emmede af kedsomhed. Så blev han stille og sagde omsider: ”Nu har jeg jo ikke nøglerne til Statsarkivet, men jeg lægger gerne et ord ind for dig.” Jeg fortalte ham lidt mere, og han pointerede, at jeg kunne få større gavn af min ven gennem hundrede år, P.J., som er den offentlige anklager i Cornwell-Grafton. Det havde jeg naturligvis allerede regnet ud, eftersom hendes kontor – statsadvokaturen – er dem, man klager til. Men han var stadig et kortbærende medlem af etaten, og det smagte af fugl. Hvad P.J. angår? Mere om det senere. Så lige der og da sagde jeg:

”Du lover at dimse lidt med Statsarkivet?”

”Jeg ved ikke, hvad *dimse* betyder, men jeg kan lægge et godt ord ind.”

”Jeg ved ikke, hvad det betyder at *lægge et godt ord ind*. Jeg tror umiddelbart ikke, der er nok muskel i det.”

”Og nu er det mig, der ikke ved, hvad *nok muskel* indebærer.”

”Okay. Jeg vil gerne have et notat fra dig, som jeg kan bilægge min ansøgning. Du skal skrive, at formålet er ædelt og vigtigt, og at du støtter det.”

”I orden. Lover du så at kigge på sagen, så hurtigt du kan?”

”Send den til mig.”

Da jeg altid nølede med svære ting i ukendt farvand, herunder ansøgninger til Statsarkivet, kastede jeg mig i stedet over Sams voluminøse sagsmappe, så såre den uniformerede svend havde leveret de tre store kasser til min hoveddør, hvilket skete inden for en time, efter at telefonsamtalen med Sam var overstået.

Sagen omhandlede en ortopædisk overlæge. Selvfølgelig! Alle ved jo, at ortopæder som gruppe er præget af betydelige psykopatologier. Jeg glemmer aldrig den ortopæd, der engang havde målt mine ben og ordineret hæleindlæg i den forkerte sko, hvilket resulterede i slidgigt i min ene hofte. Da jeg ankom til slidgigtoperationen, sagde han bare, at jeg var gammel, og at det var derfor. Han afviste helt at have målt mine ben forkert. Desuden fangede jeg ham i en dyb og engageret samtale med sig selv, da jeg humpede ud på toilettet. Kun meget belastede personager samtalede med sig selv.

Nå, men en ortopædisk overlæge tilknyttet det nye, store hospital på Skoiten, Cornwell-Grafton General, var fundet død i sin dyre herskabslejlighed ved kanalen. Dørmanden havde intet set, hvilket skyldtes, kunne en hårprøve afsløre, at han havde været pumpet fuld af stoffer og havde snorksovet på sin post. Stofferne var blevet leveret i en stor latte, han havde bestilt fra Jim Bean. Det vil sige: Han havde ikke bestilt den, men det havde en anden. På Jim Bean kunne man oplyse, at deres kaffebud havde fået et gok i nødden i smøgen mellem kaffebaren og hovedgaden og var kommet vaklende tilbage to timer senere og kunne oplyse alt om gokket og koppen og ikke noget som helst andet. Dørmanden kunne efterfølgende huske, at en ”køn, lidt tyk pige” havde givet ham kaffen med besked om, at den var fra en ven, og udtalte, at kaffe lige havde været det, han stod og manglede. Men han var ude af stand til beskrive hende. ”Vistnok mørkhåret,” havde han sagt og set forvildet ud. Overvågningsbåndet for den pågældende aften var slettet, og ingen i opgangen havde set eller hørt noget.

Der var afhøringsjournaler på hele personalet på ortopædisk, afhøringer, som afslørede, at ortopæden ikke var vanvittig populær: Han havde et temperament, han ikke kunne styre; skældte personalet ud i ét væk og gav dem gerne skylden for egne fejl; havde en kedelig fejldiagnosticeringsliste, som flere af de ansatte kunne gengive ordret. Tre sygeplejersker og en reservelæge havde klaget over ham, og kun én sygeplejerske syntes, han var ”sød”. Det viste sig, at hun i en længere periode forud for mordet dyrkede hed, jævnlig og uforpligtende sex med ham. Hun græd under afhøringen, kunne jeg læse mig til. ”Opløst i tårer” stod der. Men alle som én havde personalet stærke alibier – de var til møde i ornitologisk forening, i AA, i grundejerforeningen; de var til yoga, receptioner og i biografen – vedkommende, der havde været i biffen, gav et meget detaljeret referat af filmen, hvilket gjorde mig misundelig, eftersom jeg kunne se den samme Netflix-film med en uges mellemrum uden at kunne huske, at jeg allerede havde set den, før jeg var halvvejs igennem anden omgang. Men alt i alt: Personalet på ortopædkirurgisk havde et yderst aktivt liv, når kitlerne kom af, og deres alibier for mordnatten var vandtætte. Det samme gjorde sig gældende for alle de patienter, han havde fejlopereret, og som måtte antages at have et motiv.

Hans familie var heller ikke hans største fans. Igen blev hans temperament nævnt. Hans gamle mor og far boede i Dresden og havde ikke været i Cornwell-Grafton i et helt årti. En lillesøster boede på en bjergtop i Wales, var alene med tre børn og en flok alpakaer og anede dårlig nok, hvem han var, eftersom hun ikke havde set ham, siden hun for tre årtier siden udvandrede til bjergtoppen. Og så havde hun haft besøg af den stedlige katolske præst på mordnatten, ikke for at tilstå noget pikant, men for at holde hyrdetime med denne kirkens mand, indrømmede hun, hårdt presset, hvad han, lige så hårdt presset, bekræftede. Ortopæden havde ingen venner, så vidt det overhovedet havde været muligt at fastslå. Jeg kunne godt se, hvorfor Sam var så opgivende, men så kom jeg til den interessante del.

**2**

Den interessante del vedrørte ortopædkirurgens ekskone. Hun var personen med det stærkeste motiv: For små to år siden blev ortopæden frifundet for vold mod hende af en enig domsmandsret. Han var anklaget for at have udøvet vold mod hende gentagne gange. Retten lagde blandt andet vægt på, at kvinden i perioden havde et heftigt alkoholmisbrug, og at hun under sine forklaringer for retten ikke havde talt sandfærdigt om netop misbruget. Manden havde i retten forklaret, at kvindens gentagne skrammer, brækkede arme og hoftebrud skyldtes dette alkoholmisbrug, der havde ledt til gentagne fald i parrets hjem. Kvinden havde derimod hævdet, at hun i årevis havde været udsat for vold, og at manden ofte, til sidst altid, optrådte aggressivt over for hende. Alligevel var det først for små to år siden, at hun anmeldte manden for vold, fordi hun efter eget udsagn havde været voldsomt afhængig af ham – særlig økonomisk.

Jeg rystede på hovedet i mit eget selskab og så Camille Paglias ansigt for mig. Det sagde nu, ganske ophidset som altid, at kvinder måtte lære at passe på sig selv, tjene deres egne penge og lære at slå fra sig. Og det dér med alkoholmisbrug, det skulle bare stoppe. Nå nå til det sidste, hvis jeg måtte være så fri. Intet er så befriende for sjælen som en stabil, lille dagspromille.

Nu var det ikke min gode bekendt retsmediciner Lisa Selander, der stod for obduktionen, men en af hendes kolleger. Denne kollega afgav forklaring for retten og underbyggede desuden kvindens påstand om, at hun skulle have været udsat for vold. Han forklarede på første retsmøde, at skaderne efter alt at dømme var forenelige med kvindens forklaring, men understregede også, at de i princippet godt kunne være opstået ved fald, hvis man var faldet ”meget uheldigt” og havde ramt en genstand. Domsmænd er ikke nødvendigvis bekendt med retsmedicineres talekoder, men er man det, kunne man ud fra hans formulering regne ud, at hun aldeles ikke havde pådraget sig skaderne ved fald.

Trods sin frifindelse slap ortopæden ikke helt for straf, for under ransagningen af parrets hjem fandt politiet et haglgevær, som manden ikke havde tilladelse til. Jeg fik kuldegysninger ved tanken om at være økonomisk afhængig af en mand med et haglgevær.

Politiet havde fundet ekskonen hjemme i hendes lille etværelses lejlighed i den grimmeste og billigste del af byen, hvor hun netop var i gang med at reparere på gårsdagens brandert med klar saft direkte fra flasken. Hun var brudt ud i et latterbrøl, som politiet havde noteret som værende ”skræmmende”, da hun fik at vide, at manden var død. Herefter havde hun sat sig til at skrige JUHUU! Og havde flere gange udbrudt, at hun var lettet, ”så lettet, I begriber det ikke”. Hun fortalte, at da manden blev prøveløsladt efter fire måneders samfundstjeneste, opsøgte han hende og beskyldte hende for at have ødelagt hans liv og gode ry. Herefter sønderbankede han hende, så hun røg på hospitalet med adskillige frakturer og en hjernerystelse. Hun anmeldte ikke volden til politiet, for som hun sagde: ”Hvorfor skulle jeg? Så siger de bare, at jeg var fuld og faldt.” Den form for udsagn bør mane til eftertanke.

Adspurgt om hun dog ikke havde lyst til at hævne sig på manden, nikkede hun indtrængende og sagde: ”Jo, jeg har ærlig talt ikke tænkt på meget andet, men jeg var aldrig ædru længe nok til så meget som at udtænke en plan.” Herudover stod der i journaloptaget fra samtalen, at hun ”knap var sammenhængende” og ikke kunne stå på benene klokken elleve om formiddagen. Hun blev trods stærkt motiv og intet alibi ud over at være døddrukken i egen lejlighed endeligt strøget fra listen over mistænkte, da man ikke fandt hendes DNA eller fingeraftryk nogetsteds i lejligheden. Det fremgik, at hans herskabslejlighed var købt efter deres skilsmisse, og at hun aldrig havde været der. Hun kunne naturligvis have hyret en rygmærkemand til at gøre det for hende, men en granskning af hendes økonomi og bankkonto gav ikke belæg for det.

Alt fremmed DNA tilhørte den venlige sygeplejerske, som havde dyrket hed, vanemæssig sex med ortopædoverlægen. Men jeg hoppede næsten i min egen stol, da jeg kunne læse, at man i håndvask og badekar havde fundet hårstrå tilhørende ingen anden end min ærkenemesis Hanif Kureishi. Mere om ham senere. Hvad havde Hanif lavet i ortopædkirurgens badekar og håndvask? Bizart. Der var et notat om, at hårstråene sandsynligvis var plantede, eftersom der ikke kunne findes nogen sammenhæng mellem Kureishi og ortopæden. Som om det var mindre mystisk. Hanif havde så vidt vides slet ikke været i landet på drabstidspunktet og var faktisk forsvundet fra jordens overflade lige efter den retssag, hvor jeg var tiltalt for uagtsom voldtægt på grund af en rænke, som han havde spundet. Han var vel nok forduftet af frygt for repressalier, går jeg ud fra, og hans pas var sidst set i lufthavnen, hvor han havde kurs mod Key West.

Jeg undrede mig over, at jeg ikke var indkaldt til afhøring, eftersom jeg havde en særdeles – nej, mange særdeles gode grunde til at ville plante hårstrå tilhørende Hanif Kureishi i et mordoffers ikke særlig rengjorte badeværelse. Mit forhold til Hanif var velkendt hos politiet. Jeg gik ud fra, at man havde gjort observationen om, at badekarret var fuldt af sæbe- og fedtrester for at sandsynliggøre, at hårstråene kunne have placeret sig dér for længe siden og ikke nødvendigvis ville være et bevis på, at Hanif Kureishi havde været der lige den nat. Adspurgt om det beskidte badekar havde ortopædens grædende *veninde med fordele* svaret, at han næsten altid tog bad på hospitalet, og at hun aldrig brugte det, fordi det var så ulækkert. ”Men mænd ser jo ikke sådan noget,” sagde hun.

Hvorfor jeg end ikke var blevet afhørt? Fordi jeg selv samme aften og nat havde været til fest med det meste af Retsmedicinsk Institut og det lokale politi. Netop på dødstidspunktet, som retsmedicineren havde fastslået som værende mellem 24 og 01, stod jeg på en scene og skrålede *Nothing compares to you* ind i en karaoke-mikrofon, et faktum, jeg har prøvet at fortrænge, hvilket har været svært, eftersom videoer af min optræden har cirkuleret overalt på de sociale medier. Så fine steder kommer jeg ikke, men det gør alle andre, hvilket forklarede de smørrede grin, jeg siden blev mødt med overalt i området omkring politistationen og Retsmedicinsk. Lige nu, hvor jeg sad og læste dette, blev jeg helt glad for dokumentationen. Men episoden til festen gjorde det svært for mig vedholdende at sige, at jeg aldrig drak mig på fuld på dén måde. Hvis sandheden skal frem, var det faktisk heller ikke tilfældet. Jeg mener i ramme alvor, at jeg synger vældig godt, og kan kun beklage, at andre ikke er af samme opfattelse.

I Lisa Selanders smålatinske obduktionsrapport kunne jeg læse, at ortopædoverlægen var død af *commotio cordis*, som betyder hjerterystelse. Jeg ringede hende op, og hun forklarede, at det var en fatal tilstand, som kan være en følge af et stumt, men ikke nødvendigvis hårdt slag mod brystet. Hvis stødet rammer lige foran hjertet på et særligt tidspunkt i løbet af hjertets slag, så indtræder der hjertestop. Det viser sig ved en obduktion ikke ved meget andet end en blodudtrædning i bløddelene foran brystbenet, og måske ikke engang det, så det er svært for retsmedicinerne at fastslå hjerterystelse. Det er en sportsskade, der ses i for eksempel boksning, cricket og fodbold, hvis hånden eller bolden lander det forkerte/rigtige sted på det forkerte/rigtige tidspunkt – alt efter perspektiv. Dødsfaldet kunne teoretisk have skyldtes et meget uheldigt fald, sagde hun – hvad jeg noterede mig – og herefter gik hun i gang med at snakke om *Kill Bill*, som vi lige havde set sammen i min sofa, særligt om den episode, hvor Uma Thurman, det vil sige Beatrix ”The Bride” Kiddo, myrder David Carradine, det vil sige Bill, ved hjælp af den navnkundige fempunktsteknik, som får hans hjerte til at eksplodere efter fem skridt. Der er angivelig tale om de trykpunkter på et menneskes brystkasse, som vil stresse et hjerte så meget, at man efter at være blevet trykket på de fem saliggørende punkter kun kan tage fem skridt, før hjertet eksploderer. Hun talte længe om, hvorfor dette sandsynligvis ikke var muligt og bare var en gammel kampsportsmyte, men spurgte alligevel, om vi ikke til vores næste filmaften skulle se *Clan of the White Lotus* fra 1980, hvor den samme teknik blev anvendt. Det pjat med en ”filmaften” er noget, hun har indført. Jeg holder filmaften med mig selv hver eneste aften.

Da jeg endelig fik mulighed for at lægge på, tænkte jeg over mit notat om, at dødsfaldet teoretisk kunne have skyldtes et uheldigt fald – hvis hans kone hele tiden kan ”falde uheldigt”, skulle der da være plads til et enkelt uheldigt fald til ham – men så kunne jeg se, at man ved siden af liget fandt et standardbaseballbat, som så helt nyt ud. Battet var stillet op mod hans sofa og var stadig påsat prisskiltet fra Bat & Hit i gågaden. På sofaen lå bonen fra butikken, hvoraf det fremgik, at battet var købt samme dag. Alligevel frækt nok. Og mærkeligt: Det havde tilsyneladende slet ikke været i brug, og der var ikke nogen notater i Selanders rapport, der tydede på blodudtrædninger på et eventuelt slagsted. Jeg var ikke sikker på, at jeg helt forstod den fancy hjerterystelse, hun havde konstateret, og hvis jeg skal være ærlig, har jeg haft toiletbesøg, der har interesseret mig mere.

Politiet havde selvfølgelig allerede været i butikken og gennemset butikkens overvågningsbånd fra dagen. Det fremgik, at en yngre, lidt tyk kvinde med lang, sort paryk, baseballkasket og et par meget avancerede solbriller havde indkøbt battet på præcis det tidspunkt, der var specificeret på bonen.

Men kunne man egentlig ud fra de retsmedicinske fund udelukke, at denne commotio skyldtes slag med bat? Jeg ringede op igen og spurgte. ”Ja da, pussgurka,” svarede Selander, lidt tøvende. ”Der ville have været mærker efter battet på slagstedet. Der blev heller ikke fundet noget relevant DNA på battet. Og så var der jo også mærker, små, men alligevel, fra en strømpistol, som han tilsyneladende var blevet pacificeret med. Det står i min rapport.” Det havde jeg bemærket, men en stungun døde man jo ikke af. Mit ubevidste var øjensynlig allerede på det tidspunkt klar over, hvad min senere konklusion ville være, og var begyndt at samle på bortforklaringer. Herefter gik der ikke lang tid, før jeg måtte erkende, at jeg genkendte mønstret ned til sidste detalje. Og så blev jeg vred.

Klubben havde lovet at holde sig væk fra mit og P.J.s territorium for at undgå at sætte os i præcis denne umulige situation, som jeg lige nu sad i. Og netop som jeg var ved at hidse mig op, ringede det på døren. Samtidig ringede min PDA. Og i samme sekund gik det op for mig, at jeg i dag ikke anede, hvad Klubben overhovedet havde gang i. Faktisk anede jeg ikke, om den stadig fandtes. Jeg havde jo mistet forbindelsen til dem for lang tid siden. Med vilje.

I min PDA ville Sam vide, om jeg havde fået kigget på det. Sikke et spørgsmål at stille, et par timer efter at sagsakterne var ankommet. Jeg havde jo tydeligt sagt, at der ville gå nogle dage. Jeg lagde stærkt irriteret på midt i en sætning, altså midt i en af *hans* sætninger. Så kiggede jeg ud ad vinduet og så P.J. stå foran min dør iført sort pels. Hun havde i dagevis prøvet at få mig i tale ved at opholde sig i min have i alt slags vejr, fortrinsvis regn. Hun ville sige undskyld. Men jeg var ikke nået til det punkt, hvor en undskyldning var nok. I næsten to måneder, lige siden retssagen, hvor jeg var sigtet for uagtsom voldtægt mod fem mænd, jeg aldrig ville røre med en anden kvindes vagina på en stang, havde jeg været rasende på alle, der deltog i farcen om at få mig uretmæssigt dømt og til overflod skænkede mig en advokatregning på størrelse med Cornwell-Graftons BNP. Jeg havde været rasende på Hanif, hvis idé det havde været; på dommeren, der bare så gerne vil se mig i orange kedeldragt; på den lede trans, der havde skamferet min vagina, og på Polly-Jean Harvey, den offentlige anklager, som jeg normalt kalder P.J., og som åbenlyst havde moret sig over hele det cirkus. Altså, hun skulle forestille at være min ven. Af en slags. Jeg havde været så rasende, at jeg var blevet helt udmattet, og jeg havde pønset på hævn – og udtænkt adskillige lede scenarier. Jeg lænede mig op ad de græske tragedier, hvor hævn jo var måden, hvorpå universets ligevægt blev genoprettet. Større mennesker end jeg sværgede til hævn: Gud den Gamle, Homer, Hamlet, Don Corleone og Quentin Tarantino, hævnens mesterligste kvalitetsstemplere. Og der er faktisk en grund til, at man siger, at hævnen er sød i betydningen tilfredsstillende. Utallige er de forsøg med hjernescanninger, der har vist, at når man udtænker hævn, så kilder det vældig godt i hjernens belønningscentre, og indimellem har jeg da også haft det vældig godt, når jeg forestillede mig de torturmetoder, disse mennesker skulle udsættes for. Men så tænkte jeg på dagene og ugerne efter mine ugerninger. Jeg ville være plaget af angst for at ende mine dage i uklædeligt fangetøj og tvunget til samtaler med fængselspsykologer, der af grunde jeg aldrig kom til at forstå, ville ønske det der ”dialog” med mig.

Det blæste. Træerne fældede blade, så det næsten lignede regn, og P.J.s sorte hår var blæst ind foran hendes ansigt. Alle butikker var lukket. Hun stod med fingeren plantet på min dørklokke. Lige om lidt ville jeg koge over af raseri. Mine tanker gik til alle de mennesker, der havde ringet på den dør. De fleste havde været uvelkomne, faktisk alle undtagen Rengøringsassistenten Roger, indtil han vragede mig. Jeg var blevet vraget af en ung dreng på sytten – vær lige opmærksom på, at den kriminelle lavalder her i landet er seksten – med kodenavnet Rengøringsassistenten Roger. Helt i lod og vage med tidsånden var han kommet i tvivl om sin seksuelle identitet og sagde, at han følte sig som en kvinde. Sådan noget gider jeg jo ikke høre på, ikke engang i de fire-fem minutter vi rent faktisk førte en samtale under vores ellers kortvarige møder af maksimalt femten minutters varighed, inklusive forspil. Han sagde: ”Hvis jeg i virkeligheden er en kvinde, så vil jeg jo være lesbisk, hvis det her forhold fortsætter.” Hvad var der i vejen med at være lesbisk? Selander er lesbisk og et fornemt menneske, selvom hun ligner en hest. Nej, det der lesbisk var ikke noget for ham. Han vendte sig og vinkede til mig fra havelågen; jeg stod i døren med øjnene trængte af tårer i ærgrelse over, at jeg havde dyrket hed, vanemæssig sex med en så dårlig tænker.

Men nu stod uvelkomne P.J. og ringede på min dør. Jeg blev nødt til at tale med hende. Men jeg var ikke klar. Der var for meget raseri i mig. Senere. Jeg tog en slurk Vecchia. Så iførte jeg mig høreværn, placerede mig foran computeren og gik i gang med at tænke på ansøgningen til Statsarkivet med blikket på en helt blank side, hvis tomhed var angstfremkaldende. Alle mulige installationer blinkede for at få min opmærksomhed. Jeg havde gjort den fejltagelse at indtaste ”lokalnyheder” på PDA’ens interesseprioriteringsliste, og nu blev jeg konstant forstyrret af de mest ebbede nyheder – nyt tilbud fra ældreplejen, planer om en ny betalingsbro og referater fra møder i kommunens udvalg. Alligevel var det dér, informationen skulle komme fra, eftersom ortopædlægen var lokal.

Hvis jeg havde ret i min formodning, og det havde jeg, så ville der komme to yderligere sager med samme mønster som i ortopædmordet. Klubben opførte sig altid som i eventyrene: tre prinser, tre prinsesser og tre mord.

**3**

Jeg hørte samtlige lokalnyheder bare for at tvinge tiden til at gå og rejste mig derpå for at strække mig. Jeg kiggede ud ad vinduet. Udenfor var mørket faldet på. P.J. havde, så vidt jeg kunne se, opgivet ævred. Jeg satte mig over i den bløde sofa, hældte Vecchia i glasset og tændte for CG News. Man kan jo aldrig få lokalnyheder nok, tænkte jeg bittert og en anelse ironisk. Jeg lukkede øjnene, mens annoncerne kørte hen over skærmen – julegaver til hende, julegaver til ham, en helvedes masse julegaver til deres børn og julepynt – og klemte dem voldsomt sammen, da et husudlejningsfirma markedsførte sig selv som bestående af gode mennesker. Det fremgik, at man skulle leje et hus af dem, fordi de var gode mennesker. Ikke et ord om deres udlejningshuse.

Igen måtte jeg spørge mig selv, hvad der var der blevet af helt almindelig skam? Hvornår blev sådan noget umoderne? Så fangede jeg noget, der fik mig til at åbne øjnene og spidse ørerne i retning af skærmen.

”En midaldrende læge, der var tiltalt for tre tilfælde af voldtægt eller andet seksuelt forhold end samleje med en kvinde, blev i dag frikendt af en enig domsmandsret,” lød speaken, da man på skærmen så en skrutrygget mand, som lignede en, der iført lang frakke tilbød børn bolsjer i parken, komme ud ad byrettens solide hårdttræsdør med, hvad der måtte være hans kone, at dømme efter alder og trist udtryk, under armen. Et closeup afslørede triumfen i hans øjne.

”Kvinden var patient hos lægen, da overgrebene angiveligt fandt sted,” fortsatte speaken.

Journalisterne flokkedes om ham og spurgte, om han havde nogen kommentarer til dommen. ”Retssikkerheden for helt almindelige borgere er truet i disse #MeToo-tider,” intonerede han selvsikkert, en anelse hovent. ”Bevægelsen har åbnet en ladeport for, at skøre kællinger frit kan påstå alt muligt seksuelt om lovlydige borgere, og selvom retten har talt, vil alle i resten af min levetid kigge på mig og tænke på, om der mon alligevel ikke var noget om det. Og dét skal jeg leve med. Jeg skal også finde mig i, at stort set alle mine patienter er forsvundet. Der er ingen retssikkerhed længere. En beskyldning, og så bliver stanken hængende.”

Herefter gik nyhedsudsendelsen over til at tale om den nye D56-virus, der var kommet i lårtykke stråler fra en flagermus på et vådmarked i Kina og nu var i fuld gang med at brede sig til resten af den store, vidåbne verden. Flyselskaberne havde indstillet deres ruter til Kina og andre smittemekkaer, og det ville blive et spørgsmål om milliarder; der var fundet rester af forbudte gødningsstoffer i drikkevandet, og Weinstein var blevet dømt for voldtægt og havde anket. Jeg rejste mig og fremsøgte sagen om den retssikkerhedsløse bolsjeuddeler på min computer.

Anklageskriftet lød, at en patient til den praktiserende læge skulle have været offeret. Han skulle have sat sig oven på hende, fastholdt hendes arme og derefter have presset sin penis så langt ind i munden på hende, i op til tolv sekunder, at hun ikke kunne trække vejret – ved mere end en lejlighed. Tanken gik umiddelbart igen til Camille Paglia, som i min hjerne nu hylede op om, hvordan hun kunne have ladet ham gøre det *ved mere end en lejlighed*. En skinger stemme fra et fjernt sted råbte *victim blaming* til Paglia, og så hylede hun endnu mere op og holdt sit foredrag om, at de to samtidige tanker ikke udelukkede hinanden: Han blev ikke et mindre svin af, at hun frivilligt havde placeret sig nederst i det sociale hierarki, hvor hun bare lod tingene ske.

Ved det andet overgreb – her brød Paglia igen ind i min hjerne og råbte *ANDET OVERGREB? Hvorfor holdt hun sig ikke væk eller slog ham ihjel?* – kastede kvinden op, da lægen pressede sin penis ind i hendes mund, så hun mistede evnen til at trække vejret i op til femten sekunder. Jeg undrede mig over de foregående tolv sekunder, for kunne det virkelig passe, at hun havde haft en sekundtæller kørende, eller havde hun ligget og talt sekunder – *i stedet for at slå fra sig*, som Paglia vedholdende anbefalede i mit øre?

Under anden omgang med denne guds gave til kvinder skulle han have sagt, at hun bare skulle ”holde den lidt endnu”. Adr, tænkte jeg og min alt for store indlevelsesevne, og vi kunne begge næsten smage hans kvælerpenis. Den tredje gang skulle kvinden være besvimet. Han var også tiltalt for flere gange at have ordineret eller udleveret store doser af afhængighedsskabende medicin og for uberettiget at have undersøgt, hvad der stod i kvindens journaler på sundhedsportalen helbred.cg. Derudover for vidnetrusler og forsøg på legemsangreb af særlig rå, brutal eller farlig karakter, idet han ifølge anklageskriftet under bilkørsel for nogle år siden skule have forsøgt at tvinge en kvinde, en anden formentlig, til at springe ud af bilen, mens den kørte. Klam OG buldrende vanvittig. Hvordan i alverden kunne han blive frikendt? Det kunne han, fordi der ikke kunne føres bevis for én eneste af påstandene mod ham. Og som hendes læge havde han ifølge loven adgang til hendes journaler og sundhedsinfo. Morale: Indlad dig ikke på ulækre forhold med egen læge, særlig ikke når han er klam og vanvittig og ligner en bolsjeuddeler. Sid altid flugtklar på kanten af stolen, og hold gerne et tungt, stumpt instrument i hånden.

Ville politiet finde ham myrdet en af dagene eller om en måned? Måske, var mit bedste bud. Sagen virkede ikke grov nok til at kunne friste Klubben. Medmindre de havde en viden, jeg ikke havde. Måske de havde deres egne tanker om det angivelige offer, tanker, der mindede om Camille Paglias? Interessant. Ikke andet at gøre end at vente.

Det ringede på døren. Prøvede P.J. nu igen at trænge sig på og belejre mig med undskyldninger? Jeg rejste mig op og kiggede ud ad vinduet. Ingen P.J. i min have, kun Selander i dørlampens bløde skær med en pose, der lignede noget, der kunne indeholde mad. Jeg kiggede på mit ur. Gud, den var allerede over 19. Jeg pilede ned ad trappen for at lukke hende ind og så med det samme, at der stod Pho Grand på posen. ”Ah! Hvor lækkert! Vietnamesisk”, kurrede jeg dueagtigt overstadigt og gav hendes hesteagtige stativ et kram. Hun satte herligheden på køkkenbordet. ”Tôm cốm xanh,Nem rán chay**,” råbte hun asiatisk. ”Og så en risnudelsalat. Håber, det er nok.” Selander fordelte herlighederne på to tallerkener, mens jeg åbnede en flaske Dead Letter Office, som jeg lige da var meget glad for og ikke mente kunne overgås af nogen kendt flaske nogetsteds fra. Den kom fra det sydaustralske vinhus Henry’s Drive og var kraftigt og muskuløst Shiraz-fed.**

**”Du ser godt ud,” løj jeg venligt for stemningens skyld. Det var tydeligt, at hun havde eksperimenteret med de makeupteknikker, hun for nylig havde lært af en influenttrans, men hun var ikke god til at udviske overgangene og lignede derfor en nyudsprungen transvestit fra et af de billigere skabe.**

**Netop som vi havde sat os og skulle til at gå gang, sagde hun: ”Vi havde indbrud på Retsmedicinsk i går. Under oprydningen opdagede min tekniker, at et par afdøde gentlemen manglede deres … ” Hun kiggede sig forvildet omkring, før hun besluttede sig for at vrinske: ”… penis.”**

**”Så pludseligt blufærdig,” gnæggede jeg. ”Har du været i pigeskole for nylig?”**

**”Ja ja,” sagde hun. “Gnæg du bare. Men det er trods alt mine drenge. Du har dine, og jeg har mine.”**

**”Du sagde et *par*?” spurgte jeg. ”Der manglede to?”**

**”Nej, der var faktisk taget hele fire penisser.”**

**”Var der tale om særligt udvalgte penisser?”**

**”Næ. Der lå fire mænd i morguen. De tog de penisser, der var. De forhåndenværende penissers princip, om jeg så må sige.”**

**”De?”**

**Selander trak på skuldrene: ”Vedkommende.”**

**”Ligesom ham, der stjal 43 dåser makrel i tomat,” sagde jeg. ”Man ved aldrig, hvornår man lige står og mangler. Er det noget, man anmelder til politiet?”**

**”Det blev vi nødt til først at holde møde om. Der var ikke taget andet, og de – vedkommende** – **havde efterladt alt i skønneste orden. Vi kunne faktisk have ladet som ingenting – ingen ville have opdaget det. Og det er ikke sjovt at skulle fortælle deres familier, at nogen har snuppet deres fars eller mands avlelem. Men vi endte med at informere dem for god ordens skyld. Vi ville jo også gerne vide, hvad der var sket. Det siger sig selv, at vi ikke er uinteresserede i sikkerheden på Instituttet. Sam grinede lidt; han prøvede at skjule det, men han grinede. De pårørende grinede ikke.”**

**”Så politiet har været der og behandler det som … tyveri?”**

**”Jeg tror i højere grad, de behandler det som indbrud og usømmelig omgang med lig. Det var ellers nogle meget fine snit, vedkommende havde lagt. Man skulle tro, de havde prøvet det før.”**

**”De?”**

**”Nå ja. Han, hun, vedkommende.”**

**”Hvordan var han eller hun eller de kommet ind?”**

**”Ved hjælp af et nøglekort tilhørende en sekretær, der havde tabt det sammen med sin pung på parkeringspladsen samme aften. Nogen havde samlet begge dele op og lagt pungen i receptionen. Meget betænksomt.”**

**”Det lyder helt åndssvagt. En person taber pung og nøglekort, som tilfældigvis samles op af en person, der lige står og mangler penisser? Hvis man skal bruge fire penisser – og bare den sætning lyder helt i hegnet – er der tilfældigvis en, der taber nøglekort. Eller omvendt: En taber sit nøglekort, og en person finder det og får pludselig lyst til fire penisser.”**

**Selander trak langsomt på skuldrene og gjorde øjne. ”Som om jeg anede noget om den slags.”**

**Jeg sad lidt og forestillede mig den midaldrende læge, der havde tvunget sin penis ind i en kvinde af besynderlig støbning og forestillede mig ham med samtlige fire i munden. Kunne de finde på at kvæle ham i hans egen medicin? Nej, for pokker. Klubben ville ikke røre en så lille sag. Med forbehold, som sagt, for at jeg jo ikke anede, hvordan de … opererede … nu om dage.**

**”Jeg ved, hvad du tænker på, pussgurka,” sagde Selander og grinede. ”Du har hørt om ham den midaldrende læge, der gik rundt og stopfodrede en sagesløs kvinde med sit lem, og nu forestiller du dig …”**

**”Shh!” afbrød jeg hende. Hvordan vidste hun, hvad jeg tænkte? Vidste hun noget? Hvis hun gjorde, kunne vi ikke bare sidde her og tale om det. Sådan noget taler vi kun om på en bjergtop eller på en øde ørkenstrækning. Der er ører og øjne alle vegne.**

**Hun kiggede fuldstændig forvirret på mig og åbnede munden for at sige noget igen.**

**”Shh,” sagde jeg igen. Jeg rejste mig. ”Kom, vi går lige ud i baghaven. Lad din PDA ligge her.”**

**Stadigt måbende fulgte hun mig ud i den kulsorte baghave, som kun var oplyst af de tv-blå lysudfald fra naboernes stuer. Vi stillede os midti, så langt fra alt og alle som muligt**

**”Okay. Gør din sætning færdig, meget, meget stille og direkte ind i mit øre,” hviskede jeg.**

**”Hvilken sætning?”**

**”Den om, hvad jeg forestiller mig. At gøre ved den midaldrende læge.”**

**Hun hviskede ind i mit øre: ”Jeg forestiller mig, käraste, at du godt kunne tænke dig at proppe hans mund fuld af stjålne legemsdele fra Retsmedicinsk.”**

**”Nå. Ja, jeg forestiller mig alt muligt,” sagde jeg og åndede lettet op. I et øjeblik havde jeg troet, at P.J. havde talt over sig og fortalt Selander om Klubben. Det kunne ligne hende, det løsgående missil. Tanken havde også strejfet mig, om Selander mon kunne være medlem. Under ingen omstændigheder skulle jeg nyde noget af, at Selander sad i mit lejlighedsvist overvågede hus og talte over sig.**

**”Hvorfor er du så mærkelig?” sagde hun bag mig, da jeg hastede tilbage og ind i huset resten af min** nem rán chay.

”Det er rigtig svært at svare på,” sagde jeg og smilede. ”Men jeg har jo haft en svær barndom. Jeg har fortalt dig om min far, ikke? Lad os spise færdig og se den film.”

Mens vi spiste færdig, mistede jeg det kim af lyst, jeg måske havde haft, til at se **kung-fu-film, som vi havde aftalt – den dér *Clan of the White Lotus*. Min interesse for fempunktsdøden var aftaget yderligere, da det gik op for mig, at det var en kung-fu-film fuld af tonesprogsplagede asiater, formentlig kinesere, der spiste borebiller og levendekogte hunde. Og koalabjørne med skab. Og slanger. Med deres gule og utugtige og fremfor alt uvaskede kineserfingre, slubrende og bøvsende bøjet ind over bordet.**

**”Jeg ved sgu ikke, om jeg har mave til asiater i dag.”**

**”Du har lige spist vietnamesisk, finaste.”**

**”Det er ikke det samme som at se og navnlig høre på kinesere.”**

**”Er du racist?”**

**”Selvfølgelig. Det er alle. Og jeg er i særklasse uvild med kinesere. Sådan har det altid været. Beklager. Og der er altså live debat fra Nevada lige om lidt. Det er første gang, vi kan se Bloomberg debattere med de andre demokrater, og jeg er nysgerrig efter at se, hvordan de vil tackle ham.”**

**”Han sender nok en personlig computer af samme navn, så han er fri for at stå til regnskab for sine udtalelser om kvinder. Nej, jeg synes, vi skal holde aftalen. Så kan vi streame det bagefter.”**

**”Hvad har han da sagt?”**

**”Masser. ’Hvis kvinder vil påskønnes for deres hjerner, må de hellere gå på biblioteket i stedet for Bloomingdale’s’.”**

**Jeg kiggede dødt på hende. ”Hvad skulle der være i vejen med det? Det er jo korrekt.”**

**”Så var der dengang, han kiggede beundrende på en kvinde til en fest og gav to andre gæster en albue i siden og sagde: ”Se lige den lækre røv.”**

**”Og?” Jeg kunne slet ikke tælle det antal gange, jeg havde beundret en god manderøv *og* påpeget den over for andre. Jeg slikkede den vidunderlige sauce fra den ekskvisitte** *tôm* cốm *xanh* **af fingrene og tog et gevaldigt drag af vinen.**

**”Ja ja, men de er jo amerikanere,” sagde hun. ”Nå ja, så var der også noget med, at han, dengang de lancerede computerterminalen af samme navn, sagde, at den var maskinen, der kunne alt, og tilføjede ’inklusive oralsex.’ Og så sagde han, at computeren derfor ville gøre en masse af de tilstedeværende arbejdsløse.”**

**”Og?”**

**“Og det er meget sexistisk,” sagde hun og grinede.**

**”Det er dårlig humor, men det er sgu da ikke sexistisk. Oralsex er ikke kun noget for mænd.”**

**”Nå, nå. Normale mennesker synes altså, det er sexistisk.”**

**”Folk synes så meget åndet. Det kan jeg ikke tage mig af.” Hun var øjensynlig ikke faldet over Bloombergs mest spektakulære udtalelse, nemlig hans karakteristik af et kvindeligt medlem af den britiske kongefamilie: et lesbisk hestefjæs. Ingen grund til at nævne det.**

**Selander holdt stejlt på sin fempunktsdød. Jeg havde lovet! Godt så. Min bekymring over at mærke min OCD stå ud i lys lue over tonesprog viste sig at være forhastet: Slynglerne i Hollywood havde lagt amerikansk tale i munden på de stakkels kineserne, tak for det.**

**”Hvad sker der for de øjenbryn på Pai Mei?”**

**Pai Mei var mesteren, en klog og vidende lotuspræst og** en magtfuld, meget gammel udøver af kung-fu-stilen Bak Mei og i stand til at udføre den dødbringende Five Point Palm Exploding Heart-teknik, det efter sigende dødeligste slag i al kampsport; hans øjenbryn var helt vilde, kridhvide og buskede som en egernhale.

**”Dem havde han også i Kill Bill.”**

**”Ja. Men alligevel. De her er lidt værre. Og det skæg.” Hans skæg var flettet i en tynd tråd, der nåede ham til navlen. “Se, hvordan han kæler for det.”**

**”Det gjorde han også i Kill Bill.”**

**”Ja, men alligevel. Det her er lidt klammere. Og så er hans latter både irriterende og uhyggelig.”**

**Hun trak på skulderen. Jeg kedede mig.**

**”Har du nogensinde kysset med en kineser?” prøvede jeg.**

**”Ikke rigtigt.”**

**”Hvad mener du – har du, eller har du ikke?”**

**”Ikke. Kan du ikke lige klappe karry, gullet? Jeg ser film.”**

**”Hvad så med en neger? Har du nogensinde kysset sådan en?”**

**”Det siger man ikke.”**

**”Nej, nej, men har du?”**

”Det tror jeg ikke. Nej. Hvorfor?”

”Fordi det er mærkeligt. Læberne er så store, næsten som en bastion, der gør, at man aldrig rigtig kommer ind i mundhulen.”

”Hvad skulle man dog også lave der?”

”Det er der, det hele foregår.”

Hendes ansigt krympede sig, som om hun lige havde smagt ørevoks, og gik så over til at ignorere mig og trodsigt holde øjnene klistret til skærmen. Og mig? Jeg faldt i søvn.

Bagefter **kunne Selander berette, at det var lykkedes kung-fu-helten at myrde kung-fu-slynglen ved at ramme de rigtige punkter. ”Men jeg kunne overhovedet ikke se fem slag. Nå, men de er der; jeg skal bare forstå, hvor de er, og hvordan man gør, hvis man vil forårsage kontroltab, bevidstløshed, død og udsat død.”**

**”Hvorfor det? Dit klientel er jo allerede dødt?”**

**”Jeg nørder bare,” sagde hun og kiggede sfinxagtigt ud ad vinduet. ”Men der er stadig *The Executioners from Shaolin* og *Bloodsport* tilbage. Samme tid næste uge?”**

**Gud forbarme sig!**

**4**

Hele den efterfølgende uge tilbragte jeg med at prøve at skrive en ansøgning til Statsarkivet. Jeg var ikke god til at tigge, og det var svært at skjule, at jeg faktisk bare ville skrive: Hør lige her, underlødige røvfugle: Jeg er fantastisk og skal have adgang til alle jeres sager om kvindemord inden for de seneste tyve år. Fordi mig. Fordi Europa-Parlamentet. Fordi transparens. Jeg måtte desværre erkende, at der stadig var lommer i verden, hvor folk ikke bare lystrede.

Men jeg fik omsider udfærdiget noget, der lignede, og tænkte, at den bare lige skulle ligge lidt. Jeg skulle også *bare lige* have fat i P.J., den direkte kanal til Statsarkivet. Og det ville jeg ikke. Eller også skulle jeg have fat i Sam for at tjekke, hvor vage hans løfter om at *lægge et godt ord ind* var, men det ville jeg heller ikke; faktisk havde jeg brugt hele ugen på at undgå ham. Hvad i alverden skulle jeg sige, som ville stille ham tilfreds? Jeg vidste jo godt, hvem der havde myrdet den voldelige overlæge, men det kunne jeg ikke fortælle ham. Jeg kunne heller ikke sige, at jeg ingen anelse havde, for så ville jeg virke inkompetent. Jeg kunne sige, at det lignede en likvidering. Men så skulle jeg også rykke ud med en profil på den mulige likvidator. Jeg kunne sige, at det lignede en hævnforbrydelse og tilskrive det en militant feministisk selvtægtsgruppe. Og så kunne han bruge tid på at optrevle hele det feministiske miljø i Cornwell-Grafton i jagten på den nye, handlekraftige Valerie Solanas. Så kunne han spilde sin tid med det. Det ville være tarveligt.

Og så havde jeg tilbragt ugen med konstant at tjekke lokalnyhederne i spændt forventning: Ville den midaldrende læge skylle op i sit eget hus i død tilstand, og ville hans død i så fald være forårsaget af kvælning ved afdøde penisser? Ikke en lyd om noget, der lignede. Men en hel masse om den D56-virus, som nu havde bredt sig fra Hongkong, Singapore, Iran og videre til europæiske dansesteder og kirker. De første hundrede havde allerede lagt sig med feber og alvorligt respiratorisk besvær. Så kom Sam stikkende og lænede sig op ad min ringeklokke. Jeg lukkede ham modvilligt ind.

”Kan du ikke tage din telefon?” rasede han og sendte et syndigt arsenal af polske eder efter mig. ”Hvorfor har du ikke taget den? Har du fået kigget på det?”

Hvorfor ser du altid så nusset ud? tænkte jeg. Har jeg fået kigget på dét? Har du prøvet med en kam og en fnugrulle?

”Undskyld,” sagde jeg uforbeholdent og valgte at holde mig så tæt på sandheden som muligt. Klogt træk for den notorisk elendige løgner, mig. ”Sæt dig ned.”

Jeg skyndte mig at bænke ham, sætte en kop nylavet stempelkaffe foran ham og gøre mig umage med at lægge mit ansigt i bekymrede, oprigtige folder.

”Jeg er ikke vendt tilbage, fordi jeg ikke har noget, der kan hjælpe dig med andet end det indlysende. Som jeg ser det, er det en hævnforbrydelse, en likvidering, tilmed tilsyneladende et meget professionelt stykke arbejde. Der er flere ting i sagen, der vidner om overskud. Prissedlen, for eksempel, og bonen, Hanifs efterladenskaber på badeværelset. En morder med overskud, med hævnmotiv, en, som heller ikke kunne lide Hanif. Der er en person, I mangler at finde – i ortopædoverlægens liv et eller andet sted.”

I samme øjeblik jeg nævnte Hanif, kunne jeg mærke det gibbe i mig, og jeg blev et med Uma Thurman, da hun i rollen som Beatrix Kiddo sad over for Bill for at myrde ham som den sidste i rækken. ”Baby, we have unfinished business,” sagde hun til Bill, præcis som jeg burde sige til Hanif. Nu skulle jeg altså tage mig sammen og finde tilbage til min nye pensionistmagelighed, der hele tiden blev afbrudt af dramatyper fra nær og fjern.

”Har du fundet ud af, hvor Hanif er – og snakket med ham?” spurgte jeg.

”Nej, for pokker, men hvis jeg fik fat i ham, ville han jo bare lyve, som han plejer.”

”Som jeg læser sagens akter,” fortsatte jeg, ”har der ikke kunnet findes nogen forbindelse overhovedet mellem de to, ikke engang en eneste ortopædisk konsultation er det blevet til med kropsligt fuldkomne Hanif. Og helt ærligt – den ortopæd var tydeligvis et svin, og det er Hanif også, så måske har morderen fået to fluer med ét smæk. Det er da påfaldende, at hans DNA kun var i badekarret.”

”Jeg har ikke skænket den DNA de store tanker, for Hanif var jo over alle bjerge på drabstidspunktet, og jeg er faktisk inderlig ligeglad med at opklare alle de steder, hvor Hanif har taget bad,” sagde Sam og gned sig i sit blege, aldrende ansigt. ”Og nu ved jeg jo, hvad ham ortopæden ellers gjorde – som han ikke var tiltalt for – og jeg har egentlig slet ikke lyst til at finde den morder. Men det skal jeg jo.”

”Vil det sige, at du egentlig er ret tilfreds med, at nogen har ekspederet ham videre?”

”Hmm,” sagde han og nikkede. ”Men det vil jeg ikke citeres for.”

”Kunne du tænke dig at have sådan en Charles Bronson-type gående rundt i gaderne og gøre dit arbejde, lidt for effektivt?”

”Jeg ville ikke klage. Når det nu er dig, der spørger. Men det kan jeg jo ikke sige offentligt, og en Charles Bronson-type ville bare give andre problemer. For vi skulle jo lade, som om vi arbejdede på at finde ud af, hvem han var, samtidig med at vi skulle lade ham være. Og jeg bryder mig ikke om at lægge navn til uopklarede sager og fremstå som en *popierdolony skurwysyn*.”

”Har du lyst til at gense den film, hvor Bronson rydder op – hvad er det nu, den hedder?”

”*Death Wish*.”

”… sammen med mig og Selander? Vi har filmklub hver uge. Du får mad!” Så ville jeg nemlig slippe for at se flere kung-fu-film, ræsonnerede jeg.

”Nej tak. Jeg så den for nylig sammen med den nye efterforsker, Smukke Kowaleski, og ham den nye, hvad hedder han? Med det åndede navn?”

Jeg trak på skuldrene. ”Hvad så med det nyere remake med Bruce Willis, hvad er det nu, den hedder?”

”Det samme: *Death Wish*. Den så vi også. Men hvis jeg skulle fremsætte et ønske til en flaskeånd, ville jeg gerne bede om en *vigilante*, som du kalder det, der er betydelig mere professionel end både Bronson og Willis. Dem havde vi jo anholdt på ingen tid, sådan som de klodser rundt og tigger om at blive arresteret.”

”Det kan være, flaskeånden har lyttet. Jeg kan kun sige, at din sag ligner et stykke selvtægt, og at vedkommende er ret tjekket. Har du fundet alle overvågningsbånd? Talt med alle vidner, beboere i opgangen, folk, der kunne have set noget ude foran?”

”Sikkert ikke. Men tak.” Han rejste sig og strakte sig træt. ”Nå jo for øvrigt. Det passer ikke, hvad jeg sagde om Hanif. Jeg fik et postkort fra ham, fra Havanna, i sidste uge. Noget med at jeg skulle kigge forbi, hvis jeg ville tale med ham, og at pigerne var lækre. Han aner ikke, at han interesserer mig i samme grad som min gamle mors dagsreferater.”

Sam bevægede sig hen mod døren, men jeg stoppede ham. ”Gider du lige læse min ansøgning til Statsarkivet?”

Jeg stak ham min kladde, og han læste den stående. ”Det er fint,” sagde han bare. ”Der står, hvad der skal stå, og lige meget hvordan du ellers formulerer det, så får du afslag. Også hvis jeg skal skrive en støtteerklæring. Få dog de dér EU-pinger til at ansøge for dig. Endnu bedre: Snak med P.J.”

”Det skal jeg lige tænke over. Men gider du ikke godt gøre det alligevel?”

Han stak kladden i lommen og mumlede ”selvfølgelig”, og så var han væk. Jeg blev stående i gangen og spekulerede over, hvorfor i alverden jeg var så nervøs over en ansøgning, når jeg nu havde skrevet en lille million ansøgninger i mit liv. Jeg kom til den konklusion, at jeg ikke kunne lide afvisninger; kunsten at tigge var heller ikke noget for mig, og begge dele samtidig var uspiseligt, og jeg var lige nu i fuld gang med lægge an til begge dele. Det var et ekstraømt emne for tiden, eftersom jeg for nylig var blevet afvist. Egentlig kunne man vel sige, at jeg havde afvist mig selv. Hvis man, som nogle hævder, kan lægge an på sig selv, kan man så ikke også afvise sig selv? Det er lidt kringlet, men hør nu her: Under min nyligt overståede retssag havde min forsvarer indkaldt et vidne, der ud over at rose mig til skyerne tillige så forfærdelig godt ud, en vis Vanderson Anderson, der viste sig at hedde Pete til fornavn. Til overflod havde jeg for nogle år siden haft kvalitetstid sammen med ham, og han mente vist, at det efter retssagen var en god idé at opsøge mig igen med det formål at få mere kvalitetstid, en idé, jeg til fulde billigede.

Aftenen startede fantastisk med en udadlelig middag på The Social Eating House, en aflægger af Gordon Ramseys restaurant i London af samme navn. Den ligger fyrre kilometer fra Cornwell-Grafton by, helt ude ved havet i et gammelt fiskerleje.

Vi fik en overdådig smagsmenu med uovertrufne vine og endte med en calva til kaffen. Vanderson Anderson var klog, beleven og meget, meget sjov, og jeg ville selvfølgelig have mere. Men så skete der noget. ”Du vil aldrig tro det,” fik jeg lige lyst til at sige. Men altså: Det var ikke sjovt.

**5**

**Efter middagen slentrede vi langsomt hen mod bilen, hans, som var parkeret et par kilometer væk, fordi der var parkeringsforbud i byens snævre gader. Meget hurtigt efter de første par skridt mærkede jeg, at en lille fjært bankede på for at komme ud. Herregud, lille fjært, tænkte jeg, så kom da. Vanderson Anderson talte meget højt, og fjærten ville forløbe helt ubemærket, var jeg sikker på, og føltes da også helt uskyldig, som om den diskret ville liste ud af tarmen og videre ud i verden uden at forårsage nævneværdigt postyr, som alle de andre små prutter, jeg har måttet slippe i mit lange liv. Jeg trykkede derfor fortrøstningsfuldt diskret til. Men det skulle jeg aldrig have gjort. Det var ikke en prut, men en prop, som jeg ved mit diskrete tryk fik til at springe, så en varm, påtrængende masse lige så langsomt gav sig til at pible ned i mine trusser. Jeg gjorde, hvad jeg kunne for at stoppe katastrofen med nogle gevaldige bækkenbundsknib, men det flydende overfald på mine trusser – og min anstændighed – fortsatte, som var en dæmning pludselig bristet. Jeg blev ved med at gå med ham under armen, mens tankerne føg, indtil de samlede sig om en uomtvistelig kendsgerning: Aftensmaden var løbet gennem mig som gåsefedt, og en halvflydende bræmme havde lagt sig til rette i mine trusser som en levende, lugtende voksenble, der på et tidspunkt ville flyde ud over trussekanten og ned ad benene. Jeg måtte væk. Men vi var kørt herop, hele fyrre kilometer i hans bil. Jeg kunne ikke sætte mig ind i hans bil, hvor stanken langsomt, men sikkert ville brede sig. På et tidspunkt ville den flydende bræmme sive gennem min nederdel og min frakke og ud over hans fine sæde. Havde han så bare haft letaftørrelige lædersæder. På et tidspunkt ville han finde ud af, at genstanden for hans libidinøse interesse, den overdådige og verdenskendte profileringsekspert dr. Fanny Fiske, havde skidt i bukserne. Herpå ville han prompte afvise mig i afsky, efter at jeg ved min handling, min manglende kropskontrol og min indre lortehund havde afvist mig selv. Mere kringlet var det heller ikke. Han ville ikke kun afvise mig i afsky, men også fortælle det videre til alle. Jeg så blikkene for mig, jeg hørte deres hvisken. Måske ville det ende på side 9 i the Cornwell Bugle.**

**Jeg måtte på en eller anden måde tage flugten.**

**”Du er lidt fjern,” sagde han pludselig og afbrød en lang og sikkert meget underholdende historie fra sit arbejdsliv i efterforskningstjenesten. Jeg havde ikke hørt et suk af, hvad han havde sagt forinden.**

**”Jeg er lige kommet i tanker om noget. Øjeblik. Jeg skal lige tænke.” Jeg kiggede indædt rundt på de små fiskerhuse med deres milde, gule lys. Jeg kiggede efter en port, jeg kunne forsvinde ind i og smække efter mig. Jeg kiggede mig lige så indædt om efter en taxa. For fanden! Der lå en stuvende fuld, voldsomt efterspurgt og højt opskrevet restaurant her i byen, så der måtte da komme en taxa på et tidspunkt – på et tidspunkt, før vi nåede frem til hans bil. Men jeg kunne mærke, særlig i mine trusser, hvor temperaturen nu var begyndt at dykke, at det ikke var min aften i aften.**

**Bæen forede min trusse på en måde, der gav mig den tanke, at den måske ville opføre sig ikke ulig en pandekage, man kan vende på panden med det rette greb. Det var et af de få minder, jeg havde om min mor: Hun står i køkkenet og smider pandekager op i luften, hvor de vender sig, før de igen rammer panden. Jeg var sikker på, at hvis bare jeg kunne komme ned på hug, så kunne jeg vende trussen præcis som en af de pandekager, og så ville bæen simpelthen falde ud i ét stykke.**

**”Undskyld mig et øjeblik,” sagde jeg derfor til min unge ven, med hvem jeg hele aftenen havde forestillet mig at skulle boltre mig i bund. ”Jeg skal lige … nette mig.” Jeg udtalte det sidste så mumlende, at han sikkert ikke hørte det. Jeg havde nemlig omsider fået øje på den forkætrede port, som jeg nu smuttede ind gennem og smækkede efter mig. Prompte kom jeg ned på hug og krammede frakke og kjole sammen foran, hvorefter jeg med begge hænder tog fat i trussekanten og vendte trussen i håbet om, at bæen ville falde ud som den legendariske pandekage. Men den ækle forekomst klæbede til trussen, som gjaldt det dens liv, og nu kom der til overflod en kat og gned sig mod mit lår. Trussen måtte på igen, og da det skete, kunne jeg konstatere, at bækagen definitivt havde mistet legemstemperatur. Normale mennesker ville på dette tidspunkt være brudt ud i gråd.**

**Så var det ud på gaden igen, hvor røgen fra Vanderson Andersons cigaret var det mest synlige, og hans undren det mest mærkbare.**

**”Hvad…? ” begyndte han.**

**”Ikke nu,” svarede jeg og så mig omkring, og voila! Dér bag os kom en bil kørende. Og det var en taxa! Jeg drønede ud midt på vejen og stillede mig til at fægte med armene, hvad der heldigvis fik den til at stoppe. Jeg råbte til Vanderson Anderson, at jeg blev nødt til at smutte og ville forklare ham det senere, hvorpå jeg satte mig ind på bagsædet, låste og gav chaufføren min adresse. Jeg puttede frakkeskøderne inde under mig og håbede, at de ville kunne holde bæen fra at flyde ud på hans pæne sæder, indtil vi kom hjem. Først da slog det mig, hvor meget mere kløgtigt det ville have været at efterlade den forulempede trusse i porten sammen med katten. Men desperate hjerner tænker ikke godt, ikke min i hvert fald.**

**Den næste tanke, der kom farende for at plage mig, angik taxachaufføren: Kunne han lugte noget? Bare fordi jeg ikke kunne, betød det ikke, at han heller ikke kunne. Jeg holdt vejret, mælede ikke et ord og affærdigede alle hans forsøg på at konversere med lyde, som jeg mente var på én gang afvisende og høflige. Jeg havde brug for at tude højt og længe, men det gik ikke, før jeg var hjemme. En del af mig havde lyst til at fortælle chaufføren alt om den onde prut, som havde vist sig at være en prop, der blev taget ud, fordi en eller anden, sandsynligvis mig selv, havde lyst til at ødelægge mit liv. Men det gjorde jeg ikke. Sæt, han smed mig ud eller genkendte mig og fortalte vidt og bredt om miseren. Efter en halv times forsøg på at konversere mig og ikke få andet retur end høflige omend afvisende lyde, tændte han for radioen, der lukkede noget støjende stads ud. Noget, der var lavet af folk, der var for unge til at skide i bukserne. Men så slukkede han igen. Og så sagde han: ”Undskyld, jeg spørger, men er du ikke hende der den berømte Fanny Fiske?”**

**”Nej,” sagde jeg lidt for hurtigt. ”Det er jeg ikke, men jeg må jo ligne hende, for du er ikke den første, der spørger.” Så tændte han for musikken igen og tampede rytmen ud på rattet med en stor, fed pølsefinger.**

**Turen syntes aldrig at holde op. Og han virkede ikke, som om han havde travlt med at komme ind til byen og få en ny tur. Nej, han holdt sig gement til hastighedsgrænsen og havde til overflod valgt den naturskønne vej langs havet i stedet for at tage motorvejen. Hvorfor? Det var jo mørkt. Jeg turde ikke spørge. Hvis jeg gjorde, ville han holde ind til siden, og så ville han gå i gang med voldtage mig, indtil han fik syn for sagen og trådte tilbage i rædsel, hvorpå han ville puffe mig ud i det iskolde vand, hvor jeg hurtigt ville dø af hypotermi og med lort over det hele. Præsten ville nævne det i sin begravelsestale, og Selander, som skulle obducere mig, ville fortælle det til alle på Retsmedicinsk. ”Fanny døde med lort ud over det hele. Grøn lort,” og dem på Retsmedicinsk ville fortælle det videre til samtlige ansatte på politistationen: ”Fanny døde med lort ud over det hele. Grøn lort med klumper i.” Snart ville hele Skoiten vide, at jeg umiddelbart før min død i iskoldt vand havde begjort mig selv. Og længe ville det ikke vare, før hele byen vidste det, og de ville skrive om det i aviserne: ”Fanny Fiske er død med lort ud over det hele. Grøn lort med klumper, kattehår og klejner i.” De ville interviewe Vanderson Anderson, som kunne berette, at jeg lige pludselig opførte mig mærkværdigt, stak af i en taxa og forsvandt. Det ville muligvis indgå i en nekrolog, så jeg ikke engang ville ryge i jorden som den glorværdige, officielt uplettede skikkelse, jeg i virkeligheden er.**

**Jeg holdt vejret og blikket stift rettet mod ham og hans spegepølse af en pegefinger, der rytmisk dunkede rattet, og lod med stor møje være med at tude.**

**Det var ikke første gang, jeg var uværdig i den ende. For nogle år siden led jeg af den mest infame hæmoride, som uagtet at jeg trofast behandlede den med endaparmssmyrsli to gange dagligt, bare blev større og større og mere og mere smertefuldt dominerende. Den og den nu sivende endetarm kunne ikke være andet end symptomer på alderssvækkelse. Sandelig siger jeg dig: Sådan staver man til ydmygelse. Jeg sendte en tanke til gammelfruerne i mit nabolag, en på én gang kærlig og ukærlig tanke, og forestillede mig som det letteste i verden, hvordan de utvivlsomt tilsølede sig selv på daglig basis. Godt, jeg aldrig havde taget imod et af deres sammenklistrede bolsjer, som vanemæssigt blev tilbudt alle, der bankede på deres dør, eller bevæget mig ind i deres huse, der grangivelig måtte bugne af vidnesbyrd om analinkontinens og det på de særeste steder. På dørhåndtag, for eksempel. Og fjernbetjeninger, toiletsæder og … Åh gud! Kære Gud! Få denne vanærende aldring til at holde op! Pas nu lidt på mig, hvis du ellers dur til noget. Gør mig ung igen, normal igen, og sørg venligst for, at dette aldrig gentager sig.**

**Omsider kom taxaen til standsning ud for mit domicil. Jeg betalte og skyndte mig mumlende væk. Jeg tog alt mit tøj af i entreen og puttede det hele i en stor plasticpose, og mens jeg gjorde det, kunne jeg ikke undgå at se mine brunplettede inderlår. Et langt, varmt brusebad fulgte, og jeg takkede opfinderen af håndbruseren behørigt, mens jeg manøvrerede den rundt i alle afkroge af mit bjergmassiv; jeg kunne slet ikke forestille mig alle de stillinger, som jeg uden håndbruser ville have været nødt til at indtage for at få det hele med. Omsider færdig mønstrede jeg mig selv i spejlet og konstaterede et lisende fravær af farven brun. Herpå iførte jeg mig min tykke, lækre badekåbe fra Ralph Lauren, så jeg var klædt på til at sætte ild til min sønderbombede trusse, kameluldsfrakken fra Jeanne** Lanvin og min asymmetriske pailletkjole fra Donna Karan. Det skete alt sammen ude i baghaven, hvor jeg har en tønde stående til afbrænding af kviste og grene. Tænk, hvis jeg bare havde puttet det hele i småt, brændbart, og skraldemanden havde opdaget det? Brrrr!

Det værste var, at jeg under alt dette havde tænkt på Anastasia Putin, den fede kat fra mit barndomshjem, som vi til daglig kaldte Nasse. Og nej, hun var ikke opkaldt efter og da slet ikke i familie med den Putin, du kender, som på det tidspunkt må have været ansat som afrydder i KGB’s kantine; Anastasia ”Nasse” Putin var bare en hilsen til min fars søde tante i Andropov; og her kommer det sørgelige: Da Nasse blev gammel, blev hun dement og afføringsinkontinent. Hver dag i den sidste tid mjavede hun sødt, når hun ville ind, hvorpå hun som det første sked på gulvet. Til sidst måtte min far aflive hende. Man kunne jo ikke have en kat, der flere gange dagligt sked på parkettet. Jeg græd som pisket, da han kørte af sted til dyrlægen, og hvorfor ikke også gøre det lige nu?

**6**

Rengøringsassistenten Roger havde kaldt hende ”ekstra”. Det betød vist nok ”for meget”. Det er da også voldsomt ekstra at blive ved og ved og ringe på min dør, når jeg tydeligt har tilkendegivet min deciderede ulyst til hendes selskab.

Regnen havde stået ned i stænger i timevis, og hun var blevet stående derude, helt gennemblødt; tøjet klæbede til hendes tynde skrog, håret klæbede til kraniet, og hele hendes furiekrop fremstod lillebitte. Jeg var ved at være mør. Og jeg skulle jo bruge hende. Skulle jeg nu tilgive hende – igen? Jeg havde tilgivet hende så mange gange og for stort set alt, hvad den fantasifulde kan komme i tanke om: for gennemført aparte opførsel af enhver art, alt fra at samle de afbarberede hår fra benene i en pose med henblik på at stoppe dem i puder, til når zombierne kom – til mord. Men kunne jeg tilgive hende for at kravle op og ned ad væggene og more sig over min vanære før og under retssagen? Jeg kender hende godt nok til at vide, at hun bare morede sig. Sådan er hun nemlig: Hun synes, at alt, der ikke keder hende, er sjovt og fortjener en plads i verden. Og hun har ikke indlevelsesevne nok til endsige at forestille sig, at hendes gode ven gennem mange år måske ikke havde samme opfattelse af morskab. Nu ville hun ind og have den der dialog, som er så moderne, med mig.

”LUK MIG IND!” lød hendes spøgelsesagtige stemme fra brevsprækken.

Hun havde lagt sig på knæ foran min brevsprække og klemt læberne tragtagtigt derind. ”LUK MIG IND,” gentog hun. ”JEG ER VÅD!” sagde hun, da jeg åbnede.

”Det sagde hun også i går,” sagde jeg. Lidt bodega har vi vel alle i kroppen. Hun væltede ind og stod dryppende og anklagende i min gang.

”Gå ud på badeværelset, og skynd dig ned i det varme vand, før du får lungebetændelse, eller hvad våde psykopathekse nu får,” sagde en moderlig del af mig, som jeg ellers havde pakket væk for årtier siden. Hun fulgte efter mig ud i badeværelset, hvor jeg satte turbo på den varme hane.

Det undrede mig – for gud ved hvilken gang – at Polly-Jean Harvey, som er P.J.’s fulde navn, ikke for længst havde fået besked på at tage sit gode tøj og gå, forlade anklagemyndigheden for stedse og med helt umulige anmærkninger i karakterbogen, der ville gøre, at ingen nogensinde ville ansætte hende. End ikke til at tørre egne vandpytter op fra folks gulve. Sam havde sagt det en million gange, at den *ostatnia kretynko* gav ham blod i urinen. Hun var slet og ret *zasrane wiadro*. Det siger sig selv. Det var efterhånden et par år siden, han havde ment, at vi måtte se at finde ud af, hvordan vi kunne slippe af med hende på en pæn måde.

”Hun bliver værre og værre,” havde han sagt, helt i overensstemmelser med mine observationer. ”Vi kan ikke have en fuldblodspsykopat siddende som offentlig anklager. Indtil nu er det gået, men det kan ikke blive ved. Det er, som om hendes hjerne er ved at blive spist af en sort svamp eller en mikrobe, der kun efterlader manglende dømmekraft.”

Og Sam kendte end ikke det fulde omfang af hendes vanvid. Sagen var, at P.J. slog folk ihjel uden at blinke. Hun og min afdøde barndomsveninde Nina havde myrdet Ninas første (pædofile) mand. P.J. havde slået ham hårdt i hovedet med en stegepande af smedejern, og sammen havde de bakset ham ud i badekarret, hvor de havde druknet ham, hvad jeg altid havde ment var lige så overflødigt som undertekster på en pornofilm. En til med stegepanden, hvis du spørger mig. Slut prut. Keep it simple. P.J. havde endvidere kvalt den ene af de to mænd, som havde voldtaget Selander i en lystbådehavn, men kun og til hendes store ærgrelse haft held til at skyde den anden i benene. Hun havde også skudt en ung mand i hovedet og dræbt ham, fordi han gav hende hovedpine – det skal lige med, at hovedpinen var forårsaget af hans utidige græderi, der igen var forårsaget af, at hun havde skudt ham i begge lår. ”Jeg har pisseondt i hovedet, og det her gider jeg simpelthen ikke høre på,” havde hun sagt, lige før hun trykkede af. Husker det, som var det i går. Den sidste episode var kommet til Sams kendskab. Mere om det senere.

Men sådan er P.J., hende, vi engang kaldte *Lex Bronson*, for når hun ikke sad bag sit skrivebord med sin designerbrille og sine mapper og sin kontoruniform fra Hugo Boss og repræsenterede Loven i Cornwell-Grafton, var hun en af dem, som *den anden side* havde en helt anden grund til at frygte, en iskold psykopat med lejlighedsvis manglende impulskontrol. Det var helt tilfældigt, at P.J. var havnet på den rigtige side af skrivebordet. Og ja, det var utroligt, at hun stadig sad der.

Det var af uransagelige grunde lykkedes vores fælles veninde, Selander, at bilde sig selv ind, at P.J. var det sødeste menneske i verden, men ingen af os andre, der kendte til hendes kedeligere side, ville nogensinde mæle et ord om hendes ugerninger. Nina, Selander, P.J. og jeg havde nemlig aflagt en slags musketered. Den gik ikke så meget på én for alle og alle for en – jo jo, det gjorde den selvfølgelig også, men mest af alt drejede den sig om, at det, vi foretog os af den her slags, aldrig under nogen omstændigheder måtte komme andre for øre. Man kan sige, at P.J. bestemt var den, der fik mest ud af den ed; Selander gjorde jo ikke en kat fortræd og var mere total-idiot-agtig og så god-som-dagen-er-lang-agtig. Og mig? Jeg er jo formidabel på enhver måde, sparker og snerrer højst ad folk i ny og næ og kun, når det er påkrævet.

Udover Sam havde et par af de andre betjente på stationen også set P.J. agere vanvittigt. Men det talte de ikke højt om. Mærkeligt, for hun var på ingen måde det oplagte krammedyr. Og her kommer noget endnu mere mærkeligt: Hendes omdømme hos Anklagemyndigheden var pletfrit. Hun havde ry for at være rent ud sagt knaldende dygtig. Men sådan er det jo med psykopater; de har tit begge sider.

Udover hendes egen skyggeside var Hanif en yderligere kile mellem os. Han havde gjort mit liv ulideligt, så længe jeg kan huske det, men P.J. havde en forkærlighed for ham. Hun havde haft flere lejligheder til at gøre det af med ham, men var nøjedes med at beskyde ham på ufarlige, kødfyldte steder, fordi han efter hendes opfattelse var for pæn. Hun mente, at populationen af mænd generelt havde behov for optimering, fordi de efter hendes mening blev grimmere og grimmere. Så Hanif skulle have lov at være i fred, så han kunne formere sig, mente hun, og på den måde være med til at sikre fremtiden kønnere mænd.

“Egentlig mærkeligt,” sagde hun, engang vi kørte forbi en kæmpehal, hvor der efter bannerne at dømme foregik en hingstekåring, ”at det kun er heste og hunde og får og høns og den slags, man må forædle, mens mennesker er no-go. Hvorfor? Vi bliver grimmere og dummere hver dag. Grimme og dumme mennesker formerer sig som rotter, mens de kloge desværre ikke har tid; og det er altså os, og ikke dyrene, der styrer planeten.” Hun tyggede hårdt på sit nikotintyggegummi med de bageste kindtænder. ”Hvorfor har vi ikke … hingstekåringer?”

Jeg kan huske, at jeg blev så paf, at jeg ikke anede, hvad jeg skulle sige. Til sidst havde jeg mumlet noget med Hitler, som gjorde hende rasende.

”Hitler gjorde mange fornuftige ting. Han byggede for eksempel motorveje. Betyder det så, at vi er gået bort fra at bygge motorveje? Betyder det, at motorveje er onde? Har du set nogen unge idioter med store skilte, hvorpå der står ALDRIG MERE MOTORVEJE? Næ. For det var fornuftigt at bygge de motorveje, især hvis man lige står og mangler et par af dem, og nu siger du, at det skal man ikke gøre, fordi Hitler gjorde det.”

Jeg blev vækket fra min tur ned ad mindernes baggyde, da hun omsider trådte ud af badeværelset dampende og lille og med samtlige mine dyre håndklæder viklet om sig.

”Jeg er her for at sige undskyld,” begyndte hun lovende og ødelagde derpå det hele: ”Men jeg vil alligevel indskyde, at det kun delvis er min skyld, eftersom man bliver et dårligt menneske af at have magt.” Hun havde stillet sig midt i stuen, hvor hun fortsatte med at dampe. ”Der er solid videnskabelig dokumentation for, at folk, der indtager magtpositioner i samfundet, har en tendens til at blive meget mere aggressive og impulsive end folk uden magt. Undersøgelser har vist, at de magtfulde har sværere ved at sætte sig ind i andres behov og ønsker. Har man magt, slukker man for hjernens empatiske centre. Det er neurologisk dokumenteret. Jeg har ingen spejlneuroner i min hjerne. De er atrofieret, fordi magten har blokeret for dem og afholdt dem fra den daglige gymnastik, de kræver for at blive holdt i form.”

”Stakkels dig,” sagde jeg syrligt. ”Der er kun én vej frem: Du bliver nødt til at sige op og få en stilling længere nede i hierarkiet. Blive sekretær for en magtfuld person – eller måske blive omskolet til et plejefag. Hvad med sygeplejerske? Du ville se godt ud i hvidt – jeg er personligt dødtræt af, at du altid render rundt i de sorte klude. Dine spejlhormoner ville stortrives i en hvid kittel. Der ville være fest i den der syge hjerne, du render rundt med.”

Hun kiggede dødt på mig. ”Er du fuldstændig sindssyg?”

”Næ. Jeg er logisk tænkende. Hvis du er ked af at være røvhul, så er der en kur. Men den er du ikke interesseret i. Du vil bare være et røvhul. Interessant, så hurtigt din lamme undskyldning landede på maven.”

”Du skuffer mig. Det her er helt elementært. Mennesket er et socialt hierarkisk flokdyr. Hver gang vi kommer ind i en ny kontekst, så kigger vi os omkring efter, hvem der bestemmer. Det er sandsynligvis noget, vi har med os helt tilbage fra dengang, da vi var en celle i det store floddynd og havde ambitioner om at blive … to celler, et krybdyr, hvad som helst, der var bedre end én celle. ’Hvem er stærkest, hvem risikerer jeg at få en røvfuld af, og hvordan undgår jeg det?’ spørger vi os selv i alle nye situationer. Alle sociale pattedyr organiserer sig omkring magt, men vi har været så optagede af vores civilisationsevne, at vi har overset vores instinktive magtorientering.”

Hun lod samtlige håndklæder falde til gulvet, mens hun tørrede sig med et, der øjensynlig var et udvalgt håndklæde. Jeg lukkede øjnene for at slippe hendes totale mangel på blufærdighed.

”Så lad os sige, at jeg hjernedødt lod mig overtale til at blive sygeplejerske og æde en lønnedgang på over fire hundrede procent, så ville jeg med det samme se mig om efter magt. Jeg ville lynhurtigt blive en sadistisk oversygeplejerske. Lige meget hvor du placerer mig, vil jeg se mig om efter magt og gå målrettet efter den. Sådan er jeg født.”

”Så det er ikke dit magtfulde jobs skyld. Dit rædsomme væsen skyldes alene, at du er en magtliderlig trunte, der til overflod har en hel stribe ondsindede psykopatologier, du heller ikke kan styre.”

”Det var ikke pænt sagt.”

”Sandheden er ilde hørt. Og jeg vil i det mindste have en undskyldning for din skammelige opførsel under retssagen. Du morede dig over, at jeg var i mit livs krise. Sådan er det.”

Det var så meget sagt, at retssagen havde udgjort mit livs krise, men ud over alle grænser ubehagelig havde den altså været. Det havde været gennemgribende ærekrænkende at blive kaldt sexforbryder og se sit ansigt parre sig med Harvey Weinsteins på forsiden af The Cornwell Bugle.

”Jamen så undskyld,” sagde hun smilende, vendte om og gik tilbage på badeværelset.

Hvad? Nej nej! Hallo! tænkte jeg opskræmt. Så nemt måtte det ikke være. Det skulle koste noget. Men hvad?

”Har du noget tørt tøj, jeg kan låne?” fortsatte hun uanfægtet af mine tanker og sin egen nedrighed. Hun havde stukket hovedet ud fra badeværelset, og ingen, der ikke kendte hende, ville have troet, at hun lige da var andet end min bedste veninde.

”Nej,” svarede jeg instinktivt og spurgte mig selv, om det bare var det, det skulle koste? ”Du kan tørre dit pissetøj i tørretumbleren og vente pænt på, at det pissetørrer. Pisidiot.”

Iført en masse håndklæder sad P.J. nu og så tøj hvirvle rundt i tørretumbleren – minus frakken, som dødsdryppede i mit badeværelse. Jeg var med andre ord lidt venlig, meget lidt venlig, indrømmet, men hun stod altså ikke længere og klagede sin nød i min have, mens nedstyrtende vandmasser gjorde hende ynkeligere og ynkeligere minut for minut. Som hun havde fortjent. Og nu skulle jeg bruge hende.

”Jeg skal have adgang til Statsarkivet.”

”Så skriv en ansøgning.”

”Det har jeg gjort. Jeg vil gerne have dig til at skrive et støttebrev.”

”Det kan jeg ikke. Det er jo mig og mine, der støtter politiets afvisninger. Det ville være helt tosset. Ureglementeret.”

Det skulle jeg lige tænke over. Jeg tog en dram.

”Giv mig et glas,” sagde hun.

Jeg debatterede længe med mig selv. Skulle jeg efterkomme det ønske? Jeg fandt det betimeligt at rejse mig efter et glas, fylde det helt op og give det til hende. ”’Sgo.”

”Hvad skal du i Statsarkivet?”

”Fremsøge sager om partnerdrab for at nærstudere politiets rolle og ageren her. På vegne af Europa-Parlamentet.”

”Ha! Det får du afslag på.”

”Ja. Men så klager jeg til dig og dine.”

”Hvis jeg må låne din badekåbe, skal jeg nok underkende politiets beslutning.”

”Tak,” sagde jeg og hentede badekåben, som hun iførte sig med alle tegn på velbehag. Det manglede bare.

”Men der er noget andet, jeg skal tale med dig om.”

”Kom med det.” Hun tømte sit glas, indeholdende tre genstande, i ét hug. ”Og fyld så lige op.” Hun holdt krævende glasset hen mod mig. Nu skulle hun lige styre sig.

”Nej,” sagde jeg. ”Næste punkt handler ikke om en tjeneste. Kom lige med.”

Hun fulgte, svagt protesterende, efter mig ud ad bagdøren og ud i baghaven, hvor jeg trak hende ud midti og kiggede mig omkring. Jeg havde ingen overvågningskameraer i baghaven. Men man vidste aldrig.

”Har du kendskab til mordet på ham ortopæden?” hviskede jeg.

**7**

”Hvorfor hvisker du?” hviskede hun. ”Jeg har hørt om det, ja.”

”Jeg hvisker, fordi! Er der ikke noget, der slår dig ved det mord?”

”Ikke umiddelbart, men jeg har kun læst om det avisen,” hviskede hun. ”Sam roder med det lige nu.”

”Ja, og han har oversendt sagen til mig, fordi han er gået død i den, og det kan være et dilemma for mig.” Jeg opridsede hurtigt sagen for hende.

”Jeg får færten af Klubben. Der er en række markører, der peger i den retning.”

”Det kan ikke passe. Ikke her. Vi har jo en aftale.” Nu hørte hun efter.

”For det første drejer det sig om en skyldig mand, der har fået fripas i retten. Så er der den sædvanlige leg med politiet.” Jeg fortalte hende om baseballbattet, prissedlen og bonen. ”Og så er der syndebukken”. Jeg fortalte hende om Hanifs malplacerede hår i badeværelset. ”Og til sidst er der den fornemmelse af både overskud og likvidering, der er over hele sagen. Jeg har den derinde. Du kan læse den, mens tøjet tørrer færdig. Men vi snakker ikke om sagen inde i huset. Okay?”

Hun nikkede, og så trissede vi tilbage i huset, hvor jeg velsignede hendes glas med en genopfyldning og satte hende til at læse sagsmappen i sofaen.

Jeg tændte for CG News, netop som den ækelt juledominerede reklameblok veg for nyhederne. Kineserne var sure igen. Denne gang, fordi The Wall Street Journal i en overskrift havde refereret til Kina som ”Asiens syge mand”. Hvor dårlig smag er det lige, istemte amerikanske læsere, med sådan en overskrift midt i deres dødsensalvorlige D56-virus-krise, som den amerikanske regering endnu ikke havde indset var dødsensalvorlig, stod der (det havde jeg heller ikke). Kineserne havde udvist tre korrespondenter fra avisen, og avisens egne Kina-skribenter havde kaldt overskriften ”racistisk”, fordi den portrætterede kineserne som sygdomsforpestede og urene. Godt, de ikke kendte mig, der kaldte dem utugtige og gule – for sjov, selvfølgelig, men alligevel. Det er svært for en boomer som mig at acceptere den måde, som både virkeligheden og ords betydning blev maltrakteret på, og jeg kom i tanke om, at The Cornwell Bugle havde kaldt Trump racistisk, fordi han kaldte Elizabeth Warren Pocahontas. Barnligt, ja, men racistisk? Næ.

”Du har ret,” sagde P.J. uden at kigge op, og nyhederne kunne nu berette, at en fireogtyveårig mand var fundet død i sin lejlighed, tilsyneladende kvalt med en penis, der var proppet ned i hans svælg. De udtrykte det på en langt mere civiliseret måde, jeg aldrig ville kunne gengive.

”Se, det er Lisa,” råbte jeg, da nyhederne fangede Selander i grønt morguetøj og med en stålbakke i hånden. Indholdet i stålbakken var sløret. Hun forklarede på sit svensk-accentuerede særsprog, at hun ikke på stedet kunne konkludere, at pågældende penis var én af de fire penisser, der forsvandt fra Retsmedicinsk Institut for to dage siden. En tilstedeværende politibetjent udtalte, at offeret var kendt af politiet, men kunne ikke komme nærmere ind på identiteten af afdøde vedkommende.

”Okay. Så kører det,” sagde P.J., som havde sat sig ved siden af mig. ”Kom, vi skal lige op på Retsmedicinsk.”

”Vent lige, til dit tøj er tørt.” Hun kiggede ned ad sig selv, stadig iført min badekåbe. ”Nå ja. Men hvis det er, du ved nok hvad, så er det her nummer to.”

”Ti stille.”

Jeg rejste mig og tjekkede tøjet i tørretumbleren. Niks. Der var langt igen. Så gik jeg ned i kælderen, hvor jeg fandt noget virkelig grimt skitøj, fra dengang jeg uforvarende var kommet til at tage imod en invitation fra en meget rig mand, der havde en hytte – ja, lad os endelig kalde det fem hundrede kvadratmeters luksuspalæ med spa og direkte adgang til løjpen en hytte – i Verbier: et par blå bukser med seler i tykt, elastisk stof; en svedabsorberende, hvid rullekravesweater og en rød Canadian Goose-dynejakke. Hendes sko var drivvåde, så jeg fandt et par virkelig grimme moonboots fra Miinto, som jeg sandt for dyden ikke kunne forstå, jeg ikke for længst havde smidt ud.

Snart stævnede jeg, iført en afløser for kameluldsfrakken, som jeg jo havde måttet brænde i haven, og P.J. i smart, grimt skitøj ud ad døren og ind i min bil, hvorfra vi tog turen gennem det fugtige bylandskab og ud på den frygteligt julepyntede opfyldningsø ved navn Skoiten, hvor Retsmedicinsk knejsede med sine altid tilskoddede vinduer ved siden af politistationen. Jeg fik et glimt af Sam på vej ind i sin bil foran stationen, da vi standsede i en af de opmalede parkeringsbåse ved Retsmedicinsk, som havde placeret en kæmpestor julemand ved indgangsdøren. Julepynt var ved at antage kritisk masse, og jeg gjorde en mental note, som man vist siger: Jeg skulle ud af landet inden juleaften.

Vi fandt Selander i morguen, hvor hun var i færd med sin tvangsprægede håndafvaskning. Som altid lugtede der, som om der, som om nogen havde glemt et for længst afdødt stinkdyr i skorstenen.

”Ah, hvor er jeg glad for at se jer to sammen,” kvidrede hun pinagtigt. ”Så kan vi snart komme på pigetur igen.”

Jeg bed sammen i kæben. ”Nej.”

”Sikke fint tøj, gottegris,” sagde hun til P.J. ”Skal du på skiferie?”

P.J. kvalte nogle lyde. Hun havde ellers ikke sagt et kvæk, da jeg gav hende tøjet.

”Du … den penis…” begyndte P.J. nu.

”Ja! Den er kommet tilbage til far. De pårørende er meget glade.” Hun tørrede hænder i papirservietten, trak et par gummihandsker ud af dispenseren og tog dem på.

”Kom og se!” Hun gik hen til et rullebord og trak op lagenet på tildækkede lig, så vi tydeligt kunne se det nypåsyede lem. Det var et virkelig grimt syn. Store, sorte sting fastgjort med store, sorte knuder.

Så sagde P.J. det: ”Det er virkelig grimt – den er virkelig grim. Hvad siger de pårørende til det?”

Selander kiggede bestyrtet og modfaldent på P.J. ”Synes du, det er grimt? Jamen det kan ikke være meget anderledes. Sår heler jo ikke på et lig. Se!” Hun trak lagenet helt af, så vi kunne se, hvad der lignede en virkelig grim syning af et y-snit, men i virkeligheden var helt normalt.

”Og i øvrigt kommer de pårørende ikke og kigger. De er jo ikke perverse.” Hun så irriteret på os. Det lignede hende ikke.

”Ved man, hvem han er, ham, der … døde af … den der,” spurgte jeg og pegede på den nypåsyede penis.

”Ja, han ligger herovre.” Hun gik hen til et andet rullebord og hev lagenet af en gennemtatoveret ung mand først i tyverne. ”Jeg har ikke obduceret ham endnu. Men I kan se på blodudtrædningerne i øjnene…” Hun hev op i et øjenlåg ”… at han blev kvalt. Penissen var da også placeret brutalt langt nede i halsen, og som I ser, er der ingen kvælningsmærker på halsen.”

”Afværgelæsioner – nogen af dem?”

”Ikke så vidt jeg kan se, men det kan være, noget viser sig under obduktionen.”

”Han må da have protesteret over at have fået en penis stoppet ned i halsen?”

”Nu har vi jo ikke gerningspersonen, så vi kan undersøge vedkommende for slag og spark, og hvad der er. Der var ingen sår eller skrammer på hænderne, intet under neglene andet end dagssnavs. Men du kan se her,” sagde hun og pegede på to brune prikker på offerets hals, ”at han er blevet pacificeret af en strømpistol. De prikker er brændemærker.”

”Død ved penis. Forholdsvis avanceret,” sagde jeg. ”Og det skete i hans egen lejlighed?”

”Ja, i hans etværelseslejlighed ude i Hampen.” Hampen var øgenavnet for de billige rækker i byen.

”Så der var ikke nogen dørmand eller dørtelefon?”

Hun grinede. ”Bestemt ingen dørmand – men dørtelefon, jo.”

”Vedkommende gerningsperson kendte ham altså. Blev i hvert fald trykket ind ad hoveddøren af ham,” sagde P.J.

”Hold nu op. Det kan jo være alt fra en lookalike reklameuddeler til pizzabuddet til en elmålermand fra kommunen,” sagde jeg, ”– eller en sød pigestemme i dørtelefonen, der efterfølgende ringer på døren og smiler, før hun sætter strømpistolen på arbejde.”

”Ja, men alt det ved jeg ikke noget om. Du må tale med Sam. Sig mig …” Hun kiggede fra mig til P.J. helt forvirret. ”Hvorfor er I egentlig interesserede i den her sag?”

P.J. var hurtig. ”Ah, du kender os. Bare sig p-ordet, så står vi der som små søm. Og vi kom tilfældigvis forbi.” Det sidste kunne hun godt have droppet. Ingen kommer tilfældigvis forbi Retsmedicinsk. Og da slet ikke på en søndag.

”Aha!” sagde Selander og kiggede på os med mistænksomme øjne. ”I skjuler noget for mig. Den ene dag hader I hinanden, den næste er I sammen om at skjule noget for mig. Det er ikke rart.”

”Pjat med dig,” sagde jeg. ”Jeg skulle faktisk tale med Sam om en kedelig likvideringssag, han har læsset over på mig. Men han var på vej hjem, da vi kom. Og så indrømmer jeg blankt, at vi syntes, det var pikant med de penisser. Slæb os udenfor, og skyd os.”

”Men, Fanny,” sagde hun og kiggede stadig mistænksomt på mig. ”Det er ikke mere end en uge siden, jeg hørte dig sige, at du ville have hævn over P.J.”

Gud, hvor var hun dog upassende.

”Spændende!” udbrød P.J. ”Hvad ville du gøre ved mig?”

”*Vil*,” rettede jeg hende, ”ikke *ville*. Du skal ikke blive kæphøj over en midlertidig forstyrrelse.”

”Spændende,” gentog hun.

”Og hvad er det for en midlertidig forstyrrelse?” ville Selander vide.

”P.J. skal hjælpe mig med at få adgang til Statsarkivet.”

”En tjeneste, jeg veksler for hævn,” sagde P.J. ”Sådan forstår jeg det.”

Jeg kiggede ned i gulvet og opdagede, at min højre fod trommede irriteret. ”Skal vi komme af sted?” sagde jeg.

”Jeg kan virkelig ikke lide alt det der *vi*,” sagde Selander. ”Hvad har I gang i?”

Heldigvis ringede hendes PDA. Hun tog den, nikkede og gik over til et bord med en blok, som hun sandsynligvis skrev en adresse på. ”Okay. Kommer nu.”

Hun rev papiret af blokken og sagde: ”Hvad I end har gang i, må I have mig undskyldt, for der er endnu en penis, der vil hjem til far.”

”Hvad?” udbrød jeg højt. Men det sagde jo sig selv. Også, at telefonen ville ringe en gang til. ”Hvorhenne?”

”Samme kvarter, anden ende.”

”Giv os adressen. Vi tager med.”

”Aldeles ikke,” sagde hun, tog handskerne af og vaskede igen hænder på den dér overdrevne, tvangsmæssige måde, hvorefter hun forsvandt ud i omklædningsrummet.

P.J. trampede hen til blokken og holdt den op mod lyset. ”Jeg kan ikke se en skid.”

”Hvad i alverden skulle vi også tage med for?” sagde jeg. “Vi kommer jo ikke med ind under nogen omstændigheder. Kom, vi kører hjem. Dit tøj må være tørt nu.”

”Så går tiden med det. Kors, hvor jeg dog hader fridage,” sagde P.J. og sparkede til en instrumentbakke. ”Hvad laver normale mennesker, når de har fri?”

”Aner det ikke,” medgav jeg. ”Jeg var engang virkelig interesseret i normale mennesker, men så … begyndte det vist at kede mig.”

**8**

Telefonen ringede på hjemvejen. Vanderson Andersson stod der på displayet. Jeg trykkede den død. ”Hvem er Vanderson Anderson?” spurgte P.J. og rynkede panden. ”Jeg synes, jeg har hørt det navn før.” Det har du også, din hæslige heks, tænkte jeg og blev igen rasende ved tanken om hendes lykkeligt vinkende skikkelse i retssalen, da hun morede sig ved at se mig på pinebænken.

”Lige meget,” svarede jeg studst.

Det var nu ottende gang, han havde ringet siden den fatale aften. Det måtte betyde, at han ikke anede, at min mærkværdige opførsel skyldtes afføringsinkontinens. Han måtte være ved at dø efter at få kendskab til den historie, der affødte min besynderlige opførsel den aften, hvor alle stjernerne ellers stod i det mest bakkanalske tegn siden Rengøringsassistenten Roger. Men hver gang han ringede, kiggede jeg bare ængsteligt på telefonen. Hvad nu, hvis han vidste det – alligevel. Hvad nu, hvis han for længst havde regnet det ud og alene ville sige noget sødt og udglattende, fordi han var en formidabel gentleman? Det ville jo være forfærdeligt. Men han havde næppe nogen anelse. (Havde han? Bare tanken!) Jeg måtte se at få konstrueret en historie, jeg kunne spise ham af med. Og så alligevel ikke. Synet af ham ville få mig til at mindes en aften med et kontroltab, jeg kun ønskede at glemme, og som havde gjort mig bange for, hvornår det vil ske igen. Der var ikke andet at gøre: Jeg holdt ind til siden og blokerede hans telefonnummer i en regn af spørgsmål fra P.J.

Under påskud af, at jeg skulle arbejde, sendte jeg P.J. hjem med alt skitøjet på og alt det resterende i en pose, inklusive den førhen dryppende frakke, der nu bare var klam og lugtede af hund. Så snart hun var gået, bundede jeg en halv flaske Vecchia, mens jeg pudsede ansøgningen af og til sidst trykkede på *send*. Da det var gjort, gik det op for mig, at der ville gå et halvt til et helt år, før jeg hørte fra Statsarkivet. Det betød, at jeg skulle holde mig gode venner med P.J. i al den tid. Tanken gjorde mig afmægtig. Som backup skrev jeg derfor til den projektansvarlige i Europa-Parlamentet, præsenterede problemet med ventetiden og spurgte til muligheden for, at Parlamentet kunne indsende en samtidig hasteansøgning på mine vegne og/eller en støtteerklæring.

Jeg ringede til Sam et par hundrede gange for at spørge til dagens penis, men han tog den ikke, så jeg tøjlede min ubændige nysgerrighed med store doser Vecchia og Netflix. Eller også var det HBO. En gennemført på én gang ulækker og drabelig Dracula-historie i hvert fald. Gamle mennesker er ikke min kop te.

Og nu vi taler om gamle mennesker: Midt i filmen ringede en dame, der præsenterede sig med et navn, jeg ikke husker. Det, jeg husker, og som jeg aldrig vil glemme, er, at hun ringede fra kommunens ældreomsorgskontor og havde titel af ældreomsorgskonsulent. Vi havde en samtale, som Dali kunne have malet. Og så på en søndag. Det må siges at være overdreven ældreomsorg.

Da hun havde præsenteret sig, spurgte jeg, hvad jeg kunne hjælpe hende med. Lille, selvsikker latter. ”Nu ringer jeg jo for at hjælpe dig, og jeg vil gerne aftale tid til besøg.”

”Du vil besøge mig? Hvorfor i alverden det?”

”Jeg besøger alle kommunens ældre medborgere.”

Gud! Det var altså mig. Der var en af dem.

”Så må du have fået forkert nummer.”

Hun opremsede mit navn – mit fulde navn – og personnummer. ”Er det ikke dig?”

”Jo, men jeg skal ikke have besøg.”

”Jo,” fortsatte hun selvsikkert. ”Jeg besøger alle ældre medborgere for at sikre, at der bliver draget tilstrækkelig omsorg for jer. Jeg spørger til alt fra kostvaner til hensigtsmæssig indretning af køkken- og soveværelse og evt. behov for hjælpemidler.”

”Jeg har ingen problemer. Jeg vil ikke have besøg.” Vidste hun heller ikke, hvem jeg var?

Lille, selvsikker latter igen. Motiv til mord. ”Spiser du tilstrækkeligt med grønt?”

”Ikke hvis jeg kan blive fri.”

”Nej, og det er sådan noget, vi skal have en rigtig lang snak om,” sagde hun i sit frygteligt moderlige og nedladende tonefald. ”Vi skal også tale om din hukommelse, dit syn og dine forventninger til fremtiden.”

”Nej, det skal vi faktisk overhovedet ikke. Jeg spiser rigtig meget kød med fede saucer til og drikker mig fuld hver eneste dag. Og så skider jeg i bukserne.” Jeg smækkede røret på. Med røg ud ad ørerne.

Åh nej. Jeg skulle aldrig have fortalt hende, at jeg sked i bukserne. Nu fortalte hun vidt og bredt om det. Snart ville alle vide det. Åh nej. Åh nej. Jeg ringede op igen.

”Du taler med Fanny Fiske. Jeg kom beklageligvis til at fortælle dig, at jeg sked i bukserne. Det var en vits. Du slår mig ikke som et menneske, der forstår en vits, og det er jo ikke til at holde ud. Lad være med at ringe til mig igen. Til gengæld vil jeg gøre et ihærdigt forsøg på at glemme, at du findes i verden.” Jeg lagde på og skyndte mig at blokere hendes nummer. Jeg ville ikke kunne tåle at høre hendes stemme igen. Jeg fattede rasende Vecchia’en og så filmen færdig, ukoncentreret, for jeg kunne ikke lade være med at prøve at forestille mig, hvordan hun så ud. Jeg siger ikke, hvad jeg forestillede mig. Det var forfærdeligt og ville blive opfattet som diskriminerende. Jeg blev nødt til at se en voldsfilm for at få hende ud af kroppen: *Cannibal Holocaust* lød godt: ”Hvis du ikke kan lide at se mennesker, der roterer på spyd som grise, så skal du holde dig langt væk fra denne film,” lød den advarende tekst. Jamen det kan jeg. Jeg trykkede på *play* og lagde mig fortrøstningsfuldt til rette for se ældreomsorgskonsulenten få sin bekomst hos kannibalerne.

Først aftenen efter ringede Sam og spurgte, om jeg ville med ud at prøve den nye italienske restaurant, der var åbnet nede i luderkvarteret, La Casa di Porchetta. Hvem kan sige nej til noget, der vedrører indtagelse af frydefuldt svinekød? Vegetarer, naturligvis, og deres hizbollah-agtige udbrydergruppe veganerne, men ikke mig. Porchetta, som de efter navnet at dømme havde på kortet, er en langtidsstegt italiensk rullesteg fuld af velsmagende, fedtholdigt, fugtigt og benfrit svinekød proppet med lever, vild fennikel, fedt og hud og hvidløg, og det hele ristet over træ. Jeg lagde på og lukkede henført øjnene ved udsigten til porchetta. Jeg har spist porchetta på Di Paolo’s i Little Italy, New York sammen med min ulykkeligvis afdøde svinekødsmakker Anthony Bourdain, der advarede folk mod at tungekysse vegetarer på grund af bakterieindholdet i grønt. Og så lavede min ligeledes afdøde nabo Sonia Suttcliffe flere gange porchetta til mig. Før hun blev myrdet. Jeg slog øjnene op. Jeg skulle spise porchetta i luderkvarteret, hvor Sonia blev myrdet og efterladt i en container. En nar havde betalt hende for at give den som prostitueret for en aften. Hun havde syntes, det var sjovt. Og så var hun blevet myrdet og smidt i en container som affald.

Luderkvarteret var et hæsligt sted. Ulig de fleste andre hovedstæder, hvor det oftest består af ét langt hovedstrøg med små afstikkere ned ad skumle sidegader, så havde Cornwell-Graftons bærme, kryb og krapyl overtaget samtlige smukke, gamle bygninger i en kæmpestor ejendomsø i det indre Cornwell, som alfonserne afpatruljerede ved at køre rundt og rundt om den i deres hævede alfonsobiler. Her kunne man slippe alskens dunkle behov løs og dyrke enhver form for afhængighed, bare man havde pengene, en lastens bule midt i byens hjertekammer. Savsmuldsbarer, hvor det var tilladt at spytte og efterlade ejakulater på gulvet, afløste hoteller og spillebuler, og de kulørte lys, som glimtede overalt, var ikke kun røde, men tilmed blå, gule og grønne, en glimrende afspejling af mangen en luders fremtoning efter en hård nat. Og nu havde nogen altså vovet at placere en fin restaurant her? Point for mod.

Jeg skyndte mig ud på toilettet og gjorde mig lækker i hast, for jeg kunne allerede høre lyden af hans tordnende bilhorn, og jeg krøb i min nye kameluldsfrakke – magen til den, jeg havde sølet til i Vanderson Andersons selskab, fik jeg sagt det? – og skyndte mig ud til ham. Jeg nåede også at sikre mig et par sko – et par røde gade-Louboutins med forfodspelotter, som jeg altid burde gå med, men kun brugte, når jeg huskede det. I aften havde jeg en hypotese, inspireret af Dracula-filmen, som jeg agtede at efterprøve på hjemvejen, og som bestemt krævede forfodspelotte.

”Du ser lidt sjusket ud,” brummede han og vendte bilen. ”Ligner dig ikke.”

”Du gav mig jo ikke meget tid. Jeg har brug for mindst en time foran spejlet, hvis jeg skal være overdådig.”

”I guder!” Han pegede op på overvågningskameraet, der holdt øje med mit hus. ”Virker det stadigvæk?”

”Aner det ikke. Det håber jeg sandelig, men der har jo ikke været nogen grund til at tjekke det, siden jeg flyttede herud.”

”For et år siden?”

”Tre, sådan cirka.”

”Jeg må lige få én til at tjekke op på det.”

”Nogen særlig grund?”

”Næ. Passer bare på dig, sådan helt generelt.”

”Fordi du elsker mig.”

”Nej. Fordi det passer mig.”

”Nå. Så kan vedkommende muntre sig med at se, hvordan P.J. rendte rundt og skabte sig i min have.” Jeg fangede ham i at smile og påtalte det.

”I er på talefod igen?”

”Yes, naturligvis. Jeg skulle jo bruge hende.”

Han klukkede. ”Til det statsarkiv?”

”Ja. Men hun har nu været bemærkelsesværdigt samlet og relevant, siden jeg genoptog … hende. Hvis man kan sige det sådan.”

”Er det ikke sådan, de – i heldige stunder – beskriver patienter på psykiatrisk, ’samlet og relevant’?”

”Præcis.” Så klukkede vi begge to.

Sam fandt en parkeringsplads i en sidegade på den rigtige side af kvarteret, men jeg fik et ubehageligt deja-vu, da vi stod ud af bilen og næsten ramlede ind i en af de store containere, der stod overalt i kvarteret. Sådan en havde Sonias morder smidt hende i. Jeg fik et deja-vu og gøs. Jeg havde ikke behandlet Sonia pænt; hun lavede fantastisk mad til mig; jeg gad aldrig tale med hende; hun var ikke fin nok; pludselig var hun væk.

”Kom,” sagde Sam. Han hev mig lidt brutalt i armen og førte mig hen mod et sted, der stak helt af fra kvarteret. La Casa di Porchetta stod der med stilige bogstaver, og gennem vinduerne kunne man se de hvide duge, dyre møbler og tjenere med kosteskaft i ryggen. Kontrasten til resten af kvarteret virkede næsten som en provokation. Lige ved siden af La Casa di Porchetta lå Bar None med sit flerfarvede neon, klunkegardiner og et par plastre til at holde sammen på vinduesfacadens skrammer.

Indenfor mente Sam, at det skulle gå hurtigt, kunne jeg se. Han knipsede efter betjening med det samme.

”Det gør man altså ikke,” hvæsede jeg.

”Meget muligt, men jeg har ikke spist hele dagen, og lige pludselig kan jeg mærke sulten som en sygdom. Skal vi tage to porchetta og en flaske husets?”

Jeg indvilgede, selvom jeg nu havde sat næsen op efter en særlig Pinot Noir, som jeg gerne ville have ledt efter på vinkortet, men ingen diskuterede med en sulten Sam, som nu bjæffede sin ordre til tjeneren, der forsvandt med det samme. Vi havde vist taget det sidste ledige bord, og mens jeg kiggede ud ad vinduet fra vores placering på anden sal, kunne jeg ikke lade være med at tænke på, hvordan gentrificeringen af dette gamle, slidte kvarter ville løbe af stablen. Kommunen havde fornemme planer med kvarteret og gav særlige rabatter til respektable firmaer, hvis de turde være spydspidser for bestræbelserne på helt at ændre kvarteret til det bedre – i de ejendomme, som kommunen ejede, altså. Bystyret i Cornwell-Grafton var lige så naive som feminister: De troede, at ting, man ikke kunne se, ikke eksisterede, men udryddelsen af prostitutionsmiljøet her i kvarteret ville bare betyde, at bordellerne og luderne og alfonserne og stofmisbrugerne flyttede et andet sted hen eller gik under jorden.

”Nå,” sagde Sam og flettede fingrene og strakte hænderne frem foran sig, så tjeneren, der netop da hældte vin i vores glas, kom til at spilde god vin på den hvide dug. Sam bandede ad sig selv.

”Men vi er kommet en del videre med dagens penis. Den sad i svælget på endnu en ung herre fra samme kvarter. Og alt ved det mord lignede det forrige ned til mindste detalje.”

”Bat med prisseddel og bon i sofaen?”

”Nej, det var ortopæden. Men der var tydelige mærker efter en stungun ligesom i det første tilfælde.”

”Jeg har slet ikke hørt noget om det første tilfælde.”

”I begge tilfælde var de kvalt med en penis i munden; forud for det var de pacificeret af en stungun. I begge tilfælde var der efterladt en buket blomster, røde tulipaner med et kort ved. På kortet til den første stod der: ”Tak for en hed nat. Du har lært mig, hvad lidenskabelig kærlighed egentlig betyder.”

”Håndskrevet?”

”Yes.”

”Chutzpah!”

”Det andet kort var knap så fantasifuldt: *Tillykke med dagen. Den sidste er den bedste.* Det var hans fødselsdag. Og er det ikke mærkeligt? Begge de to unge herrer er for kort tid siden blev frikendt for gruppevoldtægt ved landsretten.”

Jeg smagte på vinen. Den var ikke dårlig. ”Lad mig gætte,” skyndte jeg mig at sige. ”Der var fire tiltalte i alt i den gruppevoldtægt.”

”Præcis. Fire tiltalte, fire penisser. Vi har sat beskyttelse på de to andre – modvilligt, bliver jeg nødt til at tilføje.”

”Modvilligt?”

”Ja, de fire blev kun lige med nød og næppe frifundet. Tre juridiske dommere og to ud af tre nævninge fandt drengene skyldige. De havde puttet alt mulig junk op i hendes skede og filmet det. Og det var filmen, der gjorde udslaget: Hun protesterede ikke. Hun var kun nitten år. De fleste ville sige: Hvem ville dog synes om at få puttet en hårbørste, en post-it-blok og tre turboinhalatorer op i skeden, men …”

”… vi ved, at de findes,” supplerede jeg. Han nikkede.

”Hun havde dog anmeldt dem, så snart hun kom ud af lejligheden, og vagthavende betjent fortalte om en stærkt grædende pige, der var mere eller mindre lammet af skræk.”

”Så nu synes du bedre om idéen om en vigilante i omløb?” spurgte jeg.

”Det hedder altså ikke *vigilante*, men *selvtægtsperson*.”

”Vigilante lyder bedre.”

”Godt så. Og ja, det gør jeg. En, der tager sig af domme, som vedkommende synes er uretfærdige.”

”Og det er noget, du billiger? Hvordan var det nu?”

”Nej. Selvfølgelig er det ikke det. Du ved, hvad jeg mener. Men jeg kan ikke se bort fra, at det er en hjælp, når nogen fjerner de tidsler, som vi må sende i dommervagten en gang om ugen.”

”Var der meget ballade med de drenge?”

”Jeg tror, jeg vil nøjes med at sige, at de var kendt af politiet – også før den gruppevoldtægt.”

”Men du har alligevel sørget for beskyttelse til de to andre?”

”Selvfølgelig. Det skal jeg gøre. Vi har jo et mønster. Men jeg kan trøste dig med, at jeg har udset mig to virkelige knallerter til opgaven. Det vil jeg heller ikke citeres for.”

Jeg kneb øjnene sammen og prøvede at regne ud, hvem han tænkte. Der var ret mange bøvehoveder på den station. Der var en, der faldt i søvn hele tiden, flere, der drak, flere, der knap var kommet gennem politiskolen, fordi de var snotdumme. Men måske var det bare mig, der var lidt kritisk.

”Der blev fundet meget interessant DNA på dem begge. Meget af det noget, som vores database overhovedet ikke kender, og en masse, der stammer fra et par dyremishandlere, der er kendt af politiet. Men der var helt enormt meget DNA fra, hvad der ligner en pæn spidsborger fra et af de bedre forstadskvarterer – samme fyrs DNA på dem begge. Vi havde spidsborgerens DNA, fordi han tidligere har været tiltalt for vold mod sin datter.”

”Lad mig gætte: som han blev frikendt for.”

Sam nikkede. ”Ifølge anklageskriftet skulle han have slået sin otteårige datter i hovedet med en tung bog. Hun var efterfølgende med sin mor på skadestuen, hvor hun fik konstateret hjernerystelse. Det skal lige siges, at moren og faren er skilt, og at det er en meget grim skilsmisse, hvor moren flere gange – flere gange end jeg måske lige nåede at blive opmærksom på – har anmeldt faren for vold. Jeg har sat Loretta på at finde ud af mere om ham.” Loretta Adaboy var computergeni i researchafdelingen hos Cornwell-Grafton Politi, og uden hende ville de kegle rundt i uopklarede mord- og sædelighedssager. ”Men retssagen var latterlig,” fortsatte Sam. ”Han blev frifundet, fordi det ikke kunne bevises ud over rimelig tvivl, at bogen ikke af egen drift havde fundet vej til pigens hoved.”

Jeg kunne ikke lade være med at grine. Man så det for sig. Den uvorne bog, der tog tilløb, hoppede ud af bogreolen og kastede sig hårdt ned på pigens hoved.

Vores mad ankom, og Sam tilføjede: ”Det var en hardback-udgave af Biblen med ekstratykt papir. De læste lignelsen om den Barmhjertige Samaritan. Men det mærkelige …”

”Shhh!” sagde jeg. ”Jeg vil gerne bede om ro, mens vi spiser det her.”

”Det er altså bare mad, popierdolynska,” sagde manden, der også slukkede sin tørst med øl, fordi ’øl også er vand’.

Åh, den duft! Jeg var nysgerrig efter at høre det mærkelige, men lige nu måtte det vente. Jeg måtte flere gange i løbet af den næste halve time, det tog mig at fortære denne gudespise, tysse på ham, men så var jeg også klar.

”Okay,” sagde jeg og faldt mæt og lykkelig tilbage i stolen. ”Det mærkelige – nej, øjeblik.” Tjeneren kom nemlig netop da forbi, og jeg blev nødt til at lovprise maden og bestille en kaffe og Calva, som Sam også hoppede med på. Min plan var nemlig at have nøjagtig det samme i mavesækken, som jeg havde fået hin usalige aften med Vanderson Anderson.

Da tjeneren nikkede og tog vores tallerkener, rømmede Sam sig:

”Det mærkelige er, at den dom – den med bogen – er syv år gammel.”

”Hmm. Du mener, at vigilanten har en god hukommelse?”

”Det, og så er der måske mere på ham her. Vi bliver i hvert fald nødt til at afhøre ham.”

”I skal vel afhøre en del.”

”Ja,” sukkede Sam træt og på tungeste måde.

Klokken 23.30 satte han mig efter mit ønske af cirka to kilometer fra min bolig. Jeg havde udmålt distancen i bilen, og han protesterede behørigt og sagde, at jeg da ikke skulle gå alene så sent om natten. Men jeg lindede på tasken, så han fik udsigt til min stunkæp og derfor beroliget satte mig af dér, hvor byen begyndte at blive grøn og velhavende, hvilket blev indvarslet af en smuk træbænk ved et vinterdødt træ. Han protesterede en sidste gang og påpegede mine stiletter. ”Dem kan du da ikke gå i?”

Jeg måtte vise ham en forfodspelotte for at slippe for mere faderlighed. Og så steg jeg ud og vinkede ham af. Han blev holdende og lurede på mig, mens jeg gik.

Sagen var, at jeg under min indtagelse af Dracula-filmen havde observeret to skumle personager, der sikkert var to hundrede år gamle og under alle omstændigheder iført sorte kapper, trække to store, sorte hingste af stalden i et grønt, men skumringsdiset transsylvansk landskab og sætte sig op på dem. Og det sidste, man så, før hestene og deres uhyggelige ryttere forsvandt ud af billedet, var, at hestene løftede halerne og lettede sig. Et par gevaldige pøller forlod dem og lagde sig dampende til rette på den skumle sti, og jeg undrede mig over, at de ikke havde klippet det ud af filmen, for det ødelagde helt den ildevarslende stemning. Nå nå, tænkte man – jeg gjorde i hvert fald – det var altså ikke spøgelsesheste, men rigtige heste af kød og blod og med ægte, uartige fordøjelsessystemer. Herfra var det ikke svært at udfærdige en hypotese om, at motion havde en stor del af skylden for at aktivere tarmbevægelserne.

Godt en kilometer inde i min natlige færd, mærkede jeg igen en lille prut banke på. Jeg lukkede den i udforskningens interesse ud, og så gentog hin usalige aftens genvordigheder sig: Jeg begjorde mig. Heldigvis kunne jeg komme ind og – om jeg så må sige – ordne sagerne hurtigere, så katastrofen aldrig fik lov at udfolde sig. Men nu vidste jeg, hvad jeg aldrig mere skulle gøre i bedre mandeselskab: spise meget, drikke – og gå.

Men jeg måtte teste det yderligere. Ville det også ske, hvis jeg bare spiste meget og drak meget – uden at gå en meter? Ville det ske, hvis jeg sprang Calva’en over – men gik? Jeg måtte afprøve det under alle temperaturforhold og udforske den rolle, den hårde spiritus eventuelt kunne spille. Man kaldte det jo ikke en *digestive* for ingenting.

**9**

I løbet af de næste par dage blev hele gruppen af voldtægtsmænd, der havde stukket diverse kontor- og helseartikler op i den nittenåriges skede, myrdet med ligs afskårne penisser i munden. Ret barbarisk dødsmetode, hvis man medtænker, at bare fordi man er blevet zappet af en stungun og derfor er ude af stand til at bevæge sig, betyder det altså ikke, at man ikke både kan smage, lugte og mærke. Hvis alting skulle passe til det mønster, jeg kendte, skulle de fire døde penisindehavere også have gjort sig fortjent til afskæringen. Selander bekræftede, at det forholdt sig sådan: Den ene af dem var en alfons, der var blevet myrdet af en rivaliserende alfons, den anden en narkohandler, der var blevet myrdet af en af sine kunder i en psykotisk rus; den tredje en vanvidsbilist, der havde dræbt en ung mor og spædbarnet i den barnevogn, hun skubbede foran sig, og som var endt med at køre direkte ind i en meget, meget grim cementskulptur, der burde være aflivet ved fødslen. Win-win, tilføjede Selander, der havde for vane at anskue moderne kunst som den vestlige kulturs fremmeste sygdomstegn. Den fjerde havde tilbragt for meget tid rundtomkring på byens legepladser med et børnevenligt smil. Spørgsmålet var selvfølgelig, hvordan klubben – som jeg over for Selander kaldte *vigilanten* – også kunne have kendskab til alt det. Selander trak på skulderen uden at virke synderlig overbevisende. Tanken meldte sig igen: Hun vidste noget.

Da hun kort efter troppede op til vores filmaften, som jeg sandt at sige ikke så frem til, havde hun medbragt noget slatten, kælderkold sushi, der ikke gjorde mig yderligere venligt stemt over for aftenen som helhed. Jeg trak en billig vin op, der på alle måder var under min værdighed, hvad Selander ikke bemærkede; det gjorde jeg og sandede, at jeg, næste gang jeg ville tage hævn, for det første skulle sørge for, at det blev opfattet, og for det andet, at det ikke også gik ud over mig selv. Jeg gik over til Vecchia efter at have levnet det meste af min portion, hvilket fik Selander til at bemærke, at jeg var i dårligt humør. Hun var sandelig ikke nem at narre.

Desuden holdt hun enetale om de trykpunkter på den menneskelige krop, som kunne være dødbringende, herunder trykpunkter i brystet, der kunne få lungerne til at klappe sammen, og som myndighederne advarede alternative behandlere om. En patient var død efter en akupunkturbehandling, og tre andre overlevede, fordi de søgte lægehjælp i tide.

”Bare satans, at det er så svært at lokalisere, og jeg har jo ingen at øve mig på, ingen levende, altså,” sagde hun og vendte en sur sild eller noget, der lignede, alt for tydeligt i sin åbne mund. ”Det samme gælder for de andre. For eksempel KD-21. Når man hører historier om en, der er blevet ramt i brystet af et baseballbat eller en fodbold og dør på banen, så aner læger ikke, hvad der er sket, hvis de ikke har forstand på østens medicin. Men her er der så tale om nogen, der blev ramt på Dødbringende Trykpunkt KD-12 med umiddelbart hjertestop til følge.”

Åh nej, ville hun nu gennemgå samtlige dødbringende trykpunkter? Hun ville slå mig ihjel – kede mig til døde, simpelthen.

”Men det er ikke kun et spørgsmål om at røre ved det punkt eller om at røre det særlig hårdt, tværtimod faktisk, men om for det første at finde det helt rigtige punkt og slå på det med et særligt spin, der kun kan opstå, hvis man gør det med en afslappet arm og hånd og altså ikke nødvendigvis hårdt. Når vi normalt slår andre…”

”Jeg slår ikke normalt andre,” sagde jeg surt. ”Og det gør du heller ikke.”

”… er vi helt spændte i kroppen. Der er intet så spændt som en knyttet næve. Og det er også fint, hvis vi alene skal sende nogle blå mærker og noget hævelse af sted til vores modstander. Men de dør ikke af det. Så det der med jo hårdere, jo bedre, det rækker ikke nødvendigvis, hvis man vil slå nogen ihjel.”

”Det lyder ikke som kung-fu, det der?”

”Det er det heller ikke. Det er kyusho jitsu, som er en kampform, der netop bruger trykpunkter. Karate er ren vold.”

”Men alligevel er du kommet for at se kung-fu?”

”Ja da! Jeg ved slet ikke nok om alt det her, så jeg skal se det hele.”

Åh nej. Vores filmklub, som i forvejen var stærkt plaget af hendes dårlige smag, ville udvikle sig til en slagmark hærget af orientalsk pølsesnak. Jeg måtte gøre noget. Men det eneste, jeg gjorde, var at sidde stiv af kedsomhed og lytte til hendes gennemgang af dødelige trykpunkter, herunder TW-17, ST-09 og 10 og SP21, kulminerende i det legendarisk Dim Mak, trykpunkt BL-10. Da klokken var 22, syntes Selander at være mæt, hvorefter jeg blev tvunget til at se ***The Executioners from Shaolin.* Indimellem er jeg alt for flink.**

**”Det er jo ham med øjenbrynene igen. Ham fra sidst, hvad hed den?”**

**”Jo. *Clan of the White Lotus.*”**

**”Er det ikke den samme film?”**

**”Næ, jo. Vent lige lidt. Nej, det er den første.”**

**”Hvorfor tager han ham med øjenbrynene i skridtet hele tiden?”**

**”Pai Mei er eunuk.”**

**”Hvasså? Skal ham den anden så hele tiden tjekke, om det virkelig er tilfældet?”**

**”Der må være et punkt dér.”**

**”Æv,” sagde hun, da filmen var slut. ”Jeg kan altså ikke se, at der er fem punkter her. Det er så tydeligt i Kill Bill. Dum. Dum-dum-dum. Dum. Fem, og han er færdig.”**

**Hvad siger man så, hvis man slet ikke er interesseret? Ingenting.**

**”Jeg synes, din nye interesse er meget mærkelig,” sagde jeg til gengæld, da vi stod i gangen, og hun var i gang med at kæmpe sig ind i sin fornuftige frakke. ”Hvad har du i virkeligheden gang i?”**

**”Uma Thurman er lækker.” Hun sendte mig et svedigt og meget lesbisk grin. ”Ah, du kender mig. Jeg nørder bare,” sagde hun og gav mig et kram.**

Det tror jeg ikke, du gør, nøjedes jeg med at tænke.

Da Selander var gået, satte jeg mig til at savne Figuretta, det eneste på én gang fornuftige og interessante menneske i verden. Ud over mig, naturligvis. Jeg havde lyst til at ringe til hende, men jeg var bange for at tale over mig. Det var en generel tilstand: Jeg var bange for at tale over mig til alle, især Sam og Selander. Undtagen P.J. som vidste besked. Jeg var bange for, at min telefon blev aflyttet. Det skete regelmæssigt. Og for at mit hus blev overvåget. Det var også sket.

Figuretta, min unge ”assistent”, var vi blevet enige om at titulere hende, tog alle mine udenlandske opgaver for tiden, da jeg led af et usædvanlig kraftigt anfald af magelighed. Jeg gad ikke ret meget for nu at sige det, som det var. Så sent som i dag havde jeg fået en opringning fra Elias Panayotopoulos i Athen, som havde en hastesag fra en af deres populære ferieøer, der var hærget af en serie forgiftninger, som især ramte russiske turister. Jeg sagde, at han bare skulle være taknemmelig. Ingen ærværdige turister med pengepungen i orden ønskede at feriere sammen med russiske oligarker. I øvrigt bryder jeg mig ikke om Panayotopoulos og hans mærkelige vane med at ringe op og “bestille” mig, som om jeg var den kommunale rottefænger.

Christoph, min belgiske forbindelsesofficer, ønskede i går min assistance til en serie giftangreb på Parlamentet. Ikke min specialitet. Det lød også usexet. Og meget tydede på, at det belgiske parlament trængte til en udrensning. Så var der Roberto Piqueri, som ellers er en meget tillokkende mand med mange evner, og som havde en sag om en seriemorder, der havde gang i en tematik omhandlende legendariske kunstværker i Rom. Struben overskåret i Trevi Fontænen, kraniet mast i Forum Romanum – den slags, jeg ville have elsket at boltre mig med, hvis det nu ikke lige var sådan, at jeg hyggede mig så godt med Netflix og Vecchia. Og i øvrigt måtte holde øje med, hvad Klubben ellers fandt på. Jeg måtte klone Figuretta, så jeg kunne sende små Figuretta-satellitter ud i verden, når alle de her mænd, hvoraf mange var ganske bolbare, ringede. Lige nu var hun i – av, hvor var det nu? Toronto, tror jeg nok, for at foredrage om hovedresultaterne i sin ph.d.-afhandling, *Rape on The Rise*. Jeg husker ikke så godt, hvis det drejer sig om ting, der ikke kredser om mig.

Og det var mig, vi talte om. Og jeg gad ikke noget. Hvis jeg kunne slippe. PDA’en ringede. Ukendt nummer. Jeg tog den, fordi det kunne være Figuretta, der ringede fra en telefonboks i Toronto, som garanteret stadig havde sådan nogle. Men der var stille i telefonen. Hallo? Så kom der en lille latter, der lød som ham lotuspræsten Pai Meis stille, onde skoggerlatter. Jeg måtte tage en benzo og dobbeltlåse dørene, før jeg faldt i søvn og begyndte at drømme om den latter.

**10**

En af de særlig tiltrækkende ting ved at være i selvvalgt, selektivt otium er, at jeg kunne sove, så længe jeg lystede. Som regel var det en telefonopringning fra mere sprælske typer, der endte med at vække mig. Således også den morgen. Denne gang – som det ofte er tilfældet – var den sprælske type gamle, trætte Sam.

“Godmorgen – sov du? Det gjorde du garanteret. Jeg står her i Lorettas kontor, og vi vil gerne have dig til at komme herop.”

Det lugtede spændende. Hver gang Loretta var med i ligningen, blev det spændende. Men først: fyrre armbøjninger. Og det er rigtigt: Jeg plejede at tage tres – eller var det firs? Jeg var bestemt faldet af på den. Faktisk var jeg faldet så meget af på den, at jeg syrede til i armene, allerede da jeg var omkring de tredive, og det sidste stykke vej til de fyrre var ren tortur. Jeg var stærkt fristet til at stoppe ved tredive. Men det ville være næste skridt i et frygteligt skråplan. Begynder man først at linde på sine principper, går det kun ned ad bakke derfra. Bare tag Netflix. Først anede jeg ikke, hvad det var, og pludselig kunne vi ikke få nok af hinanden. Derfor måtte jeg for enhver pris ikke slække yderligere. Jeg rullede ud ad sengen og gjorde min pligt, fik tårer i øjnene omkring nummer femogtredive og belønnede bagefter mig selv med karbad, kaffe og camouflage af fjæs.

Da jeg omsider stillede i Lorettas penthousekontor, var der gået to timer. Kontoret var propfuld af maskiner og gadgets, der blinkede grønt og rødt og udsendte en lejlighedsvis lyd. Udsigten herfra var mageløs: næsten hele Skoiten med skoven i baggrunden. Byen kunne vitterlig fremstå nydelig, når det var opholdsvejr, hvad tilfældet var i dag, hvor der var let frost og klar, solrig himmel med sporadisk drivende skyer. Loretta gav mig et af sine sædvanlige grundige kram, og Sam sad med armene over kors og krydsede øjenbryn. Uh-oh. Det kropssprog brød jeg mig ikke om.

Hun serverede sin gode kaffe for mig, før jeg havde fået frakken af, og den stille, sydende Sam kunne ikke holde sin sydende stilhed ret længe.

”Vi vil gerne vide, hvad du ved. Nu.”

”Om?”

Jeg satte mig og nippede til kaffen.

”Om den der selvtægt, selvfølgelig,” sagde han.

”Jamen jeg ved ikke mere, end du gør.”

”Se … dét tror jeg ikke på.”

”Hvad bygger du det på?” Jeg så oprigtigt forvirret ud og var det egentlig også.

”På dig og al din snak om hævn og på det faktum, at du har nogle rigtig kedelige bekendte. Ja, jeg har tænkt over tingene, siden vi sidst sås. Det er også meget mystisk, at du pludselig er blevet så glad for P.J. Jeg glemmer aldrig, hvad hun gjorde i Danmark.” Sam refererede til, dengang P.J. myrdede en ung mand midt i mudderet efter at have skudt ham i låret to gange. Sam vidste det kun, fordi Hanif – jep, ham igen – havde fotograferet seancen og forsøgt at afpresse os. Hvis jeg ikke har været tydelig nok, så er Hanif en skidt karl.

”Du mener, at jeg, fordi jeg er, som jeg altid har været, og har de samme bekendte, som jeg altid har haft, af de grunde skulle vide noget om den der selvtægtsperson? Og du mener, at P.J., fordi hun reagerede vanvittigt i én specifik situation for mange år siden, er interessant i den her sammenhæng?”

Han stirrede bare på mig og sagde ikke noget. Jeg kiggede fra den ene til den anden.

”Hvad er der sket, siden vi sidst talte sammen?”

”Jeg har modtaget et dokument fra en anonym afsender – fra en protonmail-konto,” sagde Loretta.

”Hvad er en protonmail-konto?”

”En e-mail-konto, som er krypteret og anonym – hvis man vil have det, altså.”

”Okay, hvad har det med mig at gøre?”

”Afsenderen hed DTKK, altså: dtkk@protonmail.”

Jeg valgte at spille dum lidt endnu. ”Og hvad med det?”

”Det er mange år siden, mange, mange år siden,” begyndte Sam, ”men jeg kom pludselig i tanke om, at du, muligvis i en brandert, fortalte mig om en klub, som hende din afdøde veninde Nina havde været medstifter af. Du sagde, at den hed De Terminale Kvinders Klub. En klub, der specialiserede sig i at aflive kryb. Det var det ord, du brugte, *kryb*.” Han kiggede vedholdende på mig. ”Ordet kryb indebær en vis billigelse – fra din kant.”

Jeg havde absolut ingen erindring om at have fortalt Sam noget, der lignede. Men jeg kunne høre på det hele, at jeg blev nødt til at give ham en lille, uskyldig indrømmelse.

”Nå, den! Nej, det var bare snak. Nina og jeg og to af hendes veninder med brystkræft talte om, at det kunne være hensigtsmæssigt at udnytte den periode, der er mellem en terminal diagnose og døden, til at gøre noget godt for verden. Men begge de brystkræft-ramte veninder kom sig, og Nina blev, som du ved, myrdet.”

”Jamen hvad kan dtkk stå for, hvis ikke De Terminale Kvinders Klub?”

”Dit gæt er lige så godt som mit,” sagde jeg og debatterede med mig selv, om jeg ikke bare skulle fortælle ham det hele. Han ville alligevel aldrig finde dem, og jeg kunne næppe drages til ansvar for deres gerninger, selvom jeg kendte til dem. Jeg stemte for at vente lidt, selvom jeg faktisk var sur på dem over, at de havde slået til på mit domæne og anbragt mig i denne ubehagelige situation. Det havde jeg eksplicit frabedt mig, og de havde indvilget. Men det var selvfølgelig, før Nina døde, og en eller flere personer, jeg ikke kendte, overtog biksen.

”Hvad var det for et dokument?” ville jeg vide.

”Kan du huske, at jeg sagde til dig, at jeg ville sætte Loretta til at fremsøge noget baggrund på ham der, hvis DNA er strøet ud over alle de sidste fire vigilanteofre – ham med datteren og bogen?”

”Ja.”

”Er det så ikke mærkeligt, at Loretta får tilsendt et helt dokument fuldt af detaljer om netop ham?”

”Jo, men jeg kan stadig ikke se, hvad det har med mig at gøre.”

”Vi var alene på restauranten, da jeg sagde det til dig.”

”Du mener – at jeg skulle have viderebragt den information til…?”

”… rette vedkommende, ja.”

”Jeg kender ikke rette vedkommende, og vi to plejer at kunne stole på hinanden. Jeg får den tanke, at vi måske skulle få vores telefoner renset hos PCC,” sagde jeg. PCC var et akronym for Politiets Computer Center.

”Du prøver at antyde, at vigilanten aflytter vores telefoner?”

”Ikke nødvendigvis, men eftersom jeg ikke har refereret vores samtale til nogen, må der være andre forklaringer. Som fx at vores telefoner blev aflyttet. Og du bliver altså nødt til at tro mig, for jeg har ingen grund til at lyve for dig. Hvilken grund skulle det i så fald være? Og i øvrigt er det typisk boomer-adfærd at trykke på mærkelige links, der ser uskyldige ud – i vores diverse digitale korrespondancer.” Det er sådan, selv den mest fodgængeragtige ubudne gæst formår at lægge ører ind i vores private samtaler. ”Altså, jeg gør det ikke – efter den tur med de kyrilliske bogstaver.” Jeg var kommet til at trykke på et link, husker ikke hvor, og hele min PDA havde herefter præsenteret sig med kyrillisk skrift, indtil PCC havde renset den.

”Du sagde ikke lige *boomer*, vel, *ostatnia kretynko*?” dirrede Sam rasende.

”Nej, jeg sagde, at vores generation ikke er digitalt indfødte og undertiden kommer til at gøre dumme ting digitalt, fordi vi ikke ved bedre.”

”Ja og bruger absurd mange smileys,” indskød Loretta uskyldigt.

”Smileys?” gentog jeg vantro. ”Sådan nogle har jeg aldrig brugt, nogensinde.”

”Heller ikke mig,” sagde Sam, ”ikke en eneste.”

”Og spiller absurd mange virkelig idiotiske spil.”

Vi gloede dødt på hende. Jeg havde vitterlig spillet Wordfeud med Figuretta.

”Som … Wordfeud …?” prøvede jeg forsigtigt.

”Nej, for pokker. Jeg mente Candy Crush, Buble Shooter, Farm Heroes, Save the Fish, den slags – og det der, hvor man skal vælge, om man vil slukke en brand med en hårtørrer, en kat eller en avis, hvad er det nu, det hedder?”

”Okay,” sagde jeg lettet. ”Må jeg høre, hvad det dokument indeholdt?”

”Jeg har printet det ud – du kan tage det med hjem og læse det, eller jeg kan fortælle dig, hvad der står i hovedtræk, her og nu.”

”Jeg smutter, men vil gerne tale med dig snarest, Fanny,” sagde Sam og rejste sig. I døren vendte han sig mod Loretta og snerrede: ”Candy Crush?”, rystede på hovedet og smækkede døren efter sig.

Loretta tog en dyb indånding. ”Okay – hovedtrækkene: Doug E Doug, som han – også – hedder, blev gift med en amerikansk kvinde for tretten år siden. Det første, han gjorde efter giftermålet, var at tvinge hende til at gå med kjoler og få hende til at nedlægge sin bankkonto.”

”Få hende til? Med vold og magt?”

”Næ, hun gjorde det bare. Det sagde han, hun skulle.”

”Vorherre bevares. Var hun idiot?”

”Ikke så vidt jeg kan se. Der står her, at hun er en højtuddannet ekspert i ’indlejrede systemer’. ”

”Hvad er det?”

”Noget, du hverken vil kunne forstå eller gide interessere dig for. Men hun har skrevet to bøger om disse systemer, meget ingeniøragtigt datalogisk på et højere plan, så jeg tror ikke, hun er total idiot. Så købte de et hus for hendes penge – som han i øvrigt snuppede for et par år siden.”

”Hvordan i himlens navn det?”

”Fik hende til at skrive under på, at det var hans hus, hvorpå han solgte det for femten millioner dollars.”

”Hun må da være nem at narre. Og var det i øvrigt et hus med lokum i ægte guld og elfenbenshåndvask?”

”Næ, det var et standardhus med swimmingpool i den fine ende af Santa Barbara, såmænd. Men før han solgte det, fik de to børn. Så blev han fyret fra sit job i Californien – han solgte computersystemer. Han fik så et job i Tyskland, og så flyttede de til Tyskland med de her helt små børn. Og konen – Andy E Doug – sad så og passede de her børn, mens han klarede sin jobtræning elendigt og kom psykisk helt ude af balance og begyndte at flakke om i gaderne. Så viste det sig, at han slet ikke kunne finde ud af det job, og så blev han fyret og gik totalt ud i toppen og flakkede endnu mere. En dag tog han børnene og kørte hertil.”

”Han tog navneforandring i USA. Ved hjemkomsten til Cornwell-Grafton tog han igen sit eget navn, Christoffer Lavor. Hun prøvede at få ham efterlyst for børnebortførelse, men det kunne hun vist ikke finde ud af, for myndighederne modtog aldrig efterlysningen.”

”Jeg glæder mig til den del, der handler om, hvad hun kunne finde ud af.”

”Den kommer nu: Hun fulgte efter ham og fandt med stort besvær ud af, hvor han og børnene var, og eftersom hun var på fremmed territorium og ikke kunne finde rundt, blev hun nødt til at flytte sammen med ham. Herefter begyndte en lang historie med hustruvold, i hvert fald anmeldte hun ham for at have slået både hende og børnene et utal af gange og én gang for at have angrebet hende med en kniv – uden at politiet nogensinde rejste tiltale. Da hun begærede skilsmisse, nægtede han, men skilt blev de, og han fik forældremyndigheden over børnene, fordi han virkede som den, der bedst kunne sørge for dem. Men Andy nægtede, næsten hver gang hun havde haft børnene, at sende dem tilbage til ham, fordi de hver gang fortalte, at far havde slået dem. Anmeldelserne fortsatte, men den eneste, der kom for retten var…”

”Den med bogen.”

”Ja. Han var medlem af en loge, og Andy mente, at han fik hjælp af sine logebrødre, men hun kunne ikke bevise noget som helst. Så flyttede han helt ud i den yderste fjerne spids af landet, så det blev svært for børnene og Andy at se hinanden, og så prøvede hun at få forældremyndighed over dem, men tabte i både by- og landsretten. Hun blev ved med at nægte at udlevere børnene til ham, og han trak hende i fogedretten noget i retning af atten gange. I alt har han anlagt tredive retssager mod hende og vundet dem alle.”

”Tredive retssager? Det er sgu da ikke normalt.”

”Nej. På et tidspunkt forsvandt den ældste datter, da hun var tolv år gammel, ud af landet, og det samme gjorde Andy. Så gemte de sig sammen i Californien sammen med Andys nye kæreste. Det varede et år, før Christoffer Lavor fandt dem og fik datteren fjernet, først af SWAT, derpå ved en lynretssag. Så siden har hun ikke haft kontakt med børnene, og når hun endelig får en Skype-forbindelse op at stå, så står han og råber ad hende bag dem. Hun kan ikke komme og besøge dem, fordi der ligger en sigtelse for børnebortførelse og venter på hende. Og så skrev han engang også en trusselsmail til hende; det var dengang, hun havde bortført datteren til USA, og han ikke vidste, hvor de gemte sig. Han truede hende med, at den tilbageblevne datter ville komme meget galt af sted, hvis ikke hun opgav den adresse, hvor hun og den bortførte datter opholdt sig. Og da hun anmeldte det trusselsbrev, fik han det vendt om til, at hun selv havde skrevet trusselsbrevet. Politiets teknikere berigtigede hans påstand, men det gjorde ingen andre computerforensikere.”

Hele vejen gennem Lorettas opsummering, lod jeg, som om jeg ikke kendte sagen. Men det gjorde jeg. Den gik helt tilbage til Klubbens begyndelse. Jeg husker det, som var det i går: Sørgmodige Andy med det stride, sorte, hoftelange hår sad for enden af Ninas lange egetræsbord. Hun havde en forbinding på brystet, der skjulte hendes friske operationsar efter fjernelse af et par maligne knuder. Hun var helt sikker på, at hun var døende, og brændte for at blive en kriger i den vordende hær. Ingen ville have hende i den hær. Hun var for dum. Ingen ville have P.J. Hun var for utilregnelig. De ville gerne have mig. Men jeg ville ikke have dem. Sådan skal det være.

”Så han er en rigtig skidt type,” sagde jeg. ”Men det lyder altså også, som om hun har gjort alting galt, med eller uden bøger om – hvad var det?”

”Indlejrede systemer.”

”Sagde dokumentet noget om, hvorfor du skulle have de informationer?”

Loretta rystede på hovedet. Jeg snuppede dokumentet. Overskriften var: ”Doug E Doug/Christoffer Lavor – SYNOPSIS.”

”Det blev sendt til dig uden nogen yderligere forklaringer?”

Hun nikkede.

”Har Sam undersøgt ham Dougs forhold til de fire penismyrdede drenge?”

”Ja, han afviser ethvert kendskab til dem, og vi kan heller ikke finde noget, intet som helst, der forbinder dem. Jeg skal have kigget dybt i deres digitale historie, når du er gået, men jeg regner ikke med at finde noget. Mr. Doug, i dag Christoffer Lavor, er en mønsterborger med eget hus i de pænere forstæder, direktør i et eller andet computerfirma. De frikendte og myrdede voldtægtsmænd var kryb fra byens billigste rækker. Mr. Doug anmeldte et indbrud i huset i forrige måned. Hans sikkerhedssystem var blevet deaktiveret, og nogen var vadet gennem huset med store, muddertilsølede støvler. Størrelse 44, før du spørger. Indbruddet havde mere karakter af, at nogen afsatte deres duftspor i reviret og fortalte ham, at de kunne gøre, som det passede dem. Intet var taget, så politiet gad ikke komme, men Mr. Doug har sendt Sam billeder af støvleaftrykkene.”

”Så de skulle bare samle noget DNA.”

”Det ved vi ikke. Måske ville nogen bare skræmme ham.”

Jeg blev helt svedig. Jeg havde talt over mig, men hun havde ikke lagt mærke til det, så vidt jeg kunne se. Hvem skulle bare samle DNA, burde hun have spurgt. Og hvorfor? Uha. Nu skulle jeg rejse mig og ræse ud ad døren, før hun begyndte at tænke.

Jeg kiggede på uret. ”Gud, nej. Nu kommer jeg for sent ...”

**11**

Jeg kan ikke sætte en præcis dato på den aften. Måske ti år siden, deromkring? Det var kort efter, at Nina og P.J. druknede Ninas mand i badekarret. Det var vinter, og Nina holdt *salon* i sit store palæ med de højloftede stuer langt ude på landet, som hun indimellem gjorde, når manden var på forretningsrejse. Hun inviterede alle de kvinder, hun havde mødt eller bare udvekslet e-mails med, og det resulterede ofte i forsamlinger på mellem halvfjerds og hundrede kvinder i alle aldre. Meningen var altid, kunne jeg regne ud, at hun skulle samle sympati for sin person, en person, der vel at mærke rutinemæssigt skrev virkelig usympatiske ting i sine ugentlige klummer og næsten dagligt mærkede hadet i form af ubehagelige telefonopkald, truende mails og breve og simpelthen ved, at somme valgte det modsatte fortov, når hun kom gående mod dem. Hun skrev om alt, hvad der faldt hende ind i de klummer, som hed *Lacop om – Lacop om Tremmetid, Lacop om Glatnakker*, den slags – fordi hun hed Lacoppidan til efternavn. Hun var et rasende aggressivt menneske, og den fødte hader – hendes computers pauseskærm var en gerrig alligator – og en følsom forfatter skrev om hende, at hun manglede *hjertets dannelse*, hvad det så end er. Eller sagt på en anden måde: De fleste Chuck Norris-vitser passede på hende. Jeg brød mig faktisk heller ikke det fjerneste om hende, men hun var min eneste barndomsven. Vi havde kendt hinanden siden børnehaven, og det forpligtede. Må jeg have ræsonneret. Hendes *saloner* kunne ingen dog sige nej til, uanset hvad de mente om hende. De bugnede af lækker mad og gode vine, og de herskabelige omgivelser var heller ikke til at kimse ad. Og så var hun jo en kendis. Hvem afslår invitationer fra kendisser – ud over mig? Ingen, vil jeg tro.

Også den aften blev det sent; til sidst, ved tretiden om natten, var kun omkring ti af de mest indforståede tilbage. Der var blevet hældt godt på alle, askebægrene bugnede, og asken var strøet ud over den fine, røde damaskdug; samtalen blev mere og mere løssluppen og primitiv. Vi talte om alle de uretfærdigheder, der blev begået inden for retssystemet; om alle dem, der gik fri, som ikke burde være gået fri; om alle dem, der gik fri på grund af tekniske fejl, systemfejl, efterforskningsfejl hos politiet, om alle dem, der ikke kunne få fri proces. Vi kom hele vejen rundt om retssystemets mangler.

P.J. og jeg forsvarede i nogen grad dette system og prøvede at gøre dem begribelig, at retssystemet ikke havde med sandheder at gøre, men udelukkende med bevisligheder. Man kan blive dømt, hvis ens skyld kan bevises. Ellers ikke. Sådan bliver det nødt til at være, indvendte vi. Det var ikke populært; en blodrus var under opsejling.

Vi talte om alle de sager, hvor kvinder var blevet voldtaget, som aldrig kom for en dommer, og om alle dem, der kom for en dommer, men hvor skyld ikke kunne bevises ud over rimelig tvivl, påstand-mod-påstand-sagerne – dem fra det private rum, hvor kvinder holder til, og hvor intet kan bevises. Alle havde en personlig historie, der illustrerede problemet. Og fem af de tilstedeværende havde kræft i forskellige stadier. Den værst ramte, en terminal lungekræftspatient med paryk, var den første, der smed idéen på bordet: Hvad om vi, der alligevel skal dø, risikerer pelsen og træder ind dér, hvor retssystemet fejler? Så kan vi ryge i fængsel, uden at der sker noget videre ved det og dø med god samvittighed, sagde hun, citeret efter hukommelsen. Hun sammenlignede det med den samme kraft, som fik selvmordsbombere til at tage bæltet på og sprænge sig selv i luften. Den, der intet har miste, har altid været den farligste modstander.

Det lød som næste kapitel i en gammel samtale om de perfekte mord, hvor vi skulle slå hinanden mænds ihjel.

De havde vejret blod, og deres indre aber blev stadig mere synlige. Der blev råbt og slået i bordet. *Det gør vi*, sagde den efterhånden kogende stemning, indtil vi begyndte at tale om, hvor udtæret et menneske er i kræftens sidste stadier. Og kom i tanke om, hvor mange der i dag blev helbredt, og man kunne jo ikke regne med kræftpatienter, der stadig havde håb om helbredelse.

”Det er rigtigt, at der bliver tæret på kræfterne. Jeg sover det meste af dagen og kan snart heller ikke holde mig oppe længere. Men jeg kan stadig plante en bombe og løfte en revolver,” indvendte den parykbærende kvinde, der havde fået tæsk af sin mand i alle de år, det havde taget hende at forlade ham, uden at politi eller domstole havde hjulpet hende.

Ingen var overbeviste, men diskussionen kørte videre og blev gennemlyst fra alle sider. Det måtte ikke ske, uden at der var sikkerhed for, at det virkelig forholdt sig, som vi formodede. Vi skulle bevise det i vores egen retssal, før der blev givet grønt lys for *likvideringen*. Det er rigtigt: Da klokken var lidt over 2 om natten, brugte de ordet likvideringer uden at blinke. På et tidspunkt ville P.J. vide, om det kun var terminale patienter, der kunne være med i, hvad de allerede grinende havde døbt *De terminale kvinders klub*, for hun var da frisk under alle omstændigheder. Straks bølgede den morderiske møgkællingefims, som jeg slet ikke billigede, om P.J. som heksebryg.

Jeg meldte mig ud af samtalen efter et par timer og gik i seng. Forudgående havde jeg forklaret, at jeg på grund af mit job selvfølgelig ikke kunne deltage, men at jeg principielt mente, at det under visse nærmere definerede omstændigheder kunne være en god idé. Jeg mente heller ikke, sagde jeg, at en repræsentant for anklagemyndigheden kunne deltage, og havde kigget stramt på P.J., som herpå begyndte at foredrage om alle de repræsentanter for etaten, der forbrød sig mod retsprincipperne hver eneste dag; mændene fra logerne, nævnte hun, som jeg husker det, og alle de politifolk, der holdt hånden over hinanden og indgik i hemmelige klubber for bedre at kunne gøre det; alle de politifolk, der tæskede deres koner. Hun begyndte at diske op med statistikker over sidstnævnte, og jeg kan kun sige, at det gjorde indtryk. Og hun talte om, hvordan politiet fortrinsvis bestod af mænd, og ditto dommerne i de højeste instanser. Hun talte om, at mænd var gode til at danne grupper og loger og fællesskaber, og at kvinder historisk ikke kunne finde ud af det, og at det var på tide. Hun var faktisk både ’samlet og relevant’, da hun talte Klubbens sag. Hun anede nok ikke, at hun ville blive fravalgt, fordi hun var for farlig, for hidsig, for rodet og efterlod sig et hav af spor, præcis som den uorganiserede morder, jeg kender fra mit felt.

Men jeg gik i seng og overlod dem til at videreudvikle idéen. Den følgende morgen blev det mærkeligt.

Ninas palæagtige gård var også en hestegård fuld af dyre konkurrenceheste, som skulle trænes og passes. Hun havde averteret efter hjælp til denne pasning og lovet de interesserede, at de kunne tage deres egne heste med og få en forvalterbolig gratis med i købet. Og ind ad døren, mens vi sad fem-seks mennesker og spiste sen morgenmad, kom Charlie’s Angels i enstonig, blond ekstra-large-udgave. Der var tale om tre på alle måder store kvinder, store som sofaer, alle med stort og langt, blond hår og en umisforståelig møgkællingefims; de kom ind og satte sig hos os og spiste med. Det var kærlighed ved første blik, især hos Nina. De sagde ikke et ord mere end absolut nødvendigt og stirrede mærkeligt bedrevidende på os, mens de ­– og P.J. – tyggede tyggegummi og vendte det i munden uden blusel. Der var noget magnetisk over dem. De havde en aura, der gjorde, at man med det samme ville betro dem sit liv.

Når jeg siger *på alle måder store*, så tænker jeg både på muskler, fedt og aura. De havde alle tre ingredienser i megadoser. Hold op, hvor de fyldte, men på en sært god måde. De havde mere til fælles end som så, skulle det vise sig, for de havde alle haft en rå barndom i familier, der var så fulde af misbrug, svigt, vold og overgreb, at de som unge teenagere blev tvangsanbragt. Men da var det, som de selv udtrykte det, allerede for sent. De var *fucked*, havde de sagt. De var sig knusende bevidst, at ingen skulle tage røven på dem nogensinde igen, og deres muskler skyldtes henholdsvis kamptræning, boksning og militæruddannelse. En af dem havde sort bælte i en af de asiatiske kampsportsgrene, jeg kan ikke huske hvilken; en anden var europamester i kvindeboksning og dyrkede også det der med at rulle rundt i mudder og brydes med andre benhårde kvinder under anvendelse af alle de beskidte tricks, man kan komme i tanke om; og den sidste havde været premierløjtnant i hæren og havde været udsendt til Afghanistan i ung alder.

De hed alle sammen Bill. Hvis man henvendte sig til Bill, fik man alles opmærksomhed. De var en Bill-enhed og en Bill hver for sig. Ingen fandt nogensinde ud af, hvad de hed, heller ikke Nina, for de skrev aldrig kontrakt med hende, men arrangementet forløb uproblematisk. Nina elskede dem. De trænede hendes heste til perfektion, vandt pokaler på deres egne kæmpestore frisere og blev lynhurtigt nervecentret i De Terminale Kvinders Klub, hvor de viste sig at være de rene dræbermaskiner.

De var dybt fascinerende, og jeg kunne sagtens have nydt deres smittende selskab i dagevis, men jeg måtte bryde op tidligt – noget arbejde, husker det ikke nøjere. I årene derefter fulgte jeg på distancen Klubbens udvikling, som gradvist blev mere og mere professionel, og hvor en hostende terminal kvinde kun blev brugt i et enkelt tilfælde, nemlig da en loge, hvor flere aktive pædofile huserede, holdt fest. Men alle fik det så ubehageligt ved tanken om den terminale kvindes kropsdele i flere hundrede stykker – og i dårligt selskab – at terminale kvinder aldrig igen blev brugt på denne måde.

Gradvist blev der tilkoblet eksperter i overvågning og computerindbrud, og sofistikeringsgraden steg hvert år. På tidspunktet for Ninas død var der over et tusind medlemmer i flere lande, end jeg havde tjek på, og P.J. – som til sin store fortrydelse aldrig blev godkendt til medlemskab – og jeg måtte herefter nøjes med at følge deres virke via aviserne og talte aldrig om gruppen i andet end koder, medmindre vi var langt væk fra vores telefoner, sendemaster og andre mennesker.

Gruppens succes hvilede ikke kun på Bill, men nok så meget på diskretion og hemmeligholdelse. Det var ikke kun Bill, der ikke brugte deres egne navne; få vidste, hvem de andre var, og de mødtes meget sjældent – og da kun kaptajnerne. Ordrer udgik fra Bill til kodenavne; informationer kom til Bill fra kodenavne og gennem krypterede forbindelser.

Alle deres likvideringer har den samme signatur: Et menneske, der er sluppet helt eller alt for nådigt gennem retssystemet eller på anden vis har hærget al anstændighed uden konsekvens, må lade livet på en måde, der er relevant for deres egne bedrifter. Alle anslag var umådelig professionelt udført, og de blev aldrig opdaget. Som vi også så det med sagerne i Cornwell-Grafton, var den lille finte med at lægge lidt DNA enten fra et mindre røvhul, der ikke helt havde fortjent at dø, eller fra en, der snart ville blive fundet død, en del af signaturen. Skulle jeg advare Sam om at holde øje med Mr. Doug? Næ, for min skyld måtte han gerne blive ekspederet videre til en anden verden, og desuden skulle Sam ikke vide, at jeg vidste noget. Igen meldte tanken sig: Hvorfor skulle jeg egentlig ikke fortælle Sam om dem? Han kunne jo ikke finde dem under nogen omstændigheder, og jeg kunne jo ikke gøre for, at jeg havde lidt kendskab til sagen – jeg havde jo aldrig deltaget. Og jeg ville ikke kunne hjælpe ham, for den eneste kontaktmulighed, jeg havde, var et telefonnummer, som jeg havde lært udenad.

Jeg tror, jeg var bange for Sams raseri. Jeg tror også, at jeg var bange for, at han ikke skulle tro mig og i stedet mene, at jeg var en kriminel, der foreholdt politiet vitale oplysninger. Set i bakspejlet ville jeg ønske, at jeg havde fortalt ham det. Jeg ville også ønske, at jeg havde fortalt ham om de anonyme opringninger fra en, der grinede som lotuspræsten. Lige nu, hvor jeg stod uden for Lorettas kontor, fik jeg nemlig én til, der kun indeholdt stilhed og derpå en lille latter, som mindede om præsten Pai Meis.

”Hej Hanif,” sagde jeg uden at vide, om det overhovedet var ham. Så lød den lille latter igen, og røret blev lagt på. Udenfor rullede sorte regnskyer ind over Skoiten, og jeg havde glemt min paraply.

**12**

Jeg tog elevatoren ned, og Sam fangede mig på vej ud ad døren. ”Kom med,” sagde han og tog fat om min arm og formelig hev mig med, som om jeg ikke var en nydelig ældre dame.

”Ham der Doug er blevet myrdet.”

”Hvorhenne?”

”I sit eget hus.”

Jeg kiggede på mit ur 13.30. ”Han var direktør i et computerfirma, sagde Loretta. Så burde han da være på arbejde.”

”Tilsyneladende ikke. Men det ved du nok mere om end jeg.”

”Hvad?”

Han trak på skuldrene.

”Hvem opdagede ham?”

”Hans kone.”

”Går hun heller ikke på arbejde?”

”Aner det ikke.”

”Ved du overhovedet noget?”

”Gør du?” sagde han, standsede og gloede mistroisk på mig.

”Nej, for fanden.”

”Du skubber til mig,” sagde han. ”Du skubber mig ud af facon med dine løgne.” Det sagde han altid, når det var lige før, han eksploderede af hidsighed. Det var det, jeg var mest bange for: at han rent faktisk skulle eksplodere. Ikke at han skulle vide noget om mig, for der var meget lidt at vide. Jeg nøjedes med at ryste stille på hovedet.

Da vi kom ud på parkeringspladsen, landede en regndråbe på størrelse med en solsort på min næse, og jeg kiggede op. Den begmørke himmel havde i sinde at åbne sig med grumt eftertryk, tydede det på.

Sam var tydeligvis i et humør, jeg ikke gad dyrke, så jeg råbte til ham, at jeg tog min egen bil og fulgte efter ham. Hvad jeg gjorde, hele vejen ud på herrens pæne mark, som var befolket af ens huse på rækker med ens stakitter eller ens hække foran. Det var en labyrint af ensartethed, der gjorde det nærmest ubegribeligt, at folk kunne finde hjem.

Den ene kæmpedråbe blev lynsnart til en lille million, der nu ramte min forrude med en sådan kraft, at viskerne ikke kunne følge med, og det dermed blev svært at følge Sam, som kørte alt for hurtigt hen over de børnevenlige chikaner, som vejene her var så rigeligt mineret med. Jeg blev nødt til at følge ham tæt, og det gjorde ondt i min ryg, hver gang min ellers velaffjedrede Tesla forcerede en chikane. Pludselig standsede han brat ved kantstenen foran et rødt hus med en hæk magen til min, hvad der skilte parcellen ud – så vidt jeg kunne se gennem regntæppet – fra de tusindvis andre ens huse i nabolaget. Jeg undgik med nød og næppe at baldre ind i ham, da han standsede. Var det ikke min tur til at blive sur nu? Jo. Lortekørsel. Unødvendig lortekørsel. Manden var jo død, så hvad skyldtes hastværket, og hvorfor køre råddent? Og hvis han kunne være sur, så kunne jeg også være det. Vi kunne være sure sammen, hvis det skulle være på den måde. Se nu ham. Ventede ikke engang på mig, styrede bare i surt trav fra bil til hoveddør.

En kriminaltekniker stak os et par blå futteraler i døren, og vi gik ind og så en stor, tyk mand først i halvtredserne sidde uskønt tilbagelænet i en lænestol med munden fuld af papir som en mild onkel, der havde fået meget mad og var død i forsøget på at slippe af med det. Han lignede sig selv fra billederne, bare ældre og tykkere. Han havde skæg og var iført en beige, maskinstrikket cardigan. Meget tydede på, at de hvidklædte kriminalteknikere var færdige med at duppe for fingeraftryk, sikre dna og lægge interessante effekter i bevisposer, for de var i færd med at pakke sammen. Sam gik rundt og gloede, og jeg stod i døren til stuen og kiggede rundt på det mørke interiør uden for kriminalteknikernes lys, der nu blev pillet ned. I hjørnet, på en hård stol, sad en midaldrende, intetkønnet kvinde med en fornuftig korthårsfrisure og rødrandede øjne. En noget andet type end eksotiske, halvægyptiske Andy med hår, der næsten nåede hoften. Den intetkønnede kvinde stirrede ud i luften.

Nu blev ligposen hevet frem. Den ligeledes hvidsvøbte Selander kom hen til mig og fortalte, at han havde været død i fire timer, og at hans morder havde været heldig, for konen kom tilbage fra arbejde for to timer siden og fandt sin mand død. ”Nå, men jeg smutter tilbage og gør klar til obduktion,” sagde hun.

*Havde været heldig*. Dette mord havde intet med held at gøre. Det var planlagt ned i mindste detalje. Familien havde været overvåget i alle ender og kanter i ugevis, og der var helt tjek på, hvem der var hvor hvornår.

Så sådan så han ud i død tilstand, manden vi havde hørt om i måske femten år, manden, som vandt alle retssager og havde haft fripas til ekstremt dårlig adfærd i alt for mange år. Det var meget svært at forestille sig, som han sad dér med munden fuld af papir og så uendelig fredelig ud i sin beige cardigan. Jeg skottede til hans forgrædte, nye kone. Havde hun grædt af glæde, kunne jeg ikke lade være med at tænke.

Jeg syntes ikke rigtig, jeg havde noget at gøre her. Almindelige mordscener siger mig ikke så meget. Og den måde, Sam behandlede mig på, var uacceptabel, så jeg fulgte efter Selander og nåede lige at se hendes bil forsvinde ned ad chikanevejen. Netop som jeg havde startet bilen, åbnede Sam døren: ”Du skrider bare?”

”Ja, jeg aner ikke, hvad jeg skulle her.”

”Det ved du ikke?”

”Nej, fortæl mig det.”

”Du skulle fortælle mig, hvad der er op og ned her. Jeg ved, du ved det.”

Jeg rystede på hovedet og bakkede bilen, så jeg kunne vende, og han blev nødt til at lukke døren.

Da jeg kom hjem, mente jeg egentlig, at jeg havde lavet nok for i dag, og ignorerede en stribe opkald fra fremmede mennesker og tændte for CG News. Her var der ikke et ord om et mord i forstæderne, for alle ord var reserveret den skide D56-virus, som nu med lynets hast bredte sig i alle vesterlandske lande. Faktisk kunne den kønne oplæser berette, at antallet af smittede i USA var steget fra 1188 til 4950 fra den ene dag til den anden. Præsidentens søn udtalte, at demokraterne håbede, at millioner af amerikanere ville dø af den virus, så de kunne give Trump skylden og vinde valget. Jeg besluttede, at denne virus intet havde med mig at gøre og derfor ikke var interessant. Men så fulgte en reportage fra flyindustrien, som græd i kor, fordi visse eksotiske lande var begyndt at lukke grænserne, og ingen i øvrigt turde flyve; derefter et par smagsprøver på de stærkt neddroslede flypriser. Fx kunne jeg komme til Malaga julen over for prisen på en god skinke. Så var mit årligt tilbagevendende juleproblem jo løst – hvis jeg kunne ligge og vende mig ensomt på en solvogn, hvad jeg aldrig havde prøvet. Og ellers tak til det. PDA’en ringede fra et ukendt nummer. Jeg ignorerede den. Så ringede den igen, denne gang med Sam i den anden ende. Jeg havde lyst til at lade den ringe eller nikse den, men vi skulle jo videre.

”Hvasså?”

”Jeg vil gerne have dig med til afhøringen af Ingrid Lavor.”

”Hvem er det?”

”Doug E Dougs kone, det vil sige Christoffer Lavors.”

”Det gider jeg ikke.”

”Hvis jeg nu beder pænt?”

”Så gider jeg stadig ikke.”

”Hvad laver du?”

”Jeg skal til at se en meget, meget lang serie på Amazon Prime betitlet *Justified*.”

”Nå ja, det er jo lige noget for dig.”

”Farvel.”

”STOP, STOP, STOP,” råbte han nu, så jeg blev helt bange og tøvede en kende. ”Jeg vil virkelig gerne have dit øje på. Du er god til løgnere.”

Selvom jeg efter hans mening løj og tilbageholdt oplysninger, skulle jeg alligevel troværdighedsvurdere en mulig løgner. Det var jo ikke rationelt. ”Lyver hun?” prøvede jeg forekommende.

”Det tror jeg, hun kommer til, for det var rene krokodilletårer, hun udgød hjemme i privaten.”

”Og det ved du – hvorfra?”

”Instinkt,” svarede han, og indskød, fornærmende som altid: ”Du får penge for det.”

”Hvornår er det?”

”Klokken 17.00 i morgen.”

”Okay, hvis jeg kun skal lytte med. Men jeg er altså ikke god til kvinder. Jeg kan ikke læse dem.”

”Har du ikke lige vurderet hende der Tara Reade, Bidens gamle eventyr?”

”Jo, hende kunne jeg heller ikke greje. Jeg mente, at hun løj, men måtte melde pas, for jeg kunne ikke lide hende. Det giver bias.”

”Hvorfor kunne du ikke lide hende?” Gud, han konverserede. Jeg måtte slå til.

”Jeg bliver ikke populær, hvis nogen hører mig sige det, men jeg forstår ikke, at det skulle tage hende 27 år at tage sig sammen til at gøre en stor sag ud af en finger på afveje, og at hun lige netop skulle vælge at gøre det, når der var præsidentvalgkamp. Det virker politisk. Og så havde jeg lige læst, at hun havde tilbudt sig til Trump. Hun havde tilbudt at hjælpe ham i hans kampagne. Du kan godt se det, ikke?”

”Det vidste jeg ikke, det med Trump,” sagde han. “Men var der noget i selve hendes udtalelse, der fik dig til at tro, at hun løj?”

”Ja, netop som hun skulle til at fortælle om det øjeblik, hvor han stak fingeren ned i trussen på hende, løj hun. Hun fingerede en følelse, der skulle give os, der så på hende, det indtryk, at hun næsten ikke kunne få sig selv til at sige det og var lige ved at græde, og det var rent skuespil, dårligt ovenikøbet. Man er ikke lige ved at græde, når det er 27 år siden, og man i øvrigt har fortalt historien til alle, der gad lytte. Men som sagt. Jeg er ikke specialist i kvinder og kan ikke altid følge med i kvinders følelsesliv.”

Jeg havde jo altid kun troværdighedsvurderet mænd. Mine drenge var ikke kvinder, og kvinder var helt anderledes. Kvinder fik fx ikke røde ører, de rødmede bare.

”Falsk beskedenhed og måske dovenskab,” sagde Sam. ”Vi ses i morgen.”

Jeg tjekkede og opfriskede mit i øvrigt udmærkede fjæs i spejlet og så ned ad mig selv. Stadig ulastelig.

Kort efter listede jeg ind på Retsmedicinsk. Listede, fordi der var underligt stille og ikke et øje i miles omkreds. Kantinen var tom, kontorerne blæst, og da jeg stak hovedet inden for døren til morguen, kunne jeg se Selander stå og mumle for sig selv – jeg mente, at jeg nåede at opsnappe, at hun mumlede: ”You and I have unfinished business” – mens hun jog fingrene ind i Christoffer Lavors brystkasse ganske hårdt, vil jeg sige, og helt uanfægtet af den spritnye sammensyning af y-snittet. Fem slag, samme rytme: Dunk. Dunk-dunk-dunk. Dunk. Og så gjorde hun det igen. Og igen. På rullebordet lå en plasticpose med papir, sandsynligvis det, han havde haft i munden. Hun fortsatte med sit Dunk. Dunk-dunk-dunk. Dunk. Et mageløst optrin. Dér lå han som en strandet, hvid hval, og dér stod hun og lignede en, der prøvede at myrde ham én gang til.

Jeg slentrede ind i morguen og sagde: ”Pas på, at han ikke lige rejser sig op, fordi du har vækket ham til live med din uforlignelige fempunktsteknik.” Hun vendte sig og rødmede.

”Nå ja.” Hun grinede akavet. ”Man skal jo øve sig.”

”Skal man?”

Hun gloede tavst på mig.

”Sig mig: Hvor er alle andre?”

”Der er afskedsreception for institutlederen.”

”Du skulle ikke med?”

”Nogen skal jo passe butikken. Og jeg skal spurte ud ad døren nu. Der er mange klienter for tiden. Så det er bare om at holde bunkerne nede. I øvrigt har jeg fourageret.” Hun trådte til side og pegede på en kæmpebunke kanapéer, som hun utvivlsomt havde hamstret, før receptionen gik i gang.

”Hvad er det nu for nogle klienter?” spurgte jeg og holdt vejret.

”Ikke noget i din boldgade. Aktuelt skal jeg ud til en ung fyr, der har hængt sig. Eller er blevet hængt.”

Hun foretog en tvangspræget håndafvaskning og vendte sig derpå mod bjerget af kanapéer, som hun puttede ned i en effektpose, hvorpå hun forsvandt ind i omklædningsrummet. Jeg vendte mig og stirrede på manden, der havde ødelagt Andys liv. Og børnenes? Jeg vidste det ikke. Jeg havde lyst til at tage et billede af ham i obduceret tistand og sende det til Andy, men det var i årenes løb lykkedes mig at indhegne de værste optræk til dumhed. Og i øvrigt vidste vi ikke længere, hvem hinanden var.

Selander kom til syne igen, nu iført hvidt og med sin taske i hånden. ”Og du kan ikke komme med,” sagde hun med mad i munden.

”Det vil jeg heller ikke. Må jeg vente her?”

”Ja, men du må ikke pille, gullet. Hvad med at gå ned i receptionslokalet? Der er masser af mad, lækker mad.” Hun smilede bredt, og så var hun gået. Mad var faktisk en god idé, for jeg havde intet fået, men jeg skulle lige noget først. Jeg fandt et par gummihandsker og åbnede effektposen indeholdende de papirer, han havde haft i munden. De nederste i bunken var godt lakket til med gult slim, mavesyre utvivlsomt, men så vidt jeg kunne skønne bestod bunkens sidste sider af samtlige domsudskrifter, hvor retten havde voteret i hans favør. Der var også udskrifter af hans børns vidneudsagn om den vold, de havde været udsat for, og trussels-e-mailen var der også. Jeg puttede dem forsigtigt tilbage, og så kiggede jeg på ham. Hvor var han dog grim. Tænk, at en mand, der var så grim – og ond – havde haft frit lejde til at ødelægge en kvindes liv i så mange år. Alle undersøgelser viste jo, at det er smukke, slanke mennesker, der har optimale vilkår. Måske havde grimme, fede, onde mænd bare optimale forbindelser. Det var næsten lige så godt.

Jeg inspicerede hans hals og fandt stedet, hvor strømpistolen havde afsat sine brændemærker. Det var åbenbart dette års fremgangsmåde. Guderne skulle vide, at de havde brugt andre i tidens løb. Da jeg bevægede mig i retning af receptionslokalet, kom jeg til at tænke på, hvor effektiv fempunktsteknikken ville være. Hvis den altså var andet end en god historie. Et eller andet rumsterede i mit baghoved og fortalte mig, at en haletudse, der endnu ikke var fuldt udviklet til levedygtig tanke, havde bosat sig der.

**13**

Det var nu ikke et indviklet tankefoster, der krævede stor rugetid, for den meldte sig, så snart jeg havde forceret de enorme vandpytter og sat mig ind i bilen med et par laksekanapéer gemt i nogle papirservietter.

Det var ikke første gang, Selander opførte sig irrationelt, tænkte jeg og kastede grådigt kanapéer i mig. Det var heller ikke første gang, hun nørdede med noget … åndet. Men var hun ikke med til den *salon*, Nina holdt dengang? Jeg kunne ikke huske det. Det eneste, jeg vidste, var, at hun og P.J. var bedstevenner med Nina og nærmest havde overtaget min barndomsveninde, hvilket jeg havde det dobbelt med. Jeg var ikke særlig vild med Nina, men de skulle ikke bare komme og tage hende. Ja, det er nemlig rigtigt: Jeg er også smålig, umådelig smålig.

Jeg var stensikker på, at hun ikke var der til morgenmaden, hvor Bill, alle tre, troppede op og ændrede alt, men hun var der da om aftenen. Var hun ikke? Og hun og P.J. havde besøgt Nina i længere perioder efter den aften. Mange gange. Det var utænkeligt, at hun ikke havde kendskab til Klubben. Men var hun ligefrem medlem, udøvende medlem? Det kunne jeg ikke forestille mig. Ud over at være pinagtigt uvoldelig havde hun jo også aflagt et lægeløfte.

Jeg spiste den sidste kanapé og ringede til P.J. Hun tog den med det samme på sin sædvanlige overmåde melodiske facon: ”Anklagemyndigheden. De taler med Polly-Jean Harvey”. Der var noget baggrundsstøj, vel nok fra et fjernsyn, hvis volumen nu blev skruet ned.

”Kunne vi tage en kop kaffe ude på kanalen? På Den Bitre Ende? Dingle med benene på broen, hvis den ikke er alt for våd og kold?”

”Du skal betale,” sagde hun åndssvagt.

”Ja, ja.” Fint at demonstrere din nyvundne magt over mig, kvabtorsk. ”Tyve minutter?”

”Okay. Der er også kun fire minutter tilbage af kampen. Det står 0-1 til Liverpool, og jeg bliver ond i sulet, hvis de ikke får udlignet.”

”Vær sød at lade din PDA blive liggende i bilen.” Der blev skruet op for tv-volumen hos hende.

I samme øjeblik, jeg lagde på, ringede telefonen. Et ukendt nummer. Nok ham med Pai Mei-latteren. Jeg tog den for skams skyld. Åh gud! Det var Vanderson Anderson fra et andet nummer; han ville vide, hvad han havde gjort, siden jeg gjorde alt for at undgå ham.

Jeg undskyldte behørigt og fandt på stedet på en løgn om, at jeg lige pludselig var bange for at komme til at tale over mig. Det kunne han selvfølgelig overhovedet ikke forstå, og til sidst blev jeg nødt til at invitere ham til et glas vin. I morgen aften. Efter otte. Nej, han ville invitere mig ud at spise. Nej nej, insisterede jeg. Jeg kunne ikke finde på en undskyldning. Åh nej. Da jeg lagde på, var jeg stadig ikke overbevist om, at han ikke vidste, at jeg havde begjort mig. Det ville blive pinligt. Jeg overvejede at gemme mig i kælderen i morgen.

Åh for pokker. Solen var på vej ned som en stor, rød blodappelsin.

Jeg ventede på P.J. uden for bagdøren til Den Bitre Ende med udsigt over vandet. Den nedgående sols sidste stråler var røde og orange, og jeg var ved at brænde fingrene, som jeg stod der med to rygende varme kopper kaffe, som jeg havde måttet erlægge et ekstra klimabidrag for at få i krus af pap, eller hvad de nu var lavet af. Da hun kom gående rundt om bygningen, var hun en sort silhuet, genkendelig udelukkende på grund af sin størrelse small og sin neurotisk rykvise gang. Jeg nikkede i retning af broen og satte af sted. Vi satte os helt yderst, hvor der var trapper, så man kunne gå ned i vandet derfra. Sikkert lavet til vinterbadere eller andre sindssyge personer.

”Hvasså?” sagde hun og satte sig på sin frakke.

”Selander,” sagde jeg og satte mig på min frakke. ”Og har du husket at lade din PDA blive i bilen?”

”Jep,” sagde hun. ”Hvad med Lisa?”

”Selander,” rettede jeg hende. ”Vi er jo ikke på diskotek.”

Hun gloede uforstående på mig. ”Godt så: hvad med Selander?”

”Er hun med i Klubben?”

”Ikke så vidt jeg ved. Men det kan hun sagtens være. Ingen ville vide det.”

”Har du nogensinde talt med hende om Klubben?”

”Næ.”

”Når I besøgte Nina … talte I så nogensinde om den?”

”Næ. Ikke så vidt jeg husker. Hvorfor spørger du?”

Jeg fortalte P.J. om Selanders overvældende interesse for fempunktsteknikken og de forfærdelige film, vi havde set; om, at hun havde stået og øvet sig på dagens lig; om, at ortopæden var død af commotio cordis, som var i familie med fempunktsdøden, og at det ikke kunne fastslås, at battet var blevet brugt til at slå ham i brystet med.

”Du mener, at hun skulle have slået ortopædkirurgen ihjel?”

”Ikke nødvendigvis, nej, slet ikke. Hun var jo til den karaokefest hos politiet den aften … men …”

”… hvor du blamerede dig totalt, dit tonedøve apparat. Men hvad?”

”Tak. Der var så meget sprut i omløb den aften. Hvordan ved vi, at hun ikke forsvandt et par timer?”

”Det ved vi heller ikke. Men vi ved, at Selander ikke slår folk ihjel.”

”Vi ved, at hun ikke *plejer* at gøre det.”

P.J. nikkede.

”Det falder mig også for brystet, at hun havde direkte adgang til de penisser. Hendes historie om den tabte pung og nøglekortet lyder langt ude.”

”Jeg synes, det lyder længere ude, at hun skulle have skåret dem af. Du ved, hvordan hun hæger om sine lig.”

”Da jeg var oppe på morguen, lige efter det første penismord, sagde hun ’de’. Hun sagde ’de tog de penisser, der var’. Hvordan vidste hun, at der var mere end en?”

”Siger man ikke bare det?”

”Gør man?” Jeg var grundforvirret. ”Det slog mig som mærkeligt. Men måske ser jeg spøgelser.”

”Jeg aner det ikke. Men det ville ligne hende meget dårligt. Det der med fempunktsteknikken – det er da typisk hende at nørde over sådan noget. Hun gør ikke en flue fortræd, det er helt sikkert.”

Det var jo rigtigt. Alt, hvad P.J. sagde virkede – mærkværdigvis – rigtigt. Men jeg var ikke sådan lige at slå af pinden.

”En sidste ting, jeg har lagt mærke til: De er fire retsmedicinere, men det er hende, der har taget alle de sager, der sandsynligvis har med Klubben at gøre. Det betyder, at hun kan rode rundt med fund, det ikke er hensigtsmæssigt at få frem.”

”Tjek datoerne for, hvornår hun og de andre havde vagt.”

”Det ved jeg ikke, om jeg kan gøre diskret nok til, at hun ikke bemærker det. Og du er sikker på, at hun ikke kender noget til Klubben?”

”Det kan jeg ikke være sikker på. Men jeg tror det ikke. Hvis du spørger hende, om hun er aktivt medlem, benægter hun alt. Ligesom os. Faktisk kunne vi to sidde her og benægte vores medlemskab og være fuldgyldige medlemmer. Det er jo derfor, Klubben bliver ved med at have succes. Ingen ved en skid. Hvis hun ikke er det, og du spørger hende og dermed buser ud med Klubbens eksistens, så vil hun pludselig vide mere, end godt er. Så det nytter ikke noget at spørge hende. Kan du ikke bare sige, at du ikke gider se de film?”

”Jeg nænner det næsten ikke.”

”Wow. Sødmeangreb.”

”Hvordan kontakter man Klubben?”

Nu forsvandt solen helt og efterlod kun en rød bræmme. Om lidt ville her være bælgmørkt.

”Aner det ikke. Efter at Nina er død, aner jeg ikke, hvem de er.”

”Jeg har det der nummer. I hovedet. Har du også det?”

”Jeg har glemt det.”

”Så du ville ikke kunne kontakte dem, hvis du ville?”

”Nope. Og det vil jeg heller ikke. De er færdige her nu.”

”Hvordan ved du det?”

”De har onduleret tre stk. Så er det videre. Hvis de ellers opfører sig, som de plejer.”

”Tre? Jeg får det til seks.”

”Det kan man sige, men jeg betragter de fire voldtægtslømler som en enhed.”

”Du ved noget.”

Hun lavede den fæleste grimasse ad mig. ”Jeg ved ikke en skid. Og jeg er også ligeglad. Det synes jeg også, du skal være.”

Jeg tav et øjeblik. ”Men jeg troede, vi havde en aftale om, at de ikke arbejdede her i landet.”

Så forsvandt den sidste røde bræmme over havet, og der blev sort. Vandet var sort, broen var sort, og P.J. var nu så sort, at hun ikke var andet end en stemme i mørket, der nu sagde: ”Det har de nok glemt. Det var jo et gammelt løfte, som Nina stod inde for. Nu, hvor hun ikke er her mere, gør de nok bare, som det passer dem. Og hvad så?”

Nå ja. Hvad så? Så Sam.

”Sam tror, jeg ved noget. At jeg dækker over nogen.”

”Det gør du jo i realiteten også.”

”Åh, for helvede,” sagde jeg og rejste mig og begyndte at gå tilbage hen ad broen. ”Jeg kan ikke se en skid. Og i øvrigt er det sindssygt at sidde på en bro om vinteren.”

Efterhånden som jeg forsigtigt satte den ene fod foran den anden, begyndte lysindfaldet fra baren at belyse broen. To lidt brutalt udseende mænd i ternede jakker og jeans stod lænet op ad muren ud mod vandet og drak en øl.

”Se lige. Dér går en kælling,” sagde den ene og pegede på mig med sin flaske. Jeg tændte helt reflektorisk for stunkæppen i kalveskindstasken og gik forbi dem med den sibiriske kulde, jeg kan skrue op og ned for, som det nu passer, og som virker.

Jeg drejede rundt om huset for at styre mod min bil, og her var mørket tæt. Jeg vendte mig om og så, at P.J. havde tændt lyset på sin PDA for at kunne se en hånd for sig. Bag hende kom en af mændene til syne.

”Dér var der sgu en kælling til.”

Jeg ventede på hende og skubbede til hende, da hun kom op på siden af mig. ”Du lod jo ikke din PDA blive i bilen, som jeg bad om.”

”Det gjorde jeg da.”

”Hvad er det så, du lyser med?”

Hun rakte mig dimsen, så jeg kunne se, at det bare var en diminutiv lygte. ”Ledlenser P2. Genial, men halvdyr.” Hun satte sig ind i bilen. ”Du trænger til ferie, min pige.”

Jo tak. Langt væk fra dig og Selander og Sam og alle andre, der hyggede sig med at drive mig til vanvid.

Jeg var våd bagi fra den skide bro, kunne jeg mærke. Hvad skulle jeg også sidde der for? Spild af tid. En af mændene nærmede sig og gestikulerede med sin ølflaske.

”Hey! Er der nogen af jer kællinger, der vil have en øl?”

”Nej,” sagde jeg og demonstrerede stunkæppens evne til at sende en lille million blå gnister ud i den bælgmørke nat.

”Skøre kælling,” sagde han surt og luntede af. ”Skide lebbe.”

**14**

Jeg sad ved spisebordet med en tårnhøj Vecchia og studerede et kort over virussmitte i verden, der blev angivet ved hjælp af røde pletter. Jeg ville derhen, hvor den lortevirus endnu ikke var kommet. Til Yemen, for eksempel. Der var ikke en eneste forekomst dernede, nok fordi de ikke havde tid til så dekadente fænomener midt i en borgerkrig. Om det så var Brunei, så var der enkelte røde pletter dér. Gran Canaria? Oh yes. Malaga? Glem det. Sardinien, nul. Oman? Ingen røde pletter dér, men det lå lige ved siden af Yemen. Garanteret blodigt. Jeg begyndte at undersøge landet, men så ringede telefonen.

”Kan du komme til afhøring af Ingrid Lavor klokken 16 i stedet?” spurgte Sam.

”Ja. Hvis jeg kan sidde ude i observationsrummet.” Det kunne han ikke forstå, at jeg ville, og jeg gad ikke forklare, at jeg kunne skride derfra, når det passede mig, hvad der ikke var tilfældet, hvis jeg sad med ved bordet og skulle spille med i det olme manuskript, der nu engang er for afhøringer.

Der indløb en mail fra min kontaktperson i EU-parlamentet om, at man nu havde udfærdiget og sendt en støtteerklæring til Statsarkivet i Cornwell-Grafton. Lige efter den fulgte en mail fra Camille Paglia, der ønskede mig god jul og i et langt ps spurgte, om jeg havde hørt, at man nu kunne blive voldtaget af eller med en finger? Hvorfor så ikke af en tå? Jeg blev usikker: Var det et spørgsmål, jeg forventedes at svare på?

Paglia havde været oppe at vende som muligt medlem af De Terminale Kvinders Klub hin salige aften og morgen i Ninas stuer, primært fordi det var småt med amerikanere i gruppen på det tidspunkt. Og hun virkede jo så kampklar, var der en, der sagde. Det tør siges! Men forslaget blev nedstemt af samme grund, som man ikke ønskede P.J.s medvirken. Man tvivlede på, at Paglia var ”rigtig klog”, som jeg husker det. Og hendes holdning til pædofile var et af de vægtigere argumenter mod hende. Paglia havde altid været pro så meget som muligt, pro-porno, pro-prostitution og pro-pædofili, blandt andet. Sådan er det jo med de libertarianere. De kan ikke fordrage forbud. Paglia ville have sænket den seksuelle lavalder til fjorten, fordi hun mente, at børn er seksuelle væsener, og fjortenårsalderen er dér, hvor drenge begynder at have seksuelle lyster. Der er nok en del, der ville mene, at det sker væsentligt tidligere, og hun støttede da også lovliggørelsen af ”erotisk leg” med børn i alle aldre. Det havde i hvert fald givet Paglia et meget dårligt rygte, at hun havde støttet Nambla, den nordamerikanske *Man/boy Association,* og detgjorde hende usædvanlig populær hos en række konservative stemmer, men – som jeg også oplyste de tilstedeværende kvinder om hin aften og morgen ­– så var hendes synspunkter i fuld overensstemmelse med de notorisk venstreorienterede queerteoretikere, som for eksempel Michel Foucault, der ville have den seksuelle lavalder fjernet helt, så der var fri adgang til spædbørn.

Jeg opfatter Paglia som en, hvis meninger man skal plukke i, og det siger sig selv, at jeg med et livs arbejde med karakterafvigere fra alle samfundets lag har det stramt med børnemisbrugere og børnemisbrug i alle afskygninger og umuligt kan være enig med hende om fri adgang til børn ”ligesom på civilisationens højdepunkt i det gamle Grækenland”, som hun altid fremførte, hvorpå hun kaldte vores civilisation hysterisk og sexforskrækket.

Et af diskussionsemnerne i løbet af den navnkundige aften i Ninas palæ var de britiske parlamentsmedlemmers udbredte misbrug af børn og regeringens indirekte støtte til organisationer, der fremmede pædofili. Faktisk gjaldt de første store hits, gruppen lavede, de engelske myndighedspersoner, der havde blokeret for, at det notorisk pædofile parlamentsmedlem Sir Cyril Smith kunne blive stillet for en dommer. De et hundrede og firefyrre vidneudsagn fra unge drenge helt ned til otteårsalderen var pludselig og på magisk vis forsvundet. Ingen havde dem, ingen vidste noget. De havde aldrig eksisteret.

En morgen kun få måneder efter gruppens stiftelse blev seks mænd fra politiet og efterretningstjenesten fundet med knuste, blødende kranier og et væld af DNA fra medlemmer af PIE, en britisk pædofilorganisation, som havde hjulpet Sir Cyril Smith og andre parlamentsmedlemmer, når de sent om natten cruisede rundt ved Piccadilly Circus og kiggede på drenge og unge mænd, som stod og lænede sig mod tremmeværket ved undergrundsbanen og var kendt som ”kødkøen”. Så gruppen fik etableret sin modus operandi fra starten: mord og DNA – fra dem, der med nød og næppe undslap eller var udset til senere likvidering.

Mens jeg gjorde mig klar til at optræde som overdådig på politistationen, spekulerede jeg på, hvis DNA man havde fundet på denne Doug, som også hed Lavor.

”Forhenværende dommer DeAnn Salcidos,” fik jeg at vide på Sams grotteagtige kontor kort efter og modtog samtidigt et par dybt mistroiske blikke fra ham. ”Du vil stadig bilde mig ind, at du intet ved om alt det her?”

”Du skal altså holde op med det der, ellers gider jeg ikke sidde i et bur og kigge på dagens kvalmetante for dig.” Jeg rejste mig op og dunkede til luften med en vred pegefinger. DeAnn Salcido og jeg havde generet hinanden i årevis, og jeg havde svoret hævn over hende, en hævn, som var blevet overhalet indenom af hendes fyring.

”Men er det ikke lidt for bekvemt, at gerningsstederne for de seneste mord her i byen, er så fyldt med DNA fra dine ærkefjender?” blev Sam ved, stadig med et uforsonligt blik på mig.

”Jeg kan næppe være den eneste, der har udeståender med Salcido og Hanif. Og i øvrigt opholdt jeg mig på Lorettas kontor sammen med dig, da Mr. Doug blev myrdet.”

Gjorde jeg ikke? Det mente jeg bestemt. Han protesterede ikke, så jeg må have husket rigtigt.

”Jeg mistænker dig for helvede da ikke for mordet, *ostatnia kretynka* – nej, bliv her!”

Jeg havde åbnet døren for at skride.

”Jeg siger bare, at du ved mere, end du fortæller mig.”

”Okay, jeg er skredet.”

Jeg skred ud ad døren og smækkede den efter mig. Han halsede efter mig og tog hårdt fat i min arm. Jeg kiggede på hans hånd med alle tegn på afsky, hvorpå han fjernede den.

”Undskyld,” sagde han og kiggede ned. ”Jeg påstår ikke længere, at du ved mere, end du fortæller mig. Er vi så okay?” Han løftede hovedet og sendte mig et blik fuld af mistro, så jeg måtte gøre ham opmærksom på, at der ikke var kongruens mellem kropssprog og udsagn.

”Du mener ikke, hvad du siger, og nu går jeg hjem og ser *Justified* sammen med min Vecchia. Detektiven er en flot, om end indtået mand i sin bedste alder, og han er under alle omstændigheder bedre selskab end dig.”

Megen palaver fulgte, og det endte selvfølgelig med, at jeg snart sad i glasburet sammen med Kowaleski og gloede på den intetkønnede forstadsfrue med den fornuftige korthårsfrisure og rød hættetrøje i kunststof. Hun sad og sms’ede med pegefingeren, så hvis jeg ikke allerede vidste, at hun var en boomer, så var det nu hævet over enhver tvivl.

Sam, der den dag mere end nogensinde lignede min barndoms stærkt foroverbøjede Colombo, kom ind, nikkede til hende og satte sig over for hende med en tyk mappe, der skulle signalere, at han havde en masse på hende. I virkeligheden indeholdt mappen papirer fra en anden sag, fra papirkurven eller kassen med blanke sider ude fra printerrummet. Mappens eneste funktion var at medvirke til at lægge pres på kvinden. Hun lignede nu ikke en skræmt kvinde, men snarere en træt, bleg og slidt kvinde, der lige havde mistet sin mand.

Sam tændte båndoptageren og indledte med at sikre sig, at hun var Ingrid Lavor, gift med den dræbte og bosiddende på bla-bla-vej. Så gentog han (gik jeg ud fra) spørgsmålet om, hvor hun befandt sig på drabstidspunktet, og hun fortalte, at hun underviste børn med særlige behov på Fælledskolen og var i gang med undervisning på det tidspunkt, hvor hendes mand blev myrdet. Og nej, hun havde ingen anelse om, hvem der kunne have gjort det.

”Havde din mand nogen fjender?” Hun rystede langsomt på hovedet og pressede fingerspidserne sammen, sædvanligvis et tegn på, at man tænker.

”Ikke nogen, der kunne finde på at myrde ham, er jeg sikker på. Han har slået sig på et par arbejdsgivere, der har fyret ham, men det var vist i højere grad ham, der havde lyst til at myrde dem, og ikke omvendt.” Lille, tør latter. Alt på hende var åbent.

”Der var noget med en ekskone…”

”Åh, Andy,” udbrød hun spontant og vendte øjne. ”Ja, han har en frygtelig ekskone, der har beskyldt ham for alt muligt i femten år. Vold og en enkelt gang incest. Hun er ikke rigtig klog.”

”Så det der vold og incest har du ikke set noget til, mens I har været gift – og hvor længe har I været det?”

”Nej nej. Han var verdens rareste mand og far, der var så uheldig at gifte sig med en person med alvorlige personlighedsforstyrrelser.” Igen var kropssproget åbent. ”Vi har været gift i ti år.”

”Så han har aldrig slået dig?”

”Nej da,” vrængede hun.

”Eller sine børn?”

”Aldrig.” Hun rystede emfatisk på hovedet.

”Der var en retssag, noget med en bog, han skulle have slået sin datter i hovedet med, så hun fik hjernerystelse.”

Hun rystede på hovedet og blev ved. ”Han blev frikendt.”

”Det betyder ikke nødvendigvis, at han ikke slog hende med bogen.”

”Han fortalte, at han tjattede til hende med bogen. For sjov.”

”Hvor kom hjernerystelsen så fra?”

”Det var en mild hjernerystelse.”

”Javist, men man får heller ikke en mild hjernerystelse af, at nogen tjatter til én med en bog.”

Hun trak på skuldrene. ”Jeg ved det ikke. Jeg var der ikke.”

”Hvad sagde pigen?”

”Jeg spurgte hende ikke. Det her skete, før jeg mødte ham.”

”Der er også en masse skadestuebilleder … ” Sam tog en stak billeder fra mappen – så noget reelt var der altså i den – og viste hende dem. Til benefice for mikrofonen og os her i buret sagde han: ”Som det fremgår, har han altså taget godt fat i de børn. Der er gule og blå plamager overalt på deres arme.”

Hun rystede opgivende på hovedet. ”Det er altså ikke noget, jeg kan genkende. Du må tage pigerne herind og spørge, hvad de selv mener om det – og ham. Jeg har kun hørt dem sige, at de er glade for, at de bor hos ham og ikke hos hende. De synes, hun er skør med alt det rabalder, hun laver.”

”Rabalder?”

”Ja, det med at beskylde ham for at afsende mordtrusler pr. mail, for eksempel, og i januar trak hun ham i retten i USA for at få børnene udleveret. Du aner ikke, hvor mange penge hun har kostet ham. Vi er så trætte af det – var…”

”Hun tabte retssagen?”

”Ja, selvfølgelig.”

Sam rynkede panden, men fulgte ikke op på det. ”Så alt i alt har hun da et motiv til at myrde ham? – han har anlagt over tredive sager mod hende, han har taget hendes børn, deres fælles hus og …”

”Eller også havde han et motiv til at myrde hende. Men hun lever i bedste velgående.” Nu begyndte hun at græde. ”Det er ikke fair. Han har ikke gjort nogen noget. Han har levet de sidste femten år med konstante beskyldninger. Nu er han død, og nu skal de holde op.”

Sam rakte hende en kleenex fra den æske, der altid stod på bordet til formålet. Og det her var ægte, udmattede tårer. Og hun løj ikke.

”Lad os holde fast i hende Andy. Tror du, at hun kunne have myrdet ham?”

Sam havde ringet til Andy og vækket hende i Californien. Han kendte godt svaret.

”Det ville hun sikkert gerne, men hun kan ikke komme ind i landet. Eller det kan hun godt, men hun ryger i fængsel med det samme. I samme øjeblik hun tjekker passet gennem kontrollen, ryger der en besked videre til politiet om at hente hende, for hun er efterlyst for børnebortførelse og falsk anklage.”

”Så det er ikke hende?”

”Nej.”

”Hvem er det så? Er det dig?” Han kiggede på skrømt i mappen og så meget selvtilfreds ud.

”Det var da et åndssvagt spørgsmål,” sagde hun med perfekt jordforbindelse.

Jeg gav hende fuldstændigt ret. Det var en mærkelig, åndet afhøring. Jeg rejste mig.

”Jeg keder mig,” sagde jeg til Kowaleski. ”Skal du med på bar?” Han rejste sig med et ryk og spærrede øjnene op, og pludselig lignede den pæne nogle-og-fyrreårige mand en retriever, der var blevet lovet et ben, og han fulgte mig logrende ud ad døren og over gaden til Olive Or Twist, en bar i engelsk pubstil, som er fast vandingssted for alle fra politiet og Retsmedicinsk.

”Jeg giver lige Sam besked om, hvor vi er,” sagde han, da vi stod ved baren, og tog sin PDA frem, men jeg tog den fra ham og sagde: ”Nej.” Jeg havde fået rigeligt med Sam for i dag.

”Nej?” gentog han og smilede håbefuldt.

”Nej.”

Jeg kunne desværre se på den måde, han nu tog mig i øjesyn på, at han opfattede et nej til Sam som en invitation til dybe tungekys og snarligt samleje. Jeg kiggede mig omkring. Der var stuvende fuldt af politifolk, der så ud til at opfatte min blotte tilstedeværelse som en invitation.

”Nu jeg tænker over det,” sagde jeg og rakte ham hans PDA, ”skulle du måske sende ham en besked alligevel. Og gud for øvrigt,” sagde jeg og kiggede med påtaget panik op på uret over baren, ”jeg bliver desværre nødt til at løbe. Undskyld.”

Og så var jeg ude ad døren, før jeg nåede at fordøje hans skuffede grimasse. ”Men hvis du ser ham, så hils og sig, at hun ikke løj,” råbte jeg, inden jeg lukkede døren bag mig. Hvis man er overdådig og legendarisk, kan man åbenbart ikke invitere et medlem af det mandlige køn på bar uden at risikere at blive stønnet i nakken og blive drivvåd over det hele. Altså, mig generer det ikke, men Kowaleski var bare ikke kandidat til dybe tungekys og så videre. Og så var han selvsagt for gammel til mig.

På vejen hjem tænkte jeg igen på min gamle observation om, at forbrydelser er situationsbestemte. Med det mener jeg, at den samme mand, der inden for fængslets sikrede faciliteter opfører sig eksemplarisk, går anderledes til værks, når han igen er ude, og situationen er en helt anden, fuld af fristelser og folk, der tilsyneladende byder sig til. Men forbrydelser er ikke kun situationsbestemte; de er også personbestemte. Jeg kan ikke tælle antallet af gange, jeg har kunnet observere, at en mand, der gang på gang sendte sin kone på krisecenter i blå, grøn og gul tilstand, ikke lagde en finger på sin næste kone. Hvorfor? Fordi, har jeg ved nærmere eftersyn også kunnet konstatere, mandens næste kone var en grænsesætter, der slet ikke gav ham mulighed for at komme for godt i gang. Det er korrekt, at mange mænd er draget af samme type, den, hvis kropssprog siger, at alle er velkomne til at overskride hendes grænser – bed mig ikke om at forstå det. Men der er lige så mange eller flere, der bagefter falder for grænsesætterne. Og bliver eksemplariske ægtemænd. Nej, det er ikke victimblaming, men en valid observation, som jeg gang på gang har kunnet gøre mig i løbet af fyrre år i felten. Så Christoffer Lavor blev en slet mand, hvis der ikke blev sat grænser for ham. Han var en fin fyr, hvis han var sammen med en moster, der ikke gad høre noget vrøvl. Sådan en som Ingrid.

Da jeg kom hjem, lagde jeg en eksfolierende ansigtsmaske, tændte for nyhederne og gik i bad. Tror nok, jeg faldt i søvn, mens nyhederne dryppede ind fra CG News. D56-virussen var nået vidt omkring på meget kort tid, og en epidemiolog med en god, dyb stemme var i gang med at forklare ordet ”eksponentiel” i forbindelse med virussens angivelig eksponentielle vækst. Alle flyvninger til og fra Norditalien, Iran, Kina og Normandiet var indstillet, og Parlamentet i Cornwell-Grafton debatterede lige nu, hvorvidt de skulle lukke landet helt. Nej, vent nu lige! Jeg skulle jo ud af landet. Væk! Det var jo snart jul! For satan! Det var frygteligt! Jeg kunne ikke sidde her helt alene i mit hus juleaften. Det gik simpelthen ikke an. Det ville være vanærende. Så snart jeg var ude af det her bad, måtte jeg kigge et landkort dybt i øjnene. Igen. Men først lige sove lidt mere, mente jeg, lige før det ringede på døren. Nej, bare nej. Til hvem det så end måtte være. Kort efter begyndte min PDA at bimle. Jeg kvalte den, lukkede døren til stuen med en skumklædt fod og tændte for surroundsounden. Ah! Der/Die/Das Mondscheinsonate, som min far spillede på sit store Steinway, når han ikke gik med damer.

Da jeg iført min tykke badekåbe fra Ralph Lauren igen vovede mig ind i stuen, var der vist gået adskillige timer. PDA’ens blinken mindede mig om et juletræ, og jeg gik i en stor bue uden om den og koncentrerede mig om at sætte *Justified*, 2. sæson, afsnit 7 på. Renskuret og træt lagde jeg mig lykkeligt i sofaen. Den let indtåede helt, som i øvrigt også viste for meget tandkød i overmunden, når han smilede, havde high noon med superskurken, der talte i poetiske langsætninger. Hvis jeg ikke havde været så sulten, at min mave lød som en vaskemaskine, der slyngede tøjet rundt, var jeg faldet i søvn.

Udenfor faldt en let sne, et syn, der satte sig som en væmmelig, klæg julestemning og næsten fik mig til at græde. Jeg rejste mig og tjekkede min PDA. En af de tidligste beskeder kom fra Sam: ”Hvad fanden mener du med, at hun ikke løj, og hvorfor skred du bare?” Selander ville vide, hvorfor jeg ikke åbnede døren. Her stod hun med mad, og vi skulle jo se film. Hvor var jeg tarvelig. Hun kunne jo se, at min bil holdt udenfor. Og så tog hun i øvrigt på juleferie i morgen. Farvel, og på kom det rør med et klask.

”Hey Fanny-skat,” rungede Vanderson-Afføring-Andersons stemme. ”Vi havde en aftale, og jeg har bestilt bord på … skratte, skratte … Ring til mig. Måske kan vi nå det.” Jeg blev endnu mere sulten af de beskeder.

Klokken var 20.30, og jeg tog en benzo, mens den indtåede helt løftede på hatten ad den poetisk-kalibrerede superskurk. Men så ringede telefonen i min hånd, og der stod Polly-Jean Harvey på displayet. Jeg kiggede på den og mærkede en isning krybe ned langs ryggen. Aner ikke hvorfor. Så uhyggelig var hun vel heller ikke. Jeg tog den.

Hendes stemme var anderledes. Helt kold og metallisk, men det var hende: ”Hør meget nøje efter. Det er alvor. Sæt dig ud i din bil nu, kør ud i lufthavnen, og tag det første fly til Athen. Du skal ikke klæde om og pakke kuffert. Du skal ud af huset nu. Når du lander, køber du en billig telefon og et taletidskort og ringer til mig på et nummer, du får i lufthavnen. Lad være med at bruge dine kreditkort. Og sluk din PDA helt, og lad den forblive slukket.”

**15**

Hun lagde på, før jeg kunne nå at spørge om noget. Jeg gloede på PDA’en, slukkede den og mærkede, at jeg ikke kunne røre mig. Jeg var stiv af skræk. Et par tanker af lavpraktisk karakter nåede at lyntorpedere min hjerne. Hvis jeg ikke måtte bruge mit kreditkort, skulle jeg bruge kontanter. Jeg kiggede mig omkring. Kontanter? Nej. Ingen her i huset. Så styrtede jeg ovenpå og sprang i de første stykker tøj, der mødte mit blik. Jeg kastede kameluldsfrakken på og snuppede min heldigvis altid pakkede rejsekuffert, indeholdende alle relevante overlevelsesemner plus certifikat og tilladelse til stungun. Smed mine støjbekæmpende høretelefoner derned. Og så styrtede jeg ud i den mørke nat, som bittesmå snefnug fra himlen kommaterede. Jeg kiggede mig nervøst omkring, da jeg nærmede mig bilen, og endnu en gang mens jeg startede den, men kunne ikke se andet end mit sædvanlige mørke nabolag, hvor der som altid udgik fredeligt, blåt tv-lys fra hvert eneste hus. Hvis det her var en practical joke, slog jeg hende ihjel. Men jeg kunne høre det på hendes stemme: Det her var slet ikke for sjov.

Jeg tændte for bilradioen for at høre nyhederne, men det var bare seneste om den forbandede virus. Seneste smittetal; seneste dødstal; udbredelsesområder, påbud og advarsler. Alle læreanstalter var lukket fra i morgen. Man burde afstå fra rejser, der ikke var absolut nødvendige. Man burde afstå fra arrangementer med mere end halvtreds deltagere. Der blev arbejdet i døgndrift på at udvikle en vaccine. Om få dage ville apotekerne kunne sælge test-selv-kit. Masker og håndsprit var udsolgt overalt. Man kunne lave sin egen håndsprit, men skulle huske at bruge sprit i form af ætanol eller isopropanol, ikke vodkaen i skabet, som kun indeholdt 60 procent alkohol. Jeg hørte det uden at høre det, for hele tiden prøvede jeg at regne ud, hvad P.J.s besked handlede om. Jeg standsede ved et busstoppested, hvor der var en kontantautomat, og hævede 5000 euro, hvorved jeg for første gang i ti eller tyve år kom ansigt til ansigt med kontanter.

Hele bymidten, som jeg måtte igennem for at komme ud på motorvejen, var fuld af julepynt og juletræer og granguirlander, og nu lå der en politibil lige bag mig. Mit beredskab var lige så bange for politi som for onde kriminelle, eftersom jeg rent faktisk ikke anede, hvad det her gik ud på, så jeg holdt op med at trække vejret, indtil politibilen drejede af. Hele vejen ud til motorvejen opførte trafiklysene sig som røvhuller, vejene var fedtede af finsne, og jeg blev mere og mere nervøs. Da jeg endelig nåede motorvejen var sneen smeltet til sjask, og den beroligende lyd af hjul, der borer sig gennem vand, blev budt velkommen med et langt suk.

I lufthavnen kørte jeg ned i langtidsparkeringen, der var rungende tom. Kun to andre biler var parkeret i det enorme anlæg. Da jeg smækkede bildøren, rungede lyden gennem den kæmpestore cementhal og sendte nye isninger gennem mig. Jeg kiggede mig omkring og over skulderen, da jeg hastede gennem parkeringsanlægget og hen mod afgangshallen, der også var så mennesketom, som en afgangshal kunne være: Måske ti mennesker stod med kufferter og flakkende blikke i den gigantiske hal, og kun tre skranker var åbne. Var det på grund af tidspunktet eller den der virus? Jeg stillede mig foran afgangstavlen og prøvede at finde afgangen til Athen. Dér var den, om to timer. Jeg spurtede hen til nærmeste skranke, købte en billet og holdt vejret, mens kvinden med hat på sned og asiatiske træk kørte mit pas igennem maskinen. Jeg var øjensynlig ikke efterlyst af det internationale politi, for hun tog roligt passet ud af scanneren og rakte mig smilende billetter og pas, hvorpå hun mønstrede min kuffert, der lige netop opfyldte kravene til håndbagage.

Da jeg gik hen mod sikkerhedstjekket, kom en kvinde i sofastørrelse og med langt, buldrende lyst hår og former, jeg genkendte fra den morgen i Ninas køkken, hen mod mig. Det her var altså Klubbens værk. Hun stak mig smilende en lille seddel, da vi passerede hinanden. ”P.J.s telefonnummer,” sagde hun og slentrede hen mod udgangen med en røv, der var lige så stor, som den var charmerende, og som formelig smilede, hver gang den vrikkede fra ben til ben. Jeg er opdraget til at afsky fedme. Min far talte så hånligt og nedladende om fede mennesker, at jeg fik en længere anorektisk periode som teenager og altid siden har fundet mishag i fedme. Tak, far! Men de Bill-piger – ah! De var gennemført lækre på deres helt skævt fedtmarmorerede måde.

Igen i sikkerhedskontrollen var mit hjerte ved at gå i stå af skræk, uden at jeg egentlig anede hvorfor. Der var i hvert fald ingen, der havde banket på fem strategiske steder på min brystkasse.

Indholdet i min faste rejsetaske var gennemtænkt. Hver eneste lille dunk halv- eller helflydende lå i reglementerede plastposer, men som sædvanlig skulle lufthavnsuniformerne nærstudere både stunkæp og rejsecertifikat og tale lavmælt med hinanden om den, mens de skottede til mig. Jeg ved ikke, hvorfor mit hjerte dunkede ved mindste anledning, men sådan er det vel, når man er jaget uden at vide hvorfor eller af hvem.

Bagefter måtte jeg ud på en monstrøst lang gåtur, fordi flyet holdt for enden af lufthavnens alleryderste finger, en gåtur på flere kilometer. Her fik jeg besøg af min nye, plagsomme lidelse. For efter at have tilbagelagt cirka den første kilometer havde jeg ikke alene ondt i min nedsunkne forfod, eftersom jeg ikke havde lagt forfodspelotte i dagens stiletter, jeg mærkede også den uheldssvangre fornemmelse af den velkendte lokkeflatulens, der bankede på. Og jeg havde endda ikke fået aftensmad. Heldigvis var lufthavnen mineret med toiletter, så jeg fangede ulykken, før den indtraf. Men nu vidste jeg det: Jeg led af svær afføringsinkontinens. Alt, hvad jeg skulle gøre, for at ulykken ramte mig, var at gå.

Jeg kunne ikke længere gå! Hvad skulle der blive af mig? Folk, der ikke kan gå, er … døde, en form for.

Henne ved gaten satte jeg mig i sørgmodigt humør og langt fra den eneste anden passager, en ældre, sikkert græsk mand, fordi han hostede lidt mere, end jeg havde lyst til at deltage i på klos hold. Derpå foldede jeg sedlen med P.J.s mystiske telefonnummer ud og lærte det udenad, før jeg puttede sedlen i lommen. Jeg downloadede *Justified* til min PDA ved hjælp af lufthavnens WIFI, samtlige sæsoners samtlige afsnit. Først da jeg var færdig, hørte jeg igen P.J.’s bestemte stemme i min telefon: ”Sluk din PDA helt, og lad den forblive slukket.” Jeg slukkede den midt i et kortvarigt angstfald og skyndte mig at købe en sandwich, der smagte af dårlig kaffe, det vil sige kat, så jeg smed den ud. En lille flok mennesker, der ikke hostede, kom til og gjorde mig nervøs ved deres blotte tilstedeværelse. Jeg kiggede mig omkring efter eventuelle hemmelige agenter i civil, og så faldt jeg i søvn.

En benzo kan måske ikke helt fjerne angst og hjertebanken, men den kan altid få mig til at sove.

Mens jeg sov, intetanende og på sikker afstand, kom indtil flere politibiler til standsning uden for mit hus, og en hel legion med Sam i spidsen myldrede hen til min dør og ringede på, til dørklokken græd. Så begyndte de at sparke til døren, men det var jo min supersikrede dør, som ikke tog sig et par professionelle spark særlig nær. Til sidst kom en fyr med en dirk i spil og luskede den op, hvorpå hele styrken stormede ind og endevendte alt. De åbnede mine skabe, rodede i mine skuffer, undersøgte, hvad der gemte sig bag mine sofapuder – tjekkede indholdet i mit køleskab, mit klædeskab og kælderen.

Udenfor på den mørke vej rullede en tekniker en stige ud og gav sig til at rode med overvågningskameraet, der skulle vise sig at bestå af hvid støj i visuel udgave.

Men det anede jeg jo ikke noget om, før P.J. langt senere fortalte mig, hvad der var gået for sig.

Jeg delte flyet med sølle ti andre mennesker, men fik jeg at vide, at de ingen sandwich havde, så jeg faldt bare i tilpasningsdygtig søvn og vågnede ikke, før vi landede i Eleftherios Venizelos International Airport lidt over midnat. Ankomsthallen var næsten mennesketom, så det gik hurtigt med at komme ud. Ved skydedørene ud mod taxaerne stod en lille pop op-bod, hvor en søvnig græker iført et ansigtsværn af klar plast solgte gamle Nokia’er og taletidskort, som her hos ham hed top-up cards. Jeg købte begge dele og gik hen til en bænk, satte mig og ringede til det nummer, som blonde Bill havde givet mig. Nu begyndte mit hjerte for alvor at hamre. P.J. tog den først, efter at den havde ringet ti gange, og jeg var ved at lægge på.

”Det første, du skal gøre, er at få taget et pasfoto,” sagde P.J. Jeg kiggede mig omkring og fik øje på noget, der lignede en fotoautomat, i den anden ende af ankomsthallen. ”Så tager du en taxa – du skal tage den røde, hvor chaufføren står lænet op ad køleren og ryger – direkte ind på Plakaen og finder Bar Evangelis. Den ligger cirka midti, spørg dig frem, og sæt dig så udenfor, og bed tjeneren om at komme til at tale med Ahmed. Så får du et nyt pas. Men du skal skynde dig, for dit fly til Oman går om fem timer. Når du lander i Oman, køber du et nyt taletidskort og ringer igen på et nyt nummer, som du får snart.” Igen nåede jeg ikke at stille nogen spørgsmål, før hun lagde på. Oman var et sted uden røde prikker på viruskortet. Derudover anede jeg ingenting.

I automaten i den anden ende fik jeg taget nogle rædsomme billeder, som jeg var rigtig ked af, men jeg turde ikke tage dem om og skyndte mig i stedet udenfor, hvor jeg straks fandt den røde taxa med den rygende chauffør, der nikkede til mig og øjensynligt vidste, hvem jeg var.

Før han satte sig ind, iførte chaufføren sig en rød ansigtsmaske, og taxaen gled nu let igennem de treogtredive kilometer, det ville tage at komme til Plakaen, i fortrinsvis tusmørke. Da vi nærmede os, bad jeg den behageligt tavse chauffør sætte mig af ved Bar Evangelis, men det vidste han godt og sagde, han ikke kunne køre i den gade, men ville sætte mig af så tæt på som muligt. Jeg endte med at gå sølle et hundrede meter over til en åben, men næsten mennesketom bar, hvor jeg satte mig udenfor. Helt varmt var det altså ikke i Grækenland midt om natten i december, men der var varmelamper, tæpper og drinkskort i plastic. Et kærestepar sad langt væk, indsvøbt i tæpper og skuttede sig. En venlig tjener iført ansigtsmaske kom med det samme. Alle de ansigtsværn begyndte at gøre indtryk. Jeg spurgte efter Ahmed, og tjeneren grinede. ”Ah, Ahmed.” Ahmed var altså sjov. Jeg nåede at spørge, om køkkenet var lukket, og det var det selvfølgelig. Den store sultegud måtte være godt vred på mig.

Kort efter kom en høj kvinde midt i trediverne med maskinklippet hår, slidte jeans og et venligt smil over til mit bord med en frakke over armen.

”Billedet?” sagde hun uden yderligere palaver eller præsentation.

Jeg stak hende de rædsomme billeder fra automaten, som hun tog imod med hænder svøbt i plastichandsker. ”Er du Ahmed?” spurgte jeg.

Hun klukkede stille og forsvandt med billederne. Kort efter kom hun tilbage og sagde:

”Lad os gå en tur.” Hun trak en ansigtsmaske på, som hun øjensynlig havde haft hængende rundt om halsen. Så tog hun frakken på. Jeg rejste mig med en ny og uvelkommen fornemmelse af at være hjælpeløst uvidende og afhængig. Læg dertil en fornemmelse af at være udenfor, forkert og nøgen uden ansigtsmaske. Vi er jo flokdyr.

Vi gik ned ad et par gader, og man kan roligt sige, at hun ikke var den snakkesalige type. Hver gang jeg spurgte hende, hvad der foregik, hvad jeg lavede her, smilede hun venligt og sagde, at hun ingenting vidste, og at hendes uvidenhed var en sikkerhedsforanstaltning. Jeg vidste, det var sandt. Jeg vidste, det var Klubben.

Omsider standsede hun i en smøge, hvor der var helt mørkt, og alting var lukket og tilskoddet. Hun hev en stak papirer i chartek op af bukselinningen. ”Du er nu en amerikansk kvinde ved navn Ava O Bjorn. Så vidt vi ved, er du død for seks måneder siden, men før da var du en formuende enke. Lige meget. Der er også kørekort og et sygesikringskort, der dækker ethvert lægebesøg eller hospitalsindhold.”

”Selvom jeg er død?”

”Ja. Du er fra Louisville, Kentucky, og du har tre børn. Du finder en omhyggelig personbeskrivelse i bunken her. Lær den udenad og brænd den. God tur. Din taxa holder der stadig, så du går bare tilbage. Det nye telefonnummer til din forbindelse står i bunden af personbeskrivelsen. Når du lander i Oman, skal du købe et visum til en måned.”

”Til en måned?” begyndte jeg, men hun forsvandt ind ad en port et par meter væk, og dér stod jeg så. ”Ava O Bjorn,” mumlede jeg for mig selv et par gange, mens jeg koncentrerede mig om at finde tilbage ad samme vej. Jeg åndede lettet op, da jeg kom tilbage til Bar Evangelis. Tjeneren blinkede til Ava O Bjorn, som hurtigt fandt tilbage til den samme taxa med den samme vidunderligt stille chauffør, som kørte den både døde og formuende enke til lufthavnen. I stilhed.

Ava var navnet på den utroligt smukke kæreste til den poetiske skurk i *Justified*. Jeg ville gerne være smukke Ava i storblomstret kjole, som sidder i sit hus og vogter på sig og sit med sin pumpgun mellem benene ”all by her lonesome”. Jeg vil ikke så gerne være afdøde Ava, og hendes tre børn kunne jeg også godt undvære. Og Kentucky? Helt sikkert ikke noget for mig.

**16**

Jeg snorksov i mit vinduessæde på et United Emirates-fly, der som det forrige var næsten tomt. Spurgte ikke engang efter mad. Vågnede kortvarigt ved ophold i Istanbul, hvor jeg sikkert kunne have fundet noget kebab, men i stedet søvngængeragtigt og med besvær fandt næste forbindelse. Jeg faldt straks i søvn ved gaten og sov videre i næste United Emirates fra Istanbul til Muscat. Her vågnede jeg med et brag, da den tidlige morgens opgående sol stak sine meget insisterende stråler ind gennem vinduet og ramte mig direkte i øjnene. Landingen forløb silkeblødt, og det næste chok kom først, da jeg i Muscat International Airport så myriaden af helt ubeskriveligt smukke og venlige mænd i lange, hvide kjortler og små, broderede pilleæskehatte. Jeg var tydeligvis blevet teleporteret til paradis, og snart fik jeg tillige øget bevægelighed i min ellers stive, gigtplagede nakke, fordi jeg vendte og drejede mig for at tage godterne i øjesyn. Jeg glemte helt, at jeg var Ava O Bjorn, en på én gang afdød og jaget person, der blindt fulgte mærkværdige mennesker, som af uransagelige grunde gennede mig rundt til verdens yderste poster. Men kameluldsfrakken måtte af i denne varme.

Der var ingen kø ved VISA-skranken, og jeg bad, som befalet, om et visum til en måneds ophold. Manden, der stemplede Avas pas, havde store, bløde Bambi-øjne og en umiddelbar venlighed, som jeg, der er fra naturligt fjendtlige, kolde og regnfulde egne, var helt uvant med. Jeg observerede iskoldt, at jeg blev blød i knæene, og også, at jeg ikke havde set en eneste ansigtsmaske.

Da jeg steg ned ad trapperne (flere smukke, kjortelklædte mænd, foran, bagved, overalt), gik igennem paskontrollen (endnu en venlig, smuk mand, denne gang i uniform) og ned i ankomsthallen (hvor der var smukke, kjortelklædte mænd til alle sider), sagde jeg næsten ordet *opulent* højt. Opulent og rent. Hvad i alverden var det her for et sted? Jeg begyndte at lede efter grimme ting. Et stykke tyggegummipapir, en nedtrådt pommes frites, et eller andet, som en eller anden bare havde smidt. Men marmorgulvet var som slikket. Alt skinnede nypoleret. Jeg måtte tage mig sammen, blinke hårdt og næsten knibe mig selv i armen. Da det var gjort, parerede jeg ordre og gik over til en skranke, der solgte taletidskort, købte et og satte mig i et fjernt hjørne på en rød stol, der var lavet af ægte læder og så ud, som om den netop var blevet afsprittet. Jeg fiskede Ava O Bjorns personbeskrivelse frem og fandt det nye nummer til P.J. Da hun tog den, kunne jeg høre stemmer i baggrunden, som druknede, da en dør blev lukket. ”Gå ud til taxarækken og praj en, og hold mig på linjen, så fortæller jeg ham, hvor du skal hen.”

”Vil du fortælle mig, hvad der foregår?”

”Ja, når du er landet på rette sted og har iført dig rette kostume. Jeg er lige løbet ud fra et møde. Vi er tre timer foran dig.”

”Kostume?”

”Der ligger passende tøj til dig på dit værelse.”

Udenfor var temperaturen midt i tyverne, og der var et leben uden lige, uden at det stod klart, hvad alle disse mænd lavede i og uden for en lufthavn. Jeg fik øjenkontakt med en taxachauffør, der belevent sprang ud og tog min lille kuffert, som han smed om bagi, hvorpå han åbnede døren for mig. Han havde en lang, beige kjortel på. Det betød måske, at han var fra en lavere kaste end dem i hvidt. Hvad vidste jeg.

”Where do you want to go?” spurgte han smilende. Jeg rakte ham telefonen, og han lyttede efter de diktater, han øjensynlig fik af P.J., nikkede og rakte telefonen tilbage til mig, men da havde hun lagt på. Det begyndte at blive trættende.

Jeg fik at vide, at turen ville tage en time, og at Oman var paradis på jord. Han var vild med sit land og pegede hele tiden på de ubegribeligt smukke bygninger og moskéer, som vi passerede. De hed alle sammen noget med Sultan Qaboos, Omans enehersker, som min chauffør var udelt begejstret for. Han fortalte, at briterne havde listet den Cambridge-uddannede Qaboos ind på faderens post og mere eller mindre isoleret den gamle Qaboos i en lejlighed i London, fordi han var så bagstræberisk, at landet var tabt for omverdenen. ”Vi måtte ikke engang gå med solbriller,” sagde han og pegede på sine egne, som var absolut nødvendige i den skarpe sol. Jeg havde ingen.

Han fortsatte med at fortælle, at der dengang ikke var noget skolesystem og heller ikke mere end tyve meter asfalteret vej, og jeg ventede på, at han skulle fortælle mig, at han og hele hans seksten personer store familie plejede at bo i en skotøjsæske og stå op et par timer før de gik i seng. I stedet lovpriste han Qaboos på arabisk og bad Allah bevare ham. Så vidt jeg kunne regne ud. Briterne havde altså, efter taxachaufførens historie at dømme, foretaget sig én god ting på et fremmed kontinent.

Da den overstrømmende taxachauffør omsider indstillede talestrømmen, kunne jeg beundre nyasfalterede motorveje med blomsterfyldte midterrabatter. I stedet for motorværn var der hække klippet efter engelsk haveforskrift og kæmpestore, klorofylklamme græsanlæg, der senere, da jeg slog sultanatets årlige nedbørsmængde op – 100 millimeter maks – fik mig til at konkludere, at dette land var regereret af biologiske seriemordere. Under denne tur nøjedes jeg dog med at være bjergtaget, og jeg tog mig selv i at tænke, at hvis stedet til overflod også bød på fantastisk mad, var jeg tilbøjelig til at give taxachaufføren ret: Så var jeg vitterlig landet i paradis. Åh nej. Vent lige lidt. Det her var jo et muslimsk land.

”Undskyld mig,” sagde jeg til chaufføren. ”Har I sharialov her i landet?”

”Just a little bit,” svarede han og grinede.

Men kunne jeg få min vin her, ville jeg vide. Der, hvor jeg skulle hen, kunne jeg få alt det vin og sprut, jeg ville, fik jeg at vide. Ellers ikke.

”Hvorfor egentlig ikke?” spurgte jeg. ”Står det i Koranen”?

”Det ved jeg ikke helt. Der står noget om en fyr, der mødte op til bønnen i fuld tilstand, og at det ikke var så godt. Der står vist også noget om, at spil og alkohol og den slags er Satans værk, som bør undgås, hvis man vil have succes. Men jeg har kun læst lidt rundt i Koranen, så du må spørge en anden.”

Det var der så ingen grund til. Jeg kunne få alkohol. Alt var godt.

Da han satte mig af ved den opulente hovedindgang til et kæmpekompleks, hvor man altså kunne få alkohol, kom der straks to mænd i beige kjortler og pilleæskehatte farende og tog sig af min lille kuffert. Jeg betalte chaufføren med euro og fulgte efter mændene ind i en reception, der var … opulent. Marmorgulve, marmorsøjler, en overflod af blomster og smukke mænd i hvide kjortler og kvinder både med og uden sort hijab. Gennem den modsatte dør fik jeg et glimt af noget blåt vand, som måtte være Det Arabiske Hav eller Omanbugten eller begge dele. I sofaerne foran receptionen sad en gruppe sortklædte kvinder i fuld burka med kun en sprække til øjnene og gav paradiset nogle ridser i lakken.

Jeg tjekkede ind som Ava O Bjorn og blev derpå eskorteret til en lejlighed, der overraskede ved ikke at være opulent, men bare stor og vidunderlig. På anden sal. Havde de placeret mig på første, havde jeg fået angstanfald. Men de vidste bedre, ræsonnerede jeg.

Fru O Bjorn var ligesom jeg skrupsulten og var gået forbi en velduftende restaurant på vejen, så hun skyndte sig tilbage og skyllede croissant på croissant og lagkage på æblekage på mystisk, ukendt kage ned med spandevis af overraskende god kaffe.

Således optanket og generelt opmuntret over at skulle tilbringe julen i dette virusfri før-syndflodslandskab gik jeg tilbage til min lejlighed med tankerne på det eneste problem, jeg kunne opstøve: Jeg har det bedst på iskolde, nedbidte og forblæste steder. Jeg har lidt af både hypotermi og frostbid, men har kun et teoretisk forhold til solstik og skoldninger. Hebriderne og Svalbard er steder, jeg føler mig hjemme; efterårs- og vinterlandskaber og jordfarver er noget for mig, der visner om sommeren – og derfor også kun har vintergarderobe i strakskufferten. Men da jeg åbnede døren til lejligheden, havde en behjælpelig (og sikkert også meget hemmelig) sjæl stukket hovedet ind med passende varer: På sengen lå en stak sommerkjoler, luftige bukser og kortærmede bluser – alt i rette størrelse og pænt, nå ja, pænt og pænt, jeg ved ikke helt med 100 procent bomuldstrevl, men vel nok passende. Ved siden af lå en sort sprækkeburka. Det måtte være det omtalte kostume. Hvad var meningen?

Jeg ringede op til P.J. for nu var det ved at blive lidt for morsomt.

”Har du tid til en forklaring nu?”

”Jeg ringer til dig, når jeg er på et sikkert sted.”

Hun lagde på. Jeg måtte være overtræt eller lide af begyndende demens, for først nu gik det op for mig, at alt dette ikke kun var arrangeret af Klubben, men at P.J. var aktivt medlem. At en kvinde så forstyrret som P.J. havde spillet sin uvidende rolle så godt, overrumplede mig fuldstændig. Jeg begyndte at lægge tøj på plads i skabe og skuffer for at få den nervøse energi ud af kroppen.

Meget gennemtænkt alt sammen, bortset fra den bikini, jeg nu fik øje på, og som jeg aldrig kunne drømme om at optræde i, fordi sådan en skærer kroppen over på en meget uklædelig måde. Og se nu dér: På bordet under det store fladskærms-tv stod en flaske Vecchia. De her mennesker ville mig det godt. Jeg tog en kæmpeslurk. Ja. I sandhed: Dem, der havde anbragt mig her, kendte mig og holdt af mig. Der var ikke andet for end at være glad, her to dage før juleaften. Og de der smukke mænd, spurgte jeg mig selv – kunne de knaldes?

Telefonen ringede.

”Godt så,” sagde P.J. med en mere normal, mindre metallisk stemme og trak hørbart en masse luft ind.

”Du er selv ude om det, for du har fortalt Sam om Klubben.”

”Det ved jeg godt, han siger. Men jeg kan simpelthen ikke huske, at jeg har nævnt det med et ord. Hvis det er tilfældet, var jeg meget, meget fuld. Og det sker som bekendt aldrig. Og i øvrigt har jeg efterfølgende fortalt ham, at det bare var en tanke, vi legede med. At Klubben aldrig blev til noget.”

”Meget godt alt sammen. Men han har længe ment, at du vidste mere, end du gav udtryk for …”

”Jo tak. Det bemærkede jeg. Og det er på sin vis også rigtigt, men jeg har ingen oplysninger, der kunne hjælpe ham konkret i en efterforskningssituation. Kom nu til sagen.”

”Da han og kommissær Lepselter gennemgik overvågningsbåndet fra ham Dougs hus omkring drabstidspunktet – kassen sad på en lygtepæl lige overfor – så de dig komme gående langs hækken, dreje ind ad hans indkørsel, ringe på døren, vente, dirke den op, så vidt de kunne se, og gå ind i huset på en ’mærkelig måde’.”

”Hvad?” nærmest råbte jeg. ”På dagen – på det rigtige tidspunkt?”

”På dagen klokken 09.15.”

”Jamen – der var jeg jo … hjemme.” Shit. Selvfølgelig. Jeg sov til klokken 9, lidt over, tog de forpulede armbøjninger, brugte lang tid i badeværelset og kom først ved ellevetiden op på Lorettas kontor. Men Sam kunne jo ikke se, at jeg sov, tog armbøjninger og gik i bad og derpå spenderede en time foran spejlet. Det kunne enhver jo komme og sige. Jeg havde med andre ord ikke noget alibi for det tidspunkt.

”Hallo?” sagde P.J. i røret. ”Har du mistet stemmen?”

”Er der teknikere, der har analyseret det bånd?”

”Det aner jeg ikke. Men du er efterlyst. Et kvarter efter vores telefonsamtale stod hele politibanden i dit hus – plus mig. De ryddede temmelig pænt op efter sig, og huset er nu forseglet med afspærringstape.”

”Lad mig gætte – de fandt mit DNA på hans fede, gamle lig?”

”Ja. Også dit.”

”Vent lige – Sam sagde, at de fandt DeAnn Salcidos DNA. Ikke mit.”

”Du og jeg er sammen med alle politifolk og retsmedicinere udelukket fra at dukke op i en DNA-søgning. Selekteringen er programmeret til at se bort fra vores. Men man kan fremsøge os separat. Og så dukkede du altså op, da de søgte specifikt på dit DNA, efter at de havde set overvågningsbåndet, hvor du går ind i hans hus.”

”Vent lige lidt – jeg skal lige tænke.”

”Kan du ikke tænke højt?”

”Jo – kan du bekræfte, at Klubben stod for hittet mod Christoffer Lavor?”

”Ja.”

”Kan du bekræfte, at du er medlem af Klubben?”

”Ja.”

”På trods af, at du er farlig og utilregnelig.”

”Vel er jeg ej.”

”Og at du dermed har løjet mig op i mit åbne ansigt.”

”Ja. Også det. Men du kender reglerne.”

”Ja. Men vent. Så en eller anden – har i forvejen vidst … at Klubben gjorde det her. Mit DNA – det er vel ikke Klubben, der har anbragt det på Christoffer Lavor?”

”Nej, og det er problemet.”

”Der er altså en brist i deres sikkerhed?”

”Det må vi gå ud fra, ja.”

”Har de noget at gå efter?”

”Det viser sig, at de har haft min darwinistiske festpokal …”

”Mener du … Hanif?”

”Ja – under observation i flere år. Han har tilsyneladende sit eget ulækre netværk eller klub og har vist betydelig mere på samvittigheden, end vi ved.”

”Han er da ikke i Cornwell-Grafton – er han?”

”Nej. Men har tilsyneladende nogle folk der. Han render rundt i verden og forlyster sig for ældre kvinders penge. Og planlægger … noget.”

Og jeg, som bare troede, at Hanif havde et horn i siden på mig. Hvor behageligt selvcentreret.

”Hvad har han ellers gjort?”

”Det ved jeg ikke helt nøjagtig. Min opgave er at passe på dig.”

”Så det er ham og hans klub eller netværk, der har kompromitteret Klubbens sikkerhed.”

”Det er arbejdshypotesen. En af dem.”

”Hvad skal jeg gøre?”

”Du skal foreløbig koncentrere dig om at nyde livet. Ligge ved poolen, spise dig fed, gå i vandet og holde lav profil.”

”Hvorfor?”

”Som jeg forstår det, passer de bare på dig.”

Det blev jeg nødt til at fordøje grundigt. Jeg rakte ud efter Vecchia’en og tog en slurk, der ville have fået mine kønsfæller til at besvime.

”Og så skal du have telefonen på dig og tage den, når den ringer. Det kan kun være mig – eller en fra Klubben. Du skal ikke ringe op.”

”Kan du ikke komme ned til mig?”

”Måske, måske ikke,” sagde hun. ”Men jeg tror, der er nogen, der holder meget nøje øje med dig.” Klik. Så var hun væk.

Var det godt eller skidt – at nogen holdt meget nøje øje med mig?

**17**

Det er svært at beskrive, hvor skuffet jeg var over Sam. Vi var jo venner, for pokker. Vi havde kendt hinanden i over tredive år, lige siden han var i uniform og havde en polsk landbrugsaccent, der var betydelig tykkere, end den er i dag, og virkede om muligt mere bondefødt. Hvorfor var det lige pludselig så let for ham at mistænke mig for et mord? Jeg fattede det ikke.

Efter en lang tankestorm, der ingen vegne førte, iblandet en del bitre tanker, der gjaldt Sam, og en lille smule paranoia overgav jeg mig til visheden om, at jeg intet kunne gøre, og belavede mig på at holde ferie. Sandheden var dog, at jeg ikke anede, hvordan man gjorde. Jeg gik ud på balkonen og kiggede ud over vandet, stranden og promenaden. En gartner, tilsyneladende af anden asiatisk oprindelse, klippede hækken på græsarealet tættest på mit kompleks; en anden ældre gartner, ligeledes efter alt at dømme af anden asiatisk oprindelse, samlede med hånden blade op under et træ, jeg aldrig ville kunne identificere. Hvis jeg havde været et anstændigt menneske, havde jeg bekymret mig om deres løn- og ansættelsesforhold. Men så kedelig var jeg heldigvis ikke.

Et bikiniklædt venindepar slentrede forbi; et sandsynligvis arabisk venindepar slentrede den anden vej i fuld burka. Temperaturen? Et sted i midten af tyverne, gættede jeg på. Jeg lænede mig ud over gelænderet og kiggede i begge retninger; til højre: en mole af mindre kampesten; til venstre: pools, restauranter og en sandstrand.

Det gik op for mig, at jeg aldrig havde været på turistferie, charterferie – hvad hedder det, når man tager til et varmt sted og lader sig beværte og sover i fremmede senge, som andre reder? Jeg spekulerede over, hvorfor det forholdt sig sådan, men kom ingen vegne. Måske fordi jeg bare var sådan en muggen, introvert brandytype, der gik i stykker, hvis solen skinnede for meget.

Men det, man gjorde, var altså at iføre sig noget bikini og i mit tilfælde en praktisk, sval sommerkjole i ren bomuld og et par klipklapper. Jeg stirrede på dem. Sorte med små, hvide sommerfugle. Sådan nogle havde mine fødder heller aldrig været udsat for. Det havde jeg overladt til småpiger og sociale tilfælde. Men der var ikke andet for: Mens tankerne føg og kredsede om at få mening i P.J.s informationer, tog jeg tøjet af og gik i gang med fyrre armbøjninger, inklusive de smertelige sidste ti, mens jeg hersede med mig selv om at lade være med at være så besværlig. Kun lidt svedig hoppede jeg i en ballonkjole, rød med store, hvide bomber. Til sidst tog jeg simkortet ud af min PDA og puttede den i tasken, så jeg i det mindste kunne læse nyheder, hvis jeg ikke kunne finde ud af alt det andet solrige. Og så var det af sted ned ad en ekkofyldt marmorgang i klipklapper, der lavede slubrende gummisugelyde og fik mine ben til at se tykke ud på en meget almueagtig måde. Jeg gik forbi morgenmadsrestauranten, der så ud til nu at dække op til frokost, og en anden, mindre og vistnok faux-italiensk, og ved poolen stødte jeg lige ind i en mand ved en bod, der spurgte, om jeg skulle have et håndklæde. Jeg kiggede mig omkring. Alle havde et håndklæde. Næsten alle sad på eller med et håndklæde. Så ja, jeg skulle vel have et, hvis jeg skulle kunne blande mig med flokken og ligne et medlem af denne rottefamilie.

Jeg bredte det gulstribede håndklæde ud over en ledig solvogn i skyggen lige bag en anden solvogn, alt for tæt, men sådan stod de, og skygge måtte jeg have, da jeg har den fineste alabasterhud, som ikke tåler sol, medmindre jeg er smurt ind i solblokker. Jeg satte mig forsigtigt og lukkede øjnene og lurede på mine omgivelser gennem de mindste sprækker for at se, hvordan man gebærdede sig her. Man læste, man sov, man hørte noget i sine høretelefoner; man svømmede, man stod i vandet, man stak tæerne i det, man overvejede at stikke tæerne i det. Det var vist det.

Der var to pools, en stor, hvor seriøse svømmere iført svømmebriller var i gang med alvorlige crawlbaner, og en lille, der var propfuld af burkiniklædte kvinder, som sprøjtede vand på hinanden og fniste lykkeligt. Man kunne være lykkelig i burkini, noterede jeg mig. Et par ældre, blegfede kvinder på min alder solede sig i bikinier, de aldrig burde have været i nærheden af. Deres mænd, som spillede kort ved siden af, var så tynde og blege, at de lignede suppekyllinger. Men de pjattede lystigt med hinanden. Man behøvede heller ikke at være overdådig for at være lykkelig, konstaterede jeg målløst.

På den anden side af poolene var der en bar og et område, jeg på grund af min nærsynethed ikke helt kunne få tjek på herfra. Ved små cafeborde var der folk, der spiste sandwich, og der var omanimænd, der drak øl, ikke sammen, men hver for sig, mens de diskret, uendelig diskret, tog bestanden af kvinder i øjesyn.

Jeg lukkede øjnene og prøvede at blive usynlig, gå i et med omgivelserne, så ingen ville opdage, at jeg var en dræbermyg fra Mars og ikke anede, hvordan man … førte sig. Jeg måtte købe et par solbriller at skjule mig bag. Og gik det an at ligge på en solvogn iført kjole uden at lave andet? Ville det ikke tiltrække sig opmærksomhed? Jeg lå helt stiv og tænkte på mit næste træk, for et sådant måtte der være.

Men gik det ikke meget godt? Ingen gloede på mig eller pegede og grinede. Tanken om mig som forbryder på et overvågningsbånd, der nu befandt sig i politiets varetægt, pressede sig hele tiden på, men jeg verfede den væk. Jeg kunne jo intet stille op andet end at vente på, at nogle andre stillede noget op.

Jeg sad skærmet bag en hel række solstole, indeholdende folk, der kunne tåle at sidde i solen. Lige foran mig stak en sort tot hår op med enkelte gråt strejf i. En hånd, der var ret stor og forsynet med korte negle, rakte ud efter et glas med en orange substans i og satte kort efter glasset tilbage. Armen blev liggende på armlænet. Jeg studerede den nøje. Det var en damearm, stor, uden hårvækst. Den var hvid, ikke alabasterhvid, men almindelig vinterhvid. Det var en arm, der kunne skifte farve, hvis den lå her længe nok. Jeg lænede mig lidt frem og studerede huden på armen. Det var tillige en ældre, uplejet vinterarm. Det vinterhvide var ved nærmere eftersyn vintergråt, og de døde hudceller rejste sig og skreg på en eksfoliering og en bedemand. Huden kunne strammes betydeligt op ad kirurgisk vej, og de få, små leverpletter kunne også sagtens fjernes. Armen, besluttede jeg, tilhørte en kvinde i halvtredserne, der ikke i tilstrækkelig grad interesserede sig for sit udseende.

Ved poolen løb en basunengel med ble rundt og kluklo dæmonisk – *kært*, ville normale mennesker sige, skræmmende, hvis du spørger mig – med en lille, gul plasticspand i hånden. Jeg bed mærke i de fede arme og de fede ben; og i den perfekte hud, der spændte sig kollagenfyldt over de fede arme og de fede ben. Vi bliver født med perfekt hud uden ridser og skrammer og rynker. Og så går det ned ad bakke derfra. I et kort øjeblik forstod jeg pædofile. De ville jo bare have et menneske, mens det var lækrest. Men da tanken kom, fik den en lussing og derpå marchordre.

Nu kom den store, hvide damehånd igen til syne. Den tog om glasset og førte det op til en mund, der sad i et ansigt, jeg ikke kunne se. Lidt efter satte den store hånd glasset tilbage. Jeg mente at kunne genkende den hånd. Og nu også den taske, der stod ved siden af glasset. Jeg lænede mig ud til siden og fik øje på et lår, hvorpå huden matchede armen. Jeg kunne også se klipklapperne for enden af solstolen. De var også betænkelig store.

Jeg skældte mig selv ud for at være åndet, men fandt alligevel Selanders nummer i min PDA og tastede det ind i Nokia'en og ringede op. Jeg holdt telefonen lidt væk fra ørerne, så jeg kunne høre, om den ringede ved solstolen foran. Nej. Telefonsvareren gik på med det samme: ”Du har ringet til Lisa Selander. Jeg er på ferie hele julen og først tilbage i det nye år. God jul til dig, hej.”

Det ville også være for stort et sammentræf, hvis hun – af alle steder – var taget på ferie her. Jeg forsikrede mig selv om, at der var andre sorthårede kvinder med store hænder og fødder i denne verden. Jeg tvangslukkede øjnene og beordrede mig selv til at slappe af, allerhelst falde i søvn. Men ikke en muskel i min krop og da slet ikke i mine tvangslukkede øjne ville slappe af. Stiv som et bræt lå jeg så der og næsten holdt vejret. Jeg besluttede, at solbriller var påkrævet, for der blev ikke helt mørkt bag de lukkede øjenlåg. Og noget solblokker. Solen prikkede i huden, selvom jeg sad i skyggen.

Jeg havde observeret, at hvis man skulle noget, når man lå her, lod man håndklædet og noget andet genkendeligt, solbriller eller bog, blive liggende for at signalere sit ejerskab over solvognen. Jeg fiskede en pakke papirlommetørklæder og en kuglepen op af kalveskindstasken og smed dem på håndklædet, hvorpå jeg rejste mig og klipklappede uskønt op mod hotelreceptionen, hvor jeg havde fået et glimt af en kiosk. Jeg vendte mig ikke for at kigge på kvinden, fordi jeg ikke turde; anede ikke hvorfor.

I hotellets lille halalbiks købte jeg et par store solbriller med meget mørke glas og en solcreme med faktor 50 af en venlig og smuk omanimand i hvid kjortel.

Da jeg nærmede mig min solstol fra denne vinkel, kunne jeg ikke undgå at se, at den sorthårede kvinde, der nu solede sig med lukkede øjne, var ingen anden end chefretsmedicineren i Cornwell-Grafton. Hun havde en hudfarvet bikini på, og når jeg siger hudfarvet, så mener jeg hendes hudfarve. Det var grotesk. Hun så nøgen ud uden at være det.

Men hendes tilstedeværelse her var virkelig meget mærkelig. Hun burde, efter planen og ifølge hendes meget rigide vaner, være i fuld gang med at forlyste sig med svensk julesmorgas i familiens skød. Langt, langt oppe, hvor Sverige er bondsk og affolket. *Familiens skød* – jeg smagte på det. Et obskønt udtryk, hvis du spørger mig.

Jeg styrede direkte efter min solstol, lod hende sidde i fred og bekæmpede min underlige nervøsitet ved at smøre mig ind i solcreme og sidde lidt. Så lagde jeg stolen helt ned. Så satte jeg den op igen. Så gloede jeg rundt. En af omanimændene havde fæstnet sit blik på mig, men fjernede det, så såre jeg kiggede tilbage. Han drak Heineken. Jeg drak ingenting. Jeg vidste ikke, hvad jeg skulle gøre af mig selv. Jeg kunne godt regne det hele ud på forhånd, hvis jeg gad tænke mig om: Selander var en af dem. Det måtte hun være, og det ville også forklare hendes overvældende interesse for den svært diagnosticerbare fempunktsdød.

Jeg blev nødt til at indrømme, at jeg slet ikke kunne overskue situationen. Jeg er vant til at være fuldt informeret og have tjek på alt. Jeg gloede på den gloende omanimand. En absolut præmietyr. Ikke en dag over femogtyve. Lavet på et værksted, hvor kunstnere mejslede træk med det fineste værktøj. Og pæne ben; gode øjne; rigtig, rigtig gode øjne. Han smilede til mig. Hvad fanden, tænkte jeg og rejste mig og gik sammen med kalveskindstasken hen til ham nærmest som i trance, for han skulle hjælpe mig af med min nervøsitet.

”Skal vi knalde?” spurgte jeg. Og her vil jeg gerne sige, at denne strategi har tjent mig godt hele mit liv. Jeg kan godt lide det effektivt, og med denne ligefremme strategi kommer jeg hurtigt til fadet uden unødigt tidsspilde. I mine yngre og mere frivole dage gik jeg ind på barer og scannede lynhurtigt lokalet, til min intuition standsede blikket ved et emne, den vidste ville passe mig. Herefter gik jeg hen til emnet og sagde: ”Giv et snav.” Det behøver ikke at være mere indviklet end som så, men for masochister, der ynder at bage og længes, dur det selvfølgelig ikke.

Som et ekstra raffinement rullede jeg dette enkle spørgsmål ud på arabisk: *Beddak naneek*? Det var en af de få ting ud over *Aiwa la´a mish ahlan*, som selvindlysende betyder *ja, nej, ikke, goddag*, som jeg havde lært udenad, ved en tidligere lejlighed, hvor det var relevant. Men her stod jeg så, på basis af et par grådige, omend gentlemanagtige, elevatorblikke og bød en vildfremmed omanimand op. Det var ikke ypperlig muslimsk opførsel, men han brød ud i det herligste smil, rejste sig og tårnede til lejligheden klædeligt op over mig. Han tog forsigtigt om spidsen af min albue. ”Det ville være mig en ære,” sagde han på ulasteligt overklasseengelsk. ”Vil De ledsage mig til min suite, eller ønsker De at samtale først?”

”Jeg er ikke så god til at samtale,” svarede jeg og kiggede blufærdigt ned på mine fødder. ”Jeg ville foretrække, at vi bare gik op til din eventuelle suite og knaldede.”

”Jeg har dadler,” sagde han forekommende og ledte mig, stadig med hånden på albuespidsen, gennem mængden af brankende mennesker. Klipklapperne føltes, som om de var en del af min krop, da vi gik langs bygningernes skygger og op i det egentlige hotel, hvor vi tog elevatoren op til hans penthousesuite – og her kan man tale om, at ordet opulent var velvalgt, selvom jeg sandt at sige ikke fik lejlighed til at mønstre den nøjere. Jeg nåede at registrere, at der var en betagende udsigt over Omanbugten, eller hvad det vand nu hed, før han lynhurtigt tog min sparsomme beklædning af mig og selv åbenbarede sit kød for mig ved at bare at tage sin dishdash af. Overdådigt! Han havde ingen underbukser på, ingen sokker, kun et par sandaler, der, hvis man går mig på klingen, var en anelse for kvindagtige for min smag. Men pyt. Skik følge eller land fly.

”Jeg er ingeniør,” sagde han, mens han nu splitternøgen beundrede sin voldsomme erektion og skubbede mig ned på sengen. ”Jeg er uddannet på Oxford, har en PPE og har herefter … ” Han trængte ind i mig med sit nydelige, omskårne udstyr, gryntede og lå lidt, før han gjorde sætningen færdig: ”… taget min ingeniøruddannelse på Caltech.”

Nu blev jeg først rigtig liderlig i stedet for bare at være fyldt med nervøs energi, der skulle forløses, og mumlede *Caltech*, mens jeg synkroniserede mit underliv med hans. Caltech var kort for California Institute of Technology og befandt sig blandt den absolutte universitetselite – og den der PPE, en bachelor i philosophy, politics & economy, var noget, alle, okay, næsten alle, engelske parlamentsmedlemmer havde. *David Milliband*, mumlede jeg henført, da han stødte sin stridsmand i bund, *David Cameron*, da han kortvarigt trak sig ud og fik mig til at skrige, *Harold Wilson, Roy Jenkins* … *Aaaaah!*

Det var overstået, før jeg nåede igennem rækken, og det var næsten som et gensyn med Rengøringsassistenten Roger, rustikt, stabilt og frem for alt effektivt. Tidlig sædafgang kan ikke anbefales nok.

Jeg er ikke sikker på, han havde prøvet det før, men jeg havde det nu bedre og følte mig dejligt afslappet. Jeg rejste mig og tog tøj på, mens han lå på sengen i fuld længde og forlystede sig med at glo på mig med et lille, finurligt smil.

”Jeg har også figner,” sagde han og pegede med en fejende bevægelse hen mod et faux-guldfad, der bugnede af glinsende dadler og figner.

Jeg kiggede på mit ur. Havde jeg omsider slået Jacques Chirac? Tre minutter og et styrtebad var hans tidsforbrug pr. elskerinde. Næ nej, jeg havde været her i fem minutter og havde ikke været i nærheden af vand.

”Vi ses,” sagde jeg ærgerligt og var allerede på vej hen ad en smal gang mod døren.

”Ja, det gør vi. Før du venter det.” Jeg tøvede. Hvad i alverden mente han? Nå, pyt. Jeg noterede mig hans værelsesnummer og lagrede det med noget besvær i hukommelsen. Man vidste jo aldrig. Men nu: Jeg måtte fange Selander, før hun forsvandt.

Nu, hvor jeg ikke længere havde nogen undskyldninger, tog jeg mig sammen og styrede som det første hen mod hende. Jeg rømmede mig for at sige noget, *hej*, for eksempel, da det gik op for mig, at hun sad ret op og ned i sin solstol og snorksov. Jeg stak hovedet helt tæt på hendes: En let rallende snorken udgik fra hendes halvåbne mund.

Jeg rejste mig op og gloede hen på min solstol. Der var ingen, der havde snuppet den, men det kunne de også lige have prøvet, for mit håndklæde, fuldt af min DNA, lå der altså. Jeg satte mig i den, og det gik op for mig, at jeg var tørstig. Men for at nå om til baren skulle jeg gå hele vejen forbi de stadigt lystigt fnisende burkinidamer i poolen, en gruppe helstegte pattegrise, der så skandinaviske ud, og alle de der meget-kiggende omanimænd. Jeg bildte mig ind, at de grinede smørret, fordi de havde set mig forsvinde med den überveluddannede omanisteg. Gud! Jeg anede ikke, hvad han hed.

Det krævede nu stort mod overhovedet at bevæge sig. Jeg tog en dyb indånding. Rejste mig og stavrede alt for bevidst om de mange blikke hen mod baren på pludseligt usikre klipklapfødder, trådte en af dem om, så dimsen til tæerne røg ud. Jeg tog dem af og gik med dem i hånden den resterende vej mod baren. Cementen var ikke for varm. Men kinderne var.

Jeg fik mumlende bestilt noget brusevand, og med verdens mindste flaske i hånden plus glas plus klipklapper og et antal mandeøjne i nakken navigerede jeg tilbage og følte mig på alle måder klodset. Lille, elegante mig! Da jeg skulle til at liste mig forbi Selander, gabte hun højlydt og slog derpå øjnene op på vid gab og blikket rettet direkte mod mig. Et *Rosemary’s Baby*-øjeblik. Ganske kortvarigt stirrede vi usmilende på hinanden, hvorpå hun storsmilende udbrød:

”Pussgurka! Hvor hyggeligt. Hvad laver du her?”

Komedie, komedie. Det vidste hun udmærket. Jeg vidste også, hvad hun lavede – sådan cirka i hvert fald.

”Hvad laver *du* her?” sagde jeg og stirrede på hende med alt mit habengut i favnen.

”Jeg holder juleferie.”

”Hvad skete der med dit elskede Sverige?”

”Ah,” sagde hun og kiggede væk, stadig nøgen i sin hudfarvede bikini. ”Jeg frøs. Jeg havde brug for sol og varme.” Hende havde jeg også kendt i årtier, og jeg havde aldrig hørt hende sige, at hun havde brug for sol og varme. Det lød lige så obskønt som *familiens skød*. Jeg skråede over hendes taske og satte glas, flaske og slippers ved min stol.

Hun vendte sig mod mig. ”Hvornår kom du?”

”Hold nu op. Du ved udmærket, at jeg kom i morges.”

”Næ. Hvor skulle jeg vide det fra?” spurgte hun. Hun så forvirret ud. Det virkede ikke påtaget.

”Sikke en skuespiller, der er gået tabt i dig.”

Det ignorerede hun fuldstændig.

”Det er da sjovt, at vi begge to tog herned, altså lige herned.” Hun pegede rundt på pool, strand og hotel. ”Det er herligt, faktisk. Så behøver jeg ikke spise alene.”

Sikker på det?

”Næste gang kunne vi måske aftale det på forhånd. Kunne du ikke lige smøre mig ind på ryggen?” Hun tog håret op og holdt det oppe med den ene hånd.

Jeg gloede længe på hende. Skulle jeg smøre hende ind på ryggen? Aldrig i livet. Det ville være fuldobskønt. Man skal holde sine døde hudceller for sig selv.

”Og så tænkte jeg også,” sagde hun og vendte sig for at se, om jeg gjorde mine til at smøre hende ind (nej), ”at jeg gerne ville ud af landet, før de lukkede grænserne.”

**18**

”Lukkede grænserne? Hvad snakker du om?”

Hun glemte alt om indsmøringen, lod hånden falde fra håret og vendte sig mod mig: ”Efter at Tyskland lukkede grænserne for et par dage siden, begyndte Parlamentet derhjemme også at tale om at gøre det.”

”Har Tyskland lukket grænserne? Hvorfor i alverden det?” Med min slukkede PDA anede jeg ikke, hvad der skete, hverken her, der eller i Tyskland.

”Jamen på grund af virussen, selvfølgelig. Folk dør som fluer i de tætbefolkede områder, i byerne.”

Det anede jeg ikke. At de døde som fluer. Jeg troede bare, der var vel meget snue i omløb.

”Men hvad hvis de lukker grænserne, mens vi er her?”

”Så kan vi stadig komme ind i landet – statsborgere kan altid komme ind.”

”Er du ikke svensker?”

”Jeg har dobbelt statsborgerskab. Hvad med dig?”

”Russisk og dansk.”

”Du er ikke stemmeberettiget borger i Cornwell-Grafton?”

”Næ. Jeg gad ikke. Jeg er fuldt tilfreds med permanent opholds- og arbejdstilladelse.”

Det var måske slet ikke så tosset at være her, hvis folk døde som fluer i Europa. Jeg skulle lige vænne mig til stilen, så gik det nok.

”Men du er her altså for at holde øje med mig?”

”Jeg er her for at holde ferie. Du ved godt, vi ikke taler om det. Prøv at kigge dig omkring.”

Aha. *Vi taler ikke om det*. Hun *var* en af dem.

Jeg havde nærmest ikke bestilt andet end at kigge mig omkring, men bevares – jeg lod da gerne endnu engang blikket pendulere fra den ene til den anden side, men så intet, der kunne gøre mig klogere.

”Nå nej,” sagde hun. ”Kom, vi går en tur ned på stranden.” Hun rejste sig og tog en alt for feminin sommerkjole på, som fik hende til at ligne en stor mand i dametøj.

Jeg rejste mig og fulgte på bare tæer efter hendes høje skikkelse. Men så ringede min nye telefon. Den kunne ikke på samme nonchalante måde som min PDA ignoreres, så jeg hev den op af tasken og tog den, mens jeg fulgte efter Selander.

”Ja?” sagde jeg og forventede en instruks fra P.J.

I stedet fik jeg noget atmosfærisk skratten, og så kom kluklatteren fra Pai Mei. Jeg stivnede helt og trykkede den død. Selander var nået ud på sandet, og jeg halsede efter hende, mens sandet brændte mine fødder. ”Vent lidt,” sagde jeg. På en bon fra hotellets morgenbuffet skrev jeg: ”Vi bliver nødt til at lægge telefonerne et sted. Jeg tror, sikkerheden er kompromitteret.” Hun nikkede og gik videre.

På stranden lå folk rundtomkring i grupper. To veninder, en familie, et ægtepar, to venner, en hel vennegruppe. Vi gik i vandkanten; vandet var næsten lunkent, og fornemmelsen af vådt sand på mine fødder og mellem mine tæer var ny og sært behagelig. Da vi var nået væk fra det befolkede område, og der blev længere og længere mellem de solbadende, så jeg langt ude konturerne af to skikkelser, der sad alene tæt ved vandkanten. Da vi kom tættere på, genkendte jeg to stk. Bill i hele deres næsten ens overflod. De havde blomstrede sommerkjoler på og hatte, og de var kridhvide. Håret var efter alt at dømme deres eget: stort, langt, kruset og helt ufattelig blond. De kiggede op, da vi kastede skygger på dem. Og smilede. Jeg rakte dem bonen fra morgenbuffeten, og de læste den.

”Vi ved det godt,” sagde Bill. ”Bare smid telefonerne her.”

Vi smed dem på det indikerede håndklæde, og den ene Bill fjernede simkortene og blev siddende med vores tasker, mens den anden Bill rejste sig og begyndte at gå. Vi fulgte efter gående Bill videre hen ad stranden, og da vi var kommet så langt væk, at vi begyndte at ane konturerne af en losseplads forude, tog Bill sin blomstrede kjole af og løb ud i vandet iført en opsigtsvækkende, blomstret bikini. Vi tog det som en opfordring til at følge trop, og snart stod vi i vand til taljerne og fulgte igen Bills eksempel og sprøjtede vand på hinanden og grinede. Jeg havde selvfølgelig stadig min ballonkjole på og iagttog vandet gøre ballonen stadig mere modfalden.

”Hvor er den tredje Bill?” spurgte jeg.

”Hun kommer. Hun er på mission. Vi har faktisk ret travlt for tiden. Men her er jeres instrukser: Vi mødes klokken 19 i aften i Sultan Qaboos’ Grand Mosque, kvindeafdelingen iført burka. Stå med fem meters afstand. Husk at lægge skoene på skohylden.” Bill brølede højt, da Selander sendte en veritabel byge vand hen over hende. Jeg konstaterede koldt, at Selander havde et forhold til den Bill, som jeg ikke havde.

”Jeg har klipklapper på. Er det i orden?”

”Nej,” sagde Bill. ”Det har du ikke. Du har dit mest diskrete dagsfodtøj på, og det lægger du på skohylden, lige før du træder ind i moskéen. Man vanærer ikke en moské med klipklapper, og man har ikke sko på inde i bederummet. Du lægger et par normale sko i dueslaget. Du lægger også din taske der.”

”Min taske?” sagde jeg ængsteligt. Jeg så for mig et islamistisk raid på min taske.

”Ja, du lægger også din taske dér.” Bill var ikke en dame, man sagde imod.

Da vi igen gik ind mod land, sagde hun: ”Husk den rette beklædning. Kør i hver sin bil.”

”Hvorfor hver sin bil?”

”Fordi jeg siger det.” Den kommandotone var ikke noget for mig. Bestemt ikke noget, jeg var vant til. Bestemt ikke noget, jeg havde til hensigt at vænne mig til. Vidste hun ikke, hvem jeg var? Jeg skummede indvendigt; jeg er indlysende en elendig soldat. Og derfor heller ikke del af nogens hær.

Så lå vi lidt på stranden, Selander, Bill, Bill og jeg, og lod, som om vi grinede og pjattede. Jeg gjorde, hvad jeg kunne, selvom jeg var sur. Vi fik sand over det hele og tørrede. Ballonkjolen tørrede fint, men slattent. Bill brokkede sig over prisen på solfaktor; den anden Bill anbefalede en ret, der hed shuwa, kød, som var marineret i en række omanikrydderier, indsvøbt i bananblade eller palmeblade og langtidsstegt i flere dage. Derpå fortalte hun historien om Sultan Qaboos far og om den pakistanske subkultur. Hun fortalte også, at Sultan Qaboos var syg og kunne dø når som helst. Hele landet sørgede på forhånd, og alle frygtede for, hvordan det skulle gå, når han døde, for han var ugift og havde ingen naturlig arvtager; han havde sørget for fremgang og stabilitet og havde været en fast mæglende faktor i den arabiske verden. ”Han stod bag atomaftalen med Iran,” fortalte hun, ”blandt andet. Han har mæglet mellem Qatar og de øvrige emirater. Han er en fredsmager. Jeg er fan.” Besynderlig kommentar fra en model, der var i vane med at likvidere folk.

Da vi havde opført os normalt tilstrækkeligt længe, ifølge Selander, rejste hun sig op og sagde: ”Vi ses nok senere.”

”Ja, men vi taler ikke sammen,” sagde den ene Bill. ”Vi kender ikke hinanden. Der er to gesandter her på resortet, vi mangler at tage hånd om. Bagefter kan vi slappe mere af. Bare lad telefonerne ligge.”

Vi gik tilbage langs vandkanten for ikke at få ristet fødderne.

”Det siges, at sultan Qaboos er pædofil,” sagde Selander.

”Er det ikke den slags rygter, der altid opstår, når mænd er single?”

”Næ. Så er de vist bare bøsser. Men Qaboos blev nævnt sammen med en mand fra det engelske kongehus …”

”Lad mig gætte: prins Andrew.”

”Aner det ikke, men en mand fra det engelske kongehus blev nævnt i en undersøgelse, som Scotland Yard iværksatte, og som blev lukket ned af The Crown Prosecution Services, fordi de mente, at det ville destabilisere nationens sikkerhed. Det er en gammel nyhed. Lige meget. Jeg konverserer dygtigt.”

”I har alle sammen pædofili på hjernen.”

”Ja, er det ikke dejligt? Nå, frokost?”

Alt i den frokostkonverterede morgenmadsrestaurant var lækkert. Hvis man så bort fra omstændighederne, var Oman virkelig et paradis, næsten en form for kinderæg: mænd, sprut og god mad. Hvad mere skulle en brav kvinde bruge? Jeg kendte ikke nogen af retterne, som så fortrinsvis pakistanske ud, og var heller ikke stødt på de mange fine fisk, de serverede, noget sted i verden før. Vi delte en flaske vin og slappede af, så godt det nu var muligt. Vores samtale var præget af, at vi begge var bange for, at den skulle blive opsnappet med lange perioder af stilhed til følge og blikke, der konstant sejlede rundt og mønstrede de andre spisende med noget, der nærmede sig paranoia. Bagefter lejede vi hver sin bil, som ville ankomme omkring klokken 17.00.

Hjemme på et af mine mange store værelser lagde jeg mig foran tv, hvor to epidemiologer på Al Jazeera talte om Den Spanske Syge og beredskabsplanerne for Sygdom X. Jeg kunne ikke se nogen spansk syge eller Sygdom X her. Jeg faldt i søvn. Og vågnede, fordi jeg drømte om kluklatteren fra Pai Mei. Jeg tjekkede uret: 17.00. Stod ud af sengen. Havde stadig min nu krøllede og saltvandsødelagte, men tørre ballonkjole på og masser af sand i alle sprækker, men måtte springe badet over og suse af sted mod den destination, der var aftalt med receptionen: parkeringspladsen præcis uden for dobbeltdørene til mit lejlighedskompleks. En omanimand i knælang, brun dishdash ventede mig ved siden af en Nissan Qashqai Crossover i en kedelig beige farve, men med en vidunderlig duft af ny bil. Han instruerede mig kort, mens jeg med det samme bemærkede automatgearet, hvorefter jeg ikke kunne tænke på andet. Ved snart ikke, hvad der er værst: sand over det hele eller bil med automatgear? Og hvad med et bad – kunne jeg nå sådan et? Nej. Jeg nøjedes med at gå op og skifte, og her stod det *egentlig* værste tydeligt frem, og det var hverken sand over det hele eller automatgear, men burkaen. Da jeg havde taget den på, følte jeg mig indespærret og desorienteret. Der var vitterlig ikke et godt udsyn fra den smalle sprække. Jo, når man så ligeud. Men det perifere syn døde i stof, og jeg blev nødt til at vende hovedet, hvis jeg skulle have det hele med. Afgjort ikke designet til bilkørsel. Og i løbet af ingen tid kløede mit hår. Hvordan kunne de stakkels kvinder holde det ud? Og så ville nogle af dem have os til at tro, at de valgte det selv. Nej, nej, nej. Og jeg så åndet ud, når jeg stod dér foran hotellets figurspejl med min kalveskindstaske over skulderen og et par Louboutins stikkende ud forneden. Hvad hed den dystre skikkelse fra min barndom, der altid spændte ben for Mickey Mouse? Sorte Slyngel eller Sorte Klat? En af delene. Jeg var ham, da jeg gik ned ad marmorgangen og tog elevatoren ned til det beige lyn.

Jeg hejsede mig op bag rattet og indtastede uden besvær Sultan Qaboos Grand Mosque i GPS’en, men opdagede, at jeg skulle skynde mig, for det var en hel times kørsel forude. Det her skulle vist ikke være let.

Det gik fint at bakke ud. Men da jeg skulle i første gear, hoppede bilen faretruende fremad. Det var som at sidde på en vild hest, der sprang frem og skulle holdes i kort tøjle – ikke at jeg har prøvet en vild hest. Jeg afskyr dårlige bilister, og automatgear gør mig til en sådan. Overgangene eksploderer. Mine fødder fører ikke længere fornuftige samtaler med pedalerne. Glæden er væk. Gearskift er glæde. Og med alt det stof i ansigtet skulle jeg virkelig vende hovedet for at orientere mig.

Rundkørslerne var en plage. Min slidgigthærgede nakke sukkede og græd. Men det blev en smuk tur i den nedgående sols sidste stråler, og da jeg med største lethed omsider ankom til den monumentale kæmpemoske, var det begmørkt, og moskéen oplyste det sorte natlandskab som et opulent fyrtårn. Undskyld, men ordet opulent er det eneste, der er heldækkende for dette land, uanset hvorhen man vender sig.

Jeg parkerede ved siden af en oplyst og meget velmanicureret park. Trak vejret dybt ind og håbede inderligt, at ingen ville tiltale mig på arabisk og afsløre mig som den bedrager, jeg jo var. Muezzinens besværgelser var øredøvende og må have været hørbare i miles omkreds. *Gud er stor! Gud er stor! Gud er stor!* *Der er ingen anden gud end Gud,* var det eneste, jeg forstod.

En lille flok sorte klatter eller slyngler strømmede op ad marmortrapperne og hen ad den brede, søjleflankerede marmorboulevard fuld af mosaikker og buegange med retning mod kvindeafdelingen. Jeg gik med så bøjet hoved, som udsynet tillod, og ønskede kun at være usynlig. Jeg gjorde som de andre sorte skikkelser og fulgte dem ud i et dunkelt oplyst baderum, hvor jeg efterlignede dem og vaskede munden, ansigtet, hænderne og fødderne. Videre derfra til skohylderne, der lignede et dueslag, foran kvindernes bederum, hvor jeg lagde mine sko og min taske, som jeg havde fået besked på. Jeg fulgte efter de andre sorte skikkelser ind i en sirligt mosaikudsmykket sal på størrelse med Ninas ridehus, hvor jeg stødte på et problem. Hvordan skulle jeg stille mig med fem meters afstand fra Selander, når jeg ikke kunne identificere hende? Havde de tænkt på det? Jeg kiggede efter fødderne og stillede mig fem meter fra det største par i rummet. Med front mod bedevæggen og fødderne på det største næsten-væg til væg-bedetæppe, jeg i mit liv havde set, blev jeg ved med at gøre som de andre: Kiggede til højre, når de gjorde det, og så til venstre; lagde mig i bedestilling og bevægede læberne, når de andre gjorde det. Det ville have været fint med en brugsanvisning. En sort klat med meget brede hofter stillede sig klos op ad mig og hviskede: ”Vi har ikke kun reddet dig fra fængsel i Cornwell-Grafton; vi skal også bruge dig som lokkedue. Undskyld. Vi har ikke kunnet opsnappe Hanif, men vi har ladet ham vide, på alle de indirekte måder, der er til vores rådighed, at du er her. Han har flere gesandter i Cornwell-Grafton, der roder med dine ting i din disfavør. Ifølge vores efterretninger kan han lande her når som helst. Der ligger nu en ny telefon og et lille håndvåben i din taske. Når han er landet, får du besked.”

”Tak, men … jeg kan ikke bruge et håndvåben,” hvæsede jeg hjælpeløst.

Ifølge min affilieringskontrakt med EFBI skulle jeg bære et håndvåben, men eftersom jeg rent faktisk ikke kan ramme en dør på en meters afstand, fordi min øje-hånd-koordination er svært … udfordret, som man vist siger, fik jeg dispensation til at bære en stungun i stedet. John Douglas gjorde mig til grin under en skydeøvelse i Quantico for tredive år siden og gav mig alvorlige skydetraumer. Han sagde, jeg ikke kunne hælde vand ud af en sko, om så vejledningen var skrevet på hælen.

”Det gør ikke noget. Du skal bare have den på dig.”

”Hvad er målet?”

”Vi skal have navnene i hans netværk ud af ham, adgang til hans netværk, og så skal han og hans nærmeste elimineres. Selander møder dig i baren senere til en lille snack og lidt baggrund.”

”Jeg vil ikke deltage i at eliminere nogen, heller ikke Hanif,” hvæsede jeg, så lavmælt jeg kunne. Jeg havde fandengalemig sagt nej til det én gang. Og alt deres skæg og blå briller var begyndt at gå mig på nerverne.

”Det vil du ikke? Heller ikke, når jeg fortæller dig, at hans private hold af teknikere har kopieret dig fra dit eget overvågningsbånd – over på det overvågningsbånd, der kommer fra kameraet, der hænger på lygtepælen lige over for din gamle vens hus … hvad hedder han, Christoffer Lavor? Dig, på vej hjem langs hækken og senere fumlende med din egen lås, fordi du aldrig kan kende forskel på nøglen til bagindgangen og hovedindgangen, men det kan man ikke se, for din krop blokerer for synet, så det nu, i den nye version, ser ud, som om du dirker den nu afdødes dør op.Og det er Hanifs tech-drenge, der bagefter har slettet alt, hvad der var på dit eget overvågningsbånd. Hvorfor? Fordi Hanif er ond i sulet på dig og bare er et helt usandsynligt makabert menneske. Men Selander vil fortælle dig mere i baren.” Og så forsvandt den buttede skikkelse i sort.

Okay. Så skulle han måske ekspederes. Jeg trak mentalt på skulderen. Og måske var jeg bedre tjent med deres beskyttelse end uden. Og måske var der en grund til, at de ikke kunne have informeret mig om alt det her på mit hotelværelse eller på et lokum i hotelreceptionen eller i vandet med en badebold. Og måske var der også en grund til, at de ikke bare kunne lægge en revolver og en ny telefon på mit værelse. Men jeg kunne ikke få øje på den eventuelle grund til, at jeg skulle trækkes ud i en skide moské iført trafikfarligt tøj.

**19**

En bar. Der kunne man bare se. Med sprut i, formodede jeg. Det var jo til at blive i helt godt humør over. En bar og et par forsvarlige drinks måtte da kunne undertrykke den konflikt, der lige nu hev og sled i mig. Hanif havde ganske vist været en stabil irritation i mit liv i al den tid, jeg havde boet i Cornwell-Grafton. Og jeg medgiver, at *irritation* er en underdrivelse, for han havde altid ønsket mig det ondeste, han havde at tilbyde. Problemet var bare, at jeg havde vænnet mig til Hanif – selvom han her havde overgået sig selv og tydeligvis havde forsøgt at få mig dømt for mord. Og lige for lidt siden havde han vanæret mig i sit forsøg på at få mig dømt for uagtsom voldtægt og det løse. Hvorfor var jeg ikke mere vred på Hanif? Altså, tag nu ikke fejl, for jeg var rasende, men ikke nok til at billige en eliminering. Eller måske skulle jeg bare tygge på det, vænne mig til tanken og i det hele taget tage lidt løst på det hele. På den ene side billigede jeg gruppen – på den anden side ville jeg ikke være en del af deres makabre missioner. Den særlige form for hykleri blev jeg nødt til at sætte mig ned og tænke alvorligt over. Hvorfor stejlede mine tanker så grimt? Lige nu anede jeg det ikke. Da jeg fortrak fra bederummet i adstadigt tempo, tænkte jeg på Sam. ”Kunne du tænke dig at have sådan en Charles Bronson-type gående rundt i gaderne og gøre dit arbejde, lidt for effektivt?” havde jeg spurgt. Og han havde svaret: ”Jeg ville ikke klage.”

I skoskifterummet så jeg, da jeg åbnede tasken, at jeg nu var forsynet med en ny sølvfarvet Nokia og en diminutiv revolver. Den vejede ingenting, men jeg inspicerede den ikke, før jeg nåede tilbage til parkeringspladsen foran mit nye ufrivillige domicil. Det var en Smith & Wesson 442. Lille bitte. Den havde en … Hvad hedder den dims, som sexede actionhelte altid fik til at køre rundt, når de skulle tjekke, hvor mange patroner den havde – tromle? Noget i den stil. Jeg anede ikke, om den var ladt, og lænede mig tilbage i bilsædet ved tanken om, at den kunne være ladt. Turde jeg overhovedet gå med sådan en i tasken? Var der nogen, der ville fortælle mig, hvordan man brugte sådan en? Når jeg nu var så helt ufattelig uvidende og inkompetent med skydevåben. Jeg endte med at lægge den tilbage i tasken. Hvis det havde været farligt, havde de vel sagt det. Jeg skulle virkelig have en drink.

Jeg skyndte mig tilbage til min lejlighed, prøvede at svæve gennem marmorgangen til mit hotelværelse som Sorte Klat, men det var ikke sjovt længere, og jeg kiggede mig tilbage for hvert hjørne, jeg drejede om – til højre og venstre og især foran døren til mit hotelværelse, før jeg lod nøglekortet lukke mig ind i lejligheden. Jeg holdt vejret, da jeg satte kortet i holderen, der aktiverede lyset. Jeg tog en kæmpeslurk af Vecchia'en – fra flasken – før jeg afsøgte stuen og toilettet på første sal, stuen og toilettet på anden sal. Så satte jeg mig på sengen og lyttede. Nogen i lejligheden ved siden af så tv. Ellers intet. Jeg åbnede døren til altanen, og uden at tænde lyset lænede jeg mig ud over gelænderet og kiggede til højre og til venstre. Vistnok ingenting bemærkelsesværdigt. Men – for fanden – han var jo heller ikke kommet endnu. (Var han?) Jeg hentede et stort glas i køkkenet og fyldte det halvt op med Vecchia og drak det i én køre. Ah, bedre nu.

Jeg trængte virkelig til et bad. I stedet klædte jeg om i hast, og det er utroligt, så uforfængelig selv jeg kan blive, når jeg er bange. Jeg kastede mig i et par posebukser og en upåfaldende T-shirt, kluns, jeg under normale omstændigheder aldrig ville komme i nærheden af. Tjekkede kort mit ansigt i spejlet. Vorherre bevares. Dét gik ikke. Jeg tog mig tid til at få det værste væk, så jeg ikke ligefrem skræmte nogen.

Så trak jeg hr. Smith & Wesson op af tasken og tog fat i den med begge hænder. Det havde jeg lært af Deputy US Marshal Raylan Givens i *Justified*. Det føltes okay. Det føltes faktisk lidt potent og fyldte mig prompte med møgkællingefims, som faktisk klædte mig. Om ikke andet kunne jeg holde den sådan her uden at trykke af og alligevel skræmme vedkommende (hvem?) fra vid og sans. Nej, den var for lille. Den kunne ikke skræmme nogen. Kun mig. Jeg lagde den forsigtigt ned i tasken og stak hovedet ud ad døren. Kiggede til højre og til venstre og sprintede så af sted i mine Louboutins, mens jeg med meget jævne mellemrum så mig tilbage. Og til højre og til venstre.

Da jeg ventede på elevatoren, kom en mand til og stillede sig til at vente ved siden af mig. Pæn, medio-trediverne, Hanif-type: denim og T-shirt. Så stod vi der tavse og ventede, mens mit hjerte hamrede i brystet. Mine tanker gik til Gavin de Becker, en amerikansk sikkerhedsekspert, som jeg havde deltaget i flere seminarer med. Han underviste i frygt, i at tage frygt alvorligt og lytte til den. Hans yndlingsanekdote omhandlede elevatorer. ”Hvis dit instinkt siger dig,” kunne jeg næsten høre ham sige, ”at du ikke skal gå ind i en elevator med en bestemt person, så skal du ikke gøre det. Det, der fortæller dig, at du skal lade være, har ret.” Gavin havde præcis samme opfattelse som jeg af, at der er noget inden i en, der er betydelig klogere end en selv, et dyrisk instinkt, som det lønner sig at lystre. Så jeg blev stående ude på gangen, da manden gik ind i elevatoren og sendte mig et spørgende blik. Jeg rystede på hovedet. Da elevatordørene lukkede sig, kiggede jeg mig omkring og lokaliserede trappen. Jeg åbnede døren til bjerge af brugt service, som jeg med besvær forcerede – på denne og den næste afsats: bjerge af madefterladenskaber på pletfade og broderede servietter tilsølet af barbarer. Roomservice, med andre ord.

At træde ind på baren – som jeg let fandt, fordi det var den eneste af slagsen – var som at træde ind i normalitet. Al denne behagelige summen af mennesker i almindelig samtale med noget så opløftende som alkohol på bordet. Jeg kiggede mig omkring for at finde Selander og fik omsider øje på hende i et hjørne, klemt inde mellem et ældre ægtepar, der drak te, på den ene side, og et meget-kælende ungt par på den anden. Så trygt alt sammen: absolut at foretrække frem for at sidde på min seng med udspilede næsebor for at få færten af en lyd i stilheden. På Selanders bord stod en flaske vin og to glas med vin i. Min pige! Jeg satte mig ned og holdt meget af hende, selvom hun var iført en stropløs, hudfarvet kjole – nøgen og ufuldendt, med andre ord.

Selander var i færd med at studere barmenuen og gjorde mig sulten. Vi blev enige om, at deres skaldyrstallerken så god ud og bestilte to af dem. Så fik jeg øje på ham. Min omanielsker. Han løftede sit glas fra den anden ende af baren, hvor han sad ved et lille bord alene. Jeg løftede tilbage. Ud af øjenkrogen så jeg Selander hilse på ham, som var han en gammel ven. Jeg skulle lige til at spørge hende, om hun da også kendte ham, men så begyndte hun at tale.

”Nu skal du høre,” sagde hun med helt almindelig volumen på stemmen. Det måtte være afstemt, hvad hun nu gjorde. ”Din yndlingsaversion – lad os i aften kalde ham Haram – har samlet en gruppe mænd … Ah, forfra: Du ved, hvad incels er?”

”Næ.”

”Det er betamænd, der ikke kan få nogen kvinder, og som derfor hader både kvinder og de alfamænd, som kvinderne godt vil have. De begræder kvinders nye frihed til at vælge selv, fordi kvinder vælger de samme alfahanner, som de så går på omgang hos – jeg citerer bare. Følgelig kan betamænd …”

”… og gammaer og deltaer og epsiloner …”

”Ja tak. De kan slet ikke få noget. De bliver fravalgt. Ligesom hos mange andre pattedyr. Hunnerne er kræsne.”

”Må jeg lige indskyde et historisk notat her. Datingscenen for 8000 år siden – DNA-fund viser, at for hver 17 kvinder, der reproducerede sig selv, gjaldt det én mand. Kvinders benhårde selektion er et biologisk fænomen.”

”Det mener de her folk så ikke. Tværtimod mener de, at tilstanden kan bedres – for betamændene – ved at fratage kvinder de privilegier, de – vi – har tilranet os i løbet af de seneste et hundrede år. Vi skal ikke længere være i stand til at vælge, mener de. Den ret skal gå tilbage til mændene. Kvinder skal distribueres bredt blandt alfa- og betamænd …”

”… og gammaer og deltaer og epsiloner …”

”Ja. Tak. De er også sure på alfahannerne. Det er ren jalousi. Men dem kan de jo ikke stille noget op mod. Så …”

”… de retter deres retfærdige vrede mod kvinder og fratager dem alle rettigheder, især stemmeretten, retten til fri abort og til at vælge, hvem de vil knalde med. Men Haram er jo ikke en incel. Han er da en alfahan, ikke?”

”Jo, han er nærmere sådan en Roosh V-type. Ved du, hvem han er?”

”Er det ham pickup-gøgleren, der skrev en rejseguide til lande, der omhandlede hvor kvindernes kvindekvaliteter?”

”Ja, og godt, man er lesbisk! Men han ser vist meget godt ud, ikke?”

”Roosh V? Mjøh. Han ligner en hulemand, en mørk, mellemøstlig viking.”

”’Mellemøstlig viking’. Meget morsomt. Nå, men han anser sig selv som værende en alfahan og giver kurser verden over, som er vældig populære blandt betamænd …”

”… og gammaer og …”

”Hold nu op, hvor bliver jeg snart træt af dig! Hvor han lærer dem alt om, hvordan de scorer kvinder. Altså, hvordan de får noget alene ved at bruge hans tricks.”

Vores skaldyrstallerkener ankom og så gode ud.

”Nå, men er Haram også sådan en?” spurgte jeg.

”Sådan en?”

”Ja, sådan en Roosh V-pickuptype?”

”Ja og nej. Haram og hans netværk af alfahanner har intet problem med kvinder, hvis de ikke er dagens alfakvinder.”

”*Dagens*?”

”Ja. Dagens alfakvinder er sådan nogle som du og jeg og P.J. og alle de andre, vi kender og omgås. Kvinder, der er noget, har en god uddannelse, tjener vores egne penge og ikke falder for alle, der siger, vi har en god røv.”

Det gik med et slag op for mig, at ingen nogensinde havde sagt, at jeg havde en god røv. Det var faktisk bekymrende.

”De vil af med os,” fortsatte Selander. ”Og Haram vil især af med dig. Du er jo hans gamle nemesis og evige torn i øjet. Du lystrer ikke, og han kan ikke få dig ned med nakken.”

Fortæl mig noget, jeg ikke ved.

”Alfahannerne i gruppen omkring Haram får alle modstand fra alfakvinder, selvom de ser godt ud, er alfa – sagde jeg virkelig det? – er veluddannede og så videre. Hvis alfamændene ikke opfører sig ordentligt, så fyrer kvinderne dem. Det vil mændene ikke længere finde sig i. De vil heller ikke længere finde sig i kvinder, der får reagensglasbørn og aborterer deres fostre. Og de mener, at grovfilens æra er kommet. Så nu vil de statuere eksempler – med de mest synlige af den type, de ikke kan holde ud. Dig for eksempel.” Hun smilede bredt og lidt for imødekommende til mig. ”Jeg ved så ikke, hvad de vil stille op med os lesbiske. Det melder historien ikke noget om. Vi skal nok omvendes ved voldtægt eller gå til hånde i en stald.”

”De lyder fuldstændig som *The Stepford Wives* – du ved, *De lydige koner i Stepford,*” sagde jeg og kiggede forbi det tætomslyngede par ved bordet ved siden af. Selander og jeg havde set filmatiseringen af Ira Levins sci-fi-horrorfilm til en af vores ”filmaftener”: Den lille, søvnige forstad Stepford, Connecticut, er styret af The Men’s Association, som myrder alles koner og udskifter dem med identiske robotter, der elsker at servicere deres mænd med mad, underdanighed, ubegrænset sexlyst og frem for alt rengøringsmidler.

”Alle kvinderne er for perfekte, og alle mændene er for glade,” citerede jeg fra min ellers fallerede hukommelse og skuttede mig.

”Så skulle du se *The Revenge of the Stepford Wives*,” sagde Selander ivrigt. ”Jeg så den samme aften, da du var faldet i søvn på sofaen. I den version myrder de ikke kvinderne – smart, ellers kunne kvinderne jo ikke få hævn – men nøjes med at hjernevaske dem og give dem alle mulige piller, der skal gøre dem medgørlige, og som de skal tage, hver gang en sirene lyder. Men heltinden – en journalist, der er sendt ud for at opklare hemmeligheden bag denne mærkelige og misundelsesværdige enklave af social stabilitet og udeblivende skilsmisser – laver rav i den og får kvinderne til at gå amok og lave oprør.”

”Så vi skal lave rav i den og gøre oprør – før tragedien indtræffer.”

”Rettidig omhu, ja.”

”Det er jo regulær kønskrig. Hvor mange taler vi om?”

Selander kiggede sig nervøst omkring. Så sagde hun mere lavmælt: ”Og hermed kom vi til grænsen for, hvad vi kan diskutere på en nok så fredelig offentlig bar og under anvendelsen af alle hånde koder.”

**20**

”Okay. Så lad os gå op på mit værelse,” sagde jeg.

Vi bundede vores glas og rejste os. Jeg var dødtræt. Nærmest segnefærdig. Men jeg var også nysgerrig.

Vi talte ikke sammen, da vi gik tilbage til min lejlighed; hver gang jeg åbnede munden for at sige noget, løftede hun en finger. Jeg tav. Mørket punkteredes af lyset fra hotellets bygninger og restauranter og fra de lygtepæle, der voksede op af sandet, så langt øjet rakte. Rundtomkring sad og gik mennesker, i grupper, alene, traskede langs stranden, drak i barerne, stod og svajede eller trommede en rytme på bordet med lange fingre.

Da jeg åbnede døren til min lejlighed, tog Selander et nøglekort op af lommen og gik hen til nabolejligheden. ”Jeg skal lige hente min cardigan.” Nå, nå. Så hun boede lige ved siden af mig, og det skulle forestille at være tilfældigt. Held og lykke med den fortsatte appel til mine blå øjne.

Jeg holdt døren, til hun iført hudfarvet cardigan var kommet ind. Så styrede jeg direkte ud i køkkenet, tog to glas og derfra direkte videre mod Vecchia’en, som jeg snuppede med min frie hånd.

Hun satte sig i sofaen. Jeg stillede redningspakken på bordet og kiggede brysk på hende: ”’Og hermed kom vi til grænsen for, hvad vi kan diskutere på en nok så fredelig offentlig bar,’” citerede jeg ordret. ”Og du vil stadig prøve at bilde mig ind, at du er her helt tilfældigt og intet har med gruppen at gøre?”

Hun kluklo som Pai Mei. Var det noget, de lærte på et kursus i grotterne i Afghanistan, og som deres fjender opsnappede og efterlignede?

”Hold så OP,” hvæsede jeg. ”Det er mig, Fanny, du taler med. Nej, for øvrigt – du må hellere kalde mig Ava.”

Selander brød sammen af grin. ”Ava O Bjørn,” sagde hun hikstende, så spyt-letter ladet med Vecchia stod om hende. Men jeg var altså stadig sur. ”Og jeg er godt træt af alt det pis og er til din overflødige orientering ikke idiot. Fortæl mig, hvad der sker her.”

Hun nikkede og smilede øretæveindbydende. ”Ja, vi kan faktisk tale frit. Nye, ubesmittede telefoner – så længe det varer – og så har de *sweepet* din lejlighed ­…”

”*Hvem* har *hvad*? *Sweepet*? Hvad snakker du om?”

”Minerydderne har været her for at sikre, at din lejlighed ikke blev aflyttet. Og de to spejdere, som Hanif havde sendt ud, er pågrebet.”

”Spejdere? Pågrebet?”

”Ja, de er her ikke mere – om jeg så må sige. Og næ, se – du har fået en burkini.” Hun pegede på noget mærkeligt stof, der lignede en dykkerdragt, og som var slænget hen over sofaen, og som jeg hadede ved første blik. De havde planer, der involverede mig, men som de ikke indviede mig i. Hvordan skulle det være muligt at synes godt om sådan nogle mennesker? Og hesten i min stue talte hele tiden udenom.

”Hvorfor vil du ikke indrømme, at du er kortbærende medlem af en infernalsk likvideringsgruppe?”

”’Kortbærende’.” Hun fniste. ”Næppe. Hvor kom vi fra?”

”Vi kom fra, at jeg spurgte, hvor mange mænd der var i Hanifs gruppe. Jeg må godt udtale guds navn i denne *mineryddede* lejlighed, ikke?”

”Vi ved det ikke nøjagtigt, men der er …”

”Du sagde *vi!* Ha! Du ER medlem af den lortegruppe.” Jeg følte mig indigneret over hemmeligholdelse, men vidste godt, at sådan måtte det være.

”Den lortegruppe, der har sørget for, at du ikke sidder varetægtsfængslet og er tiltalt for drab. Og hvad dit spørgsmål angår, så ved du godt, jeg ikke kan udtale mig. Men der er 30.000 tilmeldt Hanifs hemmelige netværk, *Droit* *du* *seigneur*. Men hvor mange af dem der er aktive, ved vi jo ikke.”

”Droit du … hvad?”

”Droit du seigneur. Det betyder herremandens ret, *jus prima noctis*, som betyder ret til den første nat. Det var efter sigende en lov, der gav feudalherrerne ret til at have sex med kvinderne under dem, særligt på bryllupsnatten. Men historikere mener, at det er en myte. Det er nu ikke en myte, at det skulle være visse mænds drøm og slet ikke, at det er den selv samme mandegruppes drøm.”

”Så hvad er planen?”

”Det har du spurgt om. Planen er at få fingrene i Hanif og få så mange informationer ud af ham på den mest ubehagelige måde overhovedet. De har mange gode kvinder på samvittigheden allerede.”

”Hvem?”

”Det er jeg desværre ikke autoriseret til at vide.”

”Hold kæft, hvor er du irriterende. Du vil af med et netværk, der myrder alfakvinder, mens du selv er medlem af et netværk, der myrder mænd og ikke informerer dig. Hvordan synes du selv, det går?”

Hun kiggede længe alvorligt på mig og rømmede sig. ”Det er meget vigtigt, at du forstår forskellen. *Droit du Seigneur* vil skaffe mænd magt over kvinder, få os til at lystre – kunne du tænke dig det? Nej. Klubben, derimod, genopretter den ubalance, som retssystemerne verden over skaber ved ikke at anerkende de ubevisligheder, som opstår, når forbrydelser begås i lukkede rum uden vidner, og ved aldrig at tro på kvinder. At det primært – men ikke udelukkende – er kvinder, der oplever de uretfærdigheder, er desværre en kendsgerning og ikke et udtryk for, at Klubben er en kønspolitisk forening, der har til formål at dræbe mænd, for det er ikke tilfældet.”

Altså, jeg er jo ikke idiot. Det var ikke forskellene, der var svære at se eller forstå. Det var lighederne. Og jeg blev nødt til at tænke over det – og tage min forkærlighed for dødsstraf i særligt veldefinerede tilfælde med, hvis jeg skulle have et bare nogenlunde overblik over, hvornår det var betimeligt at tage andre menneskers liv. Det generede mig, at Selander, som jeg kendte som et blidt og uortodokst gemyt, pludselig var sprunget ud som en hård kvinde, der var lidt for sikker i sin sag. Hvor plastisk er menneskehjernen egentlig, var næste emne til overvejelse.

”Har du mistet mælet?” spurgte hun og hældte Vecchia op i vores glas og rakte mig mit. ”Skål.” Vi tog begge et gevaldigt drag. Og så valgte jeg at tale om det, der mere håndgribeligt gjorde mig utilpas ved Klubben:

”Jeg skal altså tjene jeres gruppe ved at være lokkedue for en flok psykopater? Jeg skal gå og vente på, at Hanif pludselig står foran mig og slår mig ihjel?”

”Fik jeg sagt det med fængsel og mordanklage i Cornwell-Grafton? Fik jeg sagt, at en hel skudefuld svært bevæbnede kvinder og mænd passer på dig i et klima, der er til at holde ud, og at du i stedet kunne have siddet varetægtsfængslet i Cornwell-Grafton, hvor det vel at mærke sner lige nu, og hvor risikoen for at få den der virus er overhængende?”

”Kunne I ikke have været så venlige at bruge jeres tid på at finde frem til den, der har manipuleret de overvågningsbånd, i stedet? Så havde jeg hverken siddet varetægtsfængslet i en by med dårligt vejr eller foretaget mig gakkede ting på kommando på et ferieresort, hvor jeg føler mig inderligt malplaceret. Sandheden er, at I bruger mig. Og så skal jeg ovenikøbet være taknemmelig.”

”Quid pro quo,” sagde Selander. ”Noget for noget. Det er nu engang sådan, verden fungerer. Det er sådan noget, jeg husker, når du ikke vil smøre mig ind på ryggen.” Vi sad lidt i tavshed, hvorefter hun gik i gang igen: ”Nu har jeg forklaret det, så det er til at forstå, og bare rolig. Du bliver adviseret, før han lander i lufthavnen. Når du modtager ordren ’gå op på dit værelse’, så skal du lystre.”

”Jaså,” sagde jeg med al den sarkasme, jeg kunne mønstre, og bundede så næsten hele glasset. Hvem fanden troede de, de var? De kunne da selv gå op på deres børneværelser – og skamme sig.

”Herligt. Jeg tænkte på i morgen,” sagde hun sødt. ”Det er juleaften. Hvorfor går vi ikke ud og spiser? Jeg kender en lækker restaurant, hvor de laver den bedste shuwa – du ved, det der langtidsstegte kød, Bill talte om?”

”Jeg bliver her og forestiller mig det langtidsstegte kød. Jeg kan ikke spise uden at drikke. Jeg kan ikke være her uden at drikke. Andet, du ikke ved, som du burde vide?”

Hun grinede. ”Ja, ja. Vi bestiller cola og tager et par flasker med i tasken og tanker op med vin under bordet. I den belysning kan de ikke se forskel.”

”Ligesom til festerne i syvende klasse? Ja, det lyder pragtfuldt.”

”Du er da frygtelig sur. Man må jo nørde sig frem.”

Jeg fuldskummede. Hadede det hele. Hadede Selander. Hadede Sam. Jeg havde ingen venner. Kun tilfældige fremmede af forskellig etnicitet. Som nu bød sig til. Og nu lænede hun guddødeme sit hudfarvede legeme ind mod mig og klappede mig moderligt på låret.

”Nå, du må hellere få sovet. Så er du så god som ny i morgen.” Hun rejste sig.

”Vent lige lidt,” sagde jeg og hev den diminutive revolver op af tasken med to fingre. ”Den her må du gerne tage med. Jeg vil ikke have den.” Jeg rakte den til hende med to fingre, som var det en død rotte.

”Den kan jeg ikke tage imod. Du har fået den; du beholder den.”

”Hvis jeg skal efterkomme det urimelige ønske …”

”Krav, ikke ønske.”

Jeg undertrykte et raseri i fremmarch. ”Hvis jeg skal efterkomme det urimelige ønske, skal jeg vide, hvordan man sikrer den. Jeg får angst af at gå rundt med den i tasken.”

”Man kan hverken sikre eller afsikre den. Du trykker bare på aftrækkeren, når du vil have den til at gå af. Den kan ikke gå spontant af i din taske eller din lomme, og heller ikke hvis du taber den. Så du kan roligt lade den ligge.”

”Det kan ikke passe.”

”Du kan få en nøgle til den, som låser helt, så den ikke virker. Men det er jo vanvid med en revolver, som man pludselig får brug for. Så står der en fæl karl foran en, og så er man jo død, før man overhovedet finder nøglen. Så den har du ikke fået med. Men her…” Hun trak et sort læderhylster op af sin taske. ”Det er altid godt at passe på sine ting.” Hun tog pistolen og puttede den i hylstret. ”Voila.”

”Er den ladt?”

”Jep.” Selander tog den ud og trak tromlen fri og viste mig, at der sad fem patroner i.

”Eeew. Jeg får angst. Tag dem ud.”

”Hold op. Der sker ikke noget, medmindre du trykker af – og inden jeg glemmer det…” Hun trak to bundter patroner, hver med fem i, op af tasken. ”Så skal du lige have de her moonclips. Når tromlen er tom, fyrer du bare sådan en karl op i den.”

Jeg gloede skrækslagent på den. ”*Fyrer den op*?”

”Ja, du trykker den ned i tromlen. Men altså – jeg forstår ikke, at de ikke har givet dig en mere rekylsvag sag …”

”Åh gud!” Jeg begravede hovedet i hænderne.

”Der er et øde strandstykke mellem to små moskéer ikke så langt herfra. Vi kan tage ud og øve i morgen, hvis jeg kan skaffe noget mere ammunition. Vi kan også tage i ørkenen. Det er nok bedre, så vi ikke risikerer at skræmme eventuelle moskégængere.”

”Åh gud!” gentog jeg ind i mine hænder. Derpå kiggede jeg op og bekendtgjorde, at jeg skulle sove nu.

”Vi ses til morgenmaden. Jeg er der ved 9-tiden.”

Så vidste jeg, hvornår jeg skulle holde mig væk.

Hun blinkede til mig og lukkede sig selv ud.

I samme øjeblik indløb en sms: ”Skal du sove alene i aften?”

”Ja. Hvem spørger?”

”Mahmoud, selvfølgelig.” Efterfulgt af et hjerte. Jeg fik kvalme.

”Jeg kender ikke nogen, der hedder Mahmoud, og jeg skal sove.”

”Jo, du gør. Du vidste bare ikke, jeg hed Mahmoud. Jeg fik ikke præsenteret mig.”

”Hvor har du mit nummer fra?”

”Det er ikke godt at vide.”

”Gå op på dit værelse,” skrev jeg og godtede mig.

Jeg gik i bad og fik med stort besvær alt sandet ud af alle afkroge. Jeg måtte konstatere, at jeg aldrig blev en fan af sand.

Da jeg iført hotellets tykke badekåbe kom ud fra badeværelset, bankede det på døren. Jeg blev stiv af skræk, og det blev kun værre, da håndtaget bevægede sig og blev ved. Jeg bakkede hen mod bordet, hvor revolveren lå, og fattede den. Så åbnede jeg døren med venstre hånd, mens den højre holdt revolveren rettet mod … ham fra tidligere på dagen. Hvad var det han hed? Mohammed? Mahmoud? Abdul? Aswan? – eller er det kun dæmninger, der kan hedde det? Pæn nok og det hele, men temmelig fatsvag. Jeg stillede mig i bredstilling og tog fat om revolveren med begge hænder og sagde: ”Er du kommet for at få noget?” Han hævede begge arme, anlagde bedemandsudtryk og bakkede ud af mit synsfelt, hvorpå jeg smækkede døren i med foden.

Jeg kiggede beundrede på min Smith & Wesson-ven. Den var jo fantastisk! Den virkede! Den passede på mig! Så lidt møgkællingefims skulle der til for at etablere et varmt og nært forhold til en genstand, jeg for få minutter siden frygtede og hadede.

Jeg lagde den på natbordet, sendte den et kærligt blik, slukkede lyset og faldt i søvn.

**21**

Så står han der med ryggen til os. Til latinske rytmer står han dér, i ulastelig hvid habit og stetsonhat, og kigger ud over en velbesøgt swimmingpool: ”Here we go: All the fellas in the house say: Ho! All the ladies in the house say: Ah!”

Han går ned til et hjørne af poolområdet, hvorfra man lige kan skimte Biscayne Bay, og sætter sig over for en meget grim mand: ”Det tager 45 minutter at komme til lufthavnen,” siger Raylan Givens, manden i det hvide tøj, ”men du når det lige, hvis du kører inden for de næste to minutter.” Den meget grimme mand, som er i færd med at spise, tørrer sig om munden med en hvid serviet og siger: ”Sig til, hvis jeg har misforstået det, min fine ven, men du gav mig da til kvart over 2, ikke?”

”Jo,” siger Raylan. ”Og det betyder, at du har to minutter.”

Den meget grimme mand sukker dybt. ”Altså, jeg er jo kommet her, siden jeg var knægt, lige siden der ikke var andet her end gamle jøder og gamle cubanere. Og for at sige det ligeud, så elsker jeg det her sted. Det gør jeg virkelig. Jeg elskede det dengang, og jeg elsker det nu. Så jeg skal ingen steder. Så …. spis nu noget mad sammen med mig. Er du sulten?” Raylan laver en afvisende grimasse, og den meget grimme mand fortsætter: “Jeg siger dig, at hvis du afstår – vi taler om byens bedste krabbekage. Jeg sværger. Meget bedre end det lort, vi fik i Managua. Kan du huske det? Jeg ved ikke, om de var mexicanske, puertoricanske, jeg ved ikke, hvad det var for noget, men det var noget lort. Kan du huske det? Jeg kunne ikke fordrage det.”

”Det var fint nok,” siger Raylan uinteresseret. ”Jeg fik noget svin, der smagte udmærket. Du har et minut tilbage.”

”For et sekund siden sagde du to minutter. ”Hvad foregår der?”

”Ja, tiden flyver, ikke?”

Den grimme mand griner. ”Dig. Du er sgu noget for sig. Jeg fortalte mine venner her til morgen, at du kom hen til mig i går og truede mig. ’Hvis du ikke er ude af byen om 24 timer, skyder jeg dig uden varsel!’ Hold nu op! Hvad er det dog for noget? De troede, det var en vits, og begyndte at grine.”

”Fortalte du dem også om den mand, du dræbte? Hvordan du gjorde det? Det var der nemlig ikke noget sjovt ved.”

”Måske skulle jeg have slået dig ihjel, så? Måske begik jeg en fejl.”

”Måske. Det kan vi alle komme til.”

”Giv mig lige lidt snor her, okay? Tæller det slet ikke, at jeg lod dig leve?”

”Jeg giver dig snor nu,” svarer Raylan. ”Du kan rejse dig op og gå. Tredive sekunder.”

”Hvad har du da tænkt dig at gøre?” spørger den meget grimme mand. ”Hva’? Foran alle de her mennesker vil du trække dit håndvåben og skyde en ubevæbnet mand?”

Raylan smiler. ”Du er altså ubevæbnet?”

”Du har øjne i hovedet. Kan du se en skyder nogen steder på mig?” Den meget grimme mand trækker ud i sine jakkeskøder. Ingen skyder at skue.

”Tyve sekunder,” siger Raylan med stenansigt.

”Okay.”

De stirrer ordløst på hinanden. Det er ikke længere sjovt. Det er underlægningsmusikken enig i. Slet ikke sjovt længere.

”Ti,” siger Raylan.

”Ved du hvad – helt ærligt?” svarer den meget grimme mand surt. ”Du kommer her og forstyrrer mig, nægter at spise sammen med mig. Sikke noget pis. Noget forpulet pis.”

De nidstirrer hinanden; musikken bliver højere og mere ildevarslende, og nu trækker den meget grimme mand sit håndvåben, men Raylan skyder ham i brystet, før han overhovedet når at sige et ord, og endnu mens hans pistol hænger i luften. Og jeg kiggede meget nøje efter. Det var faktisk derfor, jeg ulejligede mig med at gense de første to minutter og enoghalvtreds sekunder af det allerførste afsnit af *Justified* – for at se, om Raylan skød ham med en eller begge hænder om skyderen.

Og endelig, midt i min forelskelse i Raylan går det op for mig, at han selvfølgelig ikke skyder med to hænder. Han er mesterskyttens mesterskytte og kunne ramme en ufærdig tanke på en kilometers afstand. Det er mig og de andre umuliusser, der skal bruge begge hænder.

”Begge hænder,” tænkte jeg dagen efter og mærkede potensen fra fornøjelsen ved at sigte på Mohammad/Mahmoud og se hans reaktion i min døråbning. Selander og jeg var kommet ud i en ørken, der var grå, hvor den burde have været gul eller rød ligesom Wadi Rum, hvor jeg for mange år siden havde overnattet i et beduintelt sammen med en lystig beduin. Denne ørken, hvad den så end hed, var bare trist og grå.

Selander havde stillet seks tomme dåser Oman Dew, noget klæbrigt citronsaft, på række oven på en ligeledes grå kampesten. Og så stod jeg der med revolveren i begge hænder, mens jeg mumlede ”begge hænder” til mig selv som et mantra og gennemspillede skydeøvelsen fra for tredive år siden igen og igen. I min erindring holdt jeg den lille Beretta, som de havde givet mig, i én hånd, hvad der forklarede, at kuglen sejlede op i luften og endte langt uden for min synsvidde og også forklarede seks onde mænds onde latter. Jeg nægtede at indse, at jeg selvfølgelig havde holdt Beretta’en med begge hænder, og at kuglen alligevel bare sejlede af sted, og at min reviderede erindringsbid alene havde til formål at skærme min ære.

Men dér stod jeg altså midt i ørkenen uden stetson og iført en lang, hvid og meget poset sommerkjole og var ved at blive kogt i middagssolen, mens mine arme, der holdt om min Smith & Wesson, begyndte at blive trætte og sitre. Min finger nægtede at adlyde og trykke på den skide aftrækker.

”Tryk af,” sagde Selander for gud ved hvilken gang. I stedet sænkede jeg armene og kiggede håbløst på hende.

”Jeg kan ikke. Jeg kan ikke engang holde armene stille.”

”Selvfølgelig kan du ikke det, når du står med dem sådan i en lille evighed. Sigt og tryk af. Hvor svært kan det være?”

”Ja, men fingeren lystrer ikke. Jeg siger *tryk af* til den, men den gør det ikke.”

”Hvor er du irriterende,” sagde hun og skubbede mig til side, fremdrog et lidt større håndvåben end mit og mejede samtlige seks dåser ned med seks skud. Jeg kunne slet ikke kende hende længere og blev en smule ængstelig.

”Hvor har du lært det henne?”

”Ikke godt at vide,” sagde hun.

”Det er virkelig ikke særlig svært,” fortsatte hun. Så hentede hun de sønderbombede øldåser ind fra nær og fjern og stillede dem igen på rad og række på kampestenene, så de lignede en krøblingeudstilling for dåser. ”Prøv igen,” sagde hun lidt for alvorligt for min smag.

Jeg sank en klump og stillede mig igen til at sigte, mens Selander rettede på min fodstilling. ”Okay, tryk så for *helvete* af.”

Igen stod jeg der med den diminutive revolver og strittede med armene til ingen verdens nytte. Jeg kunne ikke kende mig selv. Jeg var hende, der uden at blinke sendte 28.000.000 lammende volt gennem den ene misdæder efter den anden. Men skyde en skide dåse? Næ nej.

”Hanif ved, hvor du er, og han kommer, før du ved det, og han har kun én ting i hovedet, nemlig dig. TRYK SÅ AF,” skreg hun, så jeg blev bange og uafvidende kom til at trykke af og dermed trodse en meget stærk kraft i mit ubevidste, der var saftspændt af skydetraumer, for pludselig røg jeg bagover, mens en kuglede hvinede op mod en helt skyfri, stærkt blå himmel med et brag, der fik mine trommehinder til at vibrere smertefuldt og efterlod en klistret fornemmelse af at have spindelvæv i hjernen.

”Hmm. Tænkte det nok. Der er for meget rekyl på den satan,” sagde hun. ”Prøv igen.” I mine beskadigede ører lød hendes stemme som en hvisken fra det ydre rum.

”Nej,” sagde jeg og lagde revolveren i hylstret og videre ned i kalveskindstasken med hænder, der rystede, og med en vedvarende fornemmelse af at have hjernen fuld af klistrede spindelvæv og en klar overbevisning om, at mig og den skyder aldrig blev venner. Jeg vidste, at der var over en milliard håndvåben i brug verden over og spekulerede, mens Selander råbte ad mig, over, hvor mange gange der mon blev affyret et skud fra denne milliard. Hvert minut bliver et menneske myrdet af et håndvåben, men hvor mange skud i minuttet? Mange tusind, gættede jeg på, om ikke andet så for at blokere lyden af Selander med tanker.

”Der er ikke noget med nej her. Du SKAL,” nærmest skreg hun i et toneleje, jeg aldrig havde hørt hende tale i, og hendes sædvanligvis blide øjne lynede. Jeg anede ikke, at der boede sådan en pulverheks inden i hende.

Men skulle det få mig til at lystre? Næ. ”Sådan skal du ikke tale til mig. Aldrig nogensinde.”

Jeg satte mig rasende ind i bilen og startede den. Og kom ikke ud af stedet, fordi automatgearet fik den til at hoppe i vejret og selvslukke, hvilket gav Selander mulighed for at flå døren op. Min værdighed og selvrespekt holdt i længden ikke til denne bil, men hov, nu slog Selander armene om mig: ”Undskyld, undskyld, nussika. Jeg er bare så bange for, at den karl skal få ram på dig.”

”Se det i øjnene,” sagde jeg iskoldt, mens det stadig ringede for ørerne. ”Jeg kommer aldrig til at skyde nogen. Og det kan du ikke ændre på.”

Hun sukkede dybt og holdt en pause, før hun sagde: ”Følg lige efter mig. Vi skal plukke et par urter på hjemvejen.”

”Er jeg undskyldt, når jeg ikke kan følge med her?”

”Ja,” sagde hun og var i mellemtiden blevet forvandlet til sit eget tåbeligt smilende selv.

Jeg kørte efter hendes bil og trøstede mig med, at jeg i morges i det mindste havde fået roomservice og set *Justified* i stedet for at glo på hendes hudfarvede hestefjæs hen over morgenmadsbordet. Det tænkte jeg hårdt på nu, hvor jeg lige var blevet skældt ud og lige om lidt opholdt mig i en urtehave (formodede jeg). I aften skulle jeg spise julemiddag sammen med selv samme hestefjæs, høre hendes underfundige klukken og finde mig i svar som: ”Det er ikke godt at vide.” Mens vi kørte op og op og op ad et kedeligt bjerg og ned og ned og ned i en kedelig bjergdal i noget, der ifølge min GPS hedder Hajar-bjergene, kom jeg i tanke om, hvorfor det dér *ikke godt at vide* generede mig i særlig grad. Det skyldtes, at jeg, da jeg engang for mange, mange år siden skulle undervise Mossad i profilering undergik en meget omfattende undersøgelse i lufthavnen. Her blev jeg blandt andet udsat for en iskold, stærkt usmilende sikkerhedskvinde, der havde bemyndigelse til at undersøge min endetarm for smuglervarer eller håndvåben, eller hvad det nu var. Da jeg stod dér foroverbøjet i den velkendte ydmygende stilling med trusserne nede og kjolen trukket op, havde jeg udbedt mig en forklaring på lige denne undersøgelse. Og hvad havde hun svaret? Nemlig: Ikke godt at vide.

Plukke et par urter, havde Selander sagt. Men nu havde jeg siddet på en hård sten i en næsten udtørret og under alle omstændigheder urtetrist flodseng i timevis og studeret den smånynnende Selander, mens hun proppede to store affaldssække fulde af noget, der kun kunne betegnes som en upåfaldende, lyserød blomst. Der var ikke et øje i nærheden, og jeg kedede mig.

”Er det ikke en smuk blomst?” sang hun glad, mens hun plukkede.

Jeg kunne muligvis ikke bruge en skyder, men jeg var heller ikke nem at narre, og hun plukkede ikke to sækfulde af en eller anden gennemsnitligt udseende blomst, fordi det var en ”smuk blomst”.

”Og hvem skal du så overraske med enorme mængder af denne smukke blomst proppet ned i to grimme affaldssække? Ser hun godt ud?”

”Hehehe,” sang hun. ”Den er go’ med dig.”

”Og hvad hedder så den smukke blomst, som du massemaltrakterer og afliver i affaldssække?”

”Det er såmænd en helt almindelig nellike.”

”Hvad skal du med den?”

”Tja. Hvad skal en smuk pige med en smuk blomst?”

”Hold nu op med det der. Hvad skal du med den?”

”Koge en lidt bitter, men kraftig ekstrakt.”

”Er den giftig?”

”Det skulle jeg mene,” sagde hun og kiggede tilfreds på sine to nu helt proppede poser. ”Alt ved den er giftigt.”

”Hvorfor har du så ikke handsker på?”

Hun kiggede overbærende på mig. ”Jeg skal putte det i munden, hvis det skal være giftigt.”

”Hvor giftigt?” spurgte jeg, stadig utryg.

”Hjertestop-giftigt i rette dosis. På Cornwell-Graftons hospitaler advarer de om ’ildebefindende’ – fx opkastning, diarré, sløvhed, hjerterytmeforstyrrelser og åndedrætspåvirkning, men det er, når et eller andet fjols er kommet til at tygge på et blad, eller et barn har suttet på det. Planten indeholder digitalislignende glykosider, som let optages fra tarmen, og når jeg koger den ind, skal der bare et par dråber i et glas, og så skal der gå lidt tid – det er faktisk det, der er smart her. Og så vupti: hjertestop.”

”Du er en heks. Skal du virkelig bruge så meget?”

Hun nikkede.

”Hvor mange …?”

”Ret mange, regner jeg med, et sted mellem fem og ti mand. Men jeg er ikke sikker.”

Jeg var ikke vild ved udsigten til nærmeste fremtid, og mens jeg ikke var det, bandt Selander knuder på poserne og smed dem om i bagsmækken på sin røde leje-Ford.

Min blege Nissan gjorde de sædvanlige automatgearsknuder og hoppede af sted på vejen, indtil jeg fik den under kontrol, og så fulgte jeg Selander op og op og op ad bjerget gennem det ene frygtelige hårnålesving efter det andet og ned og ned og ned, og jeg spekulerede på, hvordan hun havde tænkt sig at smugle sækkene ind, uden at nogen hævede øjenbryn eller stillede spørgsmål. Men så viste det sig, da vi nærmede os det store anlæg ved havet, at hun kørte forbi den afkørsel, der førte til vores domicil, og helt ned i bunden af komplekset, hvor en kæmpevilla lå som en form for ejendomspunktum med anlægget som nærmeste nabo og de ørkenagtige vidder på den anden side.

”Hvad skal vi her?”

”Aflevere sækkene til Mahmouds mor,” sagde Selander og åbnede bagsmækken. ”Tag lige den ene.”

”Mahmoud? Ham, jeg knaldede med?”

Hun kiggede målløst på mig. ”Har du knaldet med ham? Nej, hvor indiskret.” Hun tog fat i en sæk og nikkede mod den anden. Jeg gik ud fra, at det betød, jeg skulle tage den.

”Indiskret? Hvorfor det?”

Hun trak på skuldrene og gik hen mod hoveddøren. ”Fordi.”

Hoveddøren åbnede sig og en lille, hijabklædt kvinde, der så ud til at være nogle år yngre end mig, smilede til os og sagde noget uforståeligt på arabisk. Hun trådte til side og lod os komme forbi med sækkene og ind i en herskabelig gang med marmor på gulv og væg. I bunden af gangen stod Mahmoud og smilede og tog først Selanders sæk, så min. Vi fulgte efter ham, da han bar sækkene ud i et kæmpekøkken, hvor fire store gryder stod klar på et komfur, der lignede et professionelt restaurantkomfur.

”I kender altså hinanden, kan jeg forstå?” sagde Selander og så stramt fra mig til Mahmoud. Vi nikkede begge og kiggede ned i marmorgulvet, fordi vi havde været uartige. ”Men kender du også Mahmouds baggrund?” spurgte Selander mig.

Jeg nikkede. ”Ja, han er ingeniør fra CalTech,” sagde jeg. ”Meget imponerende.”

Der gik et øjeblik, før hun sagde: ”Han har projekteret hele byggeriet, og jeg mener ikke villaen, men hele resortet.”

”Wow,” sagde jeg og tænkte, at han i så fald måtte være ældre end som så. ”Og Aysha Aliofkhazraei, hans mor,” – vi smilede begge til hans smilende mor – ”har tilbudt at indkoge mine nelliker. Hun er kemiker og har i årevis undervist i anvendt kemi på Sultan Qaboos University.”

Moren smilede og sagde en hel masse på arabisk, der fik Mahmoud til kærligt at tage hende om skuldrene.

”Vi siger mange tak,” sagde Selander og samlede hænderne foran brystet som en hilsen til Aysha. Mahmoud fulgte os ud.

”Skal hun så stå hele juleaften og indkoge urter for dig?” spurgte jeg, da vi gik tilbage til bilerne.

”De holder jo ikke juleaften, vel?” Hun himlede med øjnene. ”Det er bare en almindelig hverdagsaften for hende.”

Nå ja. Da jeg satte mig ind i bilen, stod Mahmoud stadig i døren og smilede til mig. Jeg vinkede tilbage og mærkede trangen til en Vecchia. Som jeg fik få minutter senere liggende på sengen med *Justified* på fladskærmen: Ava, min navnesøster, sad nu i fængsel, og nogle sværtbyggede fængselstrunter havde skåret alt håret af hende med en indsmuglet kniv. Mærkværdigvis lignede hun en, der netop havde aflagt besøg hos frisøren. Deputy US Marshal Raylan Givens løslod en vild familie, der var i stand til lidt af hvert, og hans kolleger protesterede, mens han trak på skuldrene og sagde: ”Man er jo nødt til at give dem lidt snor, hvis de skal kunne hænge sig selv.” Pludselig gik det op for mig, at det var det, Hanif fik: lidt snor, så han kunne hænge sig selv. Eneste problem var naturligvis, at snoren var mig.

Jeg gik i bad og brugte derefter en rum tid på at gøre mig selv ulasteligt lækker. Og netop som jeg var klar, bankede det på døren.

**22**

Jeg kunne ikke forstå, hvorfor vi partout skulle køre i to biler, og enten vidste Selander det heller ikke eller også nød hun i fulde drag sin magt over min ubændige nysgerrighed. Det virkede ikke hensigtsmæssigt med to biler, eftersom vi naturligvis havde i sinde at drikke meget store mængder vin. Det gjorde ikke tobilsdiktatet lettere at forstå, når man tog i betragtning, at turen til Muscat varede en time – hver vej.

Så sad vi pludselig dér med et glas cola hver, i en fin restaurant fyldt med voksne mennesker, der uden at rødme drak kulørte plantedrikke og lo og pjattede. Uden alkohol – hvordan kan det overhovedet lade sig gøre at pjatte og le uden alkohol? Et par af deres drinks var grønne. Jeg gøs. Det kunne jo tage livet af enhver spiseoplevelse og mindede mig om, at jeg kort efter den israelske analinspektion i lufthavnen blev inviteret til at spise påskemiddag med de muntre fætre fra Mossad – masser af beigefarvet koshermad, sodavand og ugæret brød – og deres koner, som grinede og pjattede i al ædruelighed. Det kommer jeg aldrig til at forstå. Det kræver dumhed eller en middelsvær promille at grine over noget som helst i denne verden.

”Kig ned under bordet, og skynd dig at bunde den cola,” sagde Selander, da jeg oplyste, at jeg ikke havde drukket cola, siden jeg var fjorten. Jeg gjorde som befalet og fik straks øje på den store boksvin, der stod ved Selanders fødder.

”Boksvin?” Jeg rynkede på næsen.

”Noget meget fin australsk vin, som de bruger til enkeltglasopskænkninger på resortet,” sagde hun og kiggede sig omkring, før hun hældte sin cola ud i en plante i vindueskarmen. Jeg fulgte trop og så først bagefter, at et helt bord fyldt med hijabklædte kvinder iagttog os målløst og blev ved med at kigge, da Selander snuppede mit glas og dykkede ned under bordet med det.

Vi skulle have haft en smagsmenu, men blev enige om at nøjes med shuwa, fordi Selander ikke mente det passende at komme sent hjem af hensyn til Mahmouds gamle mor, der efter alt at dømme var yngre end mig. Shuwaen viste sig da også at være fuldt så lækkert, som Bill havde beskrevet det: afsindigt mørt kød tilberedt med krydderier, jeg slet ikke kendte. Vores pakistanske tjener smilede huldsaligt ad vores glas, og jeg er sikker på, at de tidligere havde været ude for et par kuffar, der gjorde det samme.

”Glædelig jul,” sagde vi til hinanden, da vi skålede. Efter et par glas var Selander øjensynlig klar til at fortælle mig, at Mahmoud havde slået sin far ihjel, da han under sine udlandsstudier engang var hjemme på ferie. For da han kom hjem, havde faren netop sendt Aysha på hospitalet med så mange brækkede knogler, at det tog flere år at få hende til at fungere normalt; hun havde indre blødninger, de måtte fjerne milten, og hun svævede i lang tid i overhængende fare for at dø. Hun døde ikke, men hun kom aldrig til at arbejde igen. Mahmoud var vokset op med farens temperament og hans vold, og han var vant til at skulle forsvare sin mor og havde forgæves forsøgt at få hende til USA. Faren var en af Sultan Qaboos’ meget nære rådgivere, og han var derfor urørlig og ville ikke tillade en vanærende skilsmisse. Da Mahmoud kom hjem til Oman og så sin mor i respirator og gips, var han med det samme taget ud i ørkenen og havde gravet en grav til faren, hvorpå han var kørt hjem og havde inviteret ham på en far/søn-tur i ørkenen. Bare de to og nakkeskud ved siden af graven.

”Hvordan undgik han at blive opdaget?”

”Aner det ikke.”

”Men han var altså en oplagt rekrut til Klubben?”

”Som sådan, ja. Men jeg ved ikke, hvordan det kom i stand. De er begge nogle utrolig venlige mennesker, Mahmoud og Aysha, og når man ser på den lille Aysha, fatter man næsten ikke, hvordan nogen kunne finde på at skade hende.”

Klokken 21.30 ønskede vi igen hinanden glædelig jul og kørte hele vejen tilbage i hver sin bil.

Da vi side om side parkerede foran vores nye hjem, ringede Selanders telefon. Hun kunne fortælle, at Mahmoud kom med afkoget om lidt. Netop da kom en busselette til standsning lige foran udgangen. Ud myldrede en række kvinder, og jeg gloede nærsynet ud af ruden og talte: syv i alt. Den ene efter den anden, som tilsammen udgjorde en slags repræsentationens Noahs Ark: tykke og tynde, høje og lave, langhårede, korthårede, velklædte damer, og andre, der så ud, som om de lige var lukket ud af et fængsel og trængte til at blive afluset. Men fælles for dem alle, selv den spinkle kvinde med hoftelangt hår og tårnhøje stiletter, var den umiskendelige møgkællingefims, der udgik fra dem.

Selander trak mig hen til et buskads, som lå i skygge for kompleksets mange lamper. Hun hviskede: ”Jeg er ikke autoriseret til at fortælle dig det her. Men de kvinder skal tage sig af Ha…”

”… ram?”

Hun nikkede.

”Så mange kvinder til en helt almindelig psykopat, der tror, han er guds halvfætter?”

Hun rystede på hovedet. ”Han kommer jo ikke alene.”

”Hvornår kommer han – de?”

”Hvis de ikke kommer i morgen, kommer de ikke. Oman lukker for indflyvende trafik i morgen på grund af virussen. WHO har erklæret D56-pandemi nu. Og der er nu pludselig 267 smittede mennesker i Oman.”

”Jeg vil hjem. Jeg vil ikke smittes.”

”Der er 2500 smittede i Cornwell-Grafton i øjeblikket, så jeg tror ikke, du vil hjem – til virus OG Sam. I øvrigt er alle de smittede i Muscat, ikke her.”

Nå ja, og hvor skulle jeg så vide det fra? Der var ingen, der afleverede aviser foran min dør. Selander gav mig en albue og nikkede i retning af en lille skikkelse, den sidste i rækken, der nu marcherede ind ad vores indgang. ”Kan du kende hende der?”

Mon ikke. Jeg ville kunne genkende P.J. i alle former for mørke, om hun så var viklet ind i dobbeltburka eller klædt ud som løve. ”Hun har værelset ved siden af mit,” hviskede Selander, ”hvis du vil tale med hende.”

Da bygningen havde opslugt samtlige nysankomne, spurgte jeg: ”Hvad er der sket? Hvorfor har de – I – ændret mening og lukket hende ind?”

”Vi … de manglede folk, og hun blev ved med at presse på. Hun har også ændret sig på det seneste.”

”Jeg tror, hun har fået justeret sin medicin. Ved du, hvad hun fejler?”

”Jeg tror ikke, hun fejler noget eller får medicin. Hun er bare sådan.”

Nej. Sådan, som hun er, er ingen *bare*. Og ingen, der *bare* er sådan, bliver fra den ene dag til den anden pludselig rationel og afdæmpet. At milde Selander var blevet en pulverheks fra den ene dag til den anden, kunne skyldes stress fra nye og presserende omstændigheder, men P.J. blev ikke uden hjælp pludselig rationel og afdæmpet. Jeg bad til, at jeg ikke ville undergå nogen stressrelaterede forandringer, eftersom jeg som bekendt er overordentlig tilfreds med mig selv.

Vi forlod buskadset og gik ind ad hovedindgangen og op ad trappen. Jeg hørte skridt bag os og vendte mig. Mahmoud kom gående med en sort plasticpose forsigtigt i favnen, og sammen styrede vi alle tre mod Selanders værelse. Da døren var lukket bag os, tog Mahmoud en glaskolbe op af posen og gav den til Selander.

”Du må lige se på, om koncentrationen er, som den skal være. Min mor turde ikke indkoge væsken yderligere, for vi vidste ikke helt nøjagtig, hvor langt den skulle række.”

Selander holdt kolben op mod lyset. ”Super. Det ved vi i morgen. Det ser rigtig fint ud. Jeg analyserer koncentrationen og laver et eventuelt yderligere indkog, når jeg kender det nøjagtige antal.”

”Jeg går lige ind til P.J.,” sagde jeg og gjorde mine til at gå, og da jeg åbnede døren og smuttede ud, smuttede Mahmoud med. Udenfor spurgte han: ”Skal du sove alene i nat?”

Jeg smilede venligt og sagde, at ja, det skulle jeg. Nok var han smuk og imponerende, men jeg var smånervøs og egentlig ikke sikker på, at jeg kunne koncentrere mig om … den slags. Ikke hans skyld: Han havde demonstreret både upåklagelig tidlig sædadgang og et imponerende CV, og hans mejslede træk var svære at overgå. Det var egentlig også ret sexet, at han havde myrdet sin far.

”Godnat,” sagde jeg derfor næsten kærligt til ham og gik hen mod naboværelset, hvor P.J. angivelig skulle gemme sig, og bankede på.

”Hvem er det?” lød det næsten med det samme.

”Mig,” sagde jeg.

Hun smækkede døren op og kiggede lidt surt på mig. ”Er du klar over, hvor mange der hedder Mig i denne verden?”

”Mange?” Jeg ventede på, at hun skulle holde op med at fylde i døren, så jeg kunne komme ind. Mahmoud stod stadig foran Selanders dør og sendte klæbende, påtrængende, håbefulde og rent ud sagt uvestlige blikke til mig. Jeg smilede til ham; han kunne ikke gøre for det.

Og når jeg siger, at han ikke kunne gøre for det, hentyder jeg til det andet ord, jeg også brugte: uvestligt. De, der er gamle nok til at have set *Fagre voksne verden*, ved, hvad jeg mener. Her jager en 21 år gammel Dustin Hoffmann en kvinde, han har forelsket sig i, ubønhørligt, ubændigt og helt uanfægtet af hendes tydelige afvisninger. Her er en forelsket fyr, der ikke tager et nej for gode varer, tænkte vi begejstret dengang i 1967. Kunne det blive mere romantisk? Nej, var vi enige om. I dag ville vi kalde unge Dustins adfærd stalking, hverken mere eller mindre. En stor del af mig bor stadig i 1967. Og en stor del af Mahmoud og hele Mellemøsten bor der også.

”Kom dog ind i stedet for at stå der,” råbte hun inde fra værelset. Ud over smilet sendte jeg ham nu et lille fingervink og forsvandt så ind på P.J.s værelse.

Hun var gået i gang med at pakke ud. Hendes kuffert lå opslået på dobbeltsengen, og nu fragtede hun sorte cocktailkjoler over i skabet og hængte dem på bøjler.

”Har du haft en god tur?” spurgte jeg lamt, men i overensstemmelse med takt og tone.

”Fandeme langt. Jeg har dødondt i ryggen. De idioter på lorteflyselskabet Pegasus har sørget for lortesæder, der ikke kan justeres, og så har de fjernet håndlænene. Jeg hader de lortetyrkere.”

Hun åbnede altandøren. ”Her stinker af rengøringsmidler.”

Plejede hun at bande så meget? Sådan huskede jeg det ikke.

”Seneste om min lille sag med Sam?” spurgte jeg som det første.

”Seneste om Sam er, at han er røvhamrende indlagt på intensiv med D56 i overhalingsbanen – høj, høj feber på fjerde dag og vejrtrækningsproblemer. Folk dør sgu af den her lortevirus. De bliver kvalt, fordi lungerne har svært ved at optage ilt. Pisseirriterende. Hans kone fik ham indlagt, fordi han insisterede på at gå på arbejde med over fyrre i feber. Han nåede at blive en supersmitter, før hun trådte til – hvad er det nu, hun hedder?” Jeg trak på skuldrene.

”Hele stationen er nu for helvede i karantæne – altså, det betyder, at de skal blive derinde og ikke forlade det lortested i tre uger. De får mad bragt til døren tre gange dagligt …”

”Lortemad?” foreslog jeg elskværdigt.

”Det ved jeg fandeme ikke, men de kan ikke stille så meget op, når de nu ikke må gå ud. Der er udgangsforbud i hele staten nu. Jeg slap ud, lige på et røvhår og med det allersidste pissefly.”

Jeg var rystet over, at det vitterligt var så alvorligt. ”Nu dør han ikke, vel?”

Hun trak på skuldrene. ”Hvem ved?”

”Og det manipulerede overvågningsbånd. Hvordan ligger landet med det?”

”Jeg fik idioten overtalt til at lade STS se på det …”

”Hvem er det?”

”Statspolitiets Tekniske Specialenhed. Jeg har gennemgået det med nogle røvhuller, der ved noget om de ting, og de sagde, at det helt åbenlyst var en fake. Ved ikke hvordan. Det så sgu okay ud for mit utrænede blik. Jeg ved kun, du ikke har gjort det – ræsonnerede den vej.”

”Og det ved du hvorfra?”

Hun kiggede overrasket på mig. ”Fordi du, selvom du foretager dig mange virkelig dumme ting, ikke gør sådan noget. Det er helt utænkeligt.”

”Tak for det,” sagde jeg. ”Det har virkelig plaget mig, at Sam kunne tro sådan om mig.”

”Nå ja, men husk lige på, at uanset hvad teknikerne finder frem til, så har han fandeme troet sådan om dig. Det sutter, jeg fucking ved det.”

Det gjorde det faktisk. Men jeg parkerede tanken til senere og til fordel for en anden, for jeg kunne høre det på besværgelserne og se på hendes rykvise kropssprog, at hun allerede var gået over til mørkets kræfter.

”Jeg skal lige lynhurtigt bruge dit toilet,” sagde jeg og forsvandt ind på badeværelset og fandt PDA’en i kalveskindstasken. Den trængte til at blive opladt, men kunne vist lidt endnu. Jeg aktiverede optagefunktionen og satte den i en lille lomme på tasken. Det måtte være min tur til at være nederdrægtigt udspekuleret.

”Fortæl mig, hvad der sker. Hvorfor vil Klubben pludselig have dig alligevel?” spurgte jeg, da jeg igen var fri af toilettet og med tanke på dengang, hun uden mit vidende havde optaget vores samtale og fået mig til at sige belastende ting, som anklagemyndigheden kunne bruge mod mig.

”Jeg tror sgu,” begyndte hun, mens hun hængte sorte jakkesæt, der bestemt ville gøre sig på stranden, ind i skabet, ”at de lige nu ikke har råd til at være så skidehamrende kræsne. De har gang i mange store projekter samtidig …”

’Projekter’. Jeg smagte på ordet, og en pervers, lille ånd inden i mig morede sig. Hun gik videre med sorte nederdele; satte sorte stiletter i str. 36 ind i skabet. Jeg fikserede på hendes (sorte) toilettaske og fik en uimodståelig trang til at ransage den.

”Og så tror jeg,” fortsatte hun, ”at det ikke er gået deres lortenæser forbi, at jeg er mere … stabil i hovedet end nogensinde.”

”Har du fået piller?”

Der gik en trækning hen over hendes ansigt.

”For hvad dog? Næ. Jeg tog bare en beslutning. Ved nærmere eftertanke gjorde det indtryk på mig, at jeg havde behandlet dig så skidt. Og jeg føler mig mere samlet og relevant end nogensinde.”

Det psykiaterudtryk igen. Det stod i utallige patientjournaler. *Pt. er i dag samlet og relevant*. Det ved jeg, fordi jeg indimellem arbejder sammen med nogle af professionens fornuftige eksemplarer, som trods alt findes. Jeg er for eksempel samlet og relevant, siger de. Selvfølgelig er jeg det. Men en eller anden psykiater havde sagt det til hende for nylig. Der var et par uger, kom jeg i tanke om, hvor jeg slet ikke havde set hende. Havde hun været indlagt? Under alle omstændigheder: Hun løj.

”Så … hvilke instrukser har du fået?”

Hun smilede satanisk til mig. Muligvis samlet, ikke særlig relevant. ”Du ved godt, jeg ikke må tale om det shit,” sagde hun.

”Nej, hvor i alverden skulle jeg vide det fra?” sagde jeg for at smøre hende.

Hun virrede lidt med hovedet og kiggede så på mig med den form for indtrængende blik, man kan være så heldig at møde på den lukkede eller i en gyserfilm.

”Nå nej, for helvede. Du er jo bare … lokkeduen.”

”Ja, og lokkeduen vil gerne vide, hvordan det kan være forsvarligt at indlemme dig i en mission, der har til hensigt at eliminere en person, du gerne så holdt i live, så han kan formere sig mest muligt med henblik på at forbedre den menneskelige race med sine høje kindben, og hvad du ellers har stirret dig blind på?”

Hun tog toilettasken og forsvandt ind på badeværelset og stillede den på håndvasken, så vidt jeg kunne se. Hun dukkede op i døren og så spekulativ ud.

”Hmm. Du har en sateme en pointe. Det skal jeg lige tænke over.”

”Hvis Klubbens mål er at eliminere Hanif, er du så helt sikker på, at det er noget, du kan medvirke til?”

”Ja,” sagde hun uoverbevisende og forlod badeværelset. Der gik lidt for lang tid mellem spørgsmål og svar.

”Forestil dig det her: Han er i gang med at kvæle mig.”

Hun kiggede uforstående på mig.

”Okay, forfra: Hvad er det for en skyder, du har?”

”Jeg har den ikke med. Jeg får en hernede.”

”Hvad er det for en, du har derhjemme?”

”Det er en Colt, gammel Colt Python. Hvorfor?”

”Luk øjnene, og forestil dig en scene, hvor han er i gang med at kvæle mig. Der er ingen andre til stede end mig, ham og dig. Du har din store, beskidte Python på dig – hvad gør du?”

Hun lukkede øjnene, og kort efter lavede hun en frygtelig grimasse. Hun tog sig til hovedet og lukkede øjnene. ”Åh nej, nu får jeg hovedpine.”

Jeg tog instinktivt et skridt bagud. Hovedpine var et virkelig dårligt tegn, når den opholdt sig hos hende. Samlet og relevant var den tyndeste fernis. Hun var farlig.

”Måske ville jeg skyde ham i benet. Det har jeg jo gjort før. Men …”

”Men hvad?”

”Han bliver jo så ked af det.”

”Undskyld mig, men jeg skal lige på toilettet. Tror, jeg har fået blærebetændelse af det poolvand,” sagde jeg og forsvandt igen ind på toilettet, men denne gang låste jeg efter mig. I hendes toilettaske fandt jeg risperidon og Fluoxetin. Jeg kendte risperidon som et antipsykotisk stof. Det andet vidste jeg ikke, hvad var. Jeg stod med begge dele i hånden og overvejede, hvad jeg skulle gøre. Var det smartest at snuppe dem, så Klubben ved selvsyn kunne konstatere, at hun var følelsesmæssigt ustabil? Eller lade dem ligge – og advisere Selander? Jeg kunne jo for fanden dø af det sindssyge apparat, rent bortset fra at hun egenhændigt kunne forpurre Klubbens planer, hvis hun kom til at tænke for længe over Hanifs fine forplantningsegenskaber. Jeg tog PDA’en op af tasken og tog et billede af pilleæskerne og forlod badeværelset. Inde i soveværelset klappede hun den tomme kuffert sammen og lagde den på kuffertholderen ved siden af det store fladskærms-tv.

”Er du med på, at missionen går ud på at eliminere Hanif og hans ligesindede?”

”Ja.” Hun kiggede rundt i rummet.

”Er det en mission, du kan støtte.”

”Ikke helt, nej.” Hendes kropssprog var meget ildevarslende nu. Hendes aura var iskold. Og hun bevægede sig nu så rykvist, at jeg ville have troet, hun var en robot, hvis jeg ikke havde vidst bedre.

”Hvad laver du så her?”

”Jeg har hovedpine, og jeg skal sove – kan vi tale om det i morgen?” sagde hun med ryggen til.

Jeg lukkede mig selv ud.

**23**

Han kom i morgen eller slet ikke, havde Selander sagt. Det betød, at han kom i morgen. Ingen tid at spilde.

Mahmoud stod stadig ude på gangen og ventede tilsyneladende på mig. ”Er du sikker på, at du vil sove alene i nat?” spurgte han.

”Mange tak for omtanken, Mahmoud, men jeg er meget sikker. Jeg synes, du skal gå op på dit værelse.” Jeg bankede forsigtigt på Selanders dør og holdt øje med P.J.s. Sæt, hun kom farende ud.

Selander lukkede op iført hudfarvet natkjole.

”Sov du?” spurgte jeg og myldrede ind. Mahmoud fulgte efter.

”Hun tager risperidon og Fluoxetin,” sagde jeg og viste hende billedet af de to pilleæsker.

”Nå, for søren. Det er stærke sager,” sagde hun. ”Antipsykotisk og angstdæmpende. Sikker på, det er hendes?”

”Nej, det er helt sikkert hendes mors. Det er derfor, de ligger i hendes toilettaske,” sagde jeg og vendte øjne. Hvis Selander indledte sit sædvanlige forsvar for P.J., fik jeg et bommesislag på stedet.

”Hermed er det etableret og indiskutabelt, at hun har en diagnose af en art, vi ikke bryder os om, og som hun bliver medicineret for – det er det ene,” sagde jeg. ”Hendes kropssprog tyder tillige på, at hun ikke tager de piller. Og hun bander som en …” Jeg havde lyst til at sige sømand, men bandede sådan nogle virkelig?

”Og der er også noget andet: Hør lige den her samtale.” Jeg holdt PDA’en i hånden og trykkede på *afspil*, og både Selander og Mahmoud hørte samtalen med bryn, der mod slutningen af optagelsen knyttede sig i alvorlig grad.

”Hmm. Ja,” sagde hun. ”Men jeg tror nu ikke, at P.J. kunne finde på at …” Mahmoud kiggede overrasket på hende.

”­Hold op med de evindelige undskyldninger for P.J.,” råbte jeg. ”Enten bliver hun sendt tilbage, eller også smutter jeg.”

”Og hvor skulle du smutte hen?”

”Det kunne jeg ikke drømme om at fortælle dig. Langt væk herfra i hvert fald.” Jeg forestillede mig forskellige scenarier – låst inde på et luksushotel med luksusroomservice eller siddende i fuld burka i et beduintelt uden for Salaleh ved den yemenitiske grænse med et maskingevær i favnen. Faktisk kunne jeg tage hjem og barrikadere mig i mit hus, vælte mig i konserves og se *Justified* i min elevationsseng. Åh, det sidste, det sidste!

Bag Selander tastede Mahmoud på sin telefon.

”Hvad laver du?” spurte hun og vendte sig.

”Beder Bill om at komme herop.”

”Ah! Er det nu nødvendigt?” protesterede Selander. Jeg kiggede målløst på Mahmoud, som kiggede målløst på Selander.

”Det er i den grad nødvendigt,” sagde han. Hun rystede på hovedet og satte sig surt på sengen. Mahmoud og jeg blev stående og nød et minuts stilhed, men der gik ikke mange minutter, før en blond sektionssofa i tre dele indfandt sig iført kulørte nylonbadekåber og hotellets hvide badetøfler. Den sidste Bill måtte være kommet med flyet i går. De stillede sig op side om side med armene i siden og en aura, man kunne skære sig på.

”Oplader?” spurgte Mahmoud Selander. ”Den dør om lidt.” Det var min PDA, han talte om. Selander nikkede hen mod fjernsynet, hvor hendes egen lå til opladning. Mahmoud satte min i stikket og afspillede båndet for Bill, som lyttede intenst til det. Selander sad på sin seng og så ud til at have det ubekvemt. Da de havde hørt det hele, sagde den ene Bill: ”Det går slet ikke. Vi skulle aldrig have lukket hende ind.”

”Hvordan er det her sket?” sagde den anden. ”Hun gik glat igennem vores interview – vi havde ingen betænkeligheder. Vi må revidere vores procedurer.”

”Måske skulle I ændre dem til også at omfatte psykiatriske erklæringer,” sagde jeg. ”I ville måske have haft betænkeligheder, hvis I havde vidst, at hun var på stærk angst- og psykosedæmpende medicin. Og da særlig, hvis I havde vidst, at hun havde problemer med missionen.”

”For satan,” sagde den tredje Bill. ”Sådan noget her må ikke ske.” Hun tænkte et øjeblik, før hun rettede blikket mod eneste mand i lokalet: ”Hun må holdes passiviseret i morgen. Der må ikke gå noget galt i morgen. Mahmoud – kunne din mor lave noget natskygge?”

”Nej, nej,” råbte Selander. ”I skal sgu ikke begynde at forgifte hende med natskygge. Hun kan dø af det.”

”Jeg er sgu ligeglad, hvad hun får. Så længe hun er pacificeret,” sagde den første Bill. ”Hun har narret os til at tro, at hun var helt normal – og med på en mission, hun tydeligvis ikke billiger. Er du klar over, hvor katastrofalt det er?” Hun spiddede Selander med øjnene. Selander sad ret op og ned og lignede en, der for længst var holdt op med at trække vejret.

”Ayshas natskygge dør hun ikke af,” protesterede Mahmoud. ”Hun falder bare i dyb søvn. Min mor er dygtig.”

”Jeg har et glas fuldt af benzoer i mit værelse,” tilbød jeg for at komme uden om den natskygge.

”Perfekt,” sagde den ene Bill. ”Jeg lagde min eksmand i en lille koma ved hjælp af benzoer.”

”Hvilken type har du?” spurgte den anden Bill mig.

”Jeg har Rohypnol liggende i min rejsetaske,” sagde jeg.

”Roofies,” grinede den tredje Bill. ”De er gode at have med til fest. Hvorfor har du sådan nogle?”

”Til når jeg ikke kan sove. Men det er mange år siden, jeg led af søvnløshed.”

”Hvad ligger de i – et milligram, to?” spurgte Selander.

”To, tror jeg.”

”Hvor meget skal hun have for helt sikkert at sove dybt?” spurgte den første Bill huslægen, der til lejligheden var Selander.

”Det er altså svært at sige,” sagde Selander. ”Det er ikke et sikkert stof på den måde. Hos nogle har det en helt modsat virkning. Det hedder paradokseffekt. I stedet for at blive sløve og sove er der nogle, der bliver hyperaktive, kaotiske, rastløse og aggressive. Og det sker særligt med hurtigtvirkende benzoer i store doser – som tilfældet er her. Jeg kunne godt have P.J. mistænkt for at være et af paradokserne – hun er jo i forvejen hyperaktiv, kaotisk, rastløs og aggressiv.”

”Pis,” sagde den anden Bill. ”Så må vi give hende en omgang til morgenmaden, så vi kan se, hvordan hun reagerer under sikre forhold. Jeg forestillede mig lige, at vi kunne have ventet med at give hende dem til aftensmaden. Flyet lander jo først om aftenen, og så skal de have visa og igennem bagage, og så er der turen herud.”

”Vi kørte fra restauranten klokken 21.30. Så tog det en time at komme tilbage, plus femten minutter til, fordi vi slog vejen forbi Mahmoud. Busseletten ankom til parkeringspladsen samtidig med os. Cirka kl. 22.30, 22.45. Deromkring,” supplerede jeg. ”Så det bliver for risikabelt at vente til aftensmaden.”

”Medmindre vi tøjrer hende,” sagde Mahmoud.

”Hvad mener du?” spurgte Selander oprørt. ”Binder hende?”

”Ja, tøjrer hende til sengen.”

”Nej, fandeme nej,” sagde Selander og skummede.

”Det ville jeg mene, vi skulle gøre under alle omstændigheder,” sagde den tredje Bill tænksomt. ”Ellers skal vi rende og tjekke op på hende. Hold da kæft for en bytter, hun er.”

”Under normale omstændigheder kunne vi have sendt hende hjem med samme fly, men …” sagde den anden Bill. ”Vi bliver nødt til at give hende dem til morgenmaden. Og så følger du hende op, Mahmoud og tøjrer hende, som du siger.”

”Nej, det kan jeg slet ikke være med til,” protesterede Selander. Omgående vendte samtlige Bill sig mod hende. Og de så ikke søde ud.

”Måske vi også skulle tøjre hende dér,” sagde den ene. ”Hvad hun så end hedder.”

”Det er hende retsmedicineren fra Cornwell-Grafton,” sagde den anden. ”Gullander.”

”Ja,” sagde den tredje Bill. ”Jeg begynder stærkt at fornemme, at hun har et meget varmt og nært forhold til Miss Harvey, og det går ikke.”

”Nej. Doktor Gullander skal afgjort også tøjres. Vi har slet ikke kapacitet til at kontrollere to vildfarne kvinder. Så ryger alle vores reserver alene på grund af det,” sagde den første Bill.

”Enig. Lad os se på det totale tab.” Den tredje Bill stak fingrene frem og begyndte at tælle. ”Kugleskørheden, der elsker Hanif, nummer 1; doktor Gullander, nummer to; og yderligere den eller dem, der skal holde øje med dem. Det er mindst tre i alt. Alle reserver i ét hug. Det dur slet, slet ikke.”

Samtlige Bill rystede på hoveder, og en af dem vendte sig iskoldt mod Selander, der nu var på kogepunktet ”Nej, nej,” sagde hun rasende. ”Jeg hedder Selander, og jeg synes, man skal behandle folk ordentligt.”

Samtlige Bill brød grinende sammen.

”Nej, hvor er hun sød,” sagde den ene.

”Vi forsøger altid primært at være søde, mens vi eliminerer den ene efter den anden,” sagde den anden. ”Det er en kardinaldyd.”

”Ja, sød har en meget central placering i vores univers – i graven for nu at være helt præcis,” sagde den tredje.

Mahmoud og jeg stod helt tavse og gloede på optrinnet. Fra de storgrinende Bill til Selander, der var helt opkogt i hovedet af raseri.

”Hør her,” fortsatte den første Bill henvendt til Selander. ”Jeg tror, du er gået helt galt i byen. Det sker indimellem. Men det koster. Vi beklager.”

”Hun taler jo om menneskerettigheder,” sagde den anden Bill og brød igen grinende sammen. ”Vi beklager, men dem bliver vi altså nødt til at se lidt bort fra. De flæbende mongoler bag menneskerettighederne tror, at alle mennesker skal behandles ens. Stor fejl.”

”Skal vi skride?” sagde den tredje.

”Mahmoud – vil du sørge for, at de begge bliver tøjret.”

”Vent lige et øjeblik,” sagde Mahmoud. ”Retsmedicineren, som I gerne vil have tøjret, er altså den selv samme, som skal vurdere, om min mors bryg har den rette koncentration. Og det har hun ikke gjort endnu. Hvordan vil I skære den?”

De grimasserede i kor. ”Det kan din mor vel for fanden gøre,” sagde den første.

”Ja, men hun ved ikke, hvor mange den bryg skal bruges til, og om de skal dø af den.”

”De skal dø af den, og der er syv i alt, inklusive Hanif. Sig det til mama, og sæt i gang.”

”Men, men, men – vent!” sagde Mahmoud, da Bill var på vej ud ad døren i deres nylonbadekåber. ”Hvordan skal jeg både komme hjem til mama med den bryg, som står i en kolbe lige dér,” sagde han og pegede, ” … OG holde øje med, at hun ikke vækker P.J., så de sammen kan konspirere om at ødelægge operationen, eller stikker af og udgør en sikkerhedsrisiko?”

De gloede alle tre på ham, og jeg gloede på dem. Det her var kommet alt for langt ud.

”Vent, vent, ” sagde jeg. ”Selander er ikke nogen sikkerhedsrisiko, og hun vil intet gøre for at udsætte missionen for risiko. Det står jeg inde for.”

”Tak!” udbrød Selander. ”Selvfølgelig vil jeg da ikke det. Og jeg kan sagtens forstå, at I ikke stoler på P.J. Jeg ved godt, at hun er lidt … utilregnelig. Jeg bryder mig bare ikke om, at I vil tøjre hende. Men gør det, for himlens skyld. Så længe hun er godt medicineret, så hun ikke opdager det.”

”Godt så,” sagde en Bill. ”Men så udregn den dosis, der skal til for at holde din veninde bevidstløs i to dage i alt – i morgen og i overmorgen, bare for en sikkerheds skyld, hvis noget skulle gå galt i morgen. Det er alt, hvad vi beder om. Bevidstløshed i to dage. Kan du klare det, Gullander?”

”Ja,” sagde Selander, så det lød troværdigt.

”Det er mit liv, det gælder,” sagde jeg og kiggede indtrængende på hende.

”Jamen, pussgurka!” sagde hun og slyngede armene om mig, så jeg næsten væltede. ”Jeg skal nok gøre det forsvarligt.” Hun fik tårer i øjnene – forhåbentlig ved tanken om min begravelse.

”Men,” sagde en Bill. ”Du skal give hende en dosis om morgenen og observere hendes reaktioner.”

”Og hvis hun ikke reagerer adækvat,” sagde en anden Bill. ”Så må du rapportere det til Mahmoud, så han kan tøjre hende i svær grad eller sætte hende ud i ørkenen, tøjret selvfølgelig.”

”Bundet til en pæl og smurt ind i honning,” sagde en tredje Bill uden at fortrække en mine.

”Selvfølgelig,” sagde Selander.

”Så,” sagde tredje Bill. ”Mahmoud og Miss O Bjorn: I går med Gullander til hendes lejlighed…”

”Stop, stop: Vi står i Selanders lejlighed,” sagde Mahmoud, der var begyndt at se træt ud.

”Godt så. Du tager kolben med hjem til mama. Hun udregner dosis. Du afleverer den rette koncentration til mig i morgen på det sted, vi aftaler i morgen.”

Selander åbnede munden for at sige noget, men samtlige Bill rystede på hovedet. ”Sådan bliver det,” sagde en Bill. En anden sagde: ”O Bjorn: Du går ned og henter dit pilleglas, og så udregner Selander den dosis, P.J. skal have til morgenmad og aftensmad.”

Og den tredje sagde: ”Selander: Du har ansvaret for, at den rette dosis lander i P.J.’s morgenmad. Du må selv pulverisere det.”

”Jeg har ingen morter,” jamrede Selander.

”Du får en sidste chance, Gullander,” sagde en meget træt og meget bred Bill og kastede den store, krøllede blondemanke tilbage som et tegn på ultimativ foragt: ”Vi kan ikke have en operativ, der skal køres og bæres. Hvis du ikke har en morter, så pulveriserer du det med en kniv eller med tænderne, eller hvad du end har. Om du så skal tygge det og spytte det ud igen – jeg er ligeglad. Du finder ud af det. Hvis du ikke kan tænke selv, bliver du ekskluderet, og det betyder elimineret. Vi har ikke plads til folk, der ikke kan tænke selv, og er man først inde, kommer man ikke ud i live.”

”Det er ligesom med kakerlakhoteller – kakerlakkerne tjekker ind, men de tjekker aldrig ud,” sagde en Bill og kiggede irriteret på sine negle, der øjensynlig fejlede noget.

”Pas på jer selv,” sagde den tredje. Og så var det trehovedede uhyre ellers dem, der var gået.

Jeg gloede fra Mahmoud til Selander. ”Hvad venter vi på?”

Mahmoud snuppede straks kolben, placerede den i den samme plasticpose, den var ankommet i, og forlod værelset uden yderligere ord.

Jeg smuttede ud efter Mahmoud og efterlod Selander til at stå midt i rummet og ligne et bombenedslag. Og mens jeg fandt det ubrudte glas Rohypnol, benyttede jeg øjeblikket til at tænke over, hvordan fanden i hede, hule, lange, grønne, saftige helvede Klubben i så mange år kunne have fløjet under radaren med så mange mord på samvittigheden – og samtidig præsentere sig så kaotisk. Eller var det her alene et udslag af P.J.-effekten?

**24**

P.J.-effekten er historien om, hvordan historier opstår og ødelægges. Tag for eksempel et veltilrettelagt selskab. Alt er klappet og klart. Der er tænkt på mindste detalje. Bordplanen er nøje tilrettelagt, så alle morer sig uden ballade. Der er serveringspiger, som ikke er for nedringede eller for lidt nedringede. Der er vin nok. Her løber man ikke tør. Maden er bestilt hos landets bedste kok måneder i forvejen med behørig hensyntagen til laktose- og glutenallergikere og veganere. Man har omhyggeligt screenet eventuelle veganere for panikaktivisme, så dårlig stemning foranlediget af, at hovedretten er et dødt, klimaskadeligt dyr, undgås. Ingen gode selskaber gider lægge ører til, at dyret også har en mor og far og i øvrigt spreder virus. Ingen ønsker foredrag om zoonose midt i maden, nej. Men det er ikke kun den fortumlede veganer, der er frasorteret. Det er også onklen, der gramser på familiens ungmøer, kvinden med defekt alkoholtolerance og Fætter Guf, der har sange med – alle med uønskede kantafslag er frasorteret. Men alligevel kan man aldrig vide sig sikker.

For selvom man måske tror, at man har inviteret en person, der på invitationstidspunktet var fornuftig og rationel, aner man ikke, hvem der dukker op. Inden i P.J. bor der for eksempel flere interessante personer, end jeg umiddelbart kan beskrive, og de kan hver især og alle sammen finde på at troppe op i stedet for den belevne version af P.J., som man – uvidende om de andre mindre belevne personer – kom for skade at invitere. Et meget mildt eksempel er de gange, hun er troppet op som tordensky, i et humør så sort og emmende og smittende, at selskabet var lagt ned, før det var begyndt. Alle fik hovedpine, gned knoer, kiggede sig desperat omkring efter en frelser og skulle tidligt hjem. Det er heller ikke så heldigt, at hun kan kaste op på kommando, hvis nogen eller noget ikke behager hende, og i øvrigt ikke har noget overjeg. Hos hende kan man risikere at få klar besked direkte fra krybdyrhjernen. ”Dø, dit svin,” har hun for eksempel engang sagt til borgmesteren i alles påhør. Men det var, som sagt, eksempler i den milde ende. Jeg tænkte på præcis dette, da jeg i sidste måned igen havde hygget mig med Netflix: Alt, hvad man skal bruge for at flytte en historie, er en psykopat og en stærkt idiotisk person: Psykopaten får intrigerne til at ske; den idiotiske person sørger for alle de forkerte reaktioner, og tilsammen sørger de for, at alting går helt, helt galt. Som i P.J. og Selander.

Det korte af det lange er, at historien her bevægede sig ned ad et spor med uanede muligheder for nye, uhensigtsmæssige udviklinger. Man havde inddraget den helt forkerte person. Nina havde haft kendskab til P.J., alle de gamle i Klubben kendte til hendes psykiske habitus, også Bill. Men de måtte enten have fortrængt det eller have været desperate.

Således var tankerne, da jeg lukkede døren bag mig med Rohypnol-glasset i hånden og gik tilbage til Selander, hvis dør jeg havde efterladt på klem. Inde på værelset sad Selander på sengen i sit nattøj og rokkede frem og tilbage som en ortodoks jøde i bøn, så man næsten kunne se ørelokkerne suse. Hun kiggede op, da hun hørte mig komme.

”De slår os ihjel,” sagde hun med store, katatoniske øjne. Det var faktisk faldet mig ind. Men det var der ingen grund til at pære rundt i. Så jeg smilede overstrømmende og sagde:

”Nej, de gør sgu da ej. Hvis du bedøver hende og ellers gør, som du skal, så rører de dig ikke. De ved jo knap nok, hvem du er.”

Et anstrøg af fornærmelse passerede hendes kantede træk. ”Det da ved gud de ved.”

”Ja, ja. Det var derfor, de hele tiden kaldte dig Gullander.”

”Jamen altså! Gullander, Selander, Melander – det er der ingen, der kan finde rundt i.”

”Okay. Jeg stiller dem her – kig!” Jeg stillede Rohypnol-glasset på natbordet.

Jeg registrerede, at hun registrerede det.

”Men jeg er altså ikke sikker på, at jeg kan støtte det her,” sagde hun. ”Jeg kan ikke det her. Jeg kan alligevel ikke være med.” Hun greb hårdt fast om sit hoved. ”Jeg har indtil videre holdt gejsten oppe ved at tænke på Klytaimnestra.”

”Hvordan …?” Hvem fanden er Klytaimnestra? tænke jeg. Det lød som heksen i et eventyr. Jeg læser, som jeg ofte tidligere har pointeret, ikke skønlitteratur, og det foresvævede mig, at det kunne være den petriskål, som denne Klytaimnestra var opvokset i.

”Klytaimnestra var gift med Agamemnon og søster til den skønne Helena. Agamemnon, det store svin, ofrede hendes datter Ifigenia til Artemis for at få god vind til Troja. Så dræbte hun Agamemnon, da han kom hjem fra Troja. Og det kan jeg jo kun billige. Jeg ville også myrde en mand, der havde myrdet mit barn – tror jeg. Har jo aldrig prøvet at have et barn, så i virkeligheden – hvad ved jeg – men jeg tror det. Måske ville jeg være lettet. Altså, hvis det var et skrækkeligt barn.”

Jeg måtte hellere sætte mig ned på sengen ved siden af hende. Det virkede, alt taget i betragtning, rimeligt.

”Nå ja,” fortsatte hun, ”så dræbte Klytaimnestra i øvrigt også Kassandra, den elskerinde, som Agamemnon havde taget med hjem fra Troja. Det var ikke så godt. Men hvis man læser videre, opdager man, at sønnen Orestes og datteren Elektra hævner mordet ved at dræbe deres mor. Der går også en række mord forud – de dræber hinanden på det grummeste niveau i den familie. Og det går jo ikke. Ét stort voldscirkus. Ligesom det her. Det her går jo heller ikke.”

Hun havde jo ret. Og det vidste jeg. Det var helt nøjagtig en af de vægtigere grunde til, at jeg havde holdt mig langt væk. Jeg har en regel om ikke at gøre noget, der ikke kan forsvares i en retssal, så jeg spørger altid mig selv: Hvordan ville du forklare dette for en dommer, Fanny? Hvordan ville det lyde? Hvis forklaringen lød som noget psykopatologisk pølsesnak, ville det være et klart signal om at afstå fra pågældende handling. Man kunne forestille sig, hvordan P.J. ville forklare sig i en retssal, når det for eksempel gjaldt dengang, da hun skød Hanif i låret:

”Hvorfor fandt De det betimeligt at skyde hr. Kureishi i låret, fr. Harvey?”

”Fordi jeg havde hovedpine.”

Det går jo indlysende ikke. Men hvad gjorde jeg nu? Hvad stillede jeg op med Selander og P.J., før Klubben stillede noget op med dem, som jeg bestemt ikke ville billige? Det var vist min tur til at få hovedpine.

”Hør nu her, Selander. Gør nu bare, som de beder om. Og lev med at få P.J. bedøvet og muligvis tøjret. Der er meget på spil her, og I to kan tilsammen ødelægge det, hvis I ikke lystrer. Også for mig. Selvom jeg er kapret til min funktion, vil det altid blive opfattet som medskyldighed. I værste fald får Hanif ram på mig.” Som man aner, forestillede jeg mig her en retssalssituation.

Hun nikkede og tog glasset; sad lidt med det i hånden og drog så et langt suk, som jeg opfattede som samtykke – i mangel af bedre ord.

Jeg rejste mig. ”Godt. Jeg smutter. Vi ses til morgenmaden. Sov godt.”

Hun kiggede stadig småkatatonisk på mig og nikkede.

Ikke godt, ikke godt, rent ud sagt noget lort, tænkte jeg, da jeg uden videre smed tøjet og kravlede i seng med middelsvær vandstand i Vecchia-glasset. Jeg så et par afsnit af *Justified* for at falde ned, men jeg faldt ingen steder, og klokken nærmede sig 2. Jeg slukkede tv og lys og lagde mig til at sove, men så begyndte festen i mit hoved først for alvor, og jeg ærgrede mig over, at jeg ikke havde gemt bare en eneste lille Rohypnol til eget brug, for nu begyndte jeg til overflod at ligge der og gennemgå mine egne argumenter for dødsstraf. Dér, et eller andet sted blandt de argumenter, kunne jeg måske finde en retfærdiggørelse for Klubben.

Jeg var jo, som bekendt, den primære lobbyist for genindførelsen af dødsstraf i Europas Forenede Stater, og eftersom jeg havde brugt mit liv på at arbejde med verdens ækleste seriemordere, havde jeg faktisk gode grunde. I to år brugte jeg al den tid, jeg overhovedet kunne, på at rejse rundt i staterne og holde foredrag. Jeg talte for politikere, både lokale og føderale; jeg talte for bønder og næringsdrivende i små forsamlingshuse, for socialarbejdere, fængselspersonale, psykiatere og psykologer.

Det problematiske ved livsvarige fængselsstraffe var for mig at se ikke omkostningerne ved at bure et menneske inde, bevogte det og fodre det. Sådan noget går jeg ikke op i. Det var psykiaterne, der udgjorde problemet. Der blev jo gjort et ærligt ment forsøg på rehabilitering i fængslerne, og tænkningen var, at alle fortjener en ny chance. Så mine karakterafvigende seksuelle sadister – mine drenge – folk, der havde gjort unævnelige ting ved uskyldige ofre, folk, der myrdede og torterede, fordi det gav dem et kick, blev tilbudt terapi, der skulle “kurere” dem.

Smukt. Bortset fra at disse mennesker ikke kan kureres. Derimod er de mestre i bedrag, og når de sidder over for en psykiater, der har magten til at erklære dem “kurerede”, jamen så er det jo klart, at de bruger deres bedragskapacitet til det yderste. Så sidder de der med al deres overskudscharme og siger: “Ja, det er frygteligt, hvad jeg har gjort, men nu har jeg set lyset og bearbejdet min traumatiske barndom, og jeg gør det aldrig, aldrig mere.” I stedet for sandheden: “Jeg skal ud herfra, så jeg kan komme til at snitte lidt i nogle kvinder, før jeg myrder og parterer dem. Jeg har ret til at gøre disse ting, og det eneste, jeg fortryder, er, at jeg blev taget i det.”

Mine drenge er ikke alene frygtelig gode til at lyve og snyde og manipulere, de er også særdeles gode til at give rollen som fængslernes duksedrenge. Derinde opfører de sig, som regel, fuldstændig uantasteligt. Der er aldrig ballade med dem, selvom for eksempel Peter Lundin larmede uforholdsmæssigt meget med sin utidige onani, men det er en anden historie. Og når de så ovenikøbet påstår, at de fortryder, og at de indser deres fejl, så blåstempler fængselspsykiaterne dem som kurerede og sender dem tilbage i en verden fuld af levende mennesker, hvor det første, de gør, er at myrde. Fordi de ikke kan lade være. Fordi mine drenge ikke kan lade være.

Min nu pensionerede kollega Gregg McCrary, som jeg i mange år arbejdede sammen med i FBI’s Nationale Akademi i Quantico, Virginia, havde en vidunderlig analogi med en kage. ”Forestil dig en kage,” plejede han at sige –”en kage, som dufter vidunderligt og ser fantastisk ud, men så såre du tager en bid af den, ved du, at der er noget helt galt. Så kommer du pludselig i tanke om det. Nå ja, for ud over æg og mel og smør og kakao (og hvad det nu kan være), så husker du pludselig, at du også tilsatte noget motorolie, som du hentede ovre i garagen. Og det er det eneste problem med den kage – motorolien. Hvis du nu bare kan finde ud af, hvordan du får motorolien ud af kagen igen, så bliver den jo perfekt.”

Jeg fandt i løbet af årene med mine drenge ud af, at Gregg havde ret. For i overvældende grad er det jo sådan, at de impulser, de har, som får dem til at tortere og dræbe uskyldige mænd, kvinder og børn, er mejslet ind i deres hjerner på et tidligt stadium i barndommen, og de impulser kan fjernes med samme lethed, som man kan tømme kagen for motorolie.

Det var det, der var problemet. For mig var problemet, at jeg ofte mødte de folk, som jeg med mine egne profiler havde medvirket til at fange, ti-femten år efter, selv samme profiler havde fået dem sat fast. De havde fået livsvarigt fængsel for det ene ulækre mord efter det andet, og nu stod de her igen, blandt de levende, parat til at myrde igen og til igen at blive sendt tilbage til endnu en livstidstjans, som psykiaterne derpå forkortede.

Men mit synspunkt var der ikke den store forståelse for. Det var psykiaterne og psykologerne, der udgjorde den store modstand, for mine påstande og kagehistorier var jo et angreb på deres faglige stolthed og på hele begrebet om “selvrapportering”, den terapiform, der godtager det, patienten selv vælger at fortælle, selvsagt en fadæse, når den anvendes til behandling af eksperter i det bedrag, der ultimativt skal frifinde dem.

Hvis man som privatpatient går i terapi, har man sædvanligvis en interesse i at sige sandheden – ellers kan terapeuten jo ikke hjælpe med problemet. Men hvilken interesse kan en morddømt psykopat have i at fortælle fængselspsykiateren sandheden – om at han bare ikke kan lade være? Ingen. Han vil jo ud. Og det kommer han kun ved at lyve om motorolien i sit hoved.

Når jeg lobbyede for dødsstraf, var det ikke for dødsstraf for alle. Det var kun og udelukkende tiltænkt mine drenge. Ingen andre. Kun dem. Medmindre livstidsstraf forblev livstidsstraf, som ikke kunne forhandles ned af funktionelle sinker med papir på deres viden om den menneskelige psyke. Men så længe psykologer og psykiatere gik frit omkring med deres tro på det gode i mennesker, der intet godt besad, var livstid en personfarlig straf. Der var ingen elementer af hævn i mine tanker, kun beskyttelse af fremtidige ofre.

Når det er sagt, tænkte jeg videre – så var de likvideringer, som gruppen udførte, altså ikke helt det samme. De rummede muligvis et element af beskyttelse, men et større element af hævn. Det er korrekt, at retssamfundet indimellem ikke er fintmasket nok eller retfærdigt nok. Og det er korrekt, at det var nogle frygtelige mennesker, som Klubben tog sig af. Og jeg er sikker på, at planeten smilede tilfreds, hver eneste gang en mission lykkedes, og måske ovenikøbet, som tak, tænkte på at lade være med at sende byger af dødelig virus ind over os og tage de der CO2-udledninger lidt pænere. Måske planeten kunne se, at den med sine tilfældige manøvrer slog gode mennesker ihjel. Og måske den kunne overtales til at lade være, hvis Klubben fjernede de værste pletter.

Fanny, ti år gammel. Jeg ved det godt.

Og så kom jeg til at tænke på pletter. Tankerne tumlede fra den ene plet til den anden, mit livs pletter, frem og tilbage og fuld af forestillinger om samtaler, der ingen vegne førte, gengivelser af det ene hæslige skænderi efter det andet, om det så var de irriterende, snagende gamlinge hjemme i nabolaget, så kom jeg også forbi dem.

Så dér lå jeg, stiv som et bræt og roterede som en grillkylling, mens timerne gik. Jeg kiggede på uret: 03.50. Det duede ikke. I morgen var en vigtig dag. Jeg hoppede ud af sengen, gled ind i badekåben og gik hen til Selanders dør og bankede på. Jeg skulle bare bruge én enkelt Rohypnol. Men der var ingen respons. Jeg bankede igen, så hårdt jeg turde uden at risikere at vække nogen, der ikke skulle vækkes og helt bestemt ikke skulle se mig i badekåbe. Ingen respons. Så gik jeg hen til P. J.s dør og hævede armen for at banke på den, men standsede, for hvad skulle jeg med hende? Ingenting. Jeg opdagede også, at døren ikke var lukket helt og bare skulle skubbes op. Det gjorde jeg og gik så ind. Sengen var rodet, men der var ingen P.J. og ingen spor af hende. Jeg tjekkede badeværelset – ingen toilettaske. Jeg tjekkede skabet – ingen sorte cocktailkjoler, buksesæt eller noget andet sort. Hun var skredet, ræsonnerede jeg omsider tungnemt.

Iført intet andet end badekåben løb jeg nedenunder og ud på parkeringspladsen, hvor jeg fandt min lejede bil med et fladt dæk med en kniv i. Men ingen spor af Selanders røde Ford, som for meget kort tid siden stod parkeret ved siden af min. Jeg mærkede blodet begynde at cirkulere hurtigt i årerne og dunke ved ørerne, så jeg næsten ikke kunne høre andet. Jeg tog mig til hovedet, rystede på det og satte mig så på hug for at inspicerede kniven i mit dæk – for dog at foretage mig noget konkret. Det var ikke en kniv, jeg kendte, men jeg kunne ikke koncentrere mig om den, optaget som jeg var på at bande dem begge to langt væk, mens jeg ikke vidste, hvad jeg skulle synes om den uvenlige afskedshilsen, de havde efterladt. Jeg kunne godt forstå det. Jeg kunne godt *ikke* forstå det. Jeg ville også frygte for mit liv, hvis jeg var dem – jeg ville også *ikke* frygte for mit liv. Tankerne ræsede rundt i mit hoved uden at gøre mig klogere, gladere eller mere tryg for den sags skyld. Jeg mærkede en tilstedeværelse og kiggede op. Dér stod Mahmoud og smilede. Da vores blikke mødtes, mærkede jeg proppen springe i min endetarm og noget varmt sive ud, ikke meget, men nok til at føje dette øjeblik til listen over mit livs lavpunkter.

”Jeg tænkte, at det var det sikreste – at sørge for, at du i det mindste ikke flygtede skrigende. Vi kan ikke undvære dig.”

Jeg gloede på ham. ”Er det dig, der har knivdræbt mit dæk? Du kunne være kommet op på mit værelse i stedet. Det er jo dumt.”

”Jeg ville ikke forstyrre dig. Du ville jo gerne sove alene.”

Gad vide, om han underviste i sort tale?

”Og jeg skal nok få det ordnet i morgen. Det skal du ikke bekymre dig om.”

”Jamen hvordan vidste du …?”

”Jeg satte en tracker på Selanders bil – og din i øvrigt også. Og så har jeg også sat en alarm til at gå af, hver gang bilerne flyttede sig herfra. Jeg er en kontrolfreak, indrømmet. Det er en erhvervsskade.”

”Hvorfor er du så ikke sat efter dem?”

”Det har jeg folk til.”

”Så der er nogen, der følger efter dem og fanger dem og slår dem ihjel.”

”Ja, til de første to ting, måske til det tredje.”

”Det er mine venner. Jeg ville ønske, at I ville lade dem være.”

”Jeg sagde også kun måske. Men de udgør en klar sikkerhedsrisiko – og det kan vi ikke arbejde med. Og da slet ikke før missionen er udført. Når først missionen er udført, kan vi blive usynlige igen.”

”En af de Bill sagde, at man ikke kunne forlade Klubben uden at blive elimineret.”

”Ja, ja. Det gælder kun, hvis det drejer sig om nogen, der ved noget. Ingen af de to ved noget særligt. Hun forsøgte bare at skræmme dem.”

Han løj. Jeg kunne se det på ham, og i samme øjeblik gik det op for mig, at jeg også skulle passe på. Ikke sætte for mange spørgsmålstegn, ikke være vred, men lade, som om det, han sagde, var pur logik, og som om jeg var vild med det hele. Ellers var jeg også i farezonen og ville sandsynligvis blive ekspederet, så snart jeg havde tjent mit formål. Jeg anede ikke, om jeg vidste for meget.

”Godt så,” sagde jeg derfor. ”Hvad ved jeg også om en skid?” Andet end den, jeg lige havde leveret i mine små trusser. Jeg måtte op og ordne det, men lod på storslået facon som ingenting.

Han smilede. ”Godt svar.”

Jeg ignorerede potensen i den reaktion. ”Har du tilfældigvis en nøgle til Selander Selanders værelse?”

”Jeg har tilfældigvis systemnøgle til alle værelser. En sikkerhedsforanstaltning.”

”Jeg skal bare have en benzo. Jeg kan ikke sove. Lukker du mig ind?”

”Jeg henter dem til dig,” sagde han, og mens han hentede dem, smed jeg i al hast den onde fremmede ud af mine trusser og brusede mig, mens jeg svor, at jeg en dag ville udfærdige den fulde systematik over mit fordøjelsessystems uartigheder.

”Her,” sagde han og rakte mig en enkelt, da jeg kom ren og renset ud fra badeværelset. Jeg tog den og smed mig på sengen og faldt i søvn med pillen knuget i hånden.

”En dag må du fortælle mig om alle dine sikkerhedsforanstaltninger,” mumlede jeg søvndrukkent.

Han klukkede. Fuldstændig som Pai Mei. Det var det sidste, jeg hørte, før jeg gik ud med et brag.

**25**

Det sidste, jeg huskede fra natten før, var, at jeg faldt i søvn iført badekåbe og med benzoen i hånden. Jeg havde ingen erindring om, at han lagde sig til at sove ved siden af mig. Så da jeg slog øjnene op, var jeg overrasket over at se ham ligge ved siden af mig med øjnene åbne. Det var alligevel et stift stykke.

Venlighed, træthed eller overvågning? Jeg gad ikke spørge, men sprang ud af sengen og opdagede, at klokken var næsten tolv. Morgenmadsbuffeten var lukket nu, men inden jeg kom ud af brusebadet, ville der være åbnet for frokost. Derinde, indkapslet i lisende varmt vand, mindede jeg mig selv om, at jeg kunne finde P.J. og Selanders koordinater på min PDA. Trods min fremskredne alder, som vi aldrig taler om, var hver dag nemlig en læreproces, og for få måneder siden opdagede jeg, at Hanif hele tiden havde vidst, hvor jeg var, fordi hans smukke ven Brad havde aktiveret en facilitet på PDA’en, som hed *Tjek på vennerne*, så jeg blev til en rød plet, der til enhver tid kunne lokaliseres på et landkort. Jeg lærte meget i de måneder: at optage samtaler uden samtykke og at aktivere både Selander og P.J.s *Tjek på vennerne*. Det havde selvfølgelig den uheldige konsekvens, at de også havde tjek på min gøren og laden – i teorien. De anede det nemlig ikke. Og Mahmoud skulle heller ikke vide noget.

Da jeg kom ud iført badekåbe, stod han og ventede på mig.

”Vi skal ikke bruge dig før i aften. Gør dig synlig i baren senest klokken 22.00.” Og så gik han. Jeg satte mig på sengen, puttede sim-kortet tilbage og aktiverede min PDA og så Selander og P.J. som røde prikker på landkortet. De havde krydset grænsen til Forenede Arabiske Emirater. Hvis jeg var dem, var jeg kørt direkte til konsulatet i Muscat, men måske var de også blevet skræmt af dødstallet i Cornwell-Grafton. Måske var de på vej på luksusferie i Dubai. Under alle omstændigheder ville jeg virkelig ønske, at de havde fået en ny bil, så Mahmouds overvågningsimperium ikke kunne finde dem.

Jeg kom til at tænke på Sam. Bare han ikke var død. Han var en røv, men han måtte ikke dø. Kære Gud, var jeg lige ved at mumle, men standsede mig selv. På PDA’en læste jeg alt om virussen og fik det decideret dårligt: Den krøb ned i lungerne og tilstoppede de små luftlommer, alveolerne, indtil iltforsyningen til kroppen blev næsten helt lukket. Og så var det lige meget, hvor meget ilt de pumpede ned i de lunger med respiratorer. Den kom ikke videre. Man havde nu opdaget, at den også gav betændelsestilstande i hjerte, akut leversygdom, neurologisk funktionssvigt og blodpropper, skade på de indvendige organer og leverproblemer. Jeg så Sam for mig, hvid og bevidstløs og lænket til en respirator, der ingen gavn gjorde. Jeg tjekkede dødstallet for Cornwell-Grafton: 165. Så tjekkede jeg dødstallet for Hebriderne: 0. Som jeg havde forstået det, kunne jeg komme ud af Oman, men ikke ind. Måske kunne jeg komme til Hebriderne, når jeg havde udtjent min funktion her, hvis Mahmoud ikke myrdede mig. Jeg tjekkede flyoversigten. Der var ét enkelt fly fra Oman til Frankfurt (dødstal: 210), hvorfra jeg skulle kunne komme videre til Hebriderne – om en uge. Når jeg søgte på fly fra Frankfurt til hovedstaden Stornoway, var der stort set ingen fly, bortset fra nødfly. Hele verden var lukket ned, og her var jeg. Jeg kiggede rundt i rummet, hvor væggene rykkede sammen om mig, og greb instinktivt ud efter Vecchia’en på natbordet og tog en ordentlig dram på tom mave, hvad jeg ikke har for vane. Før jeg satte *Justified* på for at forsvinde fra verden, tjekkede jeg dødstallet i Dubai: 34. Og så skrev jeg en enslydende sms til dem begge, som de kun måske tjekkede: ”Skift bil. Mahmoud har sat en tracker på Ford’en. Dødstallet i Dubai: 34.”

I *Justified* var Ava sluppet ud af fængslet ved at love at være meddeler for Deputy U.S. Marshal Raylan Givens. Hun var vist ikke helt glad for det. Dumt. Jeg ville elske at være hende og have næsten fri adgang til Raylan. Ah, kvinder! Da klokken var blevet 15, kunne min mave ikke klare det længere, og jeg hoppede i noget af det udleverede posetøj og spiste frokost med udsigt over Omanbugten, latterlig i en uformelig bomuldsbuks med elastiklinning. Herefter burde jeg lægge mig på en solstol og være normal og lære at kede mig som normale mennesker. Jeg gik tilbage til mit hotelværelse og så resten af *Justified*. Nu var det slut med Deputy U.S. Marshal Raylan Givens, hvad der gjorde mig så deprimeret, at jeg faldt i søvn og ikke vågnede, før det var betimeligt at spise aftensmad og lette dennes vej gennem mit uvorne fordøjelsessystem med en flaske vin. Jeg kunne svagt erindre at have haft det sjovere engang.

Da jeg til aftensmad havde spist tre portioner af en ret, jeg aldrig før havde smagt eller kendt, og som indeholdt krydderier, jeg heller aldrig før havde smagt eller kendt, var det alligevel for tidligt at gå i baren. Klokken var sølle 20.05. Men jeg kunne ikke bare blive hængende og klemme flere små fingerkager ned “all by my lonesome”, som Ava ville sige. Jeg havde fået anvist et bord midt i rummet og sad dér, eksponeret og alene. Jeg har prøvet det utallige gange før, når jeg gang på gang er rejst verden rundt i embeds medfør, og jeg har aldrig brudt mig om det. Men denne aften var det næsten utåleligt. Rundt omkring mig sad familier og vennepar fra hele verden; jeg kunne identificere indholdet af kvindebusseletten, sandsynligvis også plukket i hele verden, som de sad dér to og to rundtomkring og lignede turister, mens de samtalede og spiste og drak. Jeg savnede Selander eller P.J. Hvilket fik mig til at vove mig en tur ud på det opulente marmortoilet for at tænde min PDA og spejde efter den røde plet, der angav Selanders geografiske placering. Da jeg så, at den røde plet nu ikke længere havde kurs mod Dubai, men tværtimod var på vej i modsat retning, tilbage, fik jeg igen den susen ved ørerne, som blod i oprør altid foranlediger.

Da jeg kom ud fra toilettet, så jeg Mahmoud i samtale med to kjortelklædte, parfumerede omanimænd i et hjørne af gangen. Det så uhyre dannet og ordentligt ud, som de stod der og konverserede, og jeg hersede med mig selv om ikke at gøre andet end at nikke til dem og gå forbi. Ikke stille sig an og forstyrre belevent, ikke spørge, ikke sige noget, men overleve ved at nikke, smile, være så usynlig som muligt og i øvrigt krydse fingre. Som tænkt, så gjort, og der var jo stadig lidt vin i glasset.

Skulle jeg ikke bare gå tilbage til min lejlighed? Der var jo oceaner af tid. Jo. Men så landede et stort glas med brun væske i foran mig, og jeg kiggede op på den glade giver, som var en venligt smilende Mahmoud.

”Her sidder du helt alene,” sagde han vågent og satte sig. ”Og savner dine venner.”

Ja, skulle jeg til at sige, men så dum er jeg ikke. I stedet sagde jeg: ”Jeg føler mig i hvert fald meget ensom, så tak for dig.” Hvis man skal smiske for at overleve, så smisker jeg.

Han kiggede på uret. ”Der er et par timer endnu, så hvorfor går du ikke tilbage til lejligheden og ser *Justified*?”

”Det er meget betryggende, at du holder lidt øje med mig,” sagde jeg og mente det modsatte, mens blodet bruste i ørerne. Men hvis han vitterlig holdt nøje øje med mig, ville han vide, at mig og *Justified* var fortid. Tænk, at jeg havde troet, han bare var en ung knægt, man kunne knalde. Hans fysik fremstod også helt anderledes, nu hvor jeg kendte ham bedre og kunne se den russiske fingerbrækker bag gevandterne og manererne. Han var frygtindgydende. Jeg spekulerede på, om mit fordøjelsessystem ville reagere igen, og kneb uvilkårligt sammen.

”Hvem var det, du stod og talte med uden for toilettet?” spurgte jeg for at konversere.

”Det var Abdulazis og Khalid, investorer og medejere.”

”Hvad – ejer du resortet her?”

”Ja, jeg er et godt parti,” sagde han og kiggede missekatteagtigt på mig. ”Jeg ejer aktiemajoriteten – Zizzy og Kalle har tyve procent hver.”

”Jeg fik bare at vide, at du havde projekteret resortet. Anede ikke, du ejede det.” Det betød, gik jeg ud fra, at dette resort var hele Klubbens legeplads. At dette ’projekt’ måske ikke var det eneste, der løb af stablen her.

”Men hvis du nu omsider meldte dig ind, så ville du få meget mere at vide.”

”Jo tak, men jeg har aldrig været medlem af noget. Mange har prøvet at få mig ind i alle mulige foreninger, særligt de faglige, men det er ikke noget for mig. Jeg er en fri fugl,” sagde jeg hæst og besluttede at nippe til den brune drink, han var kommet med. Da jeg løftede glasset op mod munden, måtte jeg modvilligt konstatere, at min hånd rystede.

”Hvad er du bange for?” spurgte han og lagde sin hånd med de lange, fine fingre over min. ”Jeg skal nok passe på dig.”

Ja, så længe jeg opfører mig ordentligt, tænkte jeg. Og så ville det være fint, hvis du også passede på mine venner, tænkte jeg videre, men sagde: ”Jeg er da bange for Hanif. Hvis han vil komme helt til Oman, fordi han har fået at vide, at jeg er her, så er det da, fordi han har en plan. Som jeg ikke er så vild med.”

”Hanif ved, at du er her.” Han lænede sig helt tæt på mig og hviskede: ”Men han ved ikke, at alle vi andre også er her, og at vi ikke altid er lige rare. Han aner ikke, at dette resort er vores. Al-Qaeda holdt til i huler i bjergene og betjente sig af primitive, støvede træningslejre. Og sov på jorden og fik dårlig mad.” Han kiggede sig stolt omkring i den fornemme restaurant og pegede på den bugnende buffet. ”Det gør vi ikke.”

”Jeg fik at vide,” hviskede jeg tilbage, ”da jeg kom her, at der var ’spejdere’ i omløb, som gjorde det nødvendigt at tale ude i vandet og i en moské.”

Han lod hånden glide op og ned ad min ryg. ”Vi troede, det var tilfældet, men det var det ikke. Vi bliver nødt til at være meget skarpe. Og vi har jo haft digitale sikkerhedsbrud, som du ved.”

Jeg hørte ikke helt efter, hvad han sagde; hans hånd på min ryg alarmerede min reptilhjerne og fik mig til at skutte mig som for at ryste en giftig slange af mig. Den løj, den hånd, tilsyneladende løj alle; jeg kunne ikke forstå, hvad de sagde, og hvorfor de hele tiden sagde noget andet end det, de sagde i går og i forgårs, og havde forklaringer på alt, bortforklaringer, snak-snak. Det eneste, jeg vidste – og det vidste, jeg ikke engang – var, at jeg var bange for alle, for Mahmoud, for Bill, for Hanif, for alle de onde mennesker, jeg endnu ikke havde mødt. Jeg frygtede for mine venners liv, mine venner, som havde løjet for mig og opført sig åndet og illoyalt. I det hele taget var noget, der lignede et angstanfald, på vej op gennem kroppen; det begyndte altid på samme måde: Mine fingre blev følelsesløse, og det snurrede i dem.

Mens Mahmoud havde en kort samtale med en tjener på arabisk, tjekkede jeg med fingrene i tasken min PDA for at se, hvor de to røde prikker befandt sig. De var lige her. Prikkerne stod oven i hinanden, lysende røde lige midt i det resort, hvor jeg befandt mig. Jeg kom til at udstøde en lyd, der fik Mahmoud til at vende sig mod mig med en bekymring, der højst sandsynlig var fingeret.

”Hvad er der i vejen?”

Igen lagde han hånden på min ryg, som om han ejede mig og når som helst kunne finde på at bide mig med en giftig negl, eller hvad der var sjovt lige den dag.

”Bare …”

Jeg kiggede på ham for at finde spor af løgn eller sandhed i hans ansigt. Hvad havde de gjort ved P.J. og Selander? For noget havde de gjort – medmindre de begge sad oppe på deres værelser eller lå døde i deres senge eller i en grav under en trimmet busk. Jeg måtte af sted med det samme. Jeg prøvede at rejse mig, men jeg kunne ikke røre mig. Jeg mærkede min mund åbne sig for at fortælle Mahmoud, at jeg gik op på mit værelse, men der kom ingen lyde ud. Rummet flimrende omkring mig, og alting stod pludselig uskarpt; jeg ville væk. Mahmoud sagde noget, jeg ikke kunne opfange, og så blev noget Vecchia tvunget ned i halsen på mig, røg i den gale hals og fik mig til at sprutte. Det eneste, jeg kunne se, var mine tanker, og i dem var Selander og P.J. rullet sammen med sejldug og smidt i en grav som de andre, som Klubben ikke kunne lide; et par kronragede amazoner var i gang med at dække dem med sand. Tårerne stod i øjnene på mig, og jeg var ligeglad med, hvem der så det.

Jeg er ret sikker på, at Mahmoud nu tørrede den udspruttede Vecchia af min hage, men jeg forestillede mig, at han lagde begge hænder om min hals, klemte til og tyssede på mig samtidig. Jeg prøvede igen at rejse mig, men nu lancerede min indre biograf en camouflagefarvet jeep, der kom til bremsehvinende standsning foran hovedindgangen, hvorpå en hær af ligeledes camouflageklædte Hanif-kloner sprang ud med tunge automatvåben over skuldrene, mens Hanif med lynende øjne skreg: ”Find Fanny.” Hvordan skulle alle de væmmelige klubmennesker beskytte mig mod et blitzangreb fra mænd med automatvåben?

Det lykkedes mig at rykke stolen tilstrækkeligt tilbage til, at jeg kunne få hovedet ned mellem benene, hvor jeg forsøgte at trække vejret fornuftigt. Jeg kunne ikke huske, hvornår jeg sidst havde haft et angstanfald. Det måtte være årtier siden, men jeg genkendte det som det, det var. Jeg blev nødt til at komme væk herfra. Mahmouds hånd på min ryg føltes stadig som en mordtrussel. Jeg trak vejret gennem næsen i noget, der føltes som en lille evighed. Omsider lykkedes det mig at hejse kroppen op i normal og fokusere på Mahmoud, der stadig kiggede tilsyneladende bekymret på mig. Mine øjne føltes våde og opspærrede, men jeg forsøgte at kigge mig omkring i restauranten, som langsomt kom tilbage i fokus. Alle gloede.

”Jeg bliver nødt til at lægge mig lidt,” sagde jeg og havde held til at rejse mig.

”Skal jeg føl…”

”Nej. Men du skal love at sidde sammen med mig i baren, når den tid kommer. Ellers tager jeg en sovepille og bliver væk.”

”Okay,” sagde han langsomt og på en måde, der vidnede om, at det ikke var, hvad han havde tænkt sig.

Jeg kunne mærke hele restaurantens øjne på mig som klæbrige berøringer, da jeg vaklede ud, nu kun med én tanke: Find Selander og P.J.

**26**

Hele vejen tilbage til mit kompleks åbnede og lukkede jeg øjnene, kneb sammen og spærrede op for at få fokus tilbage. Alt omkring mig var stadig flimrende og summende af folk, der sad og drak eller spiste, folk, der stod og drak, folk i forskelligt antræk, forskellige hudfarver, fjerne, udviskede skikkelser i godt humør. Jeg blev overvældende opmærksom på mine ben, der ikke syntes at virke, som de burde. Jeg var ved at falde flere gange; fornemmelsen af at blive iagttaget gjorde, at jeg hele tiden så mig over skulderen.

Først gik jeg om bag komplekset og ud på parkeringspladsen. Her kunne man blive beroliget ved at bade i lyset fra gadelamper, der var ornamenteret med komplekse arabiske krummelurer. Min bil stod, hvor den plejede, men Selanders røde Ford kunne jeg ikke finde. Jeg gennemgik hele parkeringsanlægget, men den var her ikke. Igen tog jeg PDA’en frem, og den fortalte mig igen, at både Selander og P.J. befandt sig på området.

Tilbage i komplekset fravalgte jeg elevatoren, som var fyldt med mennesker, og kravlede op ad trappen i stedet. Jeg gik direkte hen til Selanders værelse og lagde øret mod døren. Ingenting. Jeg bankede på og ventede. Ingen reaktioner. Jeg gentog samme frustrerende procedure ved P.J.s dør, men måtte sande, at de ikke var på deres værelser – i hvert fald ikke i levende live eller vågen tilstand.

Inde på mit eget værelse så jeg mig godt omkring, tjekkede badeværelset og gik ud på altanen for at se, om jeg kunne komme fra den til naboaltanen. Måske, hvis jeg havde været tyve år yngre. Således opløftet styrede jeg direkte mod Vecchia'en og fik min trøst. Jeg kiggede på mit ur. Der var en time til. Jeg lagde mig på sengen. Og rejste mig op. Tjekkede igen min PDA med samme resultat som for tyve minutter siden. Fiskede Smith & Wesson’en op af tasken og kiggede på den. Tog den i hånden og pegede rundt i rummet med den. Våndede mig. Men den ubehagelige fornemmelse af angst aftog ikke desto mindre lige så stille til fordel for en dyb trang til at komme hjem til mit hus og mine ting. Jeg forestillede mig lykkeligt at ligge i elevationssengen og se Netflix, mens telefonen ringede til ingen verdens nytte. Nå nej. Sam og hans doktorerede bånd ventede mig. Og den der virus. Jeg lagde mig igen på sengen og gav mig til at læse op på virussen. På tide at sætte sig ind i tingene, skulle jeg mene. Jeg læste mig til at være en lille smule i risikogruppen, fordi jeg var gammel. Men jeg var ikke fed; havde ingen kroniske sygdomme eller nedsat immunforsvar. Faktisk var jeg aldrig syg. Kunne ikke huske, hvornår jeg sidst havde ligget med en influenza, hvis nogensinde. Måske kunne jeg købe en maske og finde et fly, der kunne bringe mig tilbage i ly af mørket og ved hjælp af Ava O Bjørns pas; jeg kunne så snige mig ind i mit hus og trække alle gardinerne for, mens jeg ventede på, at det hele drev over, og spise mig mæt i de uanede mængder af Heinz tomatsuppe, som jeg opbevarede i kælderen. Det lød nu heller ikke helt godt i længden.

Man kan ikke analysere sig ud af en situation, hvis der ingen gode muligheder findes, måtte jeg sande. Jeg rejste mig igen og gik ud på badeværelset for at perfektionere mit fjæs. Selv hvis jeg skulle dø, ville jeg som altid gerne være et smukt lig, så det var under alle omstændigheder værd at bruge en time på. Da jeg omsider var færdig, skiftede jeg til noget indisk trevl i marineblåt, der gik ned til knæene, og som i øvrigt passede meget dårligt til mine Louboutins, og så kunne jeg ikke finde på mere at lave på det hotelværelse og gik langsomt ned ad trappen for lige så langsomt at slentre over til den bar, hvor jeg slet ikke ville være. For variationens skyld gik jeg tilbage ad en anden vej, langs forsiden af resortet. Herfra kunne man kigge ind på en masse oplyste konferencelokaler, fyldt med mænd i hvide kjortler og pilleæskehatte, der sad med papir og pen og vand foran sig. Længere henne var der herskabelige lounges for hotellets gæster, en af dem fyldt med burkaklædte kvinder, der drak te og kulørte plantedrikke. Netop da jeg nærmede mig hovedindgangen, kom en busselette til standsning lige foran, så skinnende sort, at de smukke gadelamper spejlede sig i den. Jeg standsede og kiggede på de digitale tal på min PDA, der viste, at klokken var 22.29. Det kunne sagtens være dem. Jeg bukkede mig om bag en af de tætte, velklippede buske, der voksede langs bygningen og lurede på busseletten.

Nu sprang en nogle og trediveårig mand ud iklædt denim og skjorte og et så vidt jeg kunne se herfra meget velplejet skæg. Nydelig. Så kom én til af samme støbning: jeans igen og stramtsiddende T-shirt og eftermiddagsskygge i underansigtet. Også nydelig. Flere nydelige mænd i samme aldersgruppe og med næsten identisk påklædning hoppede ud og strakte deres ømme flykroppe, før de gik i gang med at fiske deres weekendkufferter ud fra bagsmækken. Weekendkufferterne betød, håbede jeg, at de kun var her for en kort bemærkning, der ikke endte i min alt for tidlige død. Og så fik jeg øje på guruen, den lidt ældre Hanif – hvad var han? Midt i fyrrerne? – i samme antræk som disciplene. Alle havde de mørkt hår, enten keltisk mørkt eller mørkt fra indgiftning med Londons store indiske og pakistanske subkultur, ligesom Hanif, der var halvt pakistansk og halvt etnisk engelsk. I alt syv nydelige, mørkhårede mænd bar nu deres små, kokette weekendtasker ind i den store søjlehal fuld af marmor og pottepalmer og små teborde. Ingen ville kunne se på dem, at de bag deres nydelige eksteriør var grusomme kvindemordere og kvindedressører.

Jeg rykkede tættere på de store glasdøre og kunne herfra se Hanifs hær danne kø ved receptionen, hvor to Bill og to maskinklippede fra busseletten sad ved skrankerne, hvor jeg aldrig før havde set dem sidde. Jeg vendte om og gik hele vejen tilbage og rundt til baren den anden vej, lidt rystet og stadig med hjertebanken.

Til min store lettelse sad Mahmoud alene ved bordet med en flaske rødvin og nogle chips i en brødkurv. Jeg satte mig tungt ved siden af ham og stirrede rundt i den lidt mørke bar, der kunne have ligget i London eller i en rustik kælder i et engelsk landdistrikt. Rundtomkring sad kvinderne fra busseletten to og to ved borde og grinede og pjattede, fuldstændig som de havde gjort i restauranten. Ved baren stod en Bill i klædelig rød paryk sammen med den kvinde, jeg lagde mærke til, da holdet af kvinder steg ud af kvindebusseletten: den meget feminine kvinde med hoftelangt hår, som stak så gevaldigt af fra resten. Hun var sidst i tyverne/først i trediverne og kunne let blive centrum for den mørkhårede gruppes interesse. Sandsynligvis tanken bag. En kvinde, hvis drinks ingen kunne sige nej til.

”De er kommet,” sagde jeg til Mahmoud. ”De tjekker ind lige nu.”

Han kiggede på sin krydder af et Rolex-ur. ”Ved det. Lige til tiden,” sagde han og skænkede derpå op til mig. ”Osterejer?”

Jeg rystede på hovedet. ”Hvordan kan I være sikre på, at de alle sammen fortjener et giftmord?”

Jeg nippede ærbødigt til den Grenache The Absconder, en vin fra McLaren Vale, som jeg selv var for nærig til at købe. Den smagte himmelsk.

”Vi gør aldrig sådan noget uden at vide, hvad vi foretager os. Mens vi sidder her og drikker en vidunderlig vin, der burde ligge højt på din liste, hvis jeg ellers har forstået din personlighed og vinsmag korrekt …”

Jeg følte mig ransaget og affotograferet.

” … så bliver deres pas tjekket, så vi sikrer os, at de er præcis de fyre, vi mener, de er: fyre uden domme, som de burde have haft, for grov vold og voldtægt, chikane, stalking og alt godt fra havet. Og så får de den velkomstdrink, som vores venlige personale i receptionen netop har stillet dem i udsigt.”

”Bliv siddende her sammen med mig,” sagde jeg. ”Jeg kan ikke lade være med at være bange, selvom jeg prøver.” Jeg kiggede på manden, jeg var mindst lige så bange for, mens små, blå røgskyer bølgede over vores hoveder. Jeg kunne ikke lugte noget tobak og vidste godt, de var indbildning, et forsinket udslag af det angstanfald, jeg er sikker på, jeg lige før led af. Jeg trøstede mig med, at der var noget lisende normalt over at få angstanfald under disse omstændigheder. Blå røgtåger, bildte jeg mig ind, svingede sig over mig, og jeg måtte have lignet en, der så spøgelser, mens jeg sad der og gloede op i luften.

”Jeg går ingen steder,” sagde han og iagttog mig med undren. ”Drik lidt mere vin. Du nipper jo.”

Så kom det første par denimmænd til syne i døråbningen med ranke rygge og den os af selvsikkerhed, som alfahanner har, og tog langsomt rummet i besiddelse uden at ænse, at der med det samme blev udvekslet blikke mellem alle Klubbens damer, Mahmoud og dagens bartendere. Jeg kunne se blikkene som stiplede linjer i luften mellem dem alle. Tre til kom kort efter, tre gange denim, to gange skjorte, en gang T-shirt. Alle mændenes blikke dvælede lidt for længe ved mig, og jeg fik lyst til at gå over til dem og præsentere mig som Ava O Bjørn, hvis biografi jeg kun havde skimmet. Jeg kunne jo altid fortælle dem om mine sønner. Helt magen til dem, kunne jeg sige og kigge kærligt på dem. Jeg kunne tilføje, at jeg faktisk allerede var død, så de kunne spare sig ulejligheden.

De defilerede op til baren, hvor den langhårede sveske indladende lagde hovedet på skrå og rakte dem en paraplydrink med venlig velkomsthilsen fra resortet. Jeg holdt vejret, da de tre satte sig ved det eneste ledige bord, og de to først ankomne indlod sig med et bord, hvor to klubdamer smilende bød dem sætte sig. Som sirener. Nu resterede en til. Plus Hanif. Jeg holdt vejret og følte mig parat til at dø, i samme moment han viste sig. Men den næste, der kom (i denim, T-shirt og med fuldskæg) gjorde en ensom, men ikke mindre selvbevidst entre – uden Hanif.

Mahmoud betragtede mig og strøg mig over armen. ”Dine øjne er store som tekopper,” hviskede han. ”Tag det roligt. I morgen er de alle sammen døde.”

”Men … ” begyndte jeg med blikket rettet på døren, den eneste. ”Kunne man ikke have … talt med dem? Kunne man ikke have fået Jordan Peterson til at tage sig af dem?”

”Jordan hvem?”

”En canadisk psykolog, der er god til at få vildledte mænd på ret køl.” Jeg kunne ikke koncentrere mig om at sætte ham ind i Jordan Peterson og samtidig være stiv af skræk og holde øje med døren. ”Lige meget.” Det var jo også for sent. Giften var skænket, og mændene i fuld gang med at køre den ned. Jeg måtte fortælle ham om mine hyrdetimer med Jordan Peterson en anden gang. Eller måske ikke.

Jeg stirrede fra døren til Mahmouds Rolex og tilbage igen, og sådan gik der en time, hvor jeg var relativt uimodtagelig for Mahmouds forsøg på at konversere: ”Fortæl mig om din barndom.” ”Hvad laver du ellers, når du ikke er her?” ”Tag en ostereje – eller vil du have noget andet?”

Men ét spørgsmål trængte sig på. ”Hvordan vil din ressort overleve den dårlige presse, som syv giftmord uundgåeligt resulterer i?” hviskede jeg. Han kiggede overbærende på mig og gjorde pengetegnet med fingrene. Selvfølgelig. Her kunne man bestikke sig frem, hvis man var ved muffen.

Viserne flyttede sig langsomt, og tiden marcherede af sted i det særlige luntetrav, som en situation som vores uvægerligt afstedkom. Hanif viste sig ikke, og jeg blev mere og mere tør i munden. Vinen hjalp ikke.

”Øjeblik,” sagde Mahmoud og forsvandt og lod mig være alene med de vatskyer, den indbildte røg efterlod. De havde det sjovt ved bordene, især de to – der nu var blevet tre – som sad sammen med to muntre damer fra Klubben. Latteren derfra var mild og regelmæssig, og de bestilte hele tiden flere chips. Deres drinks var for længst væk, og de havde fået øl i store pubglas med hank uden at vide, at det blev deres sidste. Dybt inden i mig snurrede et moralsk kompas, som om det befandt sig på et sted på kloden, ingen kunne finde.

Mahmoud kom tilbage med dybe panderynker. ”Jeg sendte en drink op til hans værelse med en buket og noget guf, men han var der ikke. Kan jeg få dig til at gå lidt op og ned ad promenaden?”

”Hvad?” sagde jeg alt for højt. ”Og vent lige lidt – skulle I ikke få informationer ud af ham, før I ekspederede ham?”

”Ikke længere nødvendigt. Jeg kan desværre ikke informere dig yderligere. Men kan jeg få dig til at gå op til poolområdet og stå lidt og så gå tilbage til din lejlighed og komme tilbage – på en afslappet måde? Kan du få dig selv til at ligne en mæt og glad gæst, der tager en spadseretur, fordi du har lyst?”

Havde jeg noget valg?

”Jeg kan gå den tur, hvis du lover at holde øje med mig, men jeg kan ikke love dig, at jeg kan få det til at se afslappet ud.” Jeg stak hånden i tasken og forsikrede mig om, at min Smith & Wesson stadig lå der. Det gjorde den. Lige ved siden af min stunkæp. Jeg rejste mig. Igen virkede benene, som om de tilhørte og kun lystrede en anden. Da jeg gik over mod døren, mærkede jeg eller bildte mig ind, at jeg mærkede, samtlige øjne fra Hanifs mænd hvile på mig. Jeg fik ufrivilligt øjenkontakt med en af dem og bildte mig ind, at han smilede satanisk. Kunne jeg dog bare forsvinde. Jeg så en af dem rejse sig, da jeg gik. Jeg vendte mig mod Mahmoud, som kiggede på sit ur og gjorde de indledende manøvrer til også at rejse sig.

Jeg ved ikke, hvor mange af dem der fulgte efter mig, da jeg foretog den ønskede promenade på mine vakkelvorne ben i mit uklædelige indiske trevl; først slentrede jeg langs vandet forbi palmer og omanimænd i dyb samtale ved små borde; barer, flere restauranter; jeg gjorde ophold for angivelig at skue ud over havet, men i virkeligheden for at orientere mig om en eventuel eskorte. Jeg kunne ingen se. Jeg gik hele vejen hen til poolbaren, smilede til de flittige bartendere af anden asiatisk oprindelse og stillede mig igen til at lave en 360-graders skanning. Ingenting. Jeg gik lige så langsomt tilbage, denne gang langs bygningerne, så tæt på dem, at jeg strejfede ruderne, forbi noget wellness med jacuzzi og fodpilning og massage, flere cafeer, masser af mennesker, der ikke ænsede mig, og hele vejen tilbage til indgangen til mit kompleks, hvor jeg satte mig kortvarigt på trappen, noget, jeg i mit normale, civile liv aldrig ville have gjort, noget, yngre mennesker gjorde, og noget, jeg gjorde, fordi en rædselsfuld kjole som den, jeg var iført, ikke behøvede skåneadfærd. Men det virkede mærkelig at sidde afslappet og skrækslagen og hele tiden kigge sig omkring og bagud, lige bortset fra, at det smertede i min slidgigtplagede nakke. Jeg rejste mig og gik tilbage mod baren, hvor Mahmoud stod udenfor og røg med dybe panderynker. ”Han er her ikke,” sagde han. ”Jeg lukkede mig ind på hans værelse, men han var der ikke. Jeg kan ikke lide det. Men han ved, du er her. Så gå bare i seng. Jeg har plaget dig længe nok, og i morgen er der atter en dag. Kom, nu følger jeg dig tilbage.”

Og så gik vi tilbage i en tavshed, der kun blev afbrudt af irriterede suk fra Mahmoud. ”Du kan også sove i min suite, hvis du er nervøs.”

”Tak, jeg er ikke nervøs,” løj jeg.

”Du kan få den for dig selv, så sover jeg hos min mor.”

”Det er fint. Jeg skal bare sove.”

”Du ved godt, at du kan dobbeltlåse døren, ikke?”

”Jo, jo. Og I har garanteret også installeret små spionkameraer i mine værelser, så I kan følge med i alt, hvad jeg foretager mig.”

”Det har vi faktisk ikke,” sagde han og så ærgerlig ud. Jeg tog mig ikke af det, for jeg var ved at vænne mig til, at alle løj, talte fra et forud-downloadet manuskript, og at ingenting betød noget.

Vi gik hen ad gangen mod mit værelse i dyb stilhed. Da vi kom til min dør, sagde han: ”Er du sikker på, at du vil sove alene i nat?”

”Ja. Ellers tak.” Så var jeg i det mindste sikker på, at han ikke myrdede mig, mens jeg sov, nu, hvor jeg efter alt at dømme havde udtjent mit formål. Eller det havde jeg måske ikke. Jeg satte nøglekort på og lukkede mig selv ind.

”Godnat.” Jeg lukkede døren i hovedet på ham og tændte alt lyset. Med hånden hvilende på revolveren i tasken undersøgte jeg alle rum. Derpå satte jeg mig ud på altanen og blev siddende, indtil jeg så Mahmoud komme gående ned ad trappen og forsvinde ud af syne sammen med andre hvidkjortelklædte åbenbaringer i natten. Da jeg ikke længere kunne se ham, listede jeg hen til døren, åbnede den og kiggede ud, først i den ene retning, så den anden: mennesketomt. Jeg lod døren stå åben og prøvede igen først Selanders, så P.J.s dør. Ingen reaktion. Jeg gik tilbage på værelset efter mit nøglekort og nogle store eurosedler og gik derpå ned for enden af gangen.

Da Mahmoud og jeg kom ud af elevatoren, havde jeg set en halvåben dør til et vaskerum, hørt nogen pusle derinde og fået et glimt af en arm i beige kittel. De gjorde øjensynlig rent natten igennem, og måske var rengøringsmanden her endnu. Jeg lindede på døren til vaskerummet, og en mand klædt i beige kittel med små, snurrige, røde striber stirrede overrumplet på mig. Han lignede en, der var blevet afbrudt i at se porno, men efter alt at dømme var han bare i færd med at lempe noget tøj fra en snavsetøjskurv ind i en vaskemaskine. Man kunne købe en tøjvask for fyrre dollars, stod der på et skilt. Jeg spurgte ham på engelsk, om han kunne hjælpe mig med at komme ind på min venindes værelse, om han havde et nøglekort? Han stirrede hjælpeløst på mig og kiggede så væk. Jeg stak ham en 50-euro-seddel, som han kiggede forvildet på, og så sagde jeg: ”Please. I think she’s very sick.”

”Very sick?” gentog han forskrækket, men om han forstod mig, anede jeg ikke. Han foldede sedlen og puttede den i lommen. Så gik han ud ad døren og ned ad gangen og spurgte på kropssprog, hvilken dør jeg var interesseret i.

Jeg udpegede værelsesnummer 200, som han åbnede, hvorpå han lynhurtigt gjorde sig usynlig. Jeg skubbede døren op. Der var mørkt og lugtede forfærdeligt, lidt af sved, lidt af prut, meget af helt almindelig indelukkethed. Jeg tændte lyset og styrede mod den lukkede dør til hendes soveværelse. Det første, jeg så, da jeg åbnede døren og tændte lyset, var en af hendes store fødder.

**27**

Men begge fødder var der heldigvis, blot var det ene ben trukket en smule op, så langt op, som rebet tillod. Hun lå på sengen i dyb, snorkende, næsten rallende søvn med en vidåben mund og iført den samme hudfarvede natkjole, som hun måtte være stukket af i. Arme og ben var bundet til hver af de sorte sengestolper, der holdt sammen på sengerammen, og tableauet mindede om en film om Caligula, tror jeg, det var, hvor en mand var spændt ud på samme måde, men med en hest i hver ende. Da bødlen knaldede med pisken, løb hestene i hver deres retning, og mandens lemmer fløj af, hvorefter han, regnede jeg med, døde af blodtab og chok. Men her havde de heldigvis ikke sat hestene ind.

Jeg drog et dybt lettelsens suk og mærkede en dyb trang til at grine. Så det gjorde jeg, højt og inderligt. Så var det hele ikke så grumt, som jeg havde forestillet mig. Så var de ikke bare et bundt iskolde mordere, jo, selvfølgelig var de det – men det kunne have været værre. Det var stærkt beroligende. Dét, der foregik på sengen foran mig, havde hun fortjent. For min skyld kunne hun og P.J. godt ligge sådan og stege et par dage, bare de ikke døde. Jeg åbnede altandøren, så iltmangel i det mindste ikke blev dødsårsagen. Hvis de havde villet af med hende, var det sket for længst. Hun – og P.J., måtte jeg formode – skulle bare sove dybt et par dage, så var de tilbage. De ville være sure, P.J. sikkert rasende, men stadig i live.

I mit nye, gode humør, der fortrængte al angst, mærkede jeg omsider trætheden. I seng med mig, tænkte jeg, da jeg slukkede lyset, lukkede døren og gik tilbage til mit værelse, men smilet blegnede, da jeg så min dør stå på klem. Jeg standsede. Havde jeg efterladt den på klem? Ja, det havde jeg vist. Men ikke så såre var jeg kommet ind – jeg nåede ikke engang at tænde lyset – før en meget, meget varm mand, der lugtede stærkt af herreparfume, trængte mig op mod væggen med hele sin kropsvægt hvilende på mig og armene på hver sin side af mit hoved. Han klukkede mig op i hovedet som Pai Mei og slikkede mig så i ansigtet – borede sin tunge ind i munden på mig og roterede underlivet op ad mig. Hans ansigtet og krop brændte af varme.

Jeg vendte hovedet til siden. ”Du har feber,” råbte jeg og prøvede at skubbe ham væk.

”Ja, og det har du også i morgen eller i overmorgen, eller hvor længe det nu tager,” sagde stemmen, jeg kendte så godt. Hanif Pai Mei-klukkede igen og hostede mig så hårdt lige op i ansigtet.

”D-d-du har den virus?” Jeg blev ved med forgæves at prøve at skubbe ham væk.

”Dét har jeg.” Han stak sin tunge op i mit ene næsebor og slikkede så videre rundt i ansigtet på mig. Han hev efter vejret. ”Men jeg er ung og stærk. Virussen er venlig over for mig, men hader gamle mennesker og befrier os gerne fra dem. Så farvel, Fanny,” sagde han og slikkede videre, mens jeg kæmpede for at gøre mig fri af ham.

Endnu en gang forsøgte han at bore tungen ind i munden på mig, men jeg slog mig så meget i tøjret, at han opgav. Nu hostede han mig ind i hovedet et par gevaldige gange, mens jeg skubbede ham væk, og så forsvandt han ud ad døren. Jeg tændte lyset, fandt hr. Smith & Wesson i tasken og satte efter ham med ægte blodtørst bankende i kroppen.

Han forsvandt gennem døren ned til trappen, og jeg fulgte efter ham hen over brugt service og levninger og hvide servietter på sølvbakker og råbte til ham om at stoppe. Han vendte sig til sidst og så mig stå der med revolveren i begge hænder, og så knækkede han sammen af grin. ”Hvad var det, du engang fortalte mig? Nå jo, at du ikke kunne ramme en ladeport på en meters afstand.”

Han stod for enden af trappen, og jeg stod på afsatsen lige over. Jeg sigtede på hans lår og kommanderede min højre hånd til at trykke af, men beskeden fra hjernen nåede aldrig hånden, eller også var hånden bare ulydig som altid.

”Så fyr den dog af,” sagde han uendelig provokerende. Det er ikke særlig rart at stå med en skyder og blive grint ad. Jeg koncentrerede mig igen om at sende en besked til min hånd om, at jeg var rasende, og at den skulle gøre, som der blev sagt.

Han rystede på hovedet. ”Kvinder!” sagde han og forsvandt ud ad døren. Jeg løb efter ham i håbet om at få min hånd til at makke ret. Han fortsatte i løb ud på den fuldt oplyste parkeringsplads og satte farten op hen over asfalten. Jeg smed skoene og fulgte efter ham, selvom den grove asfalt kværnede mine fødder. Pludselig var han forsvundet ind i mørket på den anden side af parkeringspladsen og efter al sandsynlighed på vej til et forudplanlagt sted – eller en ventende bil.

Jeg gav op; jeg er funktionelt natteblind, et problem blandt ældre, hvis nogen skulle spørge; jeg satte hænderne på lårene og prøvede at få vejret, før jeg vendte om og gik tilbage på ømme fødder. Da jeg gik ned ad marmorgangen til mit værelse, satte jeg blodige fodspor og måtte vaske fødderne og sætte plaster på, da jeg kom tilbage.

Men først ringede jeg til Mahmoud og fortalte alt, så hurtigt jeg kunne, inklusive hvor han var forsvundet hen. Mahmoud afbrød forbindelsen. Det var det sidste, jeg nogensinde hørte til ham.

Da jeg vågnede ved tolvtiden næste dag, ringede jeg som det første til Mahmoud, men fik at vide, at telefonen ikke længere var i brug. Jeg kom i tøjet og skyndte mig over i receptionen og spurgte efter ham.

”Efternavn?”

”Aner jeg ikke. Ham, der ejer hotellet?”

Hun undertrykte et grin og pegede på et af hotellets mange papirer, hvorpå der overalt stod Aliofkhazraei Resort.

”Mr. Aliofkhazraei er bortrejst.”

”Kan du sætte mig i forbindelse med ham? Hans telefonnummer dur ikke længere.”

”Desværre,” sagde hun.

Jeg tog elevatoren op til penthouseniveau og styrede mod værelse 707, som jeg omhyggeligt havde lagret i min hukommelse, og bankede på, først stille, så hårdt og insisterende, men døren blev selvfølgelig ikke åbnet. Da jeg igen krydsede receptionen for at gå ned i restauranten, blev jeg standset af receptionisten, jeg tidligere havde talt med. ”Mrs. O Bjorn!” sagde hun hørbart, dog uden at råbe. Hun rakte mig en konvolut, hvorpå der stod: ”Fortroligt: Til Mrs. Ava O Bjorn.”

”Fra Mr. Aliofkhazraei.”

Jeg flåede den op.

*Kære Ava*

*Mange tak for din hjælp i den gode sags tjeneste. Det sætter vi stor pris på.*

*For at du skal kunne vende hjem uden frygt vil jeg her fortælle dig, at jeg senere i dag sender alle tekniske detaljer vedrørende det bånd, som vi tog os den frihed at manipulere med det formål at tvinge dig ud af landet, til kriminalkommissær David Berkowic. Således vil enhver mistanke om, at du skulle have det fjerneste at gøre med mordet på Mr. Christoffer Lavor, øjeblikkeligt fordufte. Jeg håber at se dig igen engang i fremtiden, og tilbuddet om medlemskab står fortsat ved magt. Vil du hilse dine skrøbelige veninder?*

*Din Mahmoud*

Jeg fik et raserianfald, som jeg dog havde held til at holde indenbords. I guder, hvor var de mennesker grænseoverskridende. Jeg gav i mit stille sind Hanif en undskyldning, selvom jeg ikke mente, han lige stod og trængte til en sådan. Svært at vide, hvem jeg var mest træt af, tænkte jeg, da jeg uden appetit, men drevet af ren fornuft bænkede mig på den vante restaurant med det formål at indtage føde, der ville optimere min tankekraft. Var det ulækre Hanif og hans denimgarde eller disse selvfede massemordere, der var mest horrible? Det måtte jeg tænke længe over, sandede jeg, mens jeg klemte noget mad ned og undrede mig over alle de helt fremmede mennesker, jeg havde udsigt til. Hvor var de alle de benhårde klubdamer? Der var ingen maskinklippede amazoner eller små lækre nips med skulderlangt hår, ingen betydelige blondiner på størrelse med sofaer. Jeg skyndte mig at spise færdig uden nydelse og klipklappede derpå ud til poolområdet, hvor jeg kiggede mig grundigt omkring: Ingen. Jeg gik hele vejen ned langs stranden og tilbage igen uden held. Mine fødder var stadig ømme og fulde af små sår, så jeg satte mig ind i bilen og kørte hen til huset, hvor Mahmoud og hans mor boede. Men det var skoddet til, og ingen reagerede, da jeg bankede på døren.

Tilbage på mit værelse lagde jeg mig ned på sengen og drak resten af Vecchia’en. Herefter var planen at lægge mig til at sove, vågne op med feber og dødbringende virus, når det nu ikke kunne være anderledes. Og dø. Det måtte jeg da lige kunne finde ud af. Jeg lukkede øjnene og skulle til at gå i gang med at sove og dø, da jeg kom i tanker om, at jeg havde efterladt Selanders altandør åben. Jeg sprang ud af sengen og gik ud på altanen, hvor jeg forsigtigt råbte på hende, så lidt højere. Og så ventede jeg. Så råbte jeg igen, og nu kom der en halvkvalt lyd derindefra, der efterhånden samlede sig til noget sammenhængende:

”Fanny?”

Jeg målte igen distancen mellem altanerne, men turde stadig ikke binde an med et forsøg. I stedet stak jeg hovedet ud ad døren. Rengøringsmændenes vogn holdt nogle værelser væk, og jeg stak ned til dem og bad dem låse værelsesdør 200 op. De forstod tilsyneladende ikke, hvad jeg sagde, så jeg løb tilbage efter nogle store eurosedler. Det havde en betydelig indflydelse på deres forståelsesevne, og nu fulgte en af dem villigt efter med sit systemkort og lukkede mig ind ad den dør, jeg pegede på.

”Jeg er så vred,” sagde hun som det første, mens hun hev og sled i rebene, der var bundet så stramt, at jeg ikke kunne få dem op med fingrene, medmindre jeg havde lyst til at knække en negl, og nej tak til det. Jeg havde allerede knækket én på Hanifs bæltespænde, og det så frygtelig sjusket ud.

”Og jeg har den frygteligste hovedpine,” fortsatte hun.

Jeg fandt en brødkniv i køkkenet og begyndte at save løs på rebet, først den ene fod.

”Vil du ikke hente noget vand? Jeg har ikke fået vand i – hvor længe har jeg ligget her?”

Jeg fandt en flaske vand i køleskabet, men måtte hælde det i hende, eftersom hendes hænder var tøjrede. Vandet røg selvfølgelig ud over hendes ansigt og bryst, men hun insisterede på at tømme hele flasken.

”Jeg ved det ikke helt. Tiden flyder ud for mig. Det virker, som om der er sket en hel masse på ingen tid.” Jeg savede løs, og nu kom det ene ben fri. Jeg gik videre til det næste.

”Hvorfor hjalp du os ikke?” sagde hun og hostede vand fra den gale hals op.

”Hvad? I forsvandt jo i ly af natten og lod mig tilbage med alt det her. Fik I mine sms’er?” Så kom det andet ben løs. Jeg gik videre til højre arm.

”Næ. Hvad skrev du?”

”At I skulle skifte bil, fordi Mahmoud havde sat en tracker på din. Jeg var sikker på, at Mahmoud og hans mørkemænd – mørkedamer, skulle jeg måske sige ­– ville slå jer ihjel. Det sagde han nemlig ’måske’ til, da jeg spurgte ham midt om natten. Jeg opdagede ved et tilfælde samme nat, at I var skredet og løb så ned på parkeringspladsen, hvor ingen anden end Mahmoud befandt sig og lige havde stukket en kniv i et af mine dæk. Og så var jeg sikker på, at I var på vej til Dubai.”

”Hvordan kunne du vide det?”

Jeg kiggede ned. Måske kunne jeg undgå at svare. Ikke godt at indrømme, at jeg havde voldtaget deres PDA’er og sørget for, at jeg løbende vidste, hvor de var.

”Det var meget nærliggende, og dødstallet i Dubai er nemlig relativt højt for et så relativt lille sted: 34.”

”Hvilket dødstal – fra virussen?”

”Nå ja, for øvrigt …” udbrød jeg og fortalte hende om Hanif, mens jeg savede løs på det sidste reb.

”For satan,” sagde hun. ”Det er lige sket? Så smitter du måske allerede i morgen.”

”Hvad?” Jeg var ved at være træt i hånden. Så god var den kniv heller ikke.

”Der er mange, der slet ikke bliver syge af den virus. Men selvom de ikke bliver syge – altså har symptomer – så smitter de alligevel. Vi bliver nødt til at isolere dig.”

”Lige så snart du og P.J. er på køl, står jeg i receptionen og bestiller en taxa til lufthavnen. Jeg har våde drømme ved tanken om at isolere mig i eget hjem og spise dåsemad og se Netflix.”

”Du må sgu da ikke sidde i en flyver og smitte andre mennesker.”

”Jeg tager min burka på. Det er lige så godt som en maske. Og der er jo øvrigt hverken fly eller passagerer. Jeg ved ikke, om jeg overhovedet kan komme hjem.”

”Der er stadig fly, og jeg vil med,” sagde hun. ”Vi kan tage din bil.”

”Nul. Jeg skal ikke ud i den bil. Vi aner ikke, om der pludselig kommer giftgasser fra motoren, mens vi kører, eller om vores venner har lavet en vejspærring og slår os ihjel.”

Det sidste reb røg, og Selander satte sig op og gned sig om håndleddet og rystede benene. ”Jeg bliver helt svimmel bare at sidde op,” sagde hun og kørte langsomt hovedet fra side til side. ”Og se her.” Hun pegede på et blåt mærke på låret. ”De flåede bildørene op og jog en kanyle ind i låret på os uden videre.”

”Hvem de, og hvad var der i?”

”Kendte dem ikke. Havde aldrig set dem før. De lignede beduiner. Og jeg aner ikke, hvad de fyldte os med.”

”Kan du stå op?”

Hun rejste sig. ”Sagtens.” Hendes lange krop svajede faretruende. ”Men gulvet flytter sig.”

Jeg hentede en flaske vand, men stoppede, mens jeg stod bøjet over køleskabsdøren, fordi dyriske skrig væltede ind ad den åbne altandør.

**28**

Selander stod og svajede ude på altanen og vinkede mig derud iført et smørret smil over den tirade af bandeord, der nu kom fygende fra P.J.s værelse.

”PIS! PIS! PIS! FOR SATAN! FÅ MIG FOR HELVEDE UD HERFRA! PIIIIIS!”

”Jeg tror, P.J. er vågnet,” sagde jeg.

”FÅ MIG UD HERFRA, SLAMFISSER! JEG ER TØRSTIG. FOR FANDEN I STINKENDE, INSEKTPLAGEDE LORTEHELVEDE.” Hvis hun ikke havde råbt af fuld hals, havde vi ikke kunnet høre hende.

Pladen kørte i samme rille, mens den samme Selander, der for lidt siden stod og svajede, nu misundelsesværdigt adræt og på trods af de døde hudceller, som måtte veje en ton, havde held til at komme fra den ene altan til den anden og derpå lukkede mig ind ad døren, så vi bevæbnet med hver sin køkkenkniv hurtigt kunne få hende fri af rebene og servicere hende med vand.

”FORPULEDE MOTHERFUCKERS! HVAD FANDEN! HVAD VENTER I PÅ? REPTILYNGEL!”

”Ti nu stille,” sagde Selander på et tidspunkt, mens hun savede. ”Ellers skrider vi.”

P.J. bed tænderne sammen, men så snart hun var fri af rebene, gik hun i gang igen. ”Se mine håndled, se, hvad de kæmpelorte har gjort. PISSEMYRER! KNALDESMATTER! LORTEABER.” Der var stort set ikke noget at se, før hun havde gnedet sine håndled helt røde.

”Jeg ved ikke med jer,” sagde jeg, ”men nu pakker jeg mine ting og tager ud i lufthavnen. I kan komme med, hvis I vil. Det tager mig under en halv time, så sidder jeg uden for receptionen og venter på en taxa.”

”Hvad hvis der ikke er nogen fly?” sagde P.J.

”Det er der, bare ikke særlig mange.”

”Jeg vil ikke sidde i en bil med dig,” sagde Selander og kiggede skræmt på mig, og så blev jeg nødt til at fortælle P.J., hvad Hanif havde gjort.

”For satan, for en morderisk klambamse.”

”Ja, sådan er han, dit elskede, udsøgte darwinistiske eksemplar.”

”Jeg kan jo ikke gøre for, at jeg synes, han ser godt ud, og at verden trænger til …”

”Ti stille,” råbte Selander og jeg i kor.

Hun hævede fornærmet øjenbrynene. ”Luk jeres onde skøgehuller,” mumlede hun.

”Er du sød at tage dine piller?” sagde Selander venligt. P.J. gik lydigt hen mod sin kuffert.

”Jeg smitter vel ikke i dag?” sagde jeg henvendt til Selander.

”Det tror jeg ikke, men jeg tager ingen chancer. Jeg har kronisk astma.”

”Skal vi tjekke ud først?”

”Næ, vi skrider bare. Klubben har jo bestilt og betalt vores værelser – og nu er de alle sammen forsvundet, så …”

”Hvad?” spurgte de begge i kor.

Og så måtte jeg fortælle, at alle identificerbare medlemmer var forsvundet som den der dug for solen, de måtte have hørt om. Måske jagede de Hanif i samlet flok. Måske var de lige nu i gang med at bisætte ham på havet. Måske havde de begået masseselvmord. Måske havde de hård mave. Jeg var ligeglad og kun optaget af at komme væk.

”Men hvis I gider lede efter dem, så må I jo gøre det,” sagde jeg og rejste mig. ”Jeg smutter nu og venter ikke på jer. Op til jer.”

Inde på værelset skulle jeg bare pakke min toilettaske og lade alt deres trevlede bomuld og den grimme mobiltelefon ligge, huske kameluldsfrakken – og så var det egentlig bare at dampe af.

I receptionen var et antal sorte ligposer på bårer på vej ind i, hvad der lignede et par ambulancer, men det var ikke til at vide, når bilernes ærinde stod skrevet på arabisk. Jeg noterede mig, at jeg ikke reagerede på synet af ligposerne. Jeg ved ikke, hvordan det pludselig gik til, at jeg var blevet så ufølsom. Til gengæld noterede jeg mig de tre biler, der kom til standsning bag ambulancerne og nu leverede en falanks af uniformerede betjente med gule veste over deres beige uniformer. Det reagerede jeg til gengæld på med en priklende fornemmelse af nervøsitet. Jeg skyndte mig at henvende mig ved receptionsdisken for at høre, om de skulle være leveringsdygtige i masker, og fik et målløst ansigt som svar. Hvad fablede den vantro dog nu om? Så stak jeg hovedet ind i en ambulance og spurgte, om jeg kunne købe en maske af dem. Det kunne jeg, ovenikøbet en fabelagtigt professionel en af slagsen, der blev serveret med et smil. Og jeg skulle ikke engang betale. Der var tydeligvis tale om endnu en mand, der var bjergtaget af mig og forsøgte at købe min gunst. Det mest normale, jeg havde oplevet i lang tid. Mit hjerte faldt til ro. Jeg tog masken på.

”Nej, hvor fint,” sagde Selander, der netop da materialiserede sig bag mig, og pegede på min maske. Ude ved vejen havde P.J. allerede prajet en taxa og råbte nu uskønt ad os. Selander justerede masken ved at dreje på en dims midti. Puha, der blev hurtigt varmt inde bag den maske, som i øvrigt viste sig at have samme virkning som spedalskhedsklokker: Folk veg bort fra mig.

Og herfra var det bare kedeligt sædvanligt og helt umanerligt langtrukkent, men vi kom da hjem efter 64 radbrækkende timer og otte forskellige stopovers i otte forskellige næsten affolkede storbylufthavne, der var proppet med D56-virus og paranoia, og hvor de få mennesker, vi stødte på, var gemt bag masker.

Pludselig var det hele forbi; og min drøm blev en realitet.

Åh, denne seng! Åh, Vecchia, mit livs lys. Åh, Netflix, min nye kærlighed. Åh, Raylan Givens – vi tager lige en svingom til, ikke, honey? Hele vejen fra første sæsons første afsnit, hvor du pløkker den meget grimme mand til latinske rytmer ved en pool. Jeg tilgiver dig tandkødssmilet og åbner mit skød til din fulde og frie afbenyttelse i tankerne, og jeg hedder faktisk Ava, hvis jeg gerne vil, og hvis du synes, det hjælper. Nu venter jeg bare på døden, sagde jeg til mig selv og tilføjede et *ikke*, i fortrøstningsfuld tillid til mit hårdhændede immunsystem, der havde tjent mig så godt hele mit liv.

Men så ringede PDA’en og prikkede et gevaldigt hul i min lykkeboble. Jeg tog den kun, fordi det var Selander, og det derfor måske vigtigt. Ikke at den ikke havde kimet tidligere. Det ved gud den havde. Men der stod hver gang SAM på displayet. Så var han i det mindste ikke død. Godt for ham. Men det betød ikke, at jeg behøvede tale med ham, hvis jeg ikke ville, og det ville jeg ikke.

”Hvordan har du det?” spurgte hun moderligt. ”Har du også ondt i ryggen?”

”Næ. Jeg har det vidunderligt. Men hvad med Hanif? Ved du noget? Har nogen fundet en denimmand, der allerede er fortæret af rovfugle og biller, ude i ørkenen? Eller er der efterretninger om en storcharmør i en storby, der forlyster sig for andre folks penge og med nyslået immunitet?”

”Det aner jeg ikke en dyt om. Men de er i Sverige nu.”

Hvorfor var jeg ligeglad? Jeg sagde ikke noget.

”Kan du huske den sag fra Sverige, jeg fortalte dig om?”

”Hvilken en af dem?”

”Den fra Övre Norrland? Den med ham, der havde fået en ultrakort straf efter at have tæsket en kvinde til døde? Hende, der havde fået mindst et hundrede og treogtyve slag og hjerneskader fra kvælning, og hvor domstolen ikke mente, at manden var skyldig i hendes død.”

”Nå ja. Hende, der gerne ville have tæsk. Fuldt samtykke.”

”Jep. Han er død – gæt engang, nej, jeg siger det: tæsket ihjel. DNA’et er ikke offentliggjort, men jeg kommer forbi i morgen med en liste, som vi kan oddse på. Hvad siger du? Så kan vi måske bagefter se *Revenge of the Stepford Wives* med tjekkiske undertekster. Jeg ved, du vil elske den.”

Mere hævn? Film om mere hævn? Med tjekkiske undertekster? Ikke i dag, ikke i morgen.

”Det lyder hyggeligt. Men jeg har travlt med min dåsemad og snarlige død – og så vil jeg helst ikke smitte dig. Du er sådant et glad og levedygtigt fruentimmer. Mig? Jeg er mere træt i det.”

”Gud, det havde jeg helt glemt. Hvordan har du det? Har du fået symptomer?”

”Jeg har frygtelig ondt i halsen og har …” – jeg hostede, så tørt jeg kunne, ”… høj feber,” løj jeg. Jeg kunne høre hende holde vejret lidt for længe og derpå ånde hørbart ud:

”Åh nej, åh nej, åh nej … Har du åndedrætsbesvær?”

”Nej, ikke som sådan. Det føles bare, som om der sidder en lille elefant på min brystkasse.”

”Åh nej, åh nej – skal jeg få dig indlagt?”

”Næ nej. Dét er jeg virkelig for fin til.”

”Jeg ringer i morgen. Nej, jeg sætter noget mad foran din dør.”

”Det lyder godt. Glem det nu ikke: ikke kinesisk, ikke pizza. Men jeg er frygtelig træt, så skal vi ikke sige, at jeg ringer til dig?”

”Jo, jo, og for øvrigt har Sam ringet. Han siger, du ikke tager telefonen – han er frygtelig bekymret.”

Så kan han lære det. Jeg skænkede mig en ordentlig slat Vecchia og kiggede kærligt på den.

”Vil du ikke hilse og sige, at jeg nok skal vende tilbage, og at jeg bare er frygtelig træt og snart dør, og at han må påtage sig en stor del af skylden? Sig, at jeg er gået op på mit værelse; det vil han synes om. Og lige en sidste ting, før jeg lægger på,” sagde jeg til hendes stilhed. ”Det der fempunktscirkus, du turnerede med, før vi tog på … jeg skulle lige til at sige ferie … var det i Klubbens tjeneste?”

”Nej, nej. Jeg nørdede bare. Du kender mig.”

Øjensynlig ikke. Jeg afbrød med sindsro samtalen og belavede mig, for alle tilfældes skyld, på at dø, bare lidt, for syns skyld. ”All by my lonesome,” gnæggede jeg højt og tog en gevaldig slurk af glasset, mens jeg med højre hånd genaktiverede Deputy US Marshall Raylan Givens for at give ham en tur til. Hvordan skulle det mon gå med Raylan og mig? Mere om det senere.

#